
Lucian Bâgiu 


Lucian Blaga şi teatrul. 
Eseu despre absolutul estetic 


Colecţia OPERA OMNIA 
publicistică şi eseu contemporan 


xe} MOLDOVA 


Memoriei prof. univ. dr. Vasile Fanache 
(5 aprilie 1934 — 13 octombrie 2013) 


Fons et origo 


Prin martie 2001, student in anul III al filologiei albaiuliene, 
aflu că la anul IV un domn profesor venit de la „Babeş-Bolyai” preda 
un curs special „Scriitori filosofi: Lucian Blaga”. Într-o zi (să fi fost 
joia?) mă infatisez în Amfiteatrul 8 „Vasile Pârvan”, alături de vreo 
patru studenţi ai anului IV, iar pe ușă își face apariția magistral 
Vasile Fanache. Mă prezint timid si îi solicit permisiunea să asist si 
eu la curs. Vasile Fanache surâde și concede... La sfârșitul 
semestrului îl conjur să mă accepte în vederea coordonării lucrării de 
licenţă, cu subiect virtual Lucian Blaga. Profesorul consimte si mă 
întreabă ce anume doresc, biografie, poezie, teatru? Ezit o secundă 
(cursul domniei sale fusese despre poezie) şi aleg teatrul. Primesc 
sarcina ca la începerea următorului an universitar să îi incredintez 
ceea ce voi fi scris peste vară. În august şi septembrie 2001 am 
redactat, de mână (nu aveam computer si nici nu ştiam să lucrez cu 
aşa ceva...), capitolele referitoare la Zamolxe şi Tulburarea apelor. În 
octombrie Vasile Fanache, navetând iarăși între Cluj-Napoca și Alba 
Iulia, lecturează cele două compoziţii juvenile (aveam, inca, 21 de 
ani...) şi îmi spune scurt că e bine; totodată, că trebuie să scriu despre 
toate cele zece piese de teatru semnate de Blaga. Prin mai 2002 
teancul de manuscrise devenise apreciabil. Lucrarea de licenţă, 
asemenea. În referatul aferent, Vasile Fanache o recomandă 
publicării. Eu îl ascult, ca de obicei, foarte serios, precum novicele 
dând ascultare părintelui spiritual şi îl întreb unde anume să o 

public. Îmi sugerează să mă adresez unui alt profesor care naveta 
către Alba Julia si care era directorul unei edituri in Sibiu. Mircea 
Braga se implică profesionist în proiect (între timp deveniserăm 
colegi de Catedră filologică), printre altele sugerând varianta de 
copertă. Bunicul meu, Gheorghe Roman și mama mea, Maria Lucia 
Bâgiu, asigură suma necesară editării celor 95 de exemplare ale 
primului meu volum de autor: Dramaturgia blagiană. Instituirea 
estetică a absolutului, Sibiu, Imago, 2003. Unul singur mai am în 
bibliotecă. Volumul este prezentat, cu ocazia Festivalului „Lucian 
Blaga” din mai 2003, la Sebeş (de către o colegă de Catedră, Diana 
Campan), la Alba Iulia (de către Vasile Fanache) şi la Cluj-Napoca 
(de către autor). Mircea Popa publică la rându-i o recenzie. Anul 
următor Constantin Cublesan coordonează Dicţionarul personajelor 
din teatrul lui Lucian Blaga şi îngăduie să iscodesc asupra Mesterului 
Manole. Peste ani, în 2009, capitolul dedicat lui Zamolxe este tradus 
în SUA de către Doris Plantus-Runey, iar cel referitor la Înviere, citat 
într-un studiu scris în spaniolă de Mariano Martin Rodriguez. În 
pragul vârstei de 35 de ani, îmi este dor, uneori, de vara anului 
2001... 
Ediţia de fata reproduce textul originar, al volumelor amintite, 
cu revizuiri minime, exclusiv la nivelul expresiei. 
Autorul 


Motto 


„Asistăm la o degradare continuă a spiritualității (religie, filozofie, 
metafizică) la simple valori artistice. Procesul seamănă cu al entropiei 
universale. Proces ireversibil. Spiritualitatea isi pierde încetul cu încetul 
puterea de acțiune primară — păstrându-şi doar eficacitatea estetică”. 

Lucian Blaga 


„Absolutul nu poate fi extirpat, ci numai degradat. Și spiritualitatea 
arhaică, aşa cum am descifrat-o, însetată de ontic, se continuă până în zilele 
noastre: însă nu ca act, nu ca o posibilitate de împlinire reală a omului, ci ca 
o nostalgie creatoare de valori autonome”. 

Mircea Eliade 


A Brief Foray into the Dramaturgy 
of Lucian Blaga 


“Zalmoxis, A Pagan Mystery” (1921) is a dramatic poem in 
which each character autonomously structures his own discursive 
lyric, expressing thus a variety of concepts over the spiritual 
foundation of the Dacians. The charm of each nuance in part relates 
in the last instance, the mode in which the author understands the 
proper structure of the actual dramatic perspective above the revolt 
of our non-Latin foundation. The new god is a vain and vengeful 
one. His emergence from the data of the natural condition of 
humanity tries the character who is both chthonic and Dyonisiac of 
the new religion. The solution to transform the prophet Zalmoxis 
into one of the gods of the traditional polytheistic religion appears 
rightfully inherent, the only compromise possible for a community 
unprepared and incapable of being initiated into monotheism. The 
Dacians would close their eyes to the teachings of the Blind One 
while in a spiritual night they are complacent, so evident because 
they cannot perceive the truth; they cannot live the religious 
revelation the way it is very possible to do. The Dacians were not 
Greek, but to catalogue their faith whether by the embodiment of the 
Dyonisiac, or the regimentation of the Apollonian means to denature 
the true spiritual dimensions that were impossible for them to define 
in the first place. The Dacians configured by Lucian Blaga in 
“Zalmoxis” have a heterogeneous character in comparison with the 

concept of humanity. They are an imperfect construct, their 
community is undefined, and it is but an embryo of society. The 
interpretation in conformity with Dacians, who would have been 
more than men, is illusory; Dacians appear as something less than 
men. Their incapacity to frame within a specific divine project need 
not be viewed as a spiritual failure. Moreover, the Dacians were not 
yet ontologically completed and thus were unprepared for the 
revelation of the new faith of the Blind One. The original mystery of 
existence cannot be, therefore, overcome: you, as a man, endowed or 
not, to intuit, however incomplete, imperfect and partial, you are 
finally forced to let him subjugate you. To recognize oneself bound in 
the face of the mystery means, at most, to know it luciferically, 
meaning, the guarantee of survival of the secret beyond yourself. It is 
tragedy from here on in, but all the greatness of the human condition 
as well, because the ontological destiny of man is to live in the 
“horizon of mysteries” and to be endowed with “revelation” that is 
realized through the act of creation, from the prophet. The destiny of 
the prophet Zalmoxis would have been to sacrifice himself for his 
entire people, as a kind of scapegoat over whom he concentrates the 
sins of the community, sacrificed by people in order to be forgiven 
and saved by gods. Once they have accomplished the killing of the 
prophet Zalmoxis, killing even his statue, the Dacians earn the 
revelation of the myth of the Blind One. Post facto they seem to 
believe that The Blind One is, from this day forward, among them, 
theirs, themselves. In Lucian Blaga’s debut play he does not 
reconfigure the cult of Zalmoxis in his historical markings, but rather 
creates a space in which the creative imagination of the poet begets 
his own myth. Between the chthonic and the uranic, in Blaga’s play, 
it is possible that Zalmoxis could have lost contact with his kind. 
Starting from an existential dimension so specific and familiar of his 
people, namely the chthonic, Zalmoxis will have estranged himself to 
Dacians through his overstay in a cave, where in his attempt to 
embrace a new dimension - the uranic - seemed too much to those 
below, who, prisoners of their own spiritual limitations, ontological 

or drastically sanctioned and from within a primary instinct of self- 
protection. However, the myth is born spontaneously after the 
disappearance of the prophet, the intuition and consciousness of the 
Dacians suggesting a revelation. Sacrificing his messenger, the Blind 
One guaranteed his being in the horizon of immortality. 

In the second play Lucian Blaga wrote, “Tulburarea apelor” 
(“Whirling Waters”, 1923) the author imagines an Orthodox 
Romanian priest from Transylvania which, at 1540, strives to find out 
a new spiritual path for his people. This new and yet unidentified 
religious belief — presumed to be the single authentic one — is 
different both from the Lutheranism from the citadel of Sibiu 
(Hermannstadt) and from the Dionysian features the virgin Nona 
carries out in an erotic behavior. We come to understand that the 
priest lingers for a religious entity that has not abandoned the world 
— as the Orthodox God seems to have done - but is a living 
continuous presence within the immediate reality. All the kingdoms 
are a manifestation of this ubiquitous spirit called “Jesus the Earth” 
in a genuine expression of pantheism. For Lucian Blaga this is an 
aesthetic way of revealing how the assumed religion of the pre- 
historical Thracian / Getae / Dacian prophet Zalmoxis — the sacred 
nature — has perpetuated and adapted itself in the medieval 
Romanian mentality and culture. 

Lucian Blaga’s play “Daria” (1925) is a bourgeois melodrama 
or a psycho-analytic drama. Our approach is from a perspective 
which goes beyond both the triviality of the surface theme (i.e. is the 
lack of satisfaction a wife experiences in domestic love) and the 
artificial speech the protagonists resort to. The underlying 
characteristic which eventually redeems this rather peculiar dramatic 
experiment is the very significance the author assigns to human 
instincts, seen as an essential feature and a true innate value of 
humanity. The whole play is a plea for the will and the possibility of 
humankind to find out by itself the ways to step into the 
transcendental absolute, to make the “ontological leap”, to become 
part of the great unbeknown by means of events of the “profane” 


11 


creature: love and creation. To what extent is man successful in such 
a naive and ambitious undertaking we are yet to interpret. We also 
draw a parallel with other contemporary European expressionist 
artistic works that might have influenced Lucian Blaga, most notably 
Frank Wedekind and Edvard Munch, in an attempt to outshine the 
limitative Freudian outlook. 

Styling in art has both the lure and the hazard to oscillate 
between the achievement through the aesthetic sublime and the 
unfulfillment in the marginal areas of the aesthetic that bear the 
name kitsch. A cycle of intellectual concerns of the author Lucian 
Blaga are embodied in the existential obsessions of the characters of 
the drama “Ivanca” (“The Deed”, 1925) in such a way that the artistic 
transfiguration at an elevated level makes easy way for the 
conceptual and formal schematization, with uncertain outcomes. The 
essential features of the new drama do not produce intellectual or 
artistic revelations, they are not outposts of a bridgehead but suggest 
a lonely dead end, an itinerary that may be interesting for its path, 
but is also surprising for its incapacity to find a different solution of 
the resolution, other than conventional patterns. “The deed” of Luca 
the painter may be accounted for positive constraint of the hence 
enlightened obsessions. “The deed” of the playwright Lucian Blaga 
looks more like a stalemate. The three cardinal points of the drama 
are three slices of life that make up a personality: Luca the painter, 
The Father, Ivanca. It would be an error to account any of the three 
protagonists a viable autonomous ontology. Hypostasis of a tout 
ensemble, the three fragments make up a puzzle. The Father and 
Ivanca act for the vitals, they are shades of the profound diapason 
that circumscribes human individual. The superficies shell, apparent 
and fake, is embodied by Luca the painter. The metaphysical (or, 
more prosaic, psychoanalytical) essence is to be the final value of two 
antagonistic powers that do not balance out each other in the end. 
The centrifugal power of the painter who is lingering while brushing 
up (a way of evasion after all) is transfixed in a silent facing with the 
centripetal power of the other two fragments of being. The Father 

and Ivanca seem to carry it off well, outnumbering the young artist 
by their innate way of self-being. Luca the painter is tormented and 
alone on the rampart of a face-off where he infers the falsehood of his 
undertaking, of his stand and of his resources. Thus the nature of the 
painter experiences an ever increasing stress, up to the incumbency 
of an identity implosion. This institutes the necessity to commit the 
redemptional and illuminating deed, a unique resolution to 
surmount the existential impasse. 

We endeavor to point out the aesthetic perspective the 
philosopher, poet and playwright Lucian Blaga offers in his unique 
pantomime, “Înviere” (“Resurrection”, 1925). The author made full 
use of Silence as an aesthetic textual technique and a virtual feasible 
stage device in order to experience and to appropriate a passage to 
(and a revelation of) “the absolute”. Mythology and mythological 
reason are transitional steps in this spiritual journey, which is made 
up of a combination of successive “synthesis images”, similarly 
found in the folk ballad “Vochita”, along with the pagan rituals and 
beliefs of the Romanian patriarchal world. 

In Blaga's masterpiece, “Meşterul Manole” (“Manole, the 
Master Mason”, 1927) Mira is the perfect purity where the demonic 
of the master mason has no access. The craftsman’s wife is the 
embodiment of innocence, the heavenly depiction of mankind as 
opposed to demonic Manole. “Serenity” and “light” are words that 
repeatedly occur in her monologue thus suggesting the plenitude of 
being she is about to conceive when she would be raising into the 
light her perfect precious, the church. Găman is the embodiment and 
the expression of the dark, ancient faith of the earth's powers. The 
very appearance of the character in the story of the play seems to be 
part of a different logic, the fabulosity, the heresy, “fairy-tale like 
figure”. He utters the words dissonantly and links the sentences into 
texts that have seemingly no logic for he professes a magic ritual, 
usually unconsciously, while falling into a trance, ecstatically, 
mediated by sleeping commonly. Through this ritual he enables the 
connection with another world, that of the powers of the earth. The 

builders imagine through their sensitive responses a generic 
humanity. They are masons by spiritual vocation, actually emissaries 
of the anonymous crowd. Manole's journeymen stay for the dramatic 
swing between the ideal and egotism, which precedes the collective 
creation of a miracle, if committed in the name of humanity. The 
third mason, while explaining the work of art, metamorphoses it 
from an aesthetic to a religious asset. The sixth mason is the most 
outlined of all builders for he carries out a separate part that is to 
constantly gainsay Manole, to incite to insubordination and rebellion. 
The eighth mason is fully aware of the outstanding artistic 
accomplishment of all builders, their edifice about to become a 
cultural and even political symbol of the nation. There are several 
characters with a brief appearance in the history of the drama, thus 
having an apparent minor significance in designing the play. They 
seem to be mere “working tools” for the playwright. However when 
relating them to the major issues of the literary product and if 
integrating them in a larger vision of the whole creation of the author 
their significance and role can be outlined in a more adequate 
manner. The Herald may stand for the impossibility of the common 
man to understand the drama of the artist, for the incapacity of a 
mediocre person to assimilate the aspirations of the genius. The 
Second Carter is a good opportunity to express the Middle Ages 
relations between the Orthodoxy of the Romanians and the 
Lutheranism of the Saxons in Transylvania, the Protestantism and 
the whole religious Reform having been rejected naturally by the 
Romanian people. The Third Carter is the pretext to express in an 
artistic manner a historical reality, i.e. the major role Târgovişte 
played as a spiritual focal point for the Romanian Middle Ages 
Orthodoxy, but also as a centre for the religious printings in 
Romanian or Slavonic languages. Also one can distinguish the 
suggestion of a light irony on the behalf of the author with regards to 
the human prosaic hypostasis of the Romanian Orthodox priests 
when associating their two fundamental habits, anointing the priests 
and taking care of their own housekeeping. The Voivode is an image 

of a person with a subtle, diplomatic intelligence that leaves room for 
a waggish wit. He is fully aware of his condition as patron of church 
building. He hesitates between two decisions he should make 
concerning Manole the Craftsman: either to highly praise the artist, 
the creator or to sentence to death the human murderer. Whichever 
decision he would make, he knows very well his prerogative as a 
ruler is absolute and supreme, the Middle Ages autocracy allowing 
him anything. Having a refined spirit, the Voivode understands from 
the very beginning both the superlative features of the creation and 
the sacrifice of the creator. His attitude seems to be benevolent, 
conciliatory, as he is very satisfied with the “gift” of the Masons — in 
his view the church belongs both to the ruler and to God. It becomes 
obvious the Voivode urges Manole to enjoy the “fruit of his endeavor 
and of his hands”. He forgives Manole, having been convinced that 
at the Last Judgment the church Manole has built would exculpate 
him of all sins. After Manole commits suicide the Voivode pays him 
the proper respect. The whole portrait configures the Voivode as an 
exceptional ambassador of his people, at a far distance from the 
bloody figure portrayed in some variants of the folk ballad, closer to 
the real historical character, the benefactor of the Arges Monastery, 
Neagoe. 

We strive to reveal to what extent Lucian Blaga’s seventh 
drama, “Cruciada copiilor” (“The Children’s Crusade”, 1930) is to be 
reduced to the status of an aesthetic antagonism of two Christian 
denominations, Catholicism vs. Orthodoxism. Though the author 
imagines two monks and a western crusade through eastern land, we 
come to realize that the most important aspects of the play are its 
other characters, ie. the Lady of the Fortress, her child and Crazy 
Ioana; moreover, the Fortress itself, a place that could not be 
geographically mapped for it is not a real realm, but a mythical 
world, an imaginary boundary between reality and fairy-tale, a 
mental concept where the authentic ancient spiritual features of the 
patriarchal original Romanian culture and civilization still survive. 
We conclude that the drama is an artistic attempt to save the 

paradisiacal innocence and at the same time a philosophical warning 
to the futile death spiritual corruption implies. 

The Romanian apriorism, the presumed autochthonous 
ancestral mentality had no means to express itself through tragic 
drama in the antiquity. Thus the playwright Lucian Blaga introduces 
the presumptive conception by means of modern methods, the 
author being concerned with the metamorphosis of the native 
spirituality from prehistory to the ontological failure of modern 
times. With regards to “Avram lancu” (1934) the mythical dimension 
seems to grow indistinct due to the historical facts. It reduces itself to 
the appearance of the protagonist from the legend and his final 
departure into the legend. Yet the well documented plot of the 
historical drama is merely an opportunity to cogitate on the 
insinuation of the absolute in the fatal development of the daily 
existence towards the “original, archetypal and eternal 
phenomenon”. 

“Arca lui Noe” (“Noah’s Ark”, 1944) is based on a folk tale 
influenced by Bogomilism. Brother and Unbrother stand for the 
antinomic duality of the absolute principle. Fellow and Unfellow are 
indestructibly united. Unbrother cannot be mastered and Brother 
would be an ontic sterility if his fellow absent. However the 
Bogomilic vision becomes complicated in Blaga’s meaning. The 
greybeard Brother, the Patriarch is “the forefather of all ancestors” 
who comes “from here and from further away”, that is the archetype 
monad. Yet, if Unbrother is the shadow of Brother, one has to 
conclude that he dates from the same beginnings, also “the forefather 
of all ancestors”. Therefore, who and where might be their father? If 
not “in existence” anymore, then the mankind might have been left 
at the mercy of an amicable but eternal facing of the two brothers. 
The prototype of humanity looks like a waste, a spiritual mutant so 
the will of the Patriarch arises with a drastic determination. If the 
mankind created in the likeness of Brother bears more resemblance 
to Unbrother, then the Patriarch himself is about to find his own 
needlessness. Thus a new series of ontology is to be created in order 

to provide another chance to the ontic itself. Through a coincidentia 
oppositorum we can assert that in “Manole, the Craftsman” life is a 
receptacle for creation whereas in “Noah’s Ark” the creation is the 
sole receptacle for life. One could argue a Sophianic expectation 
(adapted by the philosopher Lucian Blaga from Spengler and 
Frobenius, the transcendent descending, revealing itself in a 
embodiment of the universe): the Ark itself rises as the supreme 
receptacle of Life, assigned by the absolute. 

“Anton Pann” (1945), Lucian Blaga’s last drama is highly 
autobiographical. When writing about the popular poet, 
musicologist and composer Anton Pann, about his love for life and 
his sacrifice for his literary work, Lucian Blaga is writing, more than 
ever, about himself. “The Story of the Word” is to be made up out of 
the people’s proverbial sayings brought together by Anton Pann. The 
book becomes an artistic expression of the Romanian apriorism, of 
the ethnical genius in a balance realm. This is possible for the 
autochthonous “mioritic” space has preserved its connections to the 
magic even in the modern prosaism. The contacts with the age of the 
superstition, of the myth are not lost forever. The poet finds himself 
in a tragic state, caught between vow and denial. Just like Manole the 
Master Mason, he has both the awareness he is predestinated for the 
daimonic mission to create and the intuition he cannot dissociate the 
act of creation from the most specific feeling of human life, which is 
to be sacrificed, the love. On the night he creates “The Silent Song” 
the poet gives away everything for his work. The poet is anchored 
both in the near horizon and “beyond”, bearing both the human bit 
and the daimonic predestination in his genius nature, leaving from 
history and making a halt, eternally, into the story. 


In English by Lucian Bagiu and Doris Plantus-Runey 

Instituirea „estetică” a spiritualităţii absolute 
prin „misterul expresionist” 


Dincolo de toate clasificările și interpretările virtuale, teatrul 
lui Lucian Blaga se construiește în secvențe de coincidentia 
oppositorum întrucât este un teatru al conflictelor de idei. Autorul 
caută să suplinească prin teatrul său adevăruri pe care nu i le poate 
revela rațiunea. Fabulatia are o aparentă apartenenţă la istoric, dar 
personajele sunt idei create de imaginaţia sa. Petre Manoliu și Octav 
Sulutiu sunt printre primii care observă apartenența dramaturgiei 
blagiene la „teatrul de idei”, cel din urmă relevând, alături de 
importanţa istorismului, autohtonismului şi legendarului, pe cea a 
tăcerii, element dramatic principal. Mircea Bogdan intuieste corect că 
teatrul lui Blaga este o artă a cuvântului, Mircea Braga dezvoltând 
ideea unei viziuni artistice asupra specificului național și a întrupării 
într-un teatru de mare adâncime ideatică, creându-se „unicul teatrul 

artistic din literatura noastră”!. Între cei care au acordat o atenţie 
sporită în ultima vreme dramaturgiei blagiene, o cercetare cu valenţe 
exhaustive este cea a Doinei Modola, la opiniile căreia ne vedem 
nevoiți a subscrie. Așadar, „intrigile se încarcă iradiant de 
simbolistică ontică si ontologică, alimentate în adânc de o 


înțelepciune străveche, reconsiderată cu ochi noi din perspectivă 


1 Mircea Braga, Dramaturgia blagiană sau triumful artisticului în „Steaua”, anul XIX, 
nr. 3, martie 1968, p. 5-12; nr. 4, aprilie 1968, p. 14-23. 

universală. (...) Fiecare dintre piesele blagiene, concepute ca 
episoade teatral dramatice ale unei ample epopei naţionale, alcătuind 
o frescă realizată procesual, din capitole cruciale, emblematice, ale 
unei istorii milenare, devine prilejul unei recuperări culturale 
specifice, prin recurgerea la forme spectaculare ceremoniale”!. 
Acelaşi exeget lansează şi o reconsiderare a apartenenţei la forma 
teatral-dramatică, speculatia că Blaga ar reconfigura tragedia fiind 
surclasată de o pertinentă argumentare a recuperării unor formule 
mult mai diverse si mai justificabile estetic si cultural, forme teatral- 
dramatice preponderent nonaristoteliene. Istoria a privat cultura 
română de experimentarea nu doar a tragediei antice, ci și a 
misterului medieval, dramaturgia blagiană izvorând „din adâncul 
sentiment de frustrare în fata istoriei — lait-motiv al gândirii blagiene 
— dintr-un generic «daca ar fi fost să fie», manifestat într-un secol 
erudit”?. Si, cu erudiție, Blaga a oferit o sansa misterului antic 
(Zamolxe, 1921), scenariului misterial renascentist (Tulburarea apelor, 
1923), „jocului dramatic” expresionist (Fapta, 1925), pantomimei 
misteriale medievale (Înviere, 1925), dramei psihanalitice (Daria, 
1925), tragediei instauratoare (Meşterul Manole, 1927), misterului 
simbolist (Cruciada copiilor, 1930), frescei istorice (Avram Iancu, 1934), 
parabolei biblice (Arca lui Noe, 1944), jocului cu măști (Anton Pann, 
1945). Mai mult chiar, Doina Modola apropie dramaturgia primei 
perioade de creaţie (1920-1925) de manifestările, tendințele şi 
revendicările avangardei teatrale românești, reprezentată de 
grupările Teatrul nou (1920), Studio (1921), Insula (1921), Poesis (1922), 
Teatrul sintetic (1925). Propunerea poate părea ușor hazardată, în 
orice caz autentică, realitatea fiind că ar putea explica îndelungata 
incertitudine a aprecierii dramaturgiei blagiene şi mai ales 
„interpretările monocorde ale întregii creaţii din perspectiva unor 
poetici traditionaliste clasice sau realiste, care au perceput mai 


1 Doina Modola, Lucian Blaga si teatrul. Insurgentul. Memorii. Publicistică. Eseuri, 
București, Ed. Anima, 1999, p. 13. 
2 Ibidem, p. 14. 

degrabă derogările în raport cu normele comune decât specificul 
inerent acestei dramaturgii”!. 

Indubitabil Blaga se baza pe o viziune antropologică, dar 
modalitatea de a o exprima artistic aparţine tehnicilor moderniste, în 
acest sens expresionismul luând o acceptiune proprie în teatrul său. 
De identificat prin raportarea la expresii stilizate, esentializare si 
abstractiune, expresionismul este perceput de Blaga nu ca un curent 
modern, ci ca o categorie tipologică recognoscibilă în întreaga istorie 
a culturii. Expresionismul este un stil cultural care promovează 
valoarea si ideea de „absolut”, precum si raportarea la principiul 
cosmic, ontic. Recuperarea estetică a spiritualității absolute aparține 
aşadar expresionismului în măsura in care vom considera 
expresionismul ca pe un stil detectabil în cultura europeană 
medievală și modernă, inclusiv în cultura populară românească și 
chiar în spaţiul extraeuropean, la egipteni, indieni, japonezi, chinezi 
etc. „De câte ori o operă de artă redă astfel un lucru, încât puterea, 
tensiunea interioară a acestei redări transcendează lucrul, îl întrece, 
trădând relatiuni cu cosmicul, cu absolutul, cu ilimitatul, avem de-a 
face cu un produs artistic expresionist”*. Din această perspectivă 
teatrul blagian aparține cu siguranță expresionismului, categorie 
tipologică ce urmărea „redarea lucrurilor sub specie absoluti”3. Însă ori 
de câte ori vom aborda dramaturgia lui Blaga din perspectivă 
estetică, nu vom putea ignora că „normele artistice reprezintă de fapt 
o invazie a atitudinii culturale în «estetic»”, emanatiuni nu ale 
esteticului, ci ale unei „realități psicologice extra-estetice” +. 


1 Ibidem, p. 14-15. 

> Lucian Blaga, Probleme estetice, în vol. Zări şi etape. Studii, aforisme, însemnări, 
Bucureşti, Editura Minerva, 1990, p. 55. 

3 Ibidem, p. 56. 

+ Lucian Blaga, Filozofia stilului, Bucuresti, Cultura Naţională, 1924, p. 36. 

I. Zamolxe (1921). 
Revolta fondului nostru nelatin 


„...opoziţia între modul in care concepe Magul raportul om- 
natură şi modul în care îl concepe Zamolxe (de fapt dacii în piesă), 
aşa cum această opoziţie este formulată în dialogul dintre Mag şi 
cioplitor, aminteşte îndeaproape opoziţia apolinic-dionisiac din 
scrierea lui Nietzsche Naşterea tragediei din spiritul muzicii.”! 


„..„.atât Nietzsche, cât şi Blaga, avuseseră o bună intuiţie 
culturală atunci când făcuseră din dionisyac simbolul reemergentei 
unui fond ancestral, de substrat nelatin.”? 


Spiritul creator al lui Lucian Blaga cunoaşte o reorientare în 
momentul în care se încheie epoca formaţiei sale: necesitatea 
afirmării propriului spirit etnic în raport cu alte culturi nu se poate 
dispensa de implicarea în discursul artistic a unei concepţii despre 
fiinţa şi rostul existenţei. Obiectivarea lirismului se va realiza prin 
recurgerea la măşti culturale, evidente în ciclurile Moartea lui Pan şi 


1 George Gana, Teatrul lui Lucian Blaga, studiu introductiv la Lucian Blaga. Opere. 3. 
Teatru. Bucureşti. Editura Minerva, 1986, p. XV-XVI. 
2 Corin Braga, Lucian Blaga. Geneza lumilor imaginare. laşi. Institutul european, 1998, 
p. 18. 

Versuri scrise pe frunze uscate de vie din volumul Paşii profetului. Tot în 
acest context va aborda un nou gen, poemul dramatic, în Pustnicul, 
inclus în volumul citat şi dezvoltat în Zamolxe. Între acestea, cel mai 
disponibil în a determina atitudini de stranietate deconcertanta 
rămâne Zamolxe, poem dramatic în care fiecare personaj îşi 
structurează autonom discursul liric, exprimându-se astfel o 
varietate de concepţii asupra fondului spiritual al dacilor. Farmecul 
fiecărei nuanţe în parte relevă, în ultimă instanţă, modul în care 
autorul înțelege a structura dramatic propria perspectivă asupra 
revoltei fondului nostru nelatin. 

Ciobanului îi este frică de lumina lunii: „Soarele-i uşor, dar 
luna-i grea.”. O resimte ca pe o povară întrucât lumina propagata de 
lună nu este cea adevărată, originară. Este o reflexie nefirească a 
luminii reale, iar starea de cunoaştere a adevărului unic se află într-o 
condiţie precară, dacă nu chiar eronată, în ceea ce-i priveşte pe daci, 
în speţă pe Cioban. Cel care cade sub incidenţa luminii lunii nu mai 
este el însuşi în raport cu lumea reală, în parte şi pentru că lumea 
însăşi care-l înconjoară nu mai este cea autentică, nu mai este 
relevată corect de o lumină falsă. S-ar putea susţine o paralelă între 
condiţia ontologică a oamenilor din Mitul peşterii (al lui Glaucon), al 
lui Platon, şi fiintarea Ciobanului sub incidenţa luminii lunii. Ambele 
ipostaze umane se află alături de proiectul realităţii esenţiale. 
Ciobanul isi conştientizează culpa, nefirescul fiinţării sale nocturne şi 
doreşte să se reintegreze în proiectul corect, doar că nu cunoaşte 
modalitatea de a o face. Pe de altă parte, nu trebuie eludată o 
evidenţă: lumina lunii, „grea”, sub auspiciile căreia se regăseşte 
dezarmat Ciobanul, constituie o trimitere directă la jumătatea 
nocturnă a cerului Aticii, tulburătoare, reprezentată de nimeni altele 
decât de misterele initiatice şi de obscurele ritualuri de sacrificiu 
specifice freneziilor dionysiace. 

Efectele luminii nocturne sunt din cele mai nefaste pentru 
Cioban, el fiind transformat in pricolici: ,,... şi-n chip de fiară neagră- 
mi sfâşiu / oile din turmă.”. Ciobanul performează un sacrilegiu, 
sau, mai corect, un ritual păgân, specific dionysiac: sfâşierea oilor, 

sparagnos, care presupune în subtext şi consumul cărnii crude, 
omofagia, poate punctul culminant al freneziilor dionysiace, moment 
în care muritorii fideli credinţei păgâne, de origine tracică, credeau a 
se identifica cu zeul însuşi, reprezentat de tap, cu Dionysos. 
Distrugerea limitei zeitate-uman se producea prin beatitudinea 
provocată de extaz. Unificarea umanului cu animalitatea sugera 
reîntoarcerea în haosul lumii fără lege. Însă lipse dimensiunea 
eshatologică, cea soteriologică de asemenea, care apar doar în orfism. 
Dionysianismul nu făcea trimiteri la viata de dincolo şi nici la 
nemurirea sau mântuirea sufletelor, ci pe acest pământ se producea o 
evadare spre o deconcertantă stranietate. Esenţa ritualului dionysiac 
era de a aşeza mai bine prin sacralizare ordinea umană. Aşadar în 
opoziţia dezvoltată de Nietzsche in 1872, apolinic-dionysiac, 
Ciobanul este în viziunea lui Blaga materializarea dramatică a celei 
de-a doua ipostaze. Ciobanul însă nu a fost dintotdeauna subiectul 
unei atât de nefireşti experienţe: 
„Vrăjitorul 
De când îţi porţi osânda? 
Ciobanul 
E-al şaptelea cules de vii. 
Neastâmpărata droaie asculta-n livada Orbului 
cuvântul lui Zamolxe. 
Am fost întâiul care l-am brodit cu-o piatră”. 

Ciobanul îşi numără osânda în repere bahice, atât de comune 
vieţii cotidiene a dacilor, dar şi alaiurilor dionysiace de pe dealurile 
Greciei antice. Dincolo de evidențe, Ciobanul se relevă apostol al noii 
credințe propagate de Zamolxe, chiar dacă nu este conştient de rolul 
ritualic pe care-l interpretează consecvent. Aminteşte în acest sens de 
bacantele lui Euripide sau de Aiax Telamonianul din Salamina, al lui 
Sofocle, muritori asupra judecății cărora zeul îşi exercită nemijlocit 
voința. Transferul noii credinţe dinspre profetul acesteia, Zamolxe, 
înspre primul său discipol, Ciobanul, se va produce la nivelul 
gândului fără glas, fără cuvinte, printr-o privire care va însemna 
urme adânci în conştiinţa primului muritor care schiteaza gestul 

renegării unui aparent proscris: 
„Nu mai ştiu, am tremurat apoi şi mă durea, 
căci tânărul deschise ochii mari şi trişti — 
şi n-a-ntrebat de ce. 
Dar în aceeaşi seară s-a ivit şi luna. 
Mi-am sfârticat cinci oi şi-am plâns în lâna lor”. 

Pentru a convinge o comunitate cu propriile sale tradiţii de 
autenticitatea unei noi credinţe religioase, Zamolxe oferă drept 
exemplu de convertire pe primul său opozant. Culpa de a nu fi 
recunoscut noua credință, a Orbului, este ispăşită prin grave 
tulburări ontologice. Noul zeu este unul orgolios şi răzbunător. 
leşirea din datele condiţiei fireşti ale umanului probează caracterul 
htonic, dionysiac, al noii religii. Însă tot aceasta ar putea oferi şi 
soluţia reintegrării într-o ordine a firescului, a umanului, condiţia 
fiind simplă, obedienta, recunoscandu-ti eroarea iniţială: 

„Mă duc pe urmele acelui tânăr cu ochi mari 
şi caut în nisipuri sângele ce-a curs din trupul său. 
Când sorb o picătură, mă dezmetecesc 
şi iarăşi mă fac om”. 

Ciobanul este înfricoşat însă într-o mai mare măsură de 
caracterul vindicativ al noului zeu Zamolxe decât de autenticitatea 
noii credinţe a Orbului. Dorinţa esenţială a Ciobanului este aceea de 
a scăpa de sub incidenţa vietuirii sub auspiciile nocturne: „Păzeşte- 
mă de lună” imploră el, apelând la Vrăjitor (sacerdot/şaman 
tradiţional), dovadă că dacii nu erau pregătiţi să asimileze noua 
religie a Orbului. Soluţia de a-l transforma pe Zamolxe profetul într- 
unul din zeii unei tradiţionale religii politeiste apare astfel drept 
inerentă, unicul compromis posibil pentru o comunitate nepregatita 
şi incapabilă de a fi iniţiată în monoteism. Că învăţătura orbului le 
era străină dacilor o dovedeşte şi faptul că Ciobanul caută o scăpare 
făcând apel la Vrăjitor, în fond un farsor care, invocând spiritul 
focului - duh primar atât în sensul de primordial, cât şi de 
rudimentar — se foloseşte de o viclenie rationalului pentru a denatura 
o învăţătură primejdioasă prin incomprehensibilitate şi condiţia sa 


26 


novatoare. „Zamolxe n-a fost om” decretează vocea Magului ascuns, 
sacerdot care intuindu-se expus aneantizării nu are putinţa de a 
contracara prin ritual tradiţional, ci prin iluzia unui mit virtual, mit 
care, odată patentat, este uşor încadrabil în vechile practici ritualice, 
poate adăugându-le noi forme şi dimensiuni, dar asigurându-le 
supraviețuirea: riturile apolinice. Apolinicului îi era specifică 
armonia formelor vizibile, aparenţa unei seninatati calme, echilibrate, 
neproblematice. Adept al acestei paradigme ontologice pare a fi 
redevenit Ciobanul când se împărtăşeşte din sângele vărsat din 
trupul lui Zamolxe, sub forma vinului din craniu, iar apoi 
îngenunchează supus noului zeu, urmând a-i aduce jertfe păstrăvi pe 
altar — coincidentele cu aspecte ale creştinismului sunt omniprezente 
în acest poem dramatic. Reintegrarea în datele echilibrate, 
armonioase, bine precizate şi determinate ale unui cult de tip 
apolinic pare a se fi realizat după dorinţa şi voința Magului. 

Că noul cult, al lui Zamolxe-zeul, nu este unul veritabil, 
transpare şi din parabola prezentă aparent incidental şi neglijabil în 
actul al doilea, care constă într-o soluţie facilă aflată de copii pentru a 
evita ororile realităţii. Înfricoşat de „ciobanul care se face noaptea 
priculici”, copilul cel mai mic, Nusitatu, va asculta povata celui mai 
mare pentru a se feri de expunerea nefastă la această metamorfoză 
străinii firii umane: închizând ochii, copilului i se pare că e noapte şi 
că datorită întunericului nimeni nu l-ar putea repera. În fapt 
identificăm, în această situaţie existenţială transpusă la nivel ludic, 
reacţia dacilor aflaţi în incongruenta cu esenţa învăţăturii Orbului. 
Temându-se de aceasta în mod similar cu temerea lui Nusitatu, ei vor 
accepta naivi o stratagemă eronată, dar convenabilă, de a se debarasa 
de pericolul expunerii la o filozofie existenţială pe care nu o puteau 
concepe şi asimila. Aceasta le-ar fi relevat deşertăciunea condiţiei lor 
spirituale şi i-ar fi supus aneantizării sub raportul metafizicului, 
răpindu-le tocmai acea componentă a fiinţării care îi definea ca o 
comunitate umană. Dacii vor închide ochii la învăţătura Orbului, iar 
în noaptea spirituală în care se complac evident că nu pot percepe 
adevărul, nu pot trăi revelaţia religioasă, după cum este foarte 

posibil ca nici Orbul să nu îi mai identifice ca virtuali credincioşi. În 
nebuloasa voluntar creată le va fi uşor să îl considere pe profetul 
unei noi credințe drept un firesc reprezentant al galeriei religioase 
tradiţionale. În definitiv este chiar binevenit, fiind unul de al lor, de 
neam getic, toate zeitățile dacice fiind originar alogene: 
„Ghebosul 
... E bine-aşa: de-acum aveţi 
un zeu care-ntelege şi limba voastră. 
(Ironic: ) 
Ceilalţi nu vorbesc decât greceşte”. 

Paralela dintre jocul copiilor şi reacţia comunităţii poate fi 
probată şi la nivelul celui care manipulează, aici putându-l identifica 
pe Mag transpus în „cel mai mare copil” iar pe Vrăjitor în „cel 
mijlociu”. Mai marele unei comunităţi este învestit cu încredere din 
partea celui mai mic, iar la vreme de restrişte cel mai mic doreşte să 
creadă în competenţa celui mai mare. Acesta, la rându-i, înțelege a fi 
de datoria sa a-şi satisface orgoliul manipulându-l pe cel situat mai 
jos în ierarhia comunităţii. Un intermediar, mijlociul „şiret, 
stăpânindu-şi râsul”, va exploata situaţia inerent creată. Din ecuaţie 
toţi vor ieşi satisfacuti şi incredintati, deci comunitatea este mantuita 
în ansamblul ei, în aparenţă. De suferit suferă principiul, Ideea, care 
este denaturată şi profetul ei, care este arestat spiritual. Sextil 
Puşcariu este primul care observă acest aspect, în urma unei lecturi a 
piesei, lectură realizată chiar de autor: „... gloata lipsită de 
convingeri adânci, care, în tendința ei de divinizare, uită ideea 
semănată de apostol din momentul când i-a ridicat o statuie în 
templu;”!. 

Şi totuşi, dacii nu erau greci, iar a le cataloga credinţa fie ca 
întrupare a dionysiacului, fie ca înregimentare în apolinic înseamnă a 
le denatura adevărata dimensiune spirituală, dimensiune care le-a 
fost în primul rând lor înşile imposibil să o definească. Caracterizarea 


1 Sextil Puşcariu, Memorii. Ediţie de Magdalena Vulpe. Prefata de Ion Bulei. Note 
de Ion Bulei şi Magdalena Vulpe. Bucureşti. Editura Minerva. 1978, p. 533. 

cea mai expresivă în acest sens ne este oferită de un intrus, străin de 
comunitate, singurul care poate obiectiva fiintarea lor. Cioplitorul 
grec va apropia Firea dacilor de credinţa Orbului într-o chinuitoare 
interogatie retorică: 
„Şi oare dumnezeul orb al său e altceva 
decât ăst fel al Firei şi al dacilor — 
sălbatic, chinuit, orb, straniu şi veşnic frământat? 
O, nu. Aicea nu mă simt împrejmuit de oameni, 
ci aşa de mult în mijlocul naturii, 
încât mă mir că ei nu au mănunchi de muşchi pe cap 
în loc de păr — ca stâncile”. 

Cu toate acestea, un conflict între condiţia metafizică a dacilor 
şi înţelepciunea Orbului se perpetuează de-a lungul poemului, deci 
diferenţe trebuie să subziste între cele două credinţe. O posibilă 
explicaţie o oferă George Gana: ,,... dacă apropierea de natură este 
fondul învăţăturii lui Zamolxe şi al felului de a fi al dacilor, 
înţelegerea sau trăirea acestei apropieri e diferită: în timp ce semenii 
săi trăiesc în chip firesc «starea de natură», sentimentul apartenenţei 
la ea, Zamolxe le aduce conştiinţa separaţiei şi a unei distantari care 
să facă posibilă deopotrivă cuprinderea naturii ca întreg, venerarea ei 
ca divinitate absolută (divinizare şi ipostaziere mitică) şi dominarea 
ei, participarea la cosmic prin contemplarea lucrurilor şi prin 
continuarea procesului creator al naturii.”!. De fapt, dacii configurati 
de Lucian Blaga în Zamolxe au un caracter eterogen raportați la 
conceptul de umanitate. Sunt un construct imperfect, comunitatea lor 
e neformată, nedefinitivată, este doar un embrion de societate. 
Interpretarea conform căreia dacii ar fi fost mai mult decât oameni 
este iluzorie; dacii apar ca mai puţin decât oameni. Incapacitatea lor 
de a se încadra într-un anume proiect divin nu trebuie însă privită ca 
un eşec spiritual. Atât doar, dacii erau încă neterminati ontologic şi 
astfel nepregatiti pentru revelaţia noii credințe a Orbului. 


1 George Gană, op. cit., p. XIV. 

În acest context Magul, care întreprinde o operă de falsificare, 
nu trebuie numaidecât condamnat. Ca un părinte spiritual, el 
înţelege a se îngriji de copiii săi. În această privinţă, părerile 
Cioplitorului si ale Magului, doar aparent contrarii, admit în 
subsidiar aceeaşi stare de fapt: caracterul ludic, infantil, al dacilor: 

„Cioplitorul 
O, crede-mă, 
cu inima l-au priceput şi-i sunt aproape. 
Dar dacii au închipuire de copii. 
Magul 
Dac-ar trăi cum a râvnit Zamolxe, 
ei s-ar mistui ca focul. 

Copiilor le trebuie vis blând să-i liniştească, 
şi lumină să le tie-n frâu pornirea, 
zăgaz puterilor ce colcăie-n pământul lor, 
prea rodnic în izvoare turburi”. 

Magul este pe deplin conştient că apolinizarea profesată de el 
este compromisul cultic pentru a le asigura „Copiilor” liniştea. 
Acţiunea Magului poate fi inspirată de — sau pusă în paralel cu — 
acceptarea lui Dionysos în panteonul grec, descrisă de Erwin Rohde 
în 1893 astfel: „pentru a realiza aspiraţia la universalitatea religioasă 
de care erau neîndoielnic insufletiti, preoţii săi [ai lui Apollo, n. a.] 
luară sub protecţia lor cultul dionisiac. (...) Dar cultul la a cărui 
propagare şi, fără îndoială, şi ordonare oracolul de la Delphi a 
contribuit, era un cult al lui Dionysos îmblânzit şi civilizat”!. 

Pe de altă parte fenomenul religios numit Zamolxe era o idee 
recurent-obsesivă a perioadei interbelice, fiind resimţit ca o trăsătură 
definitorie a originilor incerte ale specificului naţional. Nichifor 
Crainic afirma, în 1924, în paginile „Gândirii”, în eseul Parsifal, că în 
cazul romanizării din Dacia s-ar fi ivit pentru prima dată contradictia 
dintre sufletul nostru autohton şi formele străine. Sufletul tracic, 
dionysiac, al „pădureţului Zamolxe” — „Zamolxe păduraticul” zice 


1 Erwin Rohde, Psyche. Bucuresti. Editura Ştiinţifică şi Enciclopedică. 1989, p. 244. 

Magul, „tinere veşnic păduratic” spune Zemora - nu s-ar fi putut 
integra în cuprinsul armonios, echilibrat al formelor civilizaţiei 
romane. În opinia lui Nichifor Crainic această antiteză artificial 
aplanată constituia o operă de falsificare care ilustra fenomenul de 
pseudomorfoză: captarea unui suflet primitiv în formele străine ale 
unei culturi înaintate. O idee similară fusese anterior exprimată de 
chiar autorul poemului dramatic, în 1921, în paginile aceleiaşi reviste 
„Gândirea”, în eseul Revolta fondului nostru nelatin: „Vorbim despre 
spiritul culturii noastre; vrem să fim numai atât: latini — limpezi, 
rationali, cumpatati, iubitori de formă, clasici — dar vrand-nevrand 
suntem mai mult; (...) se poate spune că în spiritul românesc e 
dominantă latinitatea, liniştită şi prin excelenţă culturală. Avem însă 
un bogat fond slavo-trac, exuberant şi vital, care, oricât ne-am 
împotrivi, se desprinde uneori din corola necunoscutului răsărind 
puternic în conştiinţe. Simetria şi armonia latină ne e adeseori 
sfârticată de furtuna care fulgeră molcom în adâncimile oarecum 
metafizice ale sufletului românesc. E o revoltă a fondului nostru 
nelatin”!. 

„Avant la lettre’, soluţia Magului de a-l transforma pe 
Zamolxe din profet al credinței Orbului în zeu al propriului cult 
poate fi încadrată în coordonatele unei opere de falsificare spirituală 
în termenii definiti de intelectualul gândirist. În acest context se naşte 
o dilemă esenţială: care dintre ideologii antinomice este cea 
autentică, prin raportare la absolut? Zamolxe însuşi pare a se afla în 
impas, deoarece se exilează în peşteră, unde „adastă” ca în uterul 
matern, ca o monadă într-o virtuală devenire, trăind chinuitoarea 
revelaţie a incompatibilitatii dintre Orb şi dac. Pare a realiza că venit 
într-un timp impropriu, într-o lume nepregătită pentru a-l 
întâmpina: 

„Mi-e teamă că voi duce prea devreme 
noua credinţă între oameni”. 


1 Lucian Blaga, Revolta fondului nostru nelatin, în „Gândirea”, anul I, nr. 10, 1921, p. 
181-182, apud Lucian Blaga, Ceasornicul de nisip, ediţie îngrijită, prefaţă si 
bibliografie de Mircea Popa. Cluj-Napoca. Editura Dacia. 1973, p. 48. 

Însă ieşirea lui Zamolxe în lumină este inevitabilă şi inerentă. 
Alter-egourile sale, viziuni ale propriei condiţii de profet în varii 
ipostaze, îi lamuresc ireversibilul: profetul nu se poate eschiva de la 
asumarea propriului destin irevocabil, nu se poate deroga de la 
traseul prestabilit în conformitate cu fatumul. Primul avatar, 
Moşneagul, identificabil cu Socrate, îl admonestează: 

„Când eşti izvor, nu poţi decât să curgi spre mare! 
Tu, Zamolxe, tu de ce adaşti?” 

Postura sa aminteşte, nu întâmplător, de aceea ulterioară a 
iniţiatorului creştinismului, lisus Hristos. Tânărul „cu coroana de 
spini” îi certifică soarta: 

„Li-aduc un zvon de dincolo. 
Apropie-se clipa ta, om nou”. 

„Cel de pe rug”, un evident viitor Giordano Bruno, este cel 
mai drastic în a formula lipsit de echivoc sentinţa, unica posibilitate 
de consumare cu rost a trecerii sale prin viaţă: 

„Sus omenire, către cer, 
sau viermii să te roadă în mormânt!” 

Deşi îşi poate intui propriul sfârşit — sau poate tocmai de aceea 
— din fărâmele care i-au fost oferite — poate chiar de către Orb pentru 
a-l scoate din impas —, Zamolxe înţelege să îşi accepte soarta: „Iese 
furtunatic din peşteră. O mare de lumină îl întâmpină”. 
Transfigurarea dramatică şi adaptarea scenei din grădina 
Ghetsemani nu s-a abătut de la proiectul divin. 

Condiţia tragică nu este însă a comunităţii, care poate — sau nu 
— să  vieţuiască înafara datelor predestinate de principiul 
transcendent, Orbul. Condiţia metafizică a comunităţii nu este mai 
puţin autentică, chiar dacă nu se înscrie în constructul promovat de 
Zamolxe. Dacii pot fiinţa în continuare într-un anumit stadiu al 
ontologiei, cel instinctual, fără a fi astfel conştienţi că ar fi blamabili 
sau ar săvârşi o culpă. Dacii pot fi consemnați ca un conglomerat care 
nu depăşeşte limita iar povestea lor se închide astfel. Tragicul îi 
aparţine însă lui Zamolxe, cel care este conştient că are de îndeplinit 
un rol precis, predestinat, rol pe care „publicul” tracic nu îl 

recunoaşte, nu îl acceptă. Zamolxe este astfel singurul asupra căruia 
planează pericolul de a eşua. 

Zemora fecioara, prima care l-a întâlnit pe Zamolxe, nu 
reiterează, după răstimpul adăstării acestuia în peşteră, performanţa 
învestirii profetului cu priceperea în „a povesti despre începutul 
lumii”. După şapte ani, la ieşirea profetului în lumină, întâlnirea 
dintre ei se repetă, dar nu mai este aceeaşi. Fecioara îi vorbeşte 
omului despre zeu, fără a înţelege că acelaşi om o priveşte în ochi şi 
că zeul nu poate exista: 

„Zamolxe-a fost prea mult privire, 
iar acesta-i prea mult om”. 

Parte din vina în virtutea căreia Zamolxe nu mai poate fi 
profet îi aparţine protagonistului însuşi. Aceasta poate fi dedus din 
dialogul referitor la moartea cântărețului dac Madura, variaţie pe 
aceeaşi temă fixă, omul hărăzit cu darul divin de a comunica 
semenilor o frântură din transcendent. 

„Zemora 
Trăia în cetatuia lui, tot singur, 
până ce-şi ucise sufletul”. 

Sufletul, frântura sa de umanitate, şi l-a ucis şi Zamolxe trăind 
în sihăstria sa din peşteră. Roibul întrezărit în „colb de lună” este 
ultimul mesager a ceea ce a fost odată cântăreţul. Armăsarul nu 
poartă stăpân în goana sa „splinatică” spre castel, simbol ambiguu şi 
polifonic: al turnului de fildeş, al aşezământului oamenilor, al 
localizării instanței superioare, a ceea ce nu poate fi cucerit. Harfa pe 
care o târâie în drum dă a înţelege dacilor, aparent, că harul său divin 
s-a sfârşit. Harfa nu va mai naşte încântare mânuită fiind de Madura, 
căci el şi-a consumat destinul. Se ridică însă întrebarea reprezentant 
al cărei credinţe — şi finalitati metafizice — este cântărețul Madura. 
Este el un avatar al lui Orfeu, care vrăjea cu lira sa fermecată 
sălbăticiunile pădurii, instaurând astfel formele armonioase, acalmia, 
seninătatea? Sau este un cântăreţ din alaiul lui Dionysos? Muzica 
aparţinea, conform lui Nietzsche, sferei de acţiune a acestui zeu, 
întrucât formele muzicii stârnesc nelinişte în sufletul receptorului, 

ritmul muzicii trimite la curgerea dizarmonică a tot ceea ce există. 
Aşadar dispariţia lui Madura semnifică instaurarea arbitrariului 
vitalist-organic, sau dimpotrivă a unei dominări a Firii prin 
coparticipare contemplativă la cosmos? Sugerează eşecul profetului 
Zamolxe sau dimpotrivă al anticipării revelatiei învăţăturii Orbului? 

De ce Madura a înţeles că trebuie să moară le-a transmis 
semenilor prin cântul a cărui melodie era deja fluierată de ciobani de 
multă vreme, cânt primordial, liant al metafizicului autohton, cânt 
căruia Madura nu a mai trebuit să-i afle decât cuvinte potrivite. 
Anume, în „zariştea pleşuvă” sălăşluiesc „taine vechi”, taine care nu 
pot fi cercetate de gândul său nătâng. În preumblarea sa prin crâng 
va fi rănit de ghimpi. Sângele din rană, durerile sale, vor da glas 
harfei în înserare nu pentru a exprima neapărat noi revelații, ci 
pentru a conştientiza veşnicia aceloraşi taine bătrâne. Misterul 
originar al fiintarii nu poate fi aşadar nicicum surmontat; tu, ca om, 
hărăzit sau nu a-l intui, oricum incomplet, imperfect şi partial, esti 
nevoit finalmente să i te supui. A te recunoaşte înfrânt în faţa tainei 
înseamnă cel mult a o cunoaşte luciferic, înseamnă a asigura 
supraviețuirea tainei dincolo tine. De aici tragicul dar şi măreţia 
condiţiei umane căci destinul ontologic al omului este să trăiască în 
„orizontul misterelor” şi să fie dăruit cu „revelaţie” realizabilă prin 
actul creaţiei, de către profet. Aşadar Madura moare întru creaţie, 
anticipând moartea profetului Zamolxe întru revelaţia învăţăturii 
Orbului. 

Zamolxe însă pare mai dezorientat decât oricând cu privire la 
rostul său în trecerea pe pământ. Instrument al voinţei 
supramundane, transcendente, e posibil să nu fi deţinut niciodată 
certitudinea exactă referitoare la propriul timp rostitor. Împlineşte, 
împins de fatalitate, un destin care îl depăşeşte ca individ. Urmele 
paşilor săi vor dobândi adevărata dimensiune — metafizică — dincolo 
de periplul său efemer prin lume: 

„lată şi umbra mea — 
n-am inteles-o niciodată. 
Eu o arunc, şi totuşi e mai mare decât mine”. 

Destinul profetului Zamolxe va fi fost acela de a se jertfi 
pentru întreg neamul său, un fel de tap ispăşitor asupra căruia se 
concentrează culpa comunităţii şi care va fi sacrificat de oameni 
pentru a fi iertati şi mantuiti de zei. Dacii, odată ce vor fi săvârşit 
omorul profetului Zamolxe, să fi îl ucis şi zeul Zamolxe, dobândind 
astfel revelaţia mitului Orbului. Post-factum par incredintati că 
Orbul este, de acum înainte, printre ei, al lor, sieşi: „Zamolxe e mort” 
— „Dar ne-a adus pe Dumnezeu” — „Orbul e iarăşi printre noi” — „Şi-n 
noi”. Pentru o astfel de interpretare pare a pleda si Ov. S. 
Crohmălniceanu: „Un soi de panteism dionisiac adaptat teoriei cu 
privire la Marele Anonim ar rezuma, după Blaga, religia dacilor. (...) 
Ca să ajungă la această credinţă în misterul de nedezlegat al 
existenţei, dacii au fost nevoiţi să-şi lapideze mai întâi profetul”. 

În piesa de debut Lucian Blaga nu reconfigurează cultul lui 
Zamolxe în reperele sale istorice, ci creează un spaţiu în care 
imaginaţia creatoare a poetului zămisleşte un mit propriu. Mircea 
Eliade este cel care rezumă sintetic interpretările oferite apartenenţei 
religioase a zeului dac: ,,... autorii vechi ca şi anumiţi savanţi 
moderni l-au solidarizat pe Zalmoxis pe de o parte cu Dionysos şi 
Orfeu, iar pe de altă parte cu personaje mitice sau foarte 
mitologizate, a căror trăsătură caracteristică era fie o tehnică a 
extazului de tip şamanic, fie mantica, fie coborârile în Infern, 
«catabasele»”?. „Orbul” lui Blaga se vrea a cuprinde două dimensiuni 
deopotrivă, natura în plenitudinea capacităţilor creatoare, într-o 
tentativă de a exprima şi a concilia artistic o indecizie perpetuă şi 
cronică a receptării realităţii istorice a cultului lui Zamolxis, văzut ca 
o coincidentia oppositorum: „Zalmoxis, de altfel, este o variantă a 
numelui originar de Zamolxis, cu semnificaţie de zeu al pământului. 
Este posibil ca transformarea metatetică a numelui să se situeze 
istoric la nivelul reformei initiatice, când Zamolxis, a cărui oculatie si 


1 Ov. S. Crohmălniceanu, Lucian Blaga. Bucureşti. Editura pentru Literatură. 1963, 
p. 161. 
> Mircea Eliade, De la Zalmoxis la Genghis-Han. Bucureşti. Editura Ştiinţifică şi 
Enciclopedică. 1980, p. 51. 

epifanie are loc în vârful unui munte, loc specific de cult uranic, îşi 
pierde probabil parţial sensul htonic, aşa încât se confundă cu 
divinitatea iniţială a cerului Gebeleizis”!. 

Între htonic şi uranic, în piesa lui Blaga, este posibil ca 
Zamolxe să fi pierdut contactul cu semenii. Pornind dintr-o 
dimensiune existențială atât de specifică şi de familiară neamului 
său, anume htonicul, Zamolxe se va fi înstrăinat de daci prin prea 
îndelungata sa „adăstare” în peşteră, unde, în tentativa de a 
îmbrăţişa o nouă dimensiune, uranicul, le-a cerut prea mult celor de 
jos, care, prizonieri ai propriilor lor limite spirituale, ontologice, l-au 
sancţionat drastic, şi dintr-un instinct primar de autoapărare. Însă 
mitul se naşte spontan după dispariţia profetului, intuiţia şi 
conştiinţa dacilor sugerând o revelaţie. Sacrificându-şi mesagerul, 
Orbul şi-a asigurat fiintarea în zariştea nemuririi. 

Reusitele artei dramatice ale autorului, aflat la început de 
drum deopotrivă ca poet şi ca dramaturg, pot fi considerate, fără 
reţinere, cuprinderea lumii în perspectivă cosmică, intuirea şi 
exprimarea sugestivă a fondului absolut al omului, relationarea 
fiinţei umane în raport cu Firea universului. 


1 Radu Florescu, Note şi comentarii la Vasile Pârvan, Getica. O protoistorie a Daciei. 
Ediţie îngrijită, note, comentarii şi postfață de Radu Florescu. Bucuresti. Ed. 
Meridiane. 1982, p. 540. 

II. Tulburarea apelor (1923). 
Mitul lui Isus-Pamantul ca reemergenta 
a spiritului panteist ancestral 


Cea de-a doua creaţie dramatică a lui Lucian Blaga poate fi 
privită ca o variaţie pe temă fixă. Fără a minimaliza inovațiile 
prezente, se pot afla similitudini între situaţiile şi personajele celor 
două drame. Noua piesă de teatru se înscrie astfel în amplul proiect 
al autorului de a dimensiona estetic spiritualitatea spaţiului mioritic. 

Personajul care se impune a fi interpretat prioritar este Popa, 
întrucât el suportă o transfigurare de ordin spiritual, iar corelativ 
Nona, ca un reper cu rol determinant în traseul interior al preotului. 
Preotul este, la începutul dramei, bolnav de o boală fără nume. 
Patrasia, soţia sa, este cea care poate obiectiva, nepărtinitor, starea 
nelămurită a protagonistului. Popa nu poate şti ce se petrece cu el 
întrucât din interiorul unei boli neconştientizate şi neînsuşite trăieşte 
impresia de a fiinţa între repere normale, fireşti. Popa se arată 
surprins de faptul că ar putea fi bolnav „la vârsta sa”. Însă vârsta sa 
este un răstimp vulnerabil si fecund totodată în viata ființei omeneşti 
raportată la spirit: când individul nu doar că nu şi-a consumat timpul 
rostitor, dar se află tocmai în plenitudinea valentelor sale, atunci se 
abandonează fatal şi inerent unui itinerariu interior, al desluşirii de 

sine. Cum se va vedea, o altă etapă a vietuirii o va reprezenta 
Moşneagul. 

Patrasia sintetizează într-o propoziţie starea de la care preotul 
porneşte în ingratul, dar necesarul său periplu: „Erai singur aici — cu 
uşa deschisă în soare”. Solitudinea extremă a preotului este 
asemănătoarea cu aceea din momentul naşterii întru lumina lumii, 
iar de acum trebuie să afle, printr-o dureroasă experienţă solitară, 
calea către lumina spirituală, către revelaţia adevăratei credinţe. Uşa 
este deschisă, drumul îi este pregătit şi sortit, dar preotul încă ezită 
să păşească întru lumină, deşi presimte că drumul este inevitabil. 
Popa este ezitant datorită unei incertitudini esenţiale, referitoare la 
neputinta de a înţelege natura acestui itinerar pe care se vede nevoit 
a-l urma: „Foamea de soare — e o boală?” problematizează retoric 
protagonistul, temându-se că ar putea comite o eroare lăsându-se 
dominat de instincte în virtualul său periplu spiritual. Răspunsul 
Patrasiei nu este cu nimic încurajator: „Nu, dar vorbeai singur”. 
Singurătatea îl terorizează pe erou, uitând sau nevoind să-şi 
amintească solitudinea tuturor profeților şi a initiatilor. Această 
răvăşitoare combustie a lăuntrului ființei sale este mărturisită de 
preot şi în tabloul al doilea, Fiica pământului: „Sunt aşa de singur. 
Singur de tot. Ar putea pământul să se prăbuşească, aici nu prinzi de 
veste”. 

Solitudinea preotului trebuie asociată motivului pustiului, 
ficţiune matcă ce fusese deja instituită în lirica autorului odată cu 
volumul Paşii profetului şi care este exprimată încă din primul tablou 
al piesei printr-o lamentatie a protagonistului, „E aşa de greu în 
pustie”, pentru a reveni în dialogul Popa-Nona din tabloul al 
cincilea. Fiind „numai om” preotul caută reazim aiurea, sprijin pe 
care crede că îl poate afla în făptura Nonei. Sunt identificabile astfel 
similitudini cu profetul Zamolxe, pornind de la solitudinea pe care 
acesta o trăieşte în peşteră vreme de şapte ani înainte de a păşi în 
lumină. Odată condiţia de profet asumată de către Zamolxe, prima 
făptură pe care o va întâlni este Zemora. Coincidenta fecioarelor nu 

este doar de suprafaţă, întrucât Nona se va dovedi exponenta 
aceluiaşi tip de trăire spirituală, dionysiacul. 

Popa, deşi preot ortodox al românilor transilvăneni, simte că 
ortodoxia nu este cultul care să definească spiritualitatea poporului 
din care el însuşi s-a ivit. Prin urmare, asemenea lui Zamolxe, va 
încerca să afle şi să impună o nouă credinţă, cea autentică. Dacă 
ortodoxia ar putea fi considerată prin aspectele sale ritualice o 
prelungire a formelor apolinice, de armonizare, de stabilire a unui 
echilibru, a unei ordini artificiale în relaţia dintre om şi absolut, 
atunci Popa este tentat să contracareze adormirea spirituală a 
neamului adoptând o soluție novatoare şi  impetuoasă: 
protestantismul luteran. Vestitorul din Vitenberg e profetul care ar 
elibera adevărata natură a fiinţei umane: „Luată e pecetea de pe cele 
şapte taine, şi omul îşi mai începe o dată drumul lung de la-nceput, 
iarăşi şi iarăşi de la-nceput, dar izbânda-i aproape, şi omul va fi tânăr 
şi slobod ca Elohim peste ape!”. Preotul ortodox crede că exponenta 
protestantismului lutheran este, în întâmplările vieţii sale şi în 
realitatea imediată, Nona. Însă comite o gravă eroare întrucât în 
desfăşurarea conflictului dramatic trăsăturile care o încadrează pe 
Nona ca pe o manifestare existenţială tulburătoare a spiritului 
converg înspre cristalizarea unui portret specific, aparte. Nona nu 
este profetul noii credinţe, oricum străină românilor ardeleni, ea este 
apostolul propriului ei cult, „religie” care prin manifestările sale se 
încadrează în dionysiac. 

Efluvii de trăire peste fire, cu rădăcini în absconse unghere ale 
fiinţei, se întrezăresc adeseori în cazul Nonei. Preotul însuşi, în 
contextul unui dans erotic, o va numi „drac botezat”. Sintagma, deşi 
formulată aparent pasager, fără a presupune expres o sentinţă, 
surprinde însă fidel caracteristicile esenţiale deopotrivă ale fecioarei 
şi ale dionysiacului. O astfel de fiintare, îndeosebi cu referire la 
faptele pe care le presupune manifestarea ritualică a unei asemenea 
trăiri, este finalmente împotriva idealului de umanitate spre care 
tinde profetul. Dar tocmai pentru că acest ideal este resimţit ca un 
canon împovărător de către fiinţă, se va ivi în scenă purtătorul 

instinctului primar. Nona este, în context, dracul, acea fateta a 
ontologiei umane teoretic şi formal repudiată, însă o „eroare” 
primordială însuşită şi intrinsec specifică unui modus vivendi al 
omului. Întrucât aparţine culturii şi civilizaţiei umane, compromisul 
facil este de a o încadra în rit, de a o oficializa, de a o boteza. Soluţia a 
fost adoptată de neamurile antice — traci, greci —, care au acceptat 
faptul de a-şi fi consumat la origine Zeul — episodul cu sfâşierea lui 
Zagreus de către Titani, din a căror cenuşă a fost plămădit omul — si 
apoi de către unele comunități medievale maniheice — cum sunt, in 
opinia lui Blaga, bogomilii, adeseori prezenţi în opera sa dramatică şi 
nu numai — care acceptă crearea lumii şi a omului de către 
Dumnezeu şi Diavol in bună înțelegere. „este o poveste veche (...) 
Care începe aşa: La început, înainte de a fi lumea, au fost doi fraţi: 
Dumnezeu şi dracu — înţelegi? Doi fraţi. Toate lucrurile le-au facut în 
tovărăşie. Unul a născocit ziua, celălalt noaptea, unul a făcut pe 
sfinţi, celălalt ispitele şi visurile rele”!. Maniheismul va fi exercitat o 
anume influenţă asupra europenilor răsăriteni (prin bogomilism) dar 
şi apuseni (prin strania dogmă a catarilor). Chiar dacă ţăranii 
ardeleni din piesa lui Blaga nu practică explicit un astfel de cult, 
Popa exprimă că, indirect şi implicit, comunitatea din care face parte 
poate deveni adeptă tacită a compromisului, acceptat ca pe un fapt 
firesc şi inerent: „Ei — şi? Vor zice oamenii c-a ieşit dracu’ pe hornul 
popii. Te-or prinde şi te-or arunca în râu să te boteze. Ha! Drac 
botezat!”. 

Dincolo de orice speculaţii, consideratia că preotul resimte 
necesitatea întrezăririi unei credinţe pentru neamul său, alta decât 
cea ortodoxă, tine de o evidenţă a piesei. Că această noua 
spiritualitate, cea prezumtiv şi virtual autentică, nu poate fi 
reprezentată nici de lutheranism, nici de dionysianismul Nonei, i se 
va lămuri profetului prelat printr-un sinuos proces al devenirii de 
sine, parcurgând un veritabil itinerariu spiritual. 


1 Lucian Blaga, Ivanca. Tabloul al doilea, in Lucian Blaga, Opere, 3, Teatru, Bucuresti. 
Editura Minerva, 1986, p. 272-273. 

Preotul este avertizat constant de către Nona că apariţia ei în 
această lume nu are ca scop lămurirea şi aşezarea rosturilor firii şi 
fiinţei, ba dimpotrivă: 


„Popa 
cu patimă 
Nona, de ce-ai venit? 
Nona 
Să tulbur apele ca îngerul Domnului. 
Sunt rea? 
Minunile de felul meu nu sunt 
Niciodată mai bune.” 


„Îngerul Domnului” la care se referă Nona că ar fi tulburat 
apele înaintea ei şi a cărui reactualizare se doreşte fecioara a fi nu 
este nimeni altul decât Lucifer, primul supus al divinității care a 
cutezat să problematizeze datele ordinii originare. Pentru a înlătura 
orice dubiu, Nona însăşi declară: „În teatrul cetăţii — aseară — am 
jucat un mister, ceva despre căderea îngerilor din cer”. Cu toate 
acestea — în pofida evidenţei am putea argumenta — s-a manifestat în 
mod reiterat o predilecție a spiritului critic de a decodifica sensul 
sintagmei care conferă titlul dramei prin identificarea unei soluţii 
mult mai facile. Cu referire tot la reperele — justificabile — ale Bibliei, 
se poate susţine, într-o altă grilă de lectură, apropierea fecioarei de 
postura şi statutul unui alt înger, rămas fidel divinității: „lar in 
Ierusalim, lângă Poarta Oilor, este o scăldătoare care se numeşte pe 
evreieşte Betezda, având cinci pridvoare. În acelea zăcea mulţime de 
bolnavi: orbi, şchiopi, uscați, aşteptând mişcarea apei. Că înger al 
Domnului se pogora din când în când în scăldătoare şi tulbura apa; şi 
cel ce intra întâi după tulburarea apei se făcea sănătos de orice boală 
era ţinut. / Şi era acolo un om care de treizeci şi opt de ani era bolnav. 
Pe acesta văzându-l lisus zăcând, şi ştiind că este aşa încă de multă 
vreme, i-a zis: «Vrei să te faci sănătos?». Bolnavul i-a răspuns, 
«Doamne, om nu am ca să mă arunce în scăldătoare când se tulbură 

apa; că până merg eu, altul se coboară înaintea mea.» lisus i-a zis: 
«Ridică-te, ia-ti patul şi umblă !» Şi îndată omul s'a făcut sănătos ; şi 
şi-a luat patul şi umbla.” (loan, 5, 1-9)!. Ispita de a te referi la acest 
pasaj biblic este fermecătoare prin aparenta sa simplicitate. Însă 
unele neconcordante între cele două situaţii umane, biblică şi 
blagiană, vor conduce în plan artistic spre finalitati aparte. Chiar 
dacă ţăranii transilvăneni vor fi aşteptat pogorârea unui înger al 
Domnului, fapt deloc reliefat în piesă, unde aşteptarea este frapant 
individualizată în persoana Popii, oricum nu se poate susține că 
aceşti ţărani ar fi suferinzi de asemenea boli flagrante. Nu sunt 
uscați, şchiopi sau orbi in plan spiritual — cel mult rutinati în tradiţia 
ortodoxă — şi deci nu necesită stăruitor şi voluntar o însănătoşire. 

Şi ca un argument arhisuficient, destinul frânt al Nonei în 
istoria dramei probează adevărul că nu ea era cea sortită/orânduită 
de către divinitate cu îndeplinirea unor revelații în sânul comunității 
şi îndeosebi al păstorului acesteia, preotul. Acest rol actantial îi 
revine Moşneagului. Ambii mesageri sunt îndepărtați brutal din 
datele existenței imediate de către țăranii ardeleni, însă doar unul 
dintre cei doi isi va fi îndeplinit menirea transmitandu-si revelatoriu 
învăţătura către preotul înţeles ca discipol iluminat şi convertit. 
Mesagerul împlinit nu este Nona, înger căzut care va fi tulburat apele 
instinctual-erotice ale preotului, ci Moşneagul, înger care va fi 
limpezit hierofanic şi soteriologic apele preotului bolnav... 
Reformulat, Moşneagul limpezeşte scăldătoarea în care adăsta Popa 
suferind de o boală pe nume Nona... În finalul dramei Popa se 
desparte de amintirea Nonei ca de o povară, vindecat odată cu 
suprimarea acesteia din propria existenţă: „Rămas bun, domnişoară 
Nona / (...) Ai tulburat apele, sufletul renaşte sănătos / (...) Fără 


1 Biblia sau Sfânta Scriptură. Ediţie jubiliară a Sfântului Sinod. Tipărită cu 
binecuvântarea şi prefața Prea Fericitului Părinte t Teoctist, Patriarhul Bisericii 
Ortodoxe Române, Versiune diortosită după Septuaginta, redactată şi adnotată de 
Bartolomeu Valeriu Anania, Arhiepiscopul Clujului sprijinit pe numeroase alte 
osteneli, Bucureşti. Editura Institutului Biblic şi de Misiune al Bisericii Ortodoxe 
Române, 2001, p. 1561. 

durere rămân — şi nu mai strig.”. Tulburarea apelor a aparţinut 
acestui înger feminin seducător, dar sufletul preotului renaşte 
vindecat nu datorită tulburătoarei dionysiace Nona, ci, în mod 
evident, datorită limpezirii produse de Moşneag. Popa îşi ia rămas 
bun de la ispititoarea fecioară, se desparte de amintirea acesteia „fără 
durere” după ce îşi regăsise, în panteismul Moşneagului, sinele 
rătăcit. Arareori acţiunea curativa este îndeplinită de agentul 
patogen... 

Întrepătrunderea planurilor din lume şi lumea din teatru, 
dintre o realitate nemijlocită şi una virtuală, lasă loc de interpretare 
atât cu privire la caracterul precar al fiintarii omului într-o lume care 
îi rezervă un singur rol — poate nu cel potrivit, cazul sacerdotului 
ortodox -, cât si cu referire la valabilitatea, autenticitatea rolului 
actantial pe care şi-l asumă Nona în istoria tulburării apelor 
preotului: „Cum vezi, vin la tine de-a dreptul din teatru” 
mărturiseşte fecioara, iar la observaţia preotului: „Altădată veneai 
din mănăstire”, îngerul feminin căzut reduce ipostazele la numitor 
comun: „Cam tot atât”. Să înțelegem că inclusiv trăirea în canonul 
mânăstirii poate fi văzută de asemenea ca un rol interpretat? Atunci 
până la a declara religia drept o convenienta acceptată tacit, printr-un 
contract social nescris, nu mai este decât un pas. lar în acest context 
vom deduce că orice rol dramatic poate fi rescris, inclusiv cel al 
credinţei, într-un veritabil joc al măştilor. Rămâne doar de aflat 
actorul care să-i insufle viaţă, altfel spus, profetul. 

Nona se crede a fi acest profet al lutheranismului pe plaiurile 
stânelor ardelene. Esenţa transfigurării spirituale pe care o vrea a 
profesa în spaţiul mioritic transpare din două fraze: „Omul a ieşit din 
carnea sa ca să intre în biserică; Luther face drumul întors: iese din 
biserică pentru ca să reintre în carnea sa.”. Evoluţia — sau involutia — 
dinspre apolinic înspre dionysiac nici că se putea exprima mai 
explicit. Doar că reintrarea în carnea proprie Nona o va înţelege într- 
un mod foarte personal. Prin performarea unui dans ritualic vădit 
erotic, fecioara pare a fi încredinţată că o nouă spiritualitate poate fi 
definită şi afirmată exclusiv prin aluziile şi apelul la farmecele unei 


43 


feminitati debordante. Cum preotul ezită constant în a imbratisa 
statutul de pastor lutheran, Nona află singura modalitate de a-l 
converti/ademeni: seductia erotică, ispita cărnii. Or virtuala 
voluptate fizică, a simţurilor, ar constitui un surogat fals pentru 
încredințarea spirituală, ceea ce Popa, fidel itinerariului către centru, 
nu poate accepta, deşi e tentat a ceda ispitei: „Teologul încăpățânat” 
va exclama dezarmat chintesenta: „Nona, dar Luther? Gândul? 
Cugetul? N-am făcut totul numai pentru cuget?”. Fecioara este pe 
deplin conştientă asupra dilemei preotului, căreia îi află, desigur, o 
soluţie profană: 
„Şi dacă m-ai dorit — de ce? 
Fiindcă sunt gând sau — sau 
fiindcă sunt stea păcătoasă de carne vie 
şi de os neastâmpărat? 
Fiindcă sunt gând sau fiindcă sunt 
o păşune caldă pentru visul tău flămând?” 
Condiţia preotului este dramatică. Ştie că este doar om, aşadar 
este supus greşelii şi păcatului; mai mult, ştie că este ales pentru a 
metamorfoza credinţa neamului său, dar nu cunoaşte sigur natura 
credinței autentice. Aceste nelinişti se regăseau şi în cazul lui 
Zamolxe, dar pentru Popa apare o necunoscută nouă: ispita cărnii. 
Ecuația se complică indisolubil întrucât carnea acestei fecioare se 
presupune a întrupa şi coordonatele unei noi spiritualitati. 
Înţelegându-se fals preot şi incert profet, Popa este tentat de a fi 
„măcar” om, simplu pământean muritor îndrăgostit de fecioară, dar 
se teme. Monologul său şoptit rezumă polifonica sa nelinişte 
metafizică: 
„Din potire — aş putea 
sânge de Dumnezeu să arunc în tarana — 
şi totuşi carnea mea tremură. 
Câteodată iau capul câinelui meu între palme, 
mă oglindesc în ochii lui — 
şi simt: i-e milă de mine că-s om. 
Paşii mei se opresc, mă caut în amintire: 

de unde vin? Mă caut în zare: unde merg? 
Mă caut în pulberea drumului 
şi printre hârburi de cerb: cine sunt? 
Vezi, Nona, acum sunt trist, 
acum sunt foarte trist. 

Şi totuşi dac-ar fi iarbă verde aici în jur 
aş putea să joc descult şi nebun in fata ta. 
Tu m-ai privi, 
dar jocul meu ar fi aşa de trist 
c-ar stârni plângerea. 

Nona 
Dacă vrei, plec. 

Popa 
Nu, mai rămâi.” 

Într-un context istoric tulbure, în care „proroci, cari scot religii 
nouă din traistă, câţi vrei”, Popa are totuşi discernământul şi 
precautia de a lua în calcul şi posibilitatea ca fecioara să îi fie sortită 
nu pentru a-i limpezi apele, nu pentru a-l ilumina spiritual, ci pentru 
a-l corupe, a-l abate de la calea cea de-a dreaptă şi astfel a-l damna: 
„Fiara apocaliptică trece printre noi. Nona — poate de aceea ai intrat 
şi tu în patima mea”. În încercarea de a-şi oferi argumente desarte si 
de a se disculpa virtual, Popa se întreabă daca „n-au căzut si 
arhangheli pentru fiice ale pământului?”. Dilema de fond este aceea 
a neputinței de a identifica rolul actanţial autentic al fiecăruia: fals 
preot ortodox şi fals pastor lutheran, e greu de crezut că Popa 
împărtăşeşte statutul unui arhanghel căzut, iar apartenenţa Nonei la 
orice dimensiune a fiintarii este incertă: Popa: „De unde vii?”; Nona: 
„De nicăiri şi de pretutindeni”. Numind-o „fiică a pământului”, Popa 
încearcă să îi atribuie fecioarei trăsături htonice, prin aceasta 
întrezărindu-se şi tipul de religie înspre care tinde infrarational Popa, 
anume panteismul: 

„Nona, mă zvârcolesc sub frumusețea ta, 
eşti vie, 
eşti aici. 

Părul tău are miros de rouă şi de paragină. 
Pauză. 
În răcoarea zorilor pluteşte căldura ta, 
o adulmecă prin păduri dobitoacele subţiri.” 

Aşadar preotul năzuieşte nu către o entitate retrasă, asemenea 
Dumnezeului ortodox, din lume, ci către o prezenţă nemijlocită, vie, 
permanentă, trăitoare nemijlocit în realitatea imediată, care să 
împodobească prin suflul său zariştea, pe care dobitoacele să o 
poarte intr-insele firesc. Dealtfel fiintarea tuturor regnurilor, 
animalier, vegetal şi chiar mineral, sub suflarea aceluiaşi „duh” 
omniprezent în toate şi în toţi şi-o dorea Popa încă de la începutul 
primului tablou, Preludiu: 

„Rouă nouă să cadă 
pe creştetul munţilor! 
Oameni cu sufletul slobod 
- să crească pe poteci, 
rumeni ca florile, deschişi ca florile, 
tacuti ca florile.” 

Dată fiind feminitatea şi neprihănirea fecioarei, preotul o 
confundă pe Nona cu profetul unei astfel de divinităţi panteiste a 
cărei manifestare presupune chipuri ale frumosului natural. 
Refuzarea intuitivă a lutheranismului şi cazuistica atracției pe care o 
exercită Nona asupra preotului sunt lămurite într-o sintagmă prin 
care Popa le caracterizează — şi repudiază sec — pe fostele călugăriţe 
franciscane, acum convertite la noua credință protestantă: „Toate 
luterane şi nici una fecioară”. Ceea ce doreşte intuitiv preotul de la 
noua credinţă — încă necunoscută — este puritatea. Itinerarul parcurs 
de către călugărițe este o pendulare între o credinţă falsă şi una 
pângărită, fiintand între coordonate ontologice lipsite de 
autenticitate, precare. Pentru a nu le reitera eroarea, fostul preot 
ortodox nu va îmbrăţişa finalmente lutheranismul, receptat ca un 
curent ivit circumstantial şi discutabil în actualitatea problematică. El 
este însă ispitit de Nona întrucât aceasta este fecioară, închipuindu-şi 
— şi sperând — că ea este astfel purtătoare a unei spiritualitati ingenue 


46 


şi genuine, de prospețime primitivă şi autenticitate primară, 
primordială. Se va convinge asupra deşertăciunii odată cu revelaţia 
dreptei credinţe, determinată şi instituită de către Mosneag. 

Moşneagul, încă de la apariţia sa în istoria dramatică, suportă 
cu stoicism biciuirea de către Popa. Episodul presupune, subtextual, 
propria flagelare a preotului, întrucât Moşneagul este, în fond, o 
expresie a sinelui eroului suportând penitenta. Mosneagul este sortit 
să ispăşească, până la sacrificiul de sine, slăbiciunea şi culpa din 
ontologia prelatului. Asemenea tuturor profetilor/mesagerilor divini 
(similitudinea cu postura christică nu e de neglijat) Moşneagului îi 
este predestinat să îl salveze şi să îl mântuiască pe erou, transformat 
astfel într-un prezumtiv şi virtual discipol şi apostol. În noaptea 
dimprejur Moşneagul o întrezăreşte într-o viziune premonitorie 
sfârşitul Nonei, prin aceasta explicitându-se (criptic) şi motivul 
pentru care aceasta nu poate fi consacrată de comunitate: „nu e 
clopot — E o femeie — Oamenii o aruncă — în flăcări!”. Fecioara nu este 
vestitorul şi garantul noii credințe, este „doar” o femeie care le 
rătăceşte muritorilor minţile — şi simţurile —, iar astfel oamenii îi vor 
sorti sfârşitul în flăcările bisericii pentru a încerca să o mântuiască şi 
să se mântuiască, printr-un reflex adesea întâlnit în evul mediu: când 
se presupunea că o femeie este o vrăjitoare — adică un mesager al 
forţelor întunericului — comunitatea o ardea în speranţa de a-i salva 
sufletul, dar mai ales pentru a-şi crea iluzia unei liniştiri a propriului 
suflet colectiv. Într-un anume sens fecioara poate fi considerată un 
tap ispăşitor. 

Moşneagul apare după trei ani de trai în temniţă (similitudine 
cu cei şapte ani în peşteră ai lui Zamolxe...), aşadar după ce şi-a 
însuşit o experienţă a limitei, de încercare a voinţei şi a probării 
statorniciei întru credinţa sa, de certificare a vocației sale: „Părinte, 
vreau să ne bucurăm împreună că am venit la timp”, îi spune 
bătrânul, sugerând că a apărut în viata preotului pentru a-i releva 
calea ce dreaptă în ultimul moment posibil, cel potrivit, când eroul, 
dezorientat, era dispus unei revelații, dar şi rătăcirii iremediabile. 
„Părintele”, cum îl numeşte un bărbat mult mai în vârstă, care i-ar fi 

putut fi el tată, simte că Moşneagul este purtătorul a ceea ce el căuta 
intuitiv. Popa este numit „părinte” întrucât el va păstori comunitatea 
după moartea bătrânului mesager. Vorbele acestuia îşi au obârşia în 
adâncul existenţei, în centrul unic şi etern spre care se îndrepta, într- 
un nelămurit itinerar spiritual, Popa. Acum preotului îi este parcă s- 
ar întinde: 

„în umbra unei fântâni. 

Apele-n adânc sunt liniştite 
şi de acolo mă priveşte 
verde, limpede, adânc — Ochiul lumii.” 

Această fântână (sau lac) văzută ca „ochi al lumii” este o 
metaforă a autorului de regăsit şi în creaţia sa lirică, precum în Cap 
plecat: 

„În fântână mi-aplec 
gând şi cuvânt. 
Ceru-şi deschide 
un ochi în pământ.” 

Sau în lezerul: 

„În pâlnia muntelui, iezerul netulburat, 

ca un ochi al lumii, ascuns, s-a deschis. 

Oglindeşte un zbor prea înalt şi ceasul 
curat, ce i-a fost odată promis.” 

Moşneagul este considerat eretic, întrucât credinţa sa este alta 
decât cea oficială, tradiţională. Fiinţa bătrânului poartă în sine datele 
începuturilor şi ale chipurilor existenţei naturale: părul îi este 
împodobit cu argint ţesut de „paianjenii vremii”, mâinile îi sunt 
străvezii ca ceara, poate făurite de albine în somn. Mesager, 
intruchipare şi garant al eternității, al unicei adevărate intelepciuni, 
pe cale de a fi revelată, Moşneagul nu o recunoaşte pe Nona: „Nu 
ştiu s-o fi văzut. Nu-mi aduc aminte”. Afirmația bătrânului poate fi 
interpretată ca o respingere voluntară a fecioarei, pe care o percepe 
ca pe un element malefic, nociv, sau cel puţin perturbator. În acest 
sens „nenumirea” fecioarei înseamnă de fapt nimicirea ei, dacă i-ar fi 
dat un nume i-ar fi oferit consacrare întru existenţă, ar fi introdus-o 

printre chipurile veşniciei. Pe de altă parte reacţia bătrânului are o 
semnificaţie „prozaică”: pur şi simplu nu o recunoaşte pe fecioară 
întrucât ea într-adevăr nu i s-a mai arătat niciodată, vine de niciunde 
şi este nimic, o apariţie efemeră şi lipsită de esenţă căreia mesagerul 
divin nu îi acordă atenţie deoarece este irelevantă în planul 
universal. Cu duhul blandetii, nu o ponegreste, ci o sancţionează 
prin ignorare. Popa, contrazis astfel irevocabil în ceea ce priveşte 
propria tentatie de investire a Nonei cu înțelesuri înalte, nu mai 
înţelege nimic. Dar, remarcă bătrânul, „asta înseamnă că eşti la 
începutul binelui”, căci „tocmai răsare soarele”. Altfel spus, se iveşte 
lumina intelesului dintr-un adânc neînțeles... 

În primele replici al tabloului al treilea, Moaştele, Moşneagul 
are presentimentul apropiatei sale treceri întru altă dimensiune a 
fiintarii. După ce vreme de trei zile şi-a cioplit propria cruce, bătrânul 
îşi explică rostul clipitului în ton cu zodia ce şi-l revendică inexorabil, 
moartea: „Ci eu cred că aceste clipiri ale pleoapelor sunt paşii 
sufletelor spre moarte”. Ideea va reveni în lirica autorului din 
ultimul an al vieţii sale, Munca pleoapelor fiind o prefigurare şi a 
propriului sfârşit: 

„O muncă de fiecare clipă, de fiecare, 
îndeplinesc pleoapele. 
Are nevoie de ea subt zare 
lumina noastră. 


S-o desavarseasca de dimineața 
pan’ la-ntunecoasa strajă, pleoapele singure 
n-ar fi în stare. Le ajută 
moartea şi viaţa. 


Clipă de clipă 
moartea le închide 
viaţa le deschide.” 
Anterior acestei drame, Lucian Blaga exprimase deja asocierea 
vieţii şi a morţii în cadrul aceleiaşi imagini-sinteză, aşa cum reiese 

dintr-o însemnare din Pietre pentru templul meu: „Un lucru îl putem 
vedea clar şi plastic numai dacă are umbre şi penumbre: moartea este 

umbra care dă plasticitate vieții”!. Ideea se regăseşte şi în amplul 
eseu Discobolul: Viaţa este ea însăşi, plus contrariul ei — Viaţa nu este 
numai viaţă. Poate că inima zvâcneşte, cu fiecare bătaie, între două 
limite: între viaţă şi moarte. Moartea ar fi cu alte cuvinte un punct pe 
care inima îl atinge ritmic, în fiecare secundă o dată”?. 

În acest context, al expunerii de către Moşneag, mesagerul 
divin, a previziunii propriului sfârşit, precum şi a receptării vieţii şi 
morţii ca două congenere chipuri ale veşniciei, aflate nu în 
coincidentia oppositorum, ci în  complementaritate firească, 
dramaturgul introduce în istoria piesei credința bătrânului, 
conturând mitul lui Isus-Pământul. Mărturisirea dreptei credințe de 
către Mosneag este declanşată de o episodică apariție scenică a unui 
baietandru care strigă „Hristos s-a inaltat!”, această replică 
amintindu-i Patrasiei că în acea zi este sărbătoarea Ispasului. 
Moşneagul nu împărtăşeşte însă anumite aspecte referitoare la 
destinului lui lisus Hristos, aşa cum sunt acestea propovăduite de 
religia creştină. Bunăoară, pentru bătrân înălţarea lui lisus în ceruri 
este un eveniment care — similar cu Evangheliile agnostice — nu a 
avut loc, întrucât nu se justifică moral şi chiar periclitează — 
paradoxal — ontologia omenirii: „Ştii că pentru om e un păcat de 
moarte să se îndepărteze de Dumnezeu, dar... dar... pentru 
Dumnezeu n-ar fi tot un păcat de moarte dacă s-ar îndepărta de 
om?”. Urmând această dezvoltare logică a destinului pe care 
divinitatea trebuie să îl fi urmat pentru a asigura buna rânduială, 
fericirea şi mântuirea întregii sale creatiuni, vietuirea acesteia întru 
Duhul Sfânt, Moşneagul află o soluţie aparte pentru etapa finală a 
fiintarii lui lisus pe pământ: „Nu s-a înălţat. S-a întrupat în pământ 
ca să ne fie aproape”. Într-un frumos poem, care poate figura ca o 
compoziţie lirică individuală - ca atâtea altele în dramaturgia 


1 Lucian Blaga, Pietre pentru templul meu, în vol. Zari şi etape, text îngrijit şi 

bibliografie de Dorli Blaga, Bucureşti. Editura pentru Literatură, 1968, p. 24. 

2 Idem, Discobolul. Aforisme şi însemnări, Bucureşti. Editura Publicom, 1945, p. 129. 

autorului - Lucian Blaga va exprima întreaga sa concepţie de 
sacralizare a naturii, într-o vagă descendență a unor „panteişti” 
precum Spinoza sau Giordano Bruno: 
„Isus e piatra, 
Isus e muntele, 
totdeauna lângă noi — izvor limpede şi mut, 
totdeauna lângă noi — nesfârşire de lut. 
Fără cuvinte, cum a fost pe cruce, 
Isus înfloreşte-n cireşi 
şi rod se face pentru copiii săraci. 
Din flori îl adie vântul peste morminte, 
el pătimeşte în glie şi pom 
o răstignire e în fiecare om — 
şi unde priveşti: Isus moare şi-nvie. 
C-o singură moarte 
cine poate fi mântuitor? 
C-o singură moarte 
cine ne scapă de ispititorul negru din pustie?” 

Şi pentru a nu lăsa loc vreunei speculaţii sau vreunui dubiu, 
Moşneagul exprimă explicit specificul crezului său despre Isus- 
Pământul, altul decât lisus-Omul: „Pământul tot e trupul său, si 
noapte şi zi umblăm prin eucaristie”. 

Religia propovăduită de Mosneag este în esenţă similară cu 
cea exprimată anterior de Zamolxe, sacralizarea naturii, ceea ce lasă a 
se înţelege că învăţătura profetului dac s-a perpetuat peste veacuri 
până la el. În plus însă noul profet nu a putut face abstracţie de 
apariţia între timp a unui nou mit, acela creştin al lui lisus Hristos. 
Parte componentă a spiritualităţii noului neam din Transilvania, 
românii, mitul creştin nu poate fi ignorat, ci, printr-un proces firesc al 
„selecţiei organice”, el este asimilat şi redefinit de către noul profet, 
rezultatul fiind conceperea unui nou cadru formal care să păstreze 
nealterată ca fond credinţa primordială. Astfel ia naştere mitul lui 
Isus-Pământul. Oricât de inedit ca denumire ar fi acest mit, el rămâne 
în datele sale esenţiale originarul şi eternul mit al Orbului, religia 

,naturista” finalmente acceptată de daci aflându-şi astfel o nouă 
formulă de fiintare în cadrul aceluiaşi spaţiu mioritic: , Mosneagul şi 
Popa ar fi un fel de avataruri ale lui Zamolxe”!. Cele trei viziuni ale 
lui Zamolxe în peşteră pot fi identificate cu Socrate, lisus şi Giordano 
Bruno, cum dealtfel unii exegeti au şi făcut-o, un exemplu 
contemporan constituindu-l Titus Bărbulescu: „Mai întâi îi va 
consulta pe interlocutorii săi. Aceştia sunt personaje admirabile: 
Socrate, Isus şi Giordano Bruno”?. În acest caz, ele trebuie privite ca 
alter-egouri ale condiţiei de profet, iar Moşneagul şi în consecinţă 
Popa vor fi consideraţi ca întrupări ale aceluiaşi prototip, avataruri 
ale lui Zamolxe. 

Moşneagului îi este specifică aşadar condiţia ingrată a 
profetului, omul dintre oameni care având viziunea, trăind revelaţia 
credinței autentice, este sortit să o împărtăşească semenilor. Dar 
semenii, rutinati în datele unei religiozitati tradiţionale, nu au cum să 
îl înţeleagă şi cu atât mai puţin să îl accepte. Bătrânul întrupează 
figura străinului, a intrusului, a ereticului. Credinţa sa este însă „cea 
dreaptă”, un argument fiind nestiinta sa de moarte: „şi nu înţeleg 
cum fac alţii că mor, numai eu nu”. Explicaţia acestei „scăpări” a 
înţelepciunii sale se regăseşte tocmai în modul diferit de percepere a 
fiintarii în lume, în relaţia cu veşnicia. Întrucât comunitatea poartă în 
conştiinţă plecarea lui lisus Hristos în ceruri, îndepărtarea divinului 
din lume, deus otiosus şi deus absconditus, poartă şi conştiinţa tragică a 
sfârşitului existenţei terestre, care trebuie nemijlocit urmată de 
elevarea spirituală a sufletului uman pe un traseu consacrat. 
Terestrul trebuie aşadar abandonat fără drept de apel, ceea ce 
conferă o dimensiune tragică unei conştiinţe prizoniere a experienței 
existenţiale terestre, de care nu îi este uşor să se despartă pentru o 
încredințare în necunoscut. (Contrar canoanelor spirituale 
tradiționale, Moşneagul are o cu totul altă raportare la eschatologic, 


1 George Gană, Teatrul lui Lucian Blaga, studiu introductiv la Lucian Blaga. Opere. 3. 
Teatru. Bucureşti. Editura Minerva, 1986, p. XXIII. 
2 Titus Bărbulescu, Lucian Blaga. Teme şi tipare fundamentale, traducere din limba 
franceză de Mihai Popescu, București. Editura Saeculum I. O., 1997, p. 54. 

fiind încredinţat că periplul său pe pământ nu se va sfârşi o dată cu 
ultima suflare a corpului său, continuându-şi datele ontologice şi 
post-mortem in aceleaşi cadre ale fiinţării terestre, datorită 
omniprezentei lui Isus-Pământul. Neavând de ce să se teamă de 
moarte, este firesc să fi uitat „cunoştinţa morţii”, percepută ca inutilă, 
fără obiect. 

În aceste condiţii sunt prezentate alte forme de expresie şi de 
manifestare ale acestui tip de spiritualitate, care o diferenţiază net de 
credința  „tradiţională”,  creştin-ortodoxă: spovedania prin 
intermediari intelesi ca mijlocitori, cei şapte sau nouă popi, este futilă 
pentru cel care păşeşte zi şi noapte prin eucaristie, împărtăşindu-se 
nemijlocit în fiece moment din Duhul Sfânt. Apariţia celor trei 
pelerini, orbul, şchiopul şi ciungul, care „se peticesc unul pe altul”, 
este prilej pentru Moşneag să îşi precizeze şi mai detaliat dogma: este 
necesar să fie luaţi în considerare toţi oamenii pentru a se desăvârși o 
unitate, un întreg: „Oameni nici nu sunt; este unul singur şi acela 
suntem toţi laolaltă”. lisus sălăşluind în fiecare dintre indivizi nu 
poate fi El însuşi decât prin însumarea tuturor individualitatilor într- 
un anonimat colectiv. 

În contrast cu simplitatea credinţei ingenue şi genuine a lui 
Isus-Pamantul, ne este înfăţişată cea a imperfecta a lui lisus-Omul în 
ipostazele sale decadente ale prezentului. Arestând mitul creştin, 
preoţii şi călugării se mijlocesc între om şi Duhul Sfânt, speculând 
slăbiciunile comunităţii. Tocmai lipsa unei ferme incredintari a 
omului în mitul lui lisus-Omul a făcut posibilă perpetuarea clasei 
sociale a sacerdotilor, care „veghează” la dreapta credinţă făcând 
comerţ cu propriile moaşte considerate sfinte. „Omul cu moaştele”, 
de curând reîntors de la Sfântul Munte, este prilej de parodiere a 
călugărilor de pe acele meleaguri prin unele scene satirice cu accente 
groteşti. Singura preocupare a schimnicilor pare a fi graba de a muri 
cu scopul de a aproviziona muntele cu destule moaşte pentru 
credincioşii de aiurea. Astfel întregul munte este sfânt datorită 
acumulării statornice a oaselor de călugări, proces care va atinge 
apogeul atunci când culmea va ajunge la ceruri... Chiar dobândirea 

de către valah a unor ciolane comportă mai degrabă aspect de rapt 
sălbatic decât de cuviincioasă dăruire şi încredințare. Bătându-se pe 
fundul unei gropi cu un rus din Kiev şi cu un sârb — alţi 
reprezentanţi ai „credinţei pravoslavnice” - valahul reuşeşte să 
răpească şi el o fărâmă sfântă pe care o aduce mândru pre 
meleagurile natale. Întors acasă, îmbogăţit (spiritual...), valahul 
comercializează frunzele de smochin ale Evei, cartulia din care Daniil 
din groapa cu lei a tălmăcit visele, propovăduind necesitatea 
pocaintei, adaptată în funcţie de slăbiciunile fiecăruia. 

Singurul indignat de entuziasmul păcătos al comunităţii este 
Popa, numindu-i, conform scenariului biblic, „clăcaşi ai cerului” pe 
cei care fac din târg progadie. Că pentru pelerin credinţa este o 
convenţie, o ipocrizie şi un prilej de speculă se relevă neîndoios după 
ce sfintele moaşte se dovedesc a fi oase de câine. „leslele în care 
coboară cuvântul” ar putea fi pângărite doar spre stupefactia 
preotului, căci Omul cu cercel (un avatar al Ghebosului din Zamolxe), 
în numele celor de fata, nu îl condamnă pe farsor, acceptându-l tacit 
ca pe unul de al lor. Omul cu cercel, personaj „sfătos”, va împinge 
insidios convenţia în derizoriu şi grotesc, aflând soluţia mântuitoare 
pentru impasul spiritual în care se afla comunitatea: îngroparea 
preotului în zidul bisericii, după moartea acestuia, astfel fiind 

dobândite „moaştele vrednice, cum se cuvine!”. Ironia este deosebit 
de incisiva si de subversiva, intrucat in esenta Popa este cel mai putin 
credincios ortodoxiei dintre toti falsii adepti ai satului, din moment 
ce tradusese Evanghelia dupa Luther. Sătenii se declară încântați de 
propunerea Omului cu cercel, certificându-se astfel o implozie sub 
aspect spiritual: comunitatea este preocupată doar de convențiile 
exterioare, formale, în speţă de ridicarea lăcaşului de cult, şi nu de 
fondul esenţial, de genuitatea cultului în sine. Superficialitatea, falsul 
spiritual şi eroarea ontologică sunt cercurile concentrice ale unui vid 
sau cel mult haos care-l îngrozeşte pe preot. Acesta întrevede, cum 
odinioară Zamolxe, o comunitate neterminată, primitivă, 
neconfigurata în datele esențiale, suspendată la nivelul superstitiei şi 
deci nepregătită pentru revelația credinței autentice. Sătenii observă 

prezenţa „diavolului roşu” în casa preotului, a ereticului Moşneag, 
îşi vor suspecta chiar preotul de alienare mintală, dar nu constată 
vreo neconcordanta în ceea ce îi priveşte pe ei înşişi. Suspinul 
Moşneagului, din finalul tabloului al treilea, „Isus-Pământul... Boală 
fără sfârşit...” se va fi referind tocmai la veşnica dramă a chinuitoarei 
fiinţări omenirii în reperele unei false credinţe, tânjind nelamurit 
către adevărat şi unicul mit, acela al lui Isus-Pământul. 

Lucian Blaga se exprimă cu privire la acest mit într-un eseu 
publicat postum, Isus-pământul, mai întâi în „Luceafărul” din 5 iunie 
1969, introdus apoi în volumul Isvoade din 1972. Filosoful culturii 
consideră că: „Într-o vreme când pe toate cărările Transilvaniei mitul 
creştin începea să fie într-un fel sau altul problematizat”, „un călugăr 
îndrăzneţ, evadat dintr-o mănăstire”, „dotat cu o imaginaţie mai vie 
decât a reformatorilor de la Braşov (lutheranii) sau de la Cluj 
(calvinii), s-ar fi oprit poate în fata mitului învierii lui Isus. 
Contaminat întrucâtva de unele luciditati ale epocii, călugărul s-ar fi 
îndoit poate de-o atare «înviere» şi ar fi început să «interpreteze», sau 
poate să scrie o Evanghelie cu tâlc. Şi tâlcul ar fi putut să fie bunăoară 
acesta: Isus a fost răstignit şi a murit; Isus ca întrupare omenească 
murea, dar în clipa morţii sufletul său se întrupa din nou; pământul, 
văzduhul, cerul, lumea toată deveneau trupul lui Isus. În clipa când 
Isus murea, lumea de argilă, cu toate ale sale, dobândea un suflet, un 
suflet divin. Prin această reîntrupare cosmică a sufletului lui Isus, 
pământul devenea Isus-Pamantul, văzduhul devenea Isus-Văzduhul, 
lumea devenea Isus_lumea. Cu o asemenea viziune călugărul nostru 
imaginar ar fi lărgit şi ar fi spiritualizat doar perspectiva ţăranului, 
care pe boaba de grâu vede fata lui Hristos. Învierea şi înălțarea lui 
Isus, povestite în cele patru evanghelii, n-ar fi fost pentru călugărul 
nostru decât o alegorie a reîntrupării lui Isus în corpul cosmic. De 
când Isus a murit, noi oamenii, noi toţi, am trăit, nu simbolic, ci 
realmente prin sufletul său care animă fir de nisip şi stea, strop de 
rouă şi om. Când umblăm prin tarana şi trecem prin vad, umblam si 
trecem prin eucaristie”. „Ivirea unui asemenea panteism creştin ar fi 
fost ceva negrăit de firesc în împrejurările istoriei noastre de pe la 

1560. Dacă! Dacă un călugăr cuprins de un elan metafizic ar fi dispus 
de-o suficientă libertate interioară spre a articula un sistem de 
gândire, o viziune a lumii în duhul eresului popular”!. Expresia 
estetică a acestui călugăr filosof ar fi intuitiv Moşneagul şi virtual 
Popa, creatori şi propovăduitori ai noului mit despre Isus-Pământul, 
în prelungirea şi dezvoltarea aceluia al Marelui Orb. 

În cel de-al patrulea tablou, Intermezzo. Reformatorii, 
dramaturgul lămureşte natura alcătuirilor străine care îşi aflaseră 
popas în cetatea Sibiului. Martor la panoramarea formelor de 
expresie ale ,intelepciunii” reformatoare citadine este Radu, fiul 
preotului, actant al figurii inocentului. Copilul este un personaj ce 
exprimă o nedefinită metafizică primitivă, a universului patriarhal şi 
ingenuu, nealterat şi necorupt. Copilul, o „buruiană păduratică” 
rătăcită în umbra oraşului, intuieste instinctual fatarnicia si 
deşertăciunea practicilor profesate de alchimist, până la a-l denumi 
„maimuța lui Dumnezeu”. Alchimistul nu este decât un şaman 
închipuit, un vrăjitor farsor care, asemenea Vrăjitorului din Zamolxe, 
printr-o nefirească îmbinare de superstiții ancestrale, raţiuni 
pseudostiintifice şi practici echivoce ar dori să se substituie 
Creatorului.  Deşertăciunea indeletnicirilor sale transpare din 
meschinăria scopului urmărit, unul pur lucrativ, obţinerea aurului 
din zgură, fără nicio altă implicatie, de natură nobilă. Sanctionat este 
şi Doctor universalis, un alt închipuit, de data aceasta în domeniul 
practicilor confesionale, predicator care îşi află auditoriu printre 
vrăbii, pe care le previne în ceea ce priveşte o monstruoasă 
calamitate: „Reformaţiunea e în primejdie”. Ironia demistificatoare, 
necruțătoare, a inocentului Radu nu o cruta nici pe Nona, căreia i-ar 
făuri din prezumtivul aur alchimic potcoave pentru copitele ei de 
drac. Tabloul reformatorilor luterani din cetate este elocvent, iar 
satirizarea acestora se instituie în anticipare a eşecului utopiei 


1 Lucian Blaga, Isus-pământul, în „Luceafărul”, an 12, nr. 27, 5 iunie 1969, p. 5, 
reprodus in vol. Isvoade. Eseuri, conferințe, articole, ediţie îngrijită de Dorli Blaga şi 
Petre Nicolau, prefaţă de George Gană, Bucureşti. Editura Minerva, 1972, p. 216- 
217. 

promovate de către ei într-un spaţiu cultural care nu o poate asimila, 
inconştientul colectiv fiindu-i sortită o revelaţie de altă natură. 

Clopotele tabloului al cincilea îi transmit preotului mesajul 
propriei neputinte şi nimicnicii. Biserica odată înălţată, nu semnifică 
pentru Popa nicio împlinire de natură spirituală. Se recunoaşte „cu 
sufletul — dor din carne prelins”, aşadar om păcătos şi nemântuit nici 
măcar în erezia sa erotică, întrucât Nona îi scapă cu premeditare: „tu 
şi astăzi un cer neatins!”. Un vag presentiment al esecului şi al 
zădărniciei îi străbate pe amândoi, Nona imaginându-şi cum ar fi fost 
dacă povestea vieţii i-ar fi sortit preotului să rămână simplu cioban, 
astfel ea nemaifiind nevoită să înduplece niciun profet. Fecioara se 
recunoaşte, pentru prima dată, ostenită, sfârşeala având însă sorginte 
înlăuntrul fiinţei sale. Prea îndelung angajată în interpretarea unui 
rol, acela de „fiică a pământului”, fecioara şi-a însuşit condiţia 
frenetic, până la disoluția sinelui: 

„Atâtea zile şi nopţi 
mi-am sfâşiat ființa râzând” 

Limbajul zgomotului, glasul nearticulat al destinului 
implacabil, clopotele, laitmotiv al tabloului, are ca efect un terifiant 
exorcism asupra fecioarei. Nona nu se poate trăi pe sine în universul 
dangătelor metalice, semnificaţia sunetelor transcende simpla 
incompatibilitate — declarată — dintre biserica ortodoxă şi presupusa 
apartenenţă luterană a fiicei pământului. În subconştient Nona va fi 
înţeles că sunetul clopotelor anunţă nu doar celebrarea inaltarii unei 
case a Domnului, ci şi faptul că acum clopotele bat premonitoriu şi 
pentru sfârşitul ei în această poveste. Dangătul mecanic este o 
anticipare a hârşâitului coasei, astfel că fecioara „ţipă lăuntric ca un 
înger rănit”. Lovitura i-a fost deja aplicată implacabil, rana îi va mai 
sângera o vreme, până când îşi va fi dus rolul la ingratul, dar 
necesarul sfârşit. Nona a greşit când şi-a propus o mult prea înaltă 
creştere a omului într-un act de sfidare a tăriilor şi, asemenea altor 
naivi temerari, nu a fost crutata de zeul vigilent. „Să crească omul?! 
Ha! Până unde să crească omul? Omul!” exclamă învins Popa, învins 
în erezia sa luterană, căci acum a înțeles că există o limită ontologică, 

dincolo de care avântul este tabu. Popa este cruțat, deoarece şi-a 
recunoscut la timp trufia, dar instanţa divină sancţionează prea înalta 
şi nesăbuita cutezanta a celui care încearcă tăria bolţii: fecioara va fi 
sacrificată, devenind, într-un sens amar, propriul său martir, singura 
revelaţie produsă asupra celor care o ucid fiind aceea a inadecvării la 
proiectul divin. 

Simtind ezitarea preotului, Nona îi redă „libertatea” de a se 
reîntoarce la vechea sa condiţie, „preoția din măgura pravoslavnică”, 
nu însă fără a-şi exprima disprețul fata de o asemenea „arestare” a 
spiritului: „leagă-ţi gâtul de clopote” tine de încătuşarea sterilă la 
care ar fi supus preotul în biserică, unde „numai de moaşte eşti bun”, 
prin însuşirea statutului de preot dreptcredincios ar oficializa lăcaşul 
de curând clădit. Formele ipocrite ar eluda fondul autentic printr-o 
farsă derizorie. Popa, lămurit asupra confuziei pe cale de a o fi comis, 
conferă contur expresiv cugetului nou pe care şi l-ar fi dorit revelat 
printre stâni: 

„are zvâcniri de fată fără stăpân”, 
„are miros aspru de floare veninoasă 
ca pielea ta, - sălbaticul cuget întinde 
ispite peste abisuri, şi totuşi — o — şi totuşi”. 

Tentat să confunde o nouă spiritualitate reformatoare cu 
efluviile dansului erotic feminin, preotul înţelege că ar fi devenit 
pionul unei opere de falsificare şi de sacrilegiu, astfel încât se leapădă 
de rătăcirile sale, prin care jinduia înspre o împărtăşire mai degrabă 
din fiinţa fecioarei decât din nelămurita credinţă a acesteia. Singura 
consolare — iluzorie — rămâne vietuirea amândurora în acelaşi 
univers: „Nona, o mângâiere mai am: trăim în aceeaşi lume, prin 
urmare nu putem fi departe unul de celălalt”. Cuvintele preotului se 
regăsesc într-o elegie târzie a autorului, Orânduire: 

„Mă mângâie un singur gând: 
trăim în una şi aceeaşi lume. 
Trăim în una şi aceeaşi lume. Prin urmare 
nu suntem chiar aşa departe 
unul de altul!”. 

Însă cei doi nu fac parte din aceeaşi lume, Nona aparţine unei 
alte dimensiuni şi, conştientă de acest fapt, are viziunea propriului 
sfârşit: 

„Câteodat' visez o biserică albă 
care se cufundă într-o mare de foc — încet-încet 
cu viata mea”. 

Fecioara nu va renunţa nicio clipă însă la propriul rol, acela de 
afirmare plenară a fondului dionysiac întru înlăturarea formelor 
apolinice: 

„Numai sângele se loveşte 
de malurile trupului, 
sângele acesta care la fel ar vrea 
să bată in tarmii lumii, 
sangele acesta care ar plange 
chinuit de setea de-a fi — 
şi râde în hohote peste biserici”. 

Surmontarea limitelor propriului eu este o fictiune-matca a 
operei autorului, de aflat şi anterior dramei în discuţie, în Dati-mi un 
trup voi munților: 

„Pământule larg fii trunchiul meu, 
fii pieptul acestei năprasnice inimi, 
prefă-te-n lăcaşul furtunilor, cari mă strivesc, 
fii amfora eului meu îndărătnic!” 

Fecioara nu greşeşte atunci când urmăreşte depăşirea 
impasului impus de fiintarea în limitele mărginite ale eului 
individual, ci eroarea sa constă în raportarea la cenzura 
transcendentă, pe care de asemenea ar eluda-o. Spre deosebire de 
raportarea omului la o instanţă divină declarată moartă, urmată de 
instituirea supraomului, cum o făcuse anterior Nietzsche, în opera lui 
Lucian Blaga divinitatea este doar tăcută şi se cere a-i fi 
(re)descoperite, în univers, chipurile veşniciei. Or fecioara se înscrie 
mai degrabă viziunii nietzscheene, întrucât, biserica odată 
incendiată, Nona se imaginează trecând desculţă „prin scrumul unui 

Dumnezeu ars”. Zeii odată înlăturați, fecioara îşi instituie propriul 
trup ca substitut: 
„Vei fi stăpân singur, înalt, 
peste minunea ce-am fost, 
peste minunea ce sunt”. 

Sacrilegiul nu este ignorat de instanţa divină, de îndată ce 
imprecatia e rostită, îngerului răsculat i se aplică sancţiunea, iar 
soarta Nonei este pecetluită: ființa îi este străbătută de un fior, iar 
Popa conchide sententios: „Cineva a trecut peste mormântul tău”. 

În tabloul al şaselea, Isus-Pământul, ultimul al piesei, starea de 
tensiune acumulată izbucneste brutal. Începutul tabloului ne 
introduce într-o lume stihială, bântuită de ameninţarea Apocalipsei. 
Comunitatea Măgurii pare a-şi fi pierdut reperele unei fiintari între 
coordonatele umanului sau ale unui proiect divin, într-o succesiune 
de scene de coşmar se face apel doar la gesturi radicale, semne ale 
unei trăiri peste — sau alături de -— fire, efluvii htonice, dionysiace, 
incontrolabile, instinctuale. Rațiunea, de va fi avut vreodată 
întâietate în Măgura, pare să fi pierdut acum orice tangenţă cu 
impulsurile personajului colectiv. Țăranii dau curs unei mentalități şi 
unor practici păgâne, magice, dovedindu-i astfel, în fond, 
neapartenenta de esenţă la doctrina ortodoxiei, cult care pentru ei 
este în cel mai bun caz o instituţie intuită vag drept formalitate 
necesară. Comportamentul lor are o minimă justificare: provocarea. 

Țăranilor li s-a incendiat biserica de curând înălțată după 
vreme îndelungată de aşteptări deşarte. Pentru ei lăcaşul de cult este 
în sine o profesiune de credinţă, iar fără biserică nu se pot defini, nu 
se pot regăsi sub zodia spiritualităţii, rămân o adunătură fără centrul 
de reper, un conglomerat eterogen într-o ontologie precară. Statutul 
ţăranilor ardeleni după incendierea bisericii de-abia construite este 
perfect similar cu al dacilor din Zamolxe după sfărâmarea statuii unui 
profet de curând proclamat drept zeu. Mulțimea aplică, în ambele 
cazuri, legea talionului. Suprimarea definitivă a intrusului din lumea 
lor ar asigura revenirea la starea iniţială. Moşneagul, similar 
profetului Zamolxe, va ispăşi culpa, cu diferenţa că de această dată 

vinovatul era Popa. Însă bătrânul profet, deşi nevinovat, se sacrifică 
voluntar pentru ca preotul să dobândească astfel o lămurire a 
rătăcirilor sale lipsite de punct cardinal. 

Moşneagul este cel care deplânge gestul incendierii bisericii, 
zugrăvind tabloul înfiorător al sfinţilor arşi ce picură stropi fierbinţi 
pe mâinile-i bătrâne, al nimicirii mormintelor, autorul sacrilegiului 
dorind să reducă la cenuşă nu doar simbolul viu al ortodoxiei, 
biserica, ci şi memoria acestuia, mormintele credincioşilor. Doar 
clopotul „mai stăruie negru în văzduh”, premonitie sumbră că 
ultimul dangăt încă nu se va fi stins... Moşneagul este bucuros că a 
mântuit potirul, „inima de aur a bisericii”, un subtil avatar al 
Sfântului Graal... Moşneagul doreşte să salveze câte ceva din 
învăţătura creştină, nu să suprime mitul lui Isus, asemenea Nonei şi 
preotului. Popa, încă ignorant, nu înţelege şi nu îşi asumă ratiunile si 
învățătura bătrânului şi, laş, îl acuză, în ton cu mulţimea, de a fi 
făptuitorul nu al salvării, ci al nimicirii bisericii. Moşneagul, deşi 
uluit, nu ezită şi, refuzând să se disculpe, îşi asumă fapta şi 
mărturiseşte „cu aceeaşi expresie iluminată”: „Eu — am — aprins-o”. 
Efectul scontat are loc, iar sacrificiul de sine al bătrânului il striveste 
pe preot. După ce trăise, nelămurit, în eroare până în acel moment, 
Popa ar fi dorit ca măcar acum să săvârşească un act radical, acela de 
suprem sacrilegiu, incendiind lăcaşul de cult, fie pentru a se 
stigmatiza în faţa comunităţii şi a unei divinităţi tăcute, fie pentru a 
da curs dorinţei fecioarei, de a reduce iluzia divinității la cenuşă 
stinsă. Or, Moşneagul îi refuză până şi condiţia de profanator, iar 
preotul nu se mai regăseşte nicicum, este complet rătăcit: „Toată 
viata mea am descărcat-o în mâinile tale, s-o ispăşeşti, ci tu ai vrut să 
mă umileşti mărturisind. Mă pierd, mă scap printre degete (...). 
Îndură-te! Nu-mi lua păcatul, nu mi-l lua, nu, nu! E al meu, nu mi-l 
răpi. Atâta am şi tin în mâini, fapta care se prăbuşeşte, fapta care 
mântuie - ...”. Preotul ar fi dorit să pună capăt odiseei spirituale, dar 
i se refuză şi acest rol actantial. 

Fără cuvinte, Moşneagul „păşeşte spre uşă, o deschide, iese în 
prag”. Simetria cu începutul piesei este frapantă, bătrânul fiind cel 

care păşeşte, în locul preotului, prin acea uşă „deschisă în soare” în 
faţa căreia îl aflam adăstând bolnav pe erou în primul tablou. 
Însuşindu-şi pasul veşnic nehotărât al preotului, Moşneagul trece el 
pragul, metaforic, pentru a-l vindeca. Asumându-şi condiţia şi culpa 
preotului, bătrânul îl va mântui, îl va ilumina şi îi va împlini 
destinul. Prin acest gest simplu, dar plin de semnificaţii, Moşneagul 
ispăşeşte pentru toţi deopotrivă, cât şi pentru fiecare în parte, 
reiterând postura lui Zamolxe (şi, în subsidiar, pe cea christică). 
Lapidarea sa de către mulțimea isterizată aduce liniştea iar conflictul 
pare a fi dezamorsat. „Un cor nevăzut”, reminiscență a vechiului cor 
tragic al Greciei antice, rosteşte solemn sentinţa: 
„Cum se potolesc oile noaptea în stână, 
cum inimile tac în scorburi de mormânt, 
cum gândul s-astâmpără dincolo de pământ, 
astfel potolească-se furtuna ce-a cuprins omul 
şi să se ducă din nou — în praful cărărilor, 
în copitele ciutelor, 
în coarnele cerbilor — 
şi-n coadele mărilor”. 

Popa ridică privirile „vădit îmbătrânit”, dar şi încredinţat 
acum, îmbătrânirea fiind de natură spirituală. Simte că a trecut o 
veşnicie, dar nimic nu s-a schimbat în lume, decât că, şi pentru el, 
„Isus-Pământul a înflorit”, şi lui i s-a revelat acest „nou chip al 
veşniciei”. Nu îşi mai recunoaşte soţia, se întreabă dacă nu a murit 
tot satul, pentru el „singurul viu în gând” îi este Moşneagul, care, 
pentru toţi ceilalți, este un eretic mort. „Oh, de ce nu mai răsare 
soarele odată? De ce-i aşa de lungă noaptea asta?” se lamentează 
preotul, referindu-se la bezna spirituală în care el a rătăcit şi în care 
ţăranii încă mai adastă. Acum Popa nu mai este bolnav, nu se mai 
zbate între fagaduinta şi tăgadă, întrucât: 

„... taina lui a cântat peste mine 
din stranele văzduhului 
cu surâs de om, cu bunătate de stea”. 

Patrasia, exponent al comunităţii împietrite în rutina 
tradițională, refuză categoric orice iniţiere în revelaţia trăită de soţul 
ei: „Doamne, Doamne — nu vreau să ştiu, nu vreau să vad — stâlp de 
sare m-aş face ca femeia lui Lot privind înapoi”. Popa nu mai poate 
adăsta în locul în care acum clopotele nu mai cântă, unde ciocârliile 
nu se mai înalţă, deşi — sau tocmai pentru că — vestea bună de-abia 
începe. Îi este „foame de pământ larg. Aer, aer, pământ!” şi purcede 
apostolic spre a-şi desăvârşi propovăduirea panteistă, convins că 
natura îl va obladui. Radu, fiul preotului, este ultimul raisonneur al 
piesei. Năvăleşte în scenă noaptea, fugit din Sibiu, unde „nu era 
drum pentru el”, cu vestea că în toate satele ard bisericile şi că Nona 
a fost prinsă de „badea cu cercel”. Aşadar toţi preoţii ortodocşi din 
preajma Măgurii par a fi fost ispititi de fecioară, care însă va fi 
judecată sumar de săteni şi azvârlită în flăcări, împlinindu-se 
prorocirea Moşneagului. 

Fecioara nu supravieţuieşte propriului cult, dar nici nu poate 
fi clar definită, indecizie şi impas existent încă de la publicarea piesei: 
„apariţia cea mai complexă în piesă (...) e o sumă a nălucirilor. Sunt 
strigătele tale aruncate în afară de tine, şi parcă te cheamă. Închegare 
nelămurită şi abstractă...”!. Fiinţa Nonei va fi fost într-atât de stranie 
încât, după cum observa Popa, „paserile cerului au înnebunit / de 
tămâia cărnii tale”. A tulburat apele omului, dar şi pe ale Domnului, 
pentru ca fiecare să se reconsidere după trecerea ei pe Pământ. Deşi 
agent patogen, Nona nu rămâne, în ultima instanţă, o instanță 
monocolor-malefică, ci pare a fi fost la rândul ei un instrument într- 
un plan amplu, intruziune indispensabilă în ecuaţia complexă a 
istoriei dramatice, doar prin prezenţa ei Moşneagul având ecou în 
sufletul Popii. 

Într-o lume a coincidentia oppositorum, antagonismele aflate în 
balanţă se anulează reciproc, iar Popa rămâne singurul 
supraviețuitor, mântuit, iluminat, fără de durere şi fără să mai strige. 


1 Ton Marin Sadoveanu, „Tulburarea apelor” de Lucian Blaga, în „Gândirea”, an III, 
nr. 3-4, 5-20 iunie 1923, reprodus în vol. Dramă şi teatru, Arad. Editura Librăriei 
Arhidiecezana, 1926. 

Chemarea lumii, în care vrea a se altoi pe toate crengile este un 
imperativ căruia preotul ştie, acum, că trebuie să 1 se supună. Popa 
are o viziune a Moşneagului peregrinând prin câmpie cu cârja în 
mână, umbra lui căzând înaltă, uriaşă, pe cer, iar această apariţie este 
însuşi sufletul său împărtăşit acum spiritul divin, parte din absolut. 
Văzându-se astfel pe sine, Popa îşi însuşeşte condiția de profet al lui 
Isus-Pământul, continuând  apostolatul lui Zamolxe şi al 
Moşneagului. lese în sfârşi pe uşă, ieşind astfel şi din sine. Renunta la 
identitatea sa anterioară, individuală, pentru a-şi asuma destinul 
colectiv, panteist. 

În ingenuitatea sa, Radu crede şi speră că tatăl i se va 
reîntoarce, dar îmbină această virtuală revenire a Popii cu un festin la 
care ar lua parte şi Nona, „ca să râdă frumos”, ceea ce nu este posibil. 
Copilul nutreşte instinctiv o întoarcere la starea de fapt de la 
începutul piesei, ceea ce ridică mari semne de întrebare cu privire la 
reuşita noului — şi eternului — profet. Întrebarea retorică din final, 
„Da?”, lipsită de temeiuri sigure pentru a primi incuviintare sau 
infirmare, se adresează receptorului operei de artă şi instituie un 
final deschis al dramei. 

III. Daria (1925). 
Izolarea de fondul cosmic în 
„melodrama burgheza”/,,drama psihanalitică” 


Discontinuitatea construcţiei dramatice a acestei piese este un 
aspect evident şi amplu argumentat. Dacă ne vom cantona la a 
considera drama Daria ca o remarcabilă nereuşită a autorului, 
perspectiva exegetica nu va câştiga nimic printr-un atare 
reductionism. Dincolo de banalitatea greu de explicat a temei 
primului nivel de lectură, insatisfactia în dragoste a soţiei, care face 
din Daria o dramă burgheză, dincolo de artificiozitatea replicilor 
rostite de protagonişti, care împing piesa periculos înspre 
melodrama bulevardieră, aşadar depăşind frecventele stângăcii sau 
neajunsuri ale textului literar se poate releva esenţa ideatică, singura 
care susţine curioasa experiență dramatică a autorului. Este vorba 
despre semnificaţia conferită fondului instinctual al ființei. Deşi 
suntem foarte departe de o „revoltă a fondului nelatin”, păgân, din 
primele piese, orientarea autorului către ancestral, către arhetipal, 
către adâncurile nebuloase şi aparent insurmontabile ale fiinţei şi ale 
Firii constituie factorul de coeziune al întregului său demers 
dramatic. Transfigurarea acestui fond instinctual într-o putere 
cosmică serveşte unei împliniri a ființei aici şi acum, „în zilele 
noastre”, în datele condiţiei umane, limitate, dar nu limitative. Omul 
se poate împlini şi prin el însuşi, prin ceea ce îi este specific, fără a 
necesita, neapărat, o raportare la protectoratul şi consacrarea 
divinității. Desi poate părea prozaic, esenţa Dariei constă tocmai într- 
o pledoarie pentru voinţa şi putinţa umanului de a-şi configura căile 
de accede la transcendent, de a realiza „saltul ontologic”, de a deveni 

parte din marea taină, din povestea fără de sfârşit, prin întâmplările 
fiinţei sale, anume prin creaţie şi prin iubire. În ce măsură omului îi 
este menit şi permis a înfăptui naivul şi ambițiosul proiect de 
eternizare a efemerului clipei ne este lămurit în desfăşurarea istoriei 
dramatice. 

De remarcat spaţiul claustrofobic în care se desfăşoară 
factologicul. Semnificaţia sa isi află explicaţia adecvată prin 
interpretarea în oglindă cu orizonturile ideatice ale piesei. Spaţiul 
închis al celor patru pereţi tine de ermeticul în care este inlantuita 
fiinţa captivă a Dariei. Nu poate fi ignorat faptul că acţiunea piesei 
nu depăşeşte obstacolul acestor determinări spaţiale, după cum nici 
protagonista nu va reuşi să păşească în afara limitelor destinului său 
potrivnic. Neimplinirea prin eros, incrancenarea în fata năvalei 
sufocante a obsesiilor, tine de neputinta fizică — şi metaforică — de a 
păşi în spaţiul nemărginit, cosmic, „de dincolo”. Daria îşi manifestă 
neputinta sufletească prin neputinta de a se priva de claustrarea 
spaţiilor închise. Însă decodificarea rolului actantial al protagonistei 
tine de un cadru mai larg, de o perspectivă de ansamblu. 

În viziunea lui Blaga, există un substrat al lumii, dificil de 
perceput sau de exprimat, dar prezent atât în natură, în universul 
exterior ilimitat, cât şi în om, în inconştientul colectiv al omenirii, 
specific filosofiei culturii şi teoretizat în geneza matricei stilistice. 
Prin intermediul acestui fond ascuns în ființă şi vag întrezărit în 
manifestările sale, omul are şansa de a se integra absolutului cosmic. 
Modalitatea la care recurge spiritul creator uman este însă de o 
deconcertantă varietate, şi tocmai de aici şi ,,inconsecventa” în 
alegerea decorului în diferitele piese ale autorului. În Zamolxe cele 
două planuri aveau cele mai multe posibilități de întrepătrundere, de 
stabilire a unei comunicări, întrucât universul în care profetul îşi 
exprimă şi îşi înfăptuieşte crezul este uimitor de amplu, tinzând către 
ilimitat: cupola Căii Lactee este „intens vizibilă”, mai rar fiind 
inserate trimiteri către cetate, iar adăstarea în peşteră este un obstacol 
depăşit prin asumarea condiţiei. Nu aceeaşi este situaţia în Tulburarea 
apelor, unde nu profunzimea suferă, ci desfăşurarea perspectivei. 

Odaia este localizarea decorului, sugerând închistarea preotului în 
nelămurita sa căutare în cărţi a credinţei necesare. Dar această stare 
de fapt este doar un incipit, căci preotul se lasă furat de „uşa deschisă 
în soare”. Popa va da curs unei ascensiuni spaţiale, către stână, ceea 
ce se traduce, în plan ideatic, tocmai prin asumarea inevitabilului: 
urcarea muntelui este necesară pentru o înălţare a spiritului către 
uranic, către lămurirea unei comuniuni cu nemărginirea cosmică şi 
divină, identificate una cu cealaltă prin imanentism panteist. Acum 
perspectiva se lărgeşte, acoperişul stânei deţine o cale de acces către 
celest, prin spărtura sa, imperfecţiune programată, „se văd stelele”. 
Zodiile isi pot aşadar exercita nemijlocit voinţa asupra 
protagonistului. Dealtfel ermeticul este îndepărtat cu desăvârşire în 
momentul revelatiei: peretele „dispare”, întru ilimitatul „cerului 
înstelat, lumina ca de crăpat de zi şi şesul întins”. Zorile sunt un 
îndemn adresat preotului-profet de a purcede aiurea în lume, păşind 
prin eucaristie. 

De semnalat interiorizarea treptată a cosmosului, se urmăreşte 
mai pregnant manifestarea Firii universale în fiinţa individuală, se 
acordă o atenţie sporită efectelor acestui fond comun şi indefinibil, 
inefabil, asupra manifestărilor umane. lar reacţiile omului devin din 
ce în ce mai bizare, întrucât eul se confruntă, din ce în ce mai 
pregnant, cu sinele. Nona, care încearcă statornic să se substituie 
fondului natural al universului prin intermediul propriei 
individualitati, are un comportament năvalnic, nestăpânit şi dealtfel 
incontrolabil, explicabil tocmai prin tensiunea enormă care se 
manifestă în sinele ei. Inevitabil, unul dintre actorii confruntării 
cedează, se frânge, iar acesta nu poate fi universul exterior, ilimitat şi 
inepuizabil, ci individualitatea umană a fecioarei. Într-o luptă 
inegală, eul este înfrânt de sinele cosmic şi se risipeşte în neant. Pe de 
altă parte, Moşneagul oferă exact reversul medaliei. Acesta nu luptă 
absolut deloc, nu schiteaza nici un gest al vreunei opoziții egolatre, 
ci, cu înţelepciune pasivă, tipic orientală, acceptă ca identitatea să îi 
fie invadată, locuită şi potentata de către cosmic. Interiorizarea 
cosmicului este pe deplin edificatoare în cazul său. Tocmai pentru că 

bătrânul nu pretinde nimic pentru sine, i se va oferi totul. Accesul la 
ilimitat, la eternitate şi absolut se realizează printr-un minim efort, 
dacă nu chiar unul nul: saltul ontologic presupune abandonarea 
eului, dematerializarea individului pentru o disipare în marele şi 
unicul suflu divin revelat ca întreaga Fire a naturii. 

În Daria perspectiva pare frântă cu desăvârşire. Abandonarea 
oricărei relationari la universul aflat dincolo de gratiile ferestrei nu 
mai poate susţine în postura Dariei o personificare a vitalitatii 
expansive, ci, eventual, o implozie de vitalitate. Într-o chinuitoare 
tentativă de înăbuşire a fondului abscons al inconştientului, al 
instinctualitatii, Daria urmează un traseu al dezagregării ca individ 
într-o altă gamă decât Nona, printr-un proces antagonic. Daria este 
„doar” o victimă a dionysiacului în imposibilitate de a se manifesta şi 
împlini. Acea „supapă” necesară pentru îmbrăţişarea unei experienţe 
regenerative a fiinţei îi este refuzată Dariei. Cadrul etanş al celor 
patru pereți din odaie va sfârşi prin a sufoca individul care are 
nevoie de o amploare spaţială pentru desăvârşirea accesului la 
absolut. Erosul, unica ei şansă de a realiza saltul ontologic, i se refuză 
brutal. 

Erosul nu poate constitui o cale de mântuire, de a accede la 
absolut, pentru Daria, întrucât această şansă de a transcende 
efemerul şi derizoriul cotidian nu se regăseşte confină la partener. 
Erosul presupune un joc în doi pentru a se putea împlini în 
plenitudinea sa dar, pentru bărbatul din istoria piesei, există o 
tentatie distinctă ce şi-l arogă întru înfăptuirea saltului ontologic 
înspre absolut. Întrucât Daria eşuează succesiv în postura de fiică, 
soţie şi mamă, află unica soluţie de a depăşi impasul existential prin 
însuşirea rolului de amantă, iar pentru aceasta renunţă cu frenezie la 
tot. Însă pentru scriitorul Loga există o altă modalitate de a 
transcende limitele existenţei individuale, iar aceasta este creaţia. Nu 
este întâmplător faptul că aspiraţia scriitorului spre această 
modalitate de împlinire a destinului ne este prezentată ostentativ 
încă din prima pagină a textului, ca un avertisment că pentru Loga 
nimic nu poate concura cu patima creaţiei. În primele rânduri ale 

piesei Loga este surprins în plin proces de schimbare a domiciliului, 
ceea ce semnifică tocmai abandonarea identităţii umane comune 
pentru a se dedica în totalitate artei, creaţiei: 

„Zugravul 

Domnule Loga, dacă-mi daţi voie să vă întreb, unde vă 
mutaţi? 
Scriitorul 
În strada Eminescu. (...) 
Zugravul 
Ei, da, fireşte, ca scriitor... nici nu puteţi să căutaţi altă stradă 
decât aceea a marelui poet. 
Scriitorul 
Cel mult strada mea proprie.” 

„Strada sa proprie” nu implică jocul erotic, pasiunea pentru o 
femeie. Idealist, artistul Loga nutreşte speranţa de a-şi asigura 
transcenderea efemerului nu prin datele unei legături amoroase, ci 
prin volumul său de versuri: „Voi fi fericit ştiindu-mi cel puţin astfel 
prelungită existenţa mea aici”. Pentru scriitor cărţile oferă multiple 
şanse de a depăşi marginile universului cotidian şi de a întrezări vag 
reperele unor dimensiuni ilimitate: „unele sunt un suspin de 
libertate, altele, întrebări azvârlite dincolo de viaţă”. 

Dar scriitorul Loga, până la a a-şi însuşi exclusiv statutul 
creatorului, este om. Astfel uneori este tentat să dea ascultare 
cântecului de sirenă al întâmplărilor simple ale vieţii, instinctele 
primare îl ispitesc să cedeze în fata Firii: „- aş vrea să-mi rezerv toate 
chinurile şi toate inaltarile pentru o singură poveste trăită. Aş vrea s- 
o încep chiar acum. Chiar aici. Povestea unei sălbăticiuni, poate să fie 
cerb, poate să fie om — om sătul de singurătate, cu muget paduratic şi 
amar —”. Este însă neclar in ce mod se raportează scriitorul la aceasta 
virtuală „poveste trăită”: e posibil ca experienţa să îi servească doar 
ca material pentru a metamorfoza cotidianul supus destrămării într-o 
operă de artă, altfel spus o etapă necesară pentru a conferi 
efemerului vieţii şansa la eternizare prin creaţia literară. Dealtfel 
aceasta este şi convingerea omului comun, adusă la cunoştinţa Dariei 

de către Prietena sa, care îndeplineşte consecvent rolul de raissoneur 
al cetăţii: „Lucruri se vorbesc multe despre el, că schimbă numai aşa 
femeile ca să aibă subiecte pentru nuvele. Şi de tine se spune că te-a 
ales numai fiindcă...”. Orişicum Loga refuză să precizeze ce ar face 
cu „povestea trăită” şi îi cere Dariei „să nu îl mai întrebe niciodată 
lucrul acesta”. Tăcerea sa este edificatoare cel puţin în ceea ce 
priveşte ezitarea de a alege între viaţă şi artă, între eros şi creaţie, 
dacă nu chiar asupra deciziei întrevăzute că absolutul creaţiei va 
avea câştig de cauză. 

Intuirea acestui fond absolut în individualitatea scriitorului o 
trezeşte pe Daria dintr-o îndelungată letargie existenţială: „De câteva 
dimineti mă trezesc trăind într-un element nou, pe care nici un vis al 
meu nu l-a gândit până azi”. Visurile sale, gândite sau nu, nu sunt 
exprimate şi cu atât mai puţin înfăptuite voluntar şi deliberat. 
Înfricoşată de imaginile pe care le-ar putea plăsmui închipuirea sa, 
Daria consideră că varianta mai facilă este aceea a lipsei oricărei 
atitudini, pasivitatea fiind modalitatea prin care femeia înţelege a se 
menţine într-un statu-quo al unui iluzoriu echilibru: „În sângele meu 
mocnesc catastrofe. Lucru de necrezut, dar adevărat aşa cum mă 
vezi: sunt sufleteşte bolnavă... Şi, ceea e mai trist, mi-am acceptat 
boala ca o soartă, stau în faţa ei cu priviri fără protest. Nu-mi pot 
ajuta cu nimic...”. Daria nu îşi asumă sinele şi, în ultimă instanţă, 
viaţa. Filosofia existenţială a Dariei este resemnarea şi pasivitatea în 
faţa bolii sufleteşti identificate cu însuşi destinul său. Deşi deţine 
luciditatea de a discerne nefirescul existenţei sale, nu schiteaza nici 
un gest de împotrivire, nu îşi asumă fapta, cantonându-se la 
„privirile fără protest”. Fiinţa Dariei este surprinsă în sterila adăstare 
într-o anticameră a Firii aşteptate şi a nefirescului acceptat. 

În acest context Daria îndrăzneşte să creadă că scriitorul Loga 
este o nesperată materializare a visurilor sale utopice, mântuitorul 
impasului ei existenţial şi al bolii sufleteşti: „Cum să-şi zic? Ce nume 
să-ți dau? Simt nevoie să-ţi dau un nume. Îmi vine să te chem: 
salvatorule, Sfântul Gheorghe! Îmi vine să te chem: cerule, adâncule! 
Îmi vine să te chem: tâlharule, visule!”. Simbolistica Sfântului 

Gheorghe, ucigătorul balaurului (identificabil cu boala sufletească a 
femeii) este una evidentă, chiar stânjenitor-ostentativă, însă pe de 
altă parte ne oferă şi prilejul de a argumenta că Daria, ca dramă 
psihanalitică, nu are ca temă doar reprimarea instinctului sexual. A 
reduce piesa lui Lucian Blaga la o simplă punere în scenă a unor 
scheme freudiene relevă comoditate şi superficialitate exegetică (deşi 
există argumente bibliografice ce pot justifica şi strict o atare 
perspectivă). Problematica piesei este mai largă, încadrabilă în 
literatura expresionistă a vremii. În acest sens au fost realizate 
pertinente apropieri sau comparații cu dramaturgia lui Wedekind, 
dramaturg german care urmărea „a deştepta setea de infinit până şi 
în subconştientul vieţii instinctive, fără de care omul nu poate aspira 
la o integrală armonizare”!. Frank Wedekind a fost perceput ca 
model de expresionişti, îndeosebi datorită revoltei pătimaşe care îi 
alimentează opera, precum şi ca urmare a atmosferei de irealitate, 
fatalitate şi grotesc în care se desfăşoară subiectul pieselor sale. 
„Sexualitatea, domeniu trecut cu discreţie sub tăcere până atunci, 
devenea la Wedekind (ca la Nietzsche) principiu vital creator şi 
distructiv, în acelaşi timp, având forţă de destin”?. 

Doina Modola consideră că meritul dramaturgului român, 
prin raportare la modelul european, este acela de a fi depăşit, în 
cadrele dramei investigaţiei umane, aria unui analitism tradiţional, 
descriptiv şi rationalist. Orientarea specifică autorului este către 
categorial, arhetipal, revelarea zonelor obscure ale individului, zone 
care presupun covârşitoare conflicte de dominație. „Fapta şi Daria, 
realizate în acelaşi an, 1925 (...) sunt concepute în manieră 
arhetipală, atât în ceea ce priveşte proiectarea supradimensionată a 
eroilor, cât si în radicalitatea conflictelor care îi opun”. Dacă scopul 
teatrului lui Wedekind era „de a reda vieții umane adevărata ei 


1 Alice Voinescu, Aspecte din teatrul contemporan, Bucureşti. Editura Fundațiilor, 
1941, p. 18. 
2 Doina Modola, Lucian Blaga şi teatrul. Insurgentul. Memorii. Publicistică. Eseuri, 
Bucureşti. Editura Anima, 1999, p. 221. 
3 Ibidem. 

dimensiune”!, cel al dramaturgului român, în Daria, este al unei 
„afirmări normale a vieţii instinctive”?. Necesitatea asumării si 
experimentării acestei instinctualitati tine de asigurarea împlinirii 
sinelui şi implicit a ființei umane în corelaţie cu fondul cosmic: 
„Instinctele noastre formează capitolul cu care natura ne creditează. 
Platiti-va datoria la timp si nu aduceţi Natura în situaţia de a pune 
sechestru pe tot ce aveti’’. Prin urmare „balaurul” răpus de Loga în 
fiinţa Dariei nu trebuie identificat strict cu inhibitia sexuală, ci cu 
suprimarea pe cale nervoasă a întregii instinctualitati specifice şi 
fireşti condiţiei umane. Scriitorul profesează un act de exorcizare 
asupra Dariei, alungându-i încrâncenarea incremenita in fata 
obsesiilor lăuntrice şi redobândindu-i manifestările care se înscriu în 
dimensiunea firescului vieţii. Nu întâmplător Daria îi atribuie 
tânărului artist puteri tămăduitoare „supra-fireşti”: „scrie cu noroi pe 
ochii orbilor, ca să le dai lumina”. 

Şi, într-adevăr, Daria pare vindecată miraculos. „Draga mea — 
a fost ca o minune. De unde şi cum a venit nu ştiu. Obsesiile mi s-au 
absorbit în sânge. Crede-mă, e o bucurie să trăieşti. Fiecare om ar 
trebui să sufere câţiva ani de idei fixe, apoi să se vindece ca să simtă 
cum simt eu libertatea de viata. E asa de frumos. Număr câteva 
«luni-avalanşe», in care mi s-a concentrat toată viata cu care 
rămăsesem în urmă”. Dorinţa de viaţă pare a câştiga supremaţia 
asupra refuzului de a trăi. Însă chiar de acum textul sugerează că 
Daria parcurge doar o etapă efemeră a unei utopii iluzorii: „Dar 
pentru moarte nu avem nici putina tărie ce se cere pentru viaţă” 
afirmă premonitoriu protagonista, gândindu-se la tentativele eşuate 
de „a-şi face sfârşitul”, fără a-şi imagina ca, infrarational, tocmai isi 
rosteşte aluziv sentința asupra finalului propriei existente 
neîmplinite. Fondul inconştient al fiinţei sale tocmai trăieşte 
premonitia unei scurte, nedefinite şi triste poveşti. Într-o oarecare 
măsură luciditatea nu o părăseşte complet, Daria este conştientă că 


1 Eugen Todoran, Lucian Blaga. Mitul dramatic, Timisoara. Editura Facla, 1985, p. 51. 
2 Ibidem, p. 39. 
3 Lucian Blaga, Aforisme, în „Contemporanul”, nr. 19, 1967. 

orice poveste de iubire are o întindere limitată în timp; dar, uimită şi 
încântată de noua stare a sufletului său, protagonista se abandonează 
frenetic principiului plin de vitalitate al „carpe diem”, 
transformându-se într-o actualizare contemporană a bacantelor din 
alaiurile dionysiace: „Are să mă uite într-o zi? Nici nu s-ar putea 
altfel. Dar vreau să mă bucur de entuziasmul puternic şi copilăresc ce 
mi-l dăruieşte atât cât mi-l dăruieşte. E tot ce mai pot să aştept de la 
această ultimă izvorâre de frumusețe în mine. Nici acest dar scurt să 
nu-l primesc? Pentru ce aş mai trăi? Încă un an, doi, şi va începe viata 
imprastiata în moina zilelor”. 

O dată în plus textul piesei relevă că „duhul cărnii, pentru 
femeie, nu este o chemare oarbă a instinctului, care să se ceară 
satisfăcută prin orice compromisuri morale, ci este o chemare a vieţii, 
pentru împlinirea ei, firească, opusă compromisului de până 
atunci”!: „Aştept surprizele de dincolo de orizont. Ah, mersul lui 
Loga e aşa de tânăr, parcă întotdeauna ar umbla gol peste ogoare 
abia incoltite, de grâu. Privindu-l, iti vine să-l întrebi: tinere, unde te 
duci? Şi el parcă ar răspunde: mă duc să înviu morţii cu o atingere de 
deget şi să suflu duh peste femeia mea de lut”. Scriitorul Loga apare 
ca şaman care profesează initieri ale miracolului germinal, incoltirea 
grâului pe ogoare, revigorarea ciclicitatii vegetale fiind asociată 
metaforic înmuguririi vieţii într-un material uman aflat într-o 
searbădă încremenire. Astfel artistul Loga poate fi perceput ca un 
avatar în contemporaneitate al lui Dionysos sau, mai corect spus în 
contextul paradigmei autorului, poate fi asociat unui 
arhetip/fictiune-matca/imagine-sinteza reprezentate de Zamolxe şi 
Mosneag în piesele anterioare, propovăduitori pentru semeni ai unei 
noi metafizici (dacă nu teofanii), identități profetice care trezesc in 
conştiinţa şi spiritualitatea neamului revelarea acelor „surprize de 
dincolo de orizont”. Diferenţa esenţială constă în faptul că pentru a 
realiza o asemenea performanţă (hierofanică) protagoniştii anteriori 
au înţeles necesitatea de a renunţa la sine, au acceptat inerenta 


1 Eugen Todoran, op. cit., p. 40. 

sacrificiului lor ca identitate umană pentru a susține naşterea unui 
miracol existential. Or scriitorul Loga nu va reitera, în 
contemporaneitate, postura celor doi presupuşi antecesori din raţiuni 
care ţin o perspectivă mai amplă a autorului. Într-o lume 
primordială, originară, de „tinerețe păduratică”, primară, a 
începuturilor genuine, relaţia dintre transcendenta şi contingent era 
una a spaţiilor confine. În cazul lui Zamolxe, sacrificiul de sine al 
profetului şi revelaţia hierofanica a divinității (Marele Orb) în rândul 
semenilor era nu doar necesară, ci şi posibilă. Printr-un proces mult 
mai dificil, revelaţia i-a fost posibilă ulterior şi preotului ortodox într- 
un ev mediu târziu, apelându-se la substratul ancestral, păgân, care 
s-ar fi perpetuat prin Moşneag, asimilându-şi creştinismul şi 
configurându-i o noua formă, mitică şi mistică (Isus-pamantul), a 
imanentismului panteist. 

Însă în prozaicul contemporan legăturile cu dimensiunea vag 
intuită a tainei sunt foarte plăpânde. Precaritatea sacrului nu ţine, la 
Blaga, de o transcendenta goală, de o divinitatea absentă, ci doar 
tăcută. Misterul existenţial nu îşi mai află căi adecvate de exprimare 
şi manifestare în universul citadin monden. Comunicarea cu sacrul 
nu este posibilă în cadrele ordinii artificiale impuse de civilizaţia 
contemporană care nu permite reabilitarea omului în relaţia cu 
transcendentul. Deplinele valenţe si latente ale omului (suflet, trup si 
spirit) sunt sufocate de prejudecățile şi rigorile false impuse de 
societate. lată de ce scriitorul Loga, desi creator la rându-i, nu va 
putea să o „mântuiască” pe Daria. lată de ce Daria, deşi întrezăreşte 
potenţialul profetic al artistului, nu va avea parte de o revelaţie 
completă a accesului la absolut şi va sfârşi în neîmplinire. Aceasta 
este linia parcursă de substratul ideologic al dramaturgiei lui Lucian 
Blaga: distanţa de la lirismul misterial al lui Zamolxe până la epicul 
prozaic din Daria este enormă şi deconcertantă, dar urmărită 
programatic de autor. Deplasarea temporală de mii de ani în istoria 
pieselor sale a presupus şi o mutație a perceperii relaţiei dintre sacru 
şi profan, de la principul fecund al vaselor nemijlocit 
intercomunicante în „vârsta de aur” a umanităţii până la chipurile 

mute ale veşniciei în prezentul derizoriu, devitalizat. În această 
lumină drama psihanalitică a lui Lucian Blaga poate fi recuperată 
dintr-o periferie a neîmplinirii estetice în care fusese izgonită de către 
critica de specialitate. 

Filip, soţul Dariei, remarcabil exemplu de pedagog absolut şi 
monstruos, este un actant perfect (în grotescul său) al individului 
reprezentant al societăţii contemporane. Natura (sau, mai degrabă, 
involutia/implozia eului în cadrele actuale) l-a sancţionat drastic pe 
acest om, care e tumefiat cerebral şi are un grav defect de pronunție: 
„Faţă de mine natura s-a făcut vinovată de o mare crimă. (...) 
Cuvintele ies din mine unele fără oase, ca moluştele, altele 
supraarticulate”. Deficitar ca natură, un rebut ontologic, se 
incapataneaza a-şi răzbuna condiţia deplorabilă profesând o iluzorie 
şi meschină dominare şi extirpare a fondului instinctual al fiinţei: 
marea „împlinire” a existenţei sale handicapate este susținerea în 
public a unei rizibile teorii, „dovedite cu date statistice”, despre 
„educaţia embrionară”. Metoda sa experimentală, care ar fi capabilă 
să determine dezvoltarea omului încă din faza uterină, probează 
ignoranta crasă, eroarea şi eşecul colectiv al societăţii moderne în 
tentativa de a nega şansa şi dreptul elementar de manifestare firească 
a personalităţii specifice fiecărui individ, cu fondul său abscons de 
instincte vitale. Evident că un asemenea rebut stiintifizat nu poate să 
înţeleagă răbufnirile naturii în fiinţa Dariei, reacţia sa fiind aceea de a 
„menaja” nebunia soţiei, rezervându-i acesteia o izolare perfectă de 
lumea exterioară, adică îi înlătură orice posibilitate curativă pe care 
contactul cu spaţiul ilimitat ar fi presupus-o: „Eşti nebună şi nebunii 
trebuie închişi”. De fapt, lui Filip îi convenea teama Dariei de a 
înfrunta spaţiile vaste, văzând în aceasta şansa de a dobândi 
certitudinea că nu este înşelat (fizic) de consoartă. Reacţia de a o 
sechestra în cameră după descoperirea afecțiunii femeii pentru 
scriitor apare astfel ca o meschină măsură de autoprotejare a 
orgoliului masculin. Egoist şi opac, derizoriu şi grotesc, Filip îşi 
condamnă soţia la dezintegrare psihică. În aceste circumstanţe, o 
exclamatie ca „Petre, nu uita că sunt om, nu animal de cuşcă!”, deşi 

surprinde exact drama izolării sufleteşti a femeii, nu poate avea nici 
un ecou în conştiinţa bărbatului obsedat de - şi limitat la — arestarea 
personalităţii umane într-o cuşcă determinată inca din faza 
embrionară. Într-un monolog, Daria rezumă întreaga situaţie 
dramatică a căsniciei lor, a bolii sale sufleteşti: „Mi-ai fost un sprijin 
răbduriu cât am bolit sufleteşte? Iti sunt recunoscatoare, dar cred că 
nu te-a costat prea mult. Dimpotrivă, într-un colţ de inimă, cred că 
te-ai bucurat că sufăr de anumite obsesii, care mă legau de casă, 
fiindcă mă vedeai astfel irevocabil a ta! Recunoaşte! Dacă ai avea un 
strop de sinceritate fata de tine însuţi, ai recunoaşte că iti conveneau 
ideile mele fixe, fiindcă nu puteam să ies nicăiri singură şi aveai 
astfel mai mult decât oricare alt bărbat siguranţa că nu eşti înşelat”. 
Deşi aparent monstruos şi ermetizat, perfect sieşi, totuşi Filip 
nu este un personaj monocord. Într-o mărturisire accidentală şi 
târzie, el afirmă: „Nimeni nu bănuieşte dresajul la care mi-am dedat 
eu substanţa nervoasă, ca să nu-mi mai ies din fire. — Desi cu 
sănătatea îmi merge tot mai prost”. Mărturisirea lui Filip ţine de o 
supratemă a dramei Daria, care urmăreşte să sugereze că o 
absolutizare a apolinicului în structura interioară a fiinţei umane este 
un demers caduc şi eronat, imposibil de a fi desăvârşit. Chemările 
latente ale ancestralului, ale fondului abscons al sinelui îşi fac simțită 
prezenţa în cazul oricăruia dintre indivizi. Un alt savant, profesorul 
Vlaicu, deşi privit cu o oarecare duioşie, reprezintă doar o nuantare a 
tipului uman armonizat forţat şi astfel nefiresc: „cel din urmă clasic 
în lumea noastră târzie — diform ca şi noi —”. Profesorul Vlaicu are o 
permanentă nostalgie a traiului în pieţele Atenei antice, sau a 
peregrinării prin pădurile de măslini ale Eladei. Pelerinajul „la 
temnita lui Socrate de lângă sfânta cetate a Atenei” nu va fi niciodată 
înfăptuit, întrucât şi acest savant bătrân este un prizonier al timpului 
său şi al formaţiei sale clasiciste, intuită incert ca inadecvată când 
observă fulgii de zăpadă de la fereastră, manifestări spontane ale 
Firii naturale, dar existente de care este separat programatic de către 
bariera de sticlă etanşă: „Extaziat se apropie de fereastră şi apoi 
începe cu patos homeric: «Copiii mei, cui nu-i vin poetice simtiri? 

Domnu’ de poetice simtiri cuprins este...»”. Profesorul Vlaicu 
exprimă rătăcirea improprie şi devitalizată a unei reminiscente de 
traditionalism ancestral defunct în contemporaneitatea 
desemantizată, expresie a ignoranței şi a vidului existential: „Toţi 
profesorii de elină sunt aşa. Se pare că insati natura se răzbună 
asupra celor ce încearcă să perpetueze limbile moarte. Această 
perpetuare seamănă a sacrilegiu: parcă a-i scoate din groapă un mort 
şi l-ai purta în spate pe străzi şi în saloane”. 

Sub auspiciile savantului Filip, personalitate mecanizată într- 
un suprem efort malign de a supune Firea, de a suprima sinele fiinţei 
umane, Daria nu poate fi altceva decât o prizonieră a bolii sufleteşti. 
Vindecarea nu îi poate reveni decât prin intuirea unor orizonturi 
mult mai ample, întrezărite odată cu ivirea scriitorului Loga, un 
creator care, contrar pedagogului Filip, în principiu nu suprimă 
natura, ci o transfigurează prin mijloace artistice. O astfel de 
metamorfozare a naturii interioare se produce şi în ființa Dariei. 
Închisă în odaie de soţul mărginit, femeia are intuiţia unei posibilităţi 
de a surmonta limita care i se impune, de a înfăptui saltul ontologic. 
Acum tânjeşte către lumea de afară, de dincolo, deschide ferestrele şi 
printre gratii îşi doreşte libertatea, ca o fiară într-o cuşcă: „Ah, 
libertate. Ah, zăpadă şi aer”. 

Din toată ecuaţia, prima victimă se va dovedi o fiinţă 
nevinovată, care nu are nicio culpă în ceea ce priveşte drama 
existenţială a Dariei. Cel pe care fatalitatea şi-l arogă în primul rând 
ca tribut este Puiu, fiul protagonistei, copil inocent care declanşează 
involuntar manifestarea deplină a bolii sufleteşti a Dariei. Mesager al 
sorții (figură angelica), Puiu apare de cealaltă parte a gratiilor si este 
considerat de către mama sa, în mod iresponsabil, drept un foarte 
potrivit — si mai ales necesar — intermediar al strigătului ei către 
mântuitorul Loga. Este de identificat, în această scenă — a şaptea din 
actul al treilea — o confruntare directă, dar de pe poziţii inegale, 
dintre nebunia dionysiacă şi armonia apolinică. Daria se manifestă 
într-o nouă ipostază, aceea a unei fiinţe aflate sub stăpânirea exaltării 
adâncurilor în imposibilitate de a mai fi controlate minimal. 

Întunecarea minţii Ciobanului din Zamolxe, în lumina lunii, având 
drept consecinţă sfâşierea oilor din turmă, dansul erotic profesat de 
Nona în Tulburarea apelor, cu unicul scop de a-l determina pe preot 
să ardă biserica ortodoxă, pentru ca fecioara să păşească desculta 
prin cenuşa Domnului, sunt două situaţii existenţiale similare 
anterioare freneziei isterice a Dariei. Stăpânită de răbufnirea violentă 
a fondului instinctual al ființei, prea îndelungată vreme înăbuşit în 
sine, Daria nu îşi mai poate controla, asemenea menadelor Eladei 
odinioară, cugetul sau fapta. O simplă victimă şi instrument prin 
care se manifestă cu necesitate fondul primar, abscons, al firii, Daria 
îşi biciuieşte copilul crezând că astfel îşi satisface iluzia mântuirii 
sufletului prin Eros. Cu o ultimă fărâmă de luciditate, femeia îşi 
conştientizează condiţia şi articulează, cuprinsă de friguri, printre 
dinţii clantanind sălbatic: „Ah, simt că înnebunesc - - acum - uite, - 
acum — înnebunesc - - înnebunesc!! - - -”. Innebunirea protagonistei 
presupune considerarea Dariei ca fiind o menadă rătăcită de alaiurile 
antice de pe dealurile  Eladei, o  bacantă pierdută in 
contemporaneitate, închisă într-o cuşcă în afara căreia, undeva, 
sălăşluieşte — utopic — zeul mântuitor la care trebuie să dobândească 
acces pentru a reveni la o relativă normalitate, pentru a se împlini ca 
existenţă. Ritualul dionysiac îşi află astfel o originală transpunere în 
modernitate. 

De cealaltă parte a gratiilor se află o complet altă concepţie 
existenţială. Moralitatea copilului ţine şi de inerenta puritate şi 
inocenta a vârstei, dar şi de produsul unei îndelungate evoluţii a 
fiinţei către o armonizare a relaţiilor umane în societate. Puiu este 
exponent al omului de mâine, artist şi moralist deopotrivă, printr-un 
proces natural, dar îndeosebi sub atenta supraveghere pedagogică a 
lui Filip, copilul fiind educat cu muzică sferică încă de când Daria îl 
purta în pântece: „un adevărat mic filo-sof”, adică un „iubitor de 
înţelepciune”. Desenele sale precoce, precum şi replicile ad-hoc la 
orele de curs ale profesorului Vlaicu, relevă, pe de o parte, o 
predispozitie sensibilă pentru creaţie, spontaneitatea artistică si 
speculativă a fiinţei, inteligenţă, dar şi etică socială, plus o savuroasă 

ironie, care are rolul de a detensiona inerentele momente dificile ale 
existenţei. Ipostaza evoluata a fiului Popii, Radu din Tulburarea apelor 
(întrucât evoluase şi societatea umană vreme de câteva sute de ani), 
Puiu este o preconizare vagă a copiilor din Cruciada copiilor, unealtă 
de manevră pentru unele scopuri şi finalitati care îi depăşesc, 
interesele celor mari nefiind aceleaşi cu sensibilitatile şi ingenuitatea 
celor mici. Ei intuiesc, ludic, la nivelul infantil, sensurile esenţiale ale 
existenţei, în acest sens jocul-parabolă al celor trei copii din Zamolxe 
constituind o remarcabilă alegorie miniaturală. Dacă Nusitatu poate 
încă închide ochii şi astfel ignora ororile realităţii, într-un iluzoriu, 
dar protector auspiciu al disimulării naive, în schimb Puiu, „în zilele 
noastre”, nu mai are această şansă, ci este constrâns a lua parte la 
nebunia dionysiacă a mamei sale. Radu retinuse din manifestările 
Nonei râsul ei frumos, pe care şi-l dorea, naiv, să revină. Puiu reţine 
din isteria Dariei strigătele şi loviturile necontrolate, în acest mod 
întregul său eşafodaj existenţial armonios se destramă. Concepţia sa 
luminoasă şi echilibrată despre existenţă fiind infirmată, copilul va 
deveni victimă a fondului instinctual al ființei, iar prin aceasta 
viziunea asupra perspectivelor umanităţii este problematică. 

Refuzul scriitorului Loga de a primi scrisoarea Dariei din 
mâna băiatului constituie preludiul epilogului. Gestul său determină 
două revelații, în fond identice prin esenţa lor. Pentru Daria „de- 
acum totul s-a sfârşit”, pentru Puiu „acum nu mai pot trăi”. O vagă 
tentativă a copilului de a se elibera de povara culpei şi a ruşinii prin 
dorinţa de a i se destăinui tatălui său este curmată scurt de Daria, 
foarte asemănător cu modul în care Filip însuşi îi interzisese femeii să 
se elibereze prin manifestări. Într-un fel Daria îşi condamnă fiul la 
moarte închizându-l într-o cuşcă a refulării exact la fel cu sentinţa lui 
Filip în ceea ce o privea. Absența posibilităţii defulării îi condamnă 
pe cei doi la a fi victime ale unei pedagogii exagerate a menţinerii 
unui forţat şi fals echilibru al formelor apolinice. Calea de mijloc între 
extreme pare a fi imposibil de aflat. 

Limbajul zgomotului, prezent în Tulburarea apelor prin 
dangătul clopotelor, revine în Daria sub forma unui plâns al femeii, 

la începutul actului al patrulea, „un plâns ce seamănă când cu un 
hăuit sinistru, când cu hăuitul bocitoarelor care «se cântă» după 
morţi”. Natura acestui hăuit teluric este vădit expresionistă, putând 
fi asociat cu tipatul obsedant al figurii dezumanizate din tabloul din 
1893 al lui Edvard Munch. (Apropierea de pictura artistului 
norvegian a fost dealtfel exprimată de Lucian Blaga însuşi, în 
contextul unei tentative personale de a defini expresionismul: 
„Arborii lui Munch au ceva din liniştea misterioasă a cosmosului; 
arborii lui Van Gogh ceva din zbuciumul universalei deveniri. Lucrul 
izolat devine un reflex al unei existente supraindividuale şi 
nelimitate”!.) ,,Hauitul sinistru”, ca ecou al „existenţei 
supraindividuale şi neliniştite”, îndeplineşte o funcţie destul de 
explicită, inaugurarea senzorială a unei certitudini cu privire la 
epilogul implacabil al tristei poveşti: Daria îşi plânge nu doar 
moartea fiului, ci propria moarte, pe care o intuieşte că nu mai are 
cum şi de ce să o evite. 

Viaţa este principiul incomprehensibil in faţa căruia 
capitulează, succesiv, protagoniştii. Puiu „numai trupul mort şi l-a 
lăsat veste că putinul din viata i-a fost tocmai destul”. Viziunea 
asupra existenţei fiindu-i contrazisă brutal, copilul renunţă la 
propria-i viata, resimţită ca o povară: „copii se sinucid cu conştiinţa 
trează şi curată cum e cea a îngerilor: nu suportă viziunea ticăloşiei 
omeneşti”. Filip, cel care se luptase cu înverşunare să „aresteze” 
formele de manifestare ale ființei, se recunoaşte înfrânt in fata 
capriciilor existenţei: „Am sfârşit prin a accepta fără protest 
hotărârile soartei”. Daria, Puiu, Filip, fiind caractere diferite, chiar 
divergente şi antagonice, acceptă finalmente în mod similar soarta ce 
li se impune din afara fiinţei lor, ceea ce sugerează că in fata Firii toţi 
indivizii sunt egali, concluzie exprimată de eroină într-un scurt 
moment de luciditate înaintea sinuciderii: „Între om şi om e mai 
mare deosebire şi depărtare ca între viaţă şi moarte, şi totuşi 


1 Lucian Blaga, Probleme estetice, în vol. Zări şi etape. Studii, aforisme, însemnări, 
Bucureşti, Editura Minerva, 1990, p. 56. 

întocmirile lumii îi tine laolaltă”. „Întocmirile lumii” se răzbună 
pentru neîmplinirile fireşti ale vieţii fără a ţine cont de măsura culpei 
unui sau altuia dintre protagonişti. Nemaiindraznind să îşi asume 
viaţa, Daria încearcă să o evite, să o eludeze, şi cere singură să fie iar 
închisă în odaie, trăind o teamă obsesivă de a mai lua contact cu 
scriitorul Loga. Aceasta nu poate fi decât o improprie disimulare, 
întrucât artistul este tot ce i-a mai rămas femeii ca principiu al vieții. 
Gândul obsesiv al morţii nu o părăseşte pe Daria, care plonjează într- 
un abis al autismului cu finalitati de vădit suicid: „Trebuie să fie 
foarte greu să mori când vrei să mori”. 

Cheia de înţelegere a morţilor aparent inutile, dar, paradoxal, 
inerente, necesare „bălaurului”, poate fi dedusă din două replici 
schimbate de Filip şi profesorul Vlaicu: 

„Vlaicu 
Nenorocirile de felul acesta nici o «pedagogie» nu le poate 
împiedica. 
Filip 
Asta înseamnă că nici Dumnezeu nu le poate împiedica”. 

Cu atât mai frapant cu cât resemnarea în faţa voinței 
inexplicabile şi implacabile vine din partea celor doi pedagogi ai 
piesei. Aşadar „nenorocirile de felul acesta” nu pot fi controlate nici 
de metodele socio-stiintifice ale omului modern şi nici de 
omnipotenta divină. Se ridică atunci întrebarea firească la ce anume 
se referă dramaturgul, care este, în viziunea sa, principiul suprem? 
Omniprezenta, omnipotenta şi polifonia acestuia sunt exprimate de 
către Daria, într-o enumerare patetică: „Ah, obsesiile, ah, teroarea, 
ah, singurătatea, ah, dragostea, ah, scrisorile şi moartea, groaznic şi 
nesfârşit lăuntric gol, ieri şi astăzi şi totdeauna, nici o scăpare de 
nicăiri”. Încercarea cea mai coerentă de a exprima în cuvinte 
inefabilul îi aparţine, desigur, scriitorului Loga: „Ameninţăm cerul 
cu metafore şi smulgem pământului secretele, dar duşmanul pe care 
nu-l putem învinge e puterea absurdă şi cu mii de fete a sângelui. 
Numeşte această boală cum vrei, numeşte-o blestem sau lăuntrică 
lege, numeste-o bălaur. Bieţi oameni — ne zbatem între bălaur şi 

rânduielile lumii, şi ieşim măcinaţi”. „Bălaurul” o răpune şi pe Daria, 
care se sinucide fără a-i lămuri în vreun fel pe martorii dramei sale 
asupra resorturilor şi necesităţii morţii sale. Replicile fratelui, „Daria, 
Daria, de ce? Nu trebuia” şi ale soțului, „Acum ce facem”, 
demonstrează, din nefericire, tocmai incapacitatea lor de a trăi 
revelaţia înțelegerii dramei ascunse a sângelui. Spre diferenţă de 
finalul din Zamolxe, în care dacii ca personaj colectiv dobândeau in 
extremis revelaţia mitului Marelui Orb, precum şi a finalului din 
Tulburarea apelor, unde Popa pleca în lume pentru a propovădui, ca 
apostol, mitul lui Isus-pamantul, in Daria finalul este frânt, nu există 
nicio revelaţie, niciun mit, ci doar o neputinţă funciară, iar 
perspectiva pe care astfel o sugerează dramaturgul în ceea ce 
priveşte şansa omului contemporan de a mai realiza saltul ontologic 
este sumbră. 

Explicatiile care s-au oferit în critica de specialitate au ţinut 
îndeosebi de freudism şi de aici foarte adeseori Daria a fost 
sanctionata drastic în planul esteticii, fiind considerată doar o 
stângace punere în scenă a unor teorii psihanalitice. În acest sens 
trebuie menţionată opinia lui Tudor Vianu: „Dar sfera de idei din 
Zamolxe şi Tulburarea apelor aruncă peste fapte o pură lumină pornită 
dintr-un focar înalt. În Daria şi Fapta avem lumina verzuie a 
fosforescentelor subterane. Şi cu toate că o unitate se poate 
recunoaşte, între termenii acestui contrast sunt şi deosebiri. 
Dionisianismul s-a pozitivat şi a devenit libidinozitate. Bacanta a 
devenit o isterică obicinuită. Frenezia liberatoare şi-a restrâns şi şi-a 
întunecat înţelesul pentru a deveni o simplă descărcare nervoasă. 
Este pretutindeni o înlăturare a idealitatii din lucruri”!. „Balaurul” 
poate fi înţeles ca o forţă dinamică a vieţii, o calitate vitală, 
identificată de comentatorii dramaturgului german Wedekind cu 
„elanul vital” înţeles de Bergson ca durată subiectivă a timpului care 
duce la relativizarea valorilor morale şi a aşezămintelor sociale. În 


1 Tudor Vianu, Teatrul d-lui Lucian Blaga, în „Cuvântul”, decembrie 1925, apud 
Lucian Blaga interpretat de..., studiu introductiv, tabel cronologic şi bibliografie de 
Emil Vasilescu, Bucureşti. Editura Eminescu, 1981, p. 193. 

această perspectivă drama lui Lucian Blaga a fost considerată „mai 
mult un exerciţiu tematic în spiritul teatrului nou”. 

Piesa poate fi văzută ca un exerciţiu tematic, dar perspectiva 
exegezei poate — şi trebuie — depăşi cantonarea în instrumentele 
psihanalizei. Dramaturgul va fi fost influenţat de acestea, după cum 
şi expresionismul de sorginte germană va fi jucat un rol important în 
alchimia piesei sale. Însă dincolo de aceste evidențe, indraznim să 
afirmăm că Lucian Blaga nu s-a rezumat în Daria la un simplu 
„exercițiu tematic” minor. Notabilă este atitudinea constantă a 
autorului faţă de propria piesă, pe care a considerat-o în repetate 
rânduri ca o reuşită. Tocmai din aceste considerente ne asumăm 
opinia conform căreia Daria este un punct de reper deloc neglijabil 
într-un traseu unitar, omogen, al construcţiei dramatice a autorului. 
Odată cu fixarea cadrului „în zilele noastre” perspectiva 
dramaturgului nu a mai putut, implicit şi programat, să aspire la 
spaţiile vaste şi astfel lipseşte libertatea desfăşurării istoriei primelor 
sale piese. 

Dar „ficţiunea-matcă” a întregului demers dramatic poate fi 
aflată în semnificaţia conferită fondului instinctual al fiinţei. Acesta 
subzistă în natură, în întreaga Fire, precum şi în indivizi, indiferent 
de circumstanţe şi conjuncturi. Problema, căreia dramaturgul Lucian 
Blaga nu încearcă să îi afle soluţia, ci pe care doar o propune 
meditatiei prin intermediul creaţiei sale artistice, se referă la efectul 
pe care acest fond instinctual, abscons, al fiinţei îl are asupra 
spiritului creator al omului. Omul creator tinde să-şi împlinească 
destinul prin îndeplinirea acelui „salt ontologic” care îi oferă şansa 
de a surmonta limita şi efemerul prin eternizarea a ceva din sinele 
său în unele aspecte ale vesniciei, în unele frânturi de transcendenta 
pe care încearcă astfel să şi le reveleze. Astfel scriitorul Loga este un 
Prometeu mai mic decât Zamolxe şi apropiat Popii din Tulburarea 
apelor întrucât este inlantuit de femeie, de viata şi eros, într-o vagă 
tentativă de a considera femeia „principiu de apărare a vieţii 


1 Eugen Todoran, op. cit., p. 42. 

împotriva dumnezeirii”!. Erosul, ca valență a vieţii, este însă 
incompatibil cu actul creaţiei, în dramaturgia lui Lucian Blaga erosul 
(reprezentat de femeie) se cere întotdeauna sacrificat, jertfit. 
Finalmente scriitorul Loga va apela doar la actul creaţiei artistice 
pentru a-şi asigura accesul la absolut. Daria este sacrificată, cu atât 
mai mult cu cât pentru ea Erosul trăit alături de scriitor era unica 
şansă de a-şi împlini destinul şi a conferi un sens vieții. În absenţa 
acestuia, propria poveste devine insignifiantă în cadrul „marii 
poveşti” iar femeia capitulează: „poveştile nu au sfârşit. Le poţi 
continua când vrei. Le isprăveşti numai când nu le mai poţi suporta”. 
Sinuciderea Dariei este fapta unui învins, iar propria moarte nu 
produce revelații hierofanice semenilor, nu există epifanii discret 
schitate la finele dramei, precum în cazul primelor două piese, şi 
aceasta întrucât Daria nu este profet. În ambianta societăţii moderne 
perspectiva este frântă, relaţia cu absolutul precară, dacă nu chiar 
total comisă, iar omul devine o victimă a pierderii acestei legături cu 
diferitele chipuri ale veşniciei. 

O replică a lui Filip adresată Dariei este un astfel de 
avertisment subtil, de subtext, al vocii auctoriale, precum şi, în 
virtutea dublei enuntari teatrale, un mesaj adresat de autor 
receptorului dramei sale „psihanalitice”, sugerând conştiinţa acestuia 
în ceea ce priveşte impactul pe care perspectiva voit frântă a istoriei 
„Zilelor noastre” o va avea asupra cititorului/spectatorului: 
„Recunosc, mi-e cu neputinţă să ies din banalitate. În apropierea ta 
orice gest tragic împrumută o nuanţă de grotesc”. 


1 Dragoş Protopopescu, Lucian Blaga şi mitul dramatic, în “Gândirea”, decembrie 
1934, cf. Al. Paleologu, Teatrul lui Lucian Blaga, in vol. Lucian Blaga interpretat de..., 
p. 207. 

IV. Ivanca (1925). 
Reconsiderarea inconştientului 
în „jocul dramatic” expresionist 


Stilizarea în artă comportă deopotrivă farmecul şi riscul de a 
pendula între împlinirea prin categoria estetică a sublimului şi 
eşuarea în zonele periferice ale esteticului îndeosebi numite kitch. O 
serie din preocupările de natură spirituală ale autorului Lucian Blaga 
sunt întruchipate în obsesiile existenţiale ale personajelor dramei 
Ivanca/Fapta într-o asemenea manieră încât transfigurarea artistică la 
un nivel elevat lasă loc relativ facil schematizării ideatice — şi formale 
—, cu rezultate destul de incerte. Reperele esenţiale ale discursului 
noului „joc dramatic” nu fundamentează revelații spirituale sau 
artistice, nu se constituie în avanposturi ale unui „cap de pod”, ci 
lasă impresia unui stingher punctus terminus, unui itinerariu 
interesant prin parcursul său şi surprinzător prin neputinta de a afla 
altă soluţie a deznodământului decât „adăstarea” în şabloanele 
rutinate. „Fapta” pictorului Luca poate fi privită ca o stăpânire 
pozitivă a obsesiilor de acum edificate; „Fapta” dramaturgului 
Lucian Blaga trădează mai degrabă un impas. 

Ancadramentul ambiental al Faptei, aşa cum apare expus la 
începutul tabloului întâi, conţine, comprimat, simbolistica fondului. 
Interiorizarea cosmicului îşi află aceeaşi soluţie scenică a spaţiului 
închis, „o odaie (...) de-o sărăcie şi simplicitate aproape 

călugărească”. Sublimarea ascetică a sufletului este răsfrântă ca-ntr-o 
oglindă in înfăţişarea camerei, decorul sugerând însă şi 
oportunităţile unei programate evadări către spaţiile vaste: „o 
fereastră mare deschide privirilor un cer de-un albastru adânc şi 
spiritual”. Peisajul uranic şi transcendent configurează acel „dincolo” 
rezervat metafizicului uman în relaţie cu absolutul din supra-mundii. 
„Arhanghelii bizantini” zugrăviți pe ziduri tin de cenzura saltului 
ontologic impus sieşi de fiinţă prin rit, altfel spus reprezintă o 
exprimare artistică a iluziei apolinicului necesar. Însă în acelaşi decor 
se includ şi elementele care sugerează peremptoriu inadecvarea, 
eroarea arestării spirituale a sufletului uman: „un ceasornic vechi şi 
nu departe un pistol”. Edenul configurat al decorului — şi, implicit, al 
interiorului fiinţei — se află supus unei încordări lăuntrice: timpul 
macină iluzia perfecțiunii, a autosuficientei unui univers închis în 
sine. Tensiunea internă este îşi va afla cu necesitate o soluţie radicală, 
iar inevitabilitatea gestului fatal este indicat de prezenţa pistolului, 
substitut modern al toiagului şamanic ce are de îndeplinit acelaşi rol 
de mântuire a sinelui. Toate elementele dramei sunt prezente în linii 
mari dinainte de a cunoaşte istoria propriu-zisă, factologicul. 
Încremenirea apriorică nu poate constitui o speciae absoluti iar 
inerenta „faptei” necesare este o certitudine a finalitatii. 

Jocul dramatic are ca repere umane trei frânturi de 
individualitate: pictorul Luca, Tatăl, Ivanca. A considera pe oricare 
dintre cei trei protagonişti drept o ontologie viabilă ca autonomie ar 
fi o eroare. Ipostaze ale unui întreg; al fiinţei, cele trei fragmente au 
rolul de a configura un puzzle. Fondul este reprezentat de Tatăl şi 
Ivanca, nuanţe ale gamei absconse care defineşte personalitatea 
umană al cărei strat vizibil, exterior şi fals se vrea a fi pictorul Luca. 
Esenţa metafizică — sau, mai prozaic, pur psihanalitică — se vrea a fi 
rezultanta a două forţe antagonice care însă nu se anulează, 
finalmente, reciproc: forţa centrifugă, a pictorului cantonat în stilizări 
hierofanice, o formă a evaziunii în fond, este încremenită într-o 
înfruntare mută cu forţa centripetă a celorlalte două făpturi-frânturi. 
Tatăl şi Ivanca par a avea de partea lor sorții de izbândă, ei 


86 


depăşindu-l pe tânărul artist nu atât numeric, cât printr-un firesc al 
existenţei de sine. Pictorul Luca este singur şi chinuit pe meterezele 
unei confruntări în care îşi intuieşte dacă nu falsitatea demersului, 
atunci pe cea atitudinii şi îndeosebi a mijloacelor adoptate. Astfel 
făptura pictorului este cea supusă unei presiuni tot mai intense, până 
la iminenta unei implozii de identitate care instaurează necesitatea 
asumării în momentul crucial a faptei edificatoare şi mântuitoare ca 
unică soluţie a surmontării impasului fiintial. 

Tatăl este primul introdus în scenă, printr-un amplu monolog, 
replica sa fiind concomitent autocaracterizare şi preludiu liric al 
problematicii ideatice: „Vântul cald suflă iar — ca întotdeauna în 
zilele astea de martie. Nu şuieră deloc. E moale şi puternic, adoarme 
cugetul şi trezeşte sângele. Suntem în preajma echinoctiului. Într-o 
noapte vântul mănâncă zăpada, dezbracă copacii, în trei zile zvântă 
munţii şi ogoarele. A patra zi urşii se trezesc de sete în peşteri, a 
cincea oraşul se usucă şi satele aruncă cojoacele. A şasea zi vântul se 
furişează fierbinte în case, oamenii încep să-şi simtă trupul gol subt 
straie, şi-n codri s-aude surd pasul jivinelor. E ca un larg şi nebun 
duh tasnit din nările taurului sau ale berbecului stelar”. Exegeza 
literară a relevat ofensiva vitalitatii cosmice, în această perspectivă 
Tatăl fiind o ipostaziere umană a energiei primare. Interpretarea 
aceasta oferă oportunitatea de a afla un liant cu drama aceluiaşi an, 
Daria, prin manifestarea asemănătoare a acelui „elan vital” 
bergsonian. „Balaurul” de acolo s-ar identifica, până la un punct, cu 
„Vântul cald” de aici, chipuri congenere ale eternului fiinţei. Dealtfel 
acest principiu cosmic vitalizant se regăseşte şi în lirica autorului, 
fiind una dintre „ficţiunile-matcă”, un argument fiind Bunăvestire 
pentru floarea mărului: 

„Cine-l aduce, caldul, cutremurul? lată 
acesta e Vântul, nimeni altul. E Vântul, 
nevăzut voievod 
fără trup, fără mâini, 
al acestor săptămâni”. 
Rolul actantial îndeplinit de acest principiu dinamic şi 

incognoscibil ar fi, în viziunea lui Bergson, de relativizare a valorilor 
morale şi a aşezămintelor sociale: „E moale şi puternic, adoarme 
cugetul şi trezeşte sângele”. Finalitatea constă într-o afirmare a 
primatului instinctualitatii — chiar animalice — asupra sterilitatii 
rationalului, dionysiac vs. apolinic: „oamenii încep să-şi simtă trupul 
gol subt straie, şi-n codri se aud paşii jivinelor”. Constiinta morală 
este astfel anihilată de instinctualitate, identificată de pictor cu 
bestialitatea primară a omenescului pe care se va strădui să o 
înăbuşe. Într-o asemenea abordare a monologului din incipitul 
piesei, precum şi a întregului text şi a istoriei instaurate de acesta, 
putem uşor identifica o reactivare a efluviilor dionysiace din primele 
trei piese, aici reprezentanţii fiind Ivanca şi Tatăl. Ca o 
contrapondere necesară pentru dezvoltarea conflictului, dar şi 
pentru a se stabili un echilibru precar, tensionat şi generator de 
dramatism, armonizarea apolinică devine evidentă în persoana 
pictorului Luca, aceasta fiind însă extrem de instabilă şi superficială, 
mereu în iminenta unei implozii, fiind o formă impusă dintr-o 
necesitate întemeiată pe canoanele restrictive şi limitative ale 
rationalului. 

Intre constiinta morala si instinct, intre supra-eu si sine, 
trebuie identificat eul. Fragmentarea individualitatii umane in trei 
ipostaze in aceasta piesa determina dispunerea fiului si a Tatalui la 
doua extremitati psihanalitice al caror punct nodal ar fi protagonista 
piesei, femeia, Ivanca. Pentru relevarea „faptei” edificatoare, 
terapeutice, mântuitoare, Ivanca (având titlul original... Fapta) 
propune un demers estetic de reconsiderare a inconştientului. 

Tabloul întâi al piesei surprinde relaţia dintre cele trei ipostaze 
ale fiinţei umane, specificul fiecăruia conturându-se complementar 
celorlalte. Între Ivanca şi Tatăl se iveşte firesc o atracţie reciprocă „la 
prima vedere”, şi aceasta întrucât amândoi sunt frânturi care 
eludează conştiinţa. În termenii expliciti ai dramei, cei doi sunt 
manifestări umane ale „vântului cald”, ale elanului vital cosmic. 
Tatăl o recunoaşte pe Ivanca drept o întruchipare a teoriei sale din 
începutul monologat al piesei: „Asta ar topi cu căldura ei şi platoşa 

Sfântului Gheorghe”; „A adus-o vântul acesta cald de martie”. Dacă 
Tatăl poate fi identificat cu nucleul instinctual — şi incognoscibil — al 
fiinţei, numit inconştient (care scapă conştiinţei, de care omul nu îşi 
dă seama, involuntar, automat, instinctiv), atunci Ivanca, ce apare 
actantial ca figură a „străinului”, manifestare a cosmicului care 
activează ființa umană în baza fondului comun, vital, al naturii în 
totalitatea sa, poate fi privită ca intrupare a subconştientului (sferă a 
fenomenelor care se desfăşoară în afara conştiinţei şi care ar fi putut 
fi anterior conştiente sau ar putea deveni conştiente ulterior). Sinele 
abscons al individului nu se va fi manifestat în absenţa intervenţiei 
nemijlocit-provocatoare a supra-naturii umane, „vântul cald” fiind 
actualizat în piesă prin erosul şi sexualitatea incitate de prezența 
eternului feminin. 

În acest sens Ivanca poate fi socotită o nouă ipostaziere a 
rolului actantial performat anterior de Nona în Tulburarea apelor. 
Apropierea derivă din chiar autocaracterizarea protagonistei: „Nu 
ştiu cine sunt. Numele nu dă nicio lămurire în privinţa aceasta. M- 
am născut, sunt fluier şi umblu. Restul tăcere”. Anterior, în „drama 
lutherană” fuseseră enunțate replici similare: „Popa: De unde vii? 
Nona: De nicăiri şi de pretutindeni”. 

Pictorul Luca este varianta masculină a Dariei. Şi aceasta 
întrucât, asemenea eroinei din piesa omonimă a aceluiaşi an, tânărul 
nu schiteaza gesturi semnificative de a-şi asuma „obsesiile”, ba 
dimpotrivă. Dacă Daria era „sufleteşte bolnavă”, Luca, în opinia 
prietenului său Dinu, s-ar caracteriza astfel: „Bolnav — nu. Gândul de 
care-l vezi abătut e mai greu decât orice boală”. Atitudinea 
existenţială a celor doi este însă identică: Daria stătea în faţa bolii „cu 
priviri fără protest”, Luca „se adună în colt (...) nemişcat ca o piatră. 
(...) Când se uită în jur, parcă se miră că e încă tot pe pământ”; 
„Zugravului îi lipsesc aripile”, exprimare simbolică a indeciziei şi a 
neputinței cronice pentru a realiza „saltul ontologic” dincolo. „Nu- 
mi pot ajuta cu nimic” afirma Daria. „Gândul” de care este abătut 
pictorul „e mai greu decât orice boală” deoarece Luca are conştiinţa 
nu doar a bolii sale sufleteşti, la fel ca şi Daria, dar şi a falsificării pe 

care o profesează prin pictura înţeleasă ca o modalitate artistică şi 
terapeutică spirituală ce urmăreşte nu asumarea şi eliberarea ci 
suprimarea şi eludarea instinctelor inconştientului: „Prin contrast cu 
întunecatele sale instincte toate subiectele lui sunt de o exagerată 
spiritualitate. O, Doamne: această zilnică, îndârjită, mută, neîncetată 
luptă cu sine. Spiritul arde cu flăcări în tufa de spini, dar spinii nu se 
prefac în cenuşă, ci rămân spini”. lar subiectul — şi obiectul — luptei 
sale, de o insuficienţă şi inadecvare derutante pentru Tatăl: „De ce tot 
îngeri? De ce nu — mai bine — nişte tauri din cari aburesc toate poftele 
pământului?”. Apolinic vs. dionysiac. 

Teroarea majoră care planează asupra pictorului Luca reiese 
din mărturisirea protagonistului către prietenul său Dinu, la miez de 
noapte: teama de ucide. „Nebunia” virtuală, tulburarea liniştii 
individului trimite la manifestarea necontrolată a „pornirilor” 
absconse fiinţei (cum odinioară Ciobanul sfâşia oile din turmă, Nona 
îl ademenea erotic pe preot, Daria îşi pălmuia propriul copil). Însă 
reacţia artistului este, în această piesă, similară celei a Dariei şi a 
oricărui alt semen în contemporaneitatea sterilă: „Şi, ca toți ceilalţi, s- 
a închis şi el de bunăvoie într-o cuşcă. De teama de sine. La fel facem 
toţi. Închişi în cuşti ambulante umblăm pe străzi, în societate, şi 
pretutindeni, şi rânjim fericiţi ca zeii în intermundii. Ecce homo.”. 
Din interiorul unei cuşti (camera cu gratii la ferestre) Daria căuta 
eliberare prin eros. Cuşca în care Luca năzuieşte refugiu apolinic este 
pictura sublimată a îngerilor şi a arhanghelilor bizantini. Ambele 
cuşti se dovedesc iluzorii. 

Pictorul Luca este introdus în scenă relativ târziu. Explicaţia 
tine de tehnică dramatică, dar şi de psihanaliză. În prima perspectivă 
autorul a urmărit implicarea cât mai susţinută a publicului în drama 
scenică, în convenţia dramatică, prin incitarea curiozitatii acestuia ca 
urmare a acumulării de relatări despre un personaj încă 
nemanifestat. La dramaturgul român acest „Godot” aşteptat de Tatăl 
şi Ivanca nu aparţine absurdului, ci este o prelungire externă, un 
adagiu ulterior în devenirea ontologică a fiinţei. Inconstientul şi 
subconştientul, Tatăl şi Ivanca, irationalul intern aşteaptă apariţia şi 

manifestarea rationalului. Aceasta tine de a doua perspectivă de 
receptare şi interpretare a rolului actantial al pictorului Luca. 
Individul uman, proaspăt ivit întru lumina existenţială, nu are 
componenta raţională ca o dimensiune definitorie. Din contră, sinelui 
de curând trecut din neființă întru ființă îi sunt specifice reacţiile 
instinctuale, moştenite genetic/atavic/biologic (vezi Tatăl), sau 
incitate de stimuli externi, dar apartinatori fondului natural al Firii 
(vezi Ivanca). Într-o asemenea receptare a devenirii psihanalitice a 
individului uman, pictorul Luca nu se poate manifesta decât ulterior 
celorlalte două componente, ca urmare a intervenţiei unui proces 
social-educational. Luca este o frântură adăugată ființei umane si 
Firii universale, anume cenzura raţiunii şi a conştiinţei morale asupra 
spiritului originar, primar şi genuin. 

Sugestive sunt de asemenea modalitatea şi ambianța în care 
Luca şi ceea ce semnifică el sunt introduşi în „jocul dramatic”. Scena 
este goală, iar aceasta nu întâmplător, iar cenzura raţiunii se poate 
manifesta în plenitudinea sa, nestânjenită de factori perturbatori, 
întrucât antagonicul, irationalul, absenteaza. Pe de altă parte pustiul 
scenei este şi o sugestie de subtext asupra futilitatii şi sterilitatii 
presupuse de singularitatea supraeului. Individul apare astfel ca un 
exponat aseptic într-o galerie a figurinelor sticlă (sau de ceară, ţinând 
cont de sfinţii bizantini...). Precaritatea şi inadecvarea apolinicului în 
raport cu o co-existenta alături de dionysiac fusese denuntata încă 
din Zamolxe (1921), unde cultul promovat de către Mag era serios 
ameninţat de bacantele ce bântuiau dealurile getice conduse de 
Ciobanul stăpânit de „lumina lunii”. Dionysiacului îi este mult mai 
facil să testeze rezistența apolinicului decât îi este acestuia să opună o 
viabilă autoprotectie. Formelor armonioase le este necesară o linişte a 
zariştei pentru a avea o funcţionalitate autentică. Acesta este motivul 
pentru care făptura pictorului apare după ce inconştientul şi 
subconştientul părăsiseră scena. Nu este întâmplătoare nici 
modalitatea în care zariştea îl întâmpină pe Luca: printr-o bătaie a 
orologiului. Sanctiunea care i se aplică raţiunii când se „înfiinţează” 
este promptă: timpul curge, viata este continuă devenire, trecere şi 

petrecere, ființa se împlineşte şi risipeşte întru inexorabil, iar orice 
tentativă a conştiinţei şi a raţiunii de a opune şi impune răstălmăciri 
ale rosturilor fireşti este inutilă, improprie, după cum eronată este şi 
soluţia pictorului de a opri forţat limba orologiului. Dealtfel tocmai 
în simbolistica acestui orologiu „încăpăţânat” se află şi semnificaţia 
epilogului „jocului dramatic”. 

Până acolo însă, frapantă este şi configuraţia fapturii 
pictorului: „palid şi de-o linişte neomenească”. Deja este sugerat 
caracterul impropriu. Nefiresc, „neomenesc”, al făpturii Luca, în 
contrast cu desfăşurarea vitală, naturală, zgomotos-fecunda a 
gesturilor şi vorbelor celorlalţi protagonişti, Tatăl şi Ivanca. Această 
inadecvare la firesc este probată de asemenea de „halatul stilizat” pe 
care Luca îl îmbracă, o haină spirituală — şi nu materială —, căci gestul 
imediat următor este acela al picturii. „Haina stilizată” se referă ca 
semnificaţie tocmai la această activitate artistică a supraeului, actul 
creator nefiind unul fecund-revelator, ci al sublimării homicide, prin 
care ar dori să înăbuşe şi să suprime pornirile fiinţei, sinele şi eul 
individului. Arta lui Luca nu este decât o tentativă de arestare 
spirituală prin disimulare sau ignorare, sortită aprioric eşecului 
asemenea pedagogiei embrionare a personajului Filip, soţul Dariei. 
„Totul se petrece în cea mai mare tăcere”, nimic nu trebuie spus, 
nimic nu e de spus. 

O dată în plus dramaturgul Lucian Blaga dovedeşte o 
remarcabilă intuiţie şi subtilitate estetică prin alegerea decorului şi a 
indicatiilor scenice a căror semnificaţie esenţială este decelabila 
dincolo de prima grilă de lectură. În această perspectivă nu pot fi 
întâmplătoare nici titlurile publicaţiilor pe care le anunţă băiatul 
vânzător de ziare: „Dimineaţa, Lupta, Universul, Veselia, Furnica”. 
Cuvintele exprimă, într-o enuntare deloc aleatorie sau hazardată, 
evenimentele trecerii şi petrecerii fiinţei: „dimineaţa” — naşterea, 
„lupta” — devenirea, „universul” — lumea, „veselia” — plenitudinea 
fiinţării, împlinirea. Singurul semem aparent discordant în această 
ierarhie a existenţei care duce la „ecstază” ar fi astfel „furnica”. 
Dealtfel, după enuntarea acestui ultim concept, semnificatul 

aspectului sonor pare a-l terifia pe Luca, întrucât „îşi astupă 
urechile” şi izbucneşte intempestiv: „Taci, taci”. Băiatul „aşteaptă 
surprins de acest efect al bunei vestiri”, dar explicaţia reacției 
discordante a artistului este complementară interpretării propuse 
anterior: conştiinţa apolinică, raţională, a pictorului Luca nu a putut 
asimila acest ultim concept, „furnica”, în ierarhia verbalizată ca o 
bună vestire. Aceasta deoarece „furnica” sugerează acea realitate 
absconsă, misterioasă, incontrolabilă, imprevizibila, a ființării 
„dedesubt”, în unghere întunecate. Acele subterane cu formele de 
vitalitate nevăzută şi de necontrolat, dar intens active, raţiunea nu le 
poate accepta, sunt un atentat direct la armonia echilibrată a formelor 
conştiinţei. Şi astfel reacţia pictorului Luca, ipostază a celui care îşi 
doreşte cu disperare liniştea caracteristică, dar „neomenească”: „Taci, 
taci.”. 

Incidental în acest tablou se regăseşte exprimată şi tentatia 
anonimatului prin artă: „O operă de artă trebuie să fie ca o faptă 
bună: anonimă. Numele e pentru viaţa de toate zilele, nu ca să faci 
artă cu el”. Semnificaţia perspectivei autorului este multiplă. Strict cu 
referire la istoria piesei în discuţie, anonimatul artistic ar fi o terapie a 
spiritului: „anonimatul e vindecare de-o boală grea”. Dealtfel Lucian 
Blaga nu face aici decât să preia o lecţie goetheană, potrivit căreia 
arta poate deveni o terapie pentru artist, Goethe temându-se a reciti 
Werther pentru a nu recădea în starea patologică de care s-a vindecat 
scriind romanul. Însemnând faptul că Luca admite că suferă de o 
boală, mai relevantă devine lămurirea imediat următoare: „o 
vindecare de noi înşine”. Boala este identificată cu sinele individului, 
Luca relevându-se înrudit patologic şi sufleteşte cu Daria, ambii 
căutând cu deznădejde — şi futil — evadarea din datele sinelui. Or 
acest tip de ignorantă recuzare a unei părţi specifice a fiinţei nu poate 
avea decât consecințe fatale, întrucât sinele este tocmai acea frântură 
care închide in nuce, ca o monadă, întreaga virtualitate a devenirii 
fiinţei, iar în absenţa acestuia însăşi omul nu ar mai fi („El începe cu 
sine şi se sfârşeşte cu sine” ne aduce aminte Elegia Întâia...). 
Încercarea de „a trişa” firescul trăirii de şi prin sine rămâne aprioric 

sortită eşecului. 

Şi totuşi, nu poate fi trecută cu vederea această fictiune-matca 
a dramaturgiei „psihanalitice” a lui Lucian Blaga, anume teroarea de 
sine a individului, fie el femeie sau bărbat. Depăşind diagnosticul 
freudian sau jungian al acestei dileme, atitudinea autorului ţine de o 
acceptie filosofică: „Spaima metafizică te reduce la anonimat, 
aratandu-ti micimea şi neputinta. Rostul metafizicei e poate tocmai 
aceasta: să te facă să-ţi uiţi numele”!. Anonimatul prin artă l-ar 
conduce pe creatorul uman către o surmontare şi implicit anihilare a 
limitelor efemeritatii şi perisabilitatii care caracterizează condiţia 
muritorului. Prin creaţie anonimă omul poate dobândi acces la 
veşnicia spiritului, supraviețuind în conştiinţa semenilor prin 
intermediul produsului artistic care, anonim, este al tuturora. Ideea 
este de regăsit la un leit motiv în lirica lui Lucian Blaga, una dintre 
poezii purtând semnificativul titlu În amintirea ţăranului zugrav (nu 
întâmplător Tatăl îi va fi atribuind pictorului Luca sintagma 
„Zugravului îi lipsesc aripile”, prin aceasta autorul urmărind să îl 
plaseze pe artistul contemporan în breasla mesterilor populari 
anonimi care au realizat frescele bisericilor medievale). Cum creaţia 
surprinde o frântură de dumnezeire, de sfinţenie, zugravul (liric sau 
dramatic) poate spera că reprezentând şi relevând un chip al 
veşniciei poate dobândi acces la dumnezeirea însăşi, se poate integra 
transcendentului. Creaţia (anonimă) ar fi calea de a realiza saltul 
ontologic. 

Necesitatea anonimatului în artă se explică, în cazul lui Lucian 
Blaga, şi printr-o credinţă a eseistului, care face trimitere, o dată în 
plus, şi către psihanaliză: „suntem morminte vii ale strămoşilor”?. 
„Sunt un copil bătrân, tată. Aproape tot aşa de bătrân ca strămoşii 


1 Lucian Blaga, Cugetări în Ferestre colorate, în vol. Lucian Blaga, Zări şi etape, text 
îngrijit şi bibliografie de Dorli Blaga, Bucureşti. Editura pentru Literatură, 1968, p. 
328. 
2 Idem, Revolta fondului nostru nelatin, in vol. Lucian Blaga, Ceasornicul de nisip, ediţie 
îngrijită, prefaţă şi bibliografie de Mircea Popa, Cluj-Napoca. Editura Dacia, 1973, 
p. 49. 

mei” afirmă tânărul pictor, într-un moment de restrişte şi 
deznădejde, dar şi de capitulare în fata firescului fiintarii. Încercarea 
de a-şi impune că între el şi Tatăl „nu e cu putinţă nici o punte” e 
lipsită finalmente de sorţi de izbândă, iar Luca începe să intuiască 
acest fapt. În acest context de „urâtă nemărginită deznădejde” Luca 
admite şi falsitatea demersului său artistic: „Bine de cel ce are 
cuvinte, dar în mine toate vorbele s-au făcut pietre”. Cuvintele, 
vehicul prin care se pot exprima revelații ale transcendentei, prin 
care chipurile veşniciei pot deveni accesibile, prin intermediul cărora 
omul poate aspira la dobândirea unui loc în supramundii, sunt mute 
şi grele peste sufletul lui Luca. 

Şi astfel tânărul tace, dar are încă „un gând înăuntru” prin 
care „i se scurge tot sângele”. Scurgerea sângelui prin gândul 
lăuntric al pictorului se referă, odată în plus, la dobândirea 
anonimatului prin artă odată cu resorbtia identităţii individuale in 
cea colectivă, revenirea sângelui unuia în şirul celor multi, 
nenumărați, necunoscuţi, de odinioară, dispăruţi, dar ai sinelui, care 
fiinteaza prin cel prezent. Pe aceşti strămoşi ce ne sălăşluiesc in 
sânge, leitmotiv al întregii creaţii a lui Lucian Blaga, „îi tratăm ca pe 
nişte copii vitregi ai noştri. Atitudine lipsită de înțelepciune deoarece 
cu cât îi ţinem mai mult în frâul întunericului, cu atât răscoala lor va 
fi mai aspră, mai tumultoasă - putând să devină chiar fatală 
«privilegiatilor» de astăzi”!. În transpunere dramatică, Luca încearcă 
prin anonimatul creaţiei sale o mediere şi o disimulare, le oferă 
strămoşilor din sine posibilitatea să dobândească acces la absolut, 
înfăţişându-i într-un chip al veşniciei prin actul creaţiei, dar îi şi 
arestează spiritual, „îi tine în frâu”, întrucât subiectul pânzelor sale, 
precum şi îndeosebi maniera de abordare a acestuia, sunt false: 
arhangheli stilizaţi. Tensiunea extremă acumulată în conştiinţa 
pictorului isi va afla un debuseu prin afirmarea inconştientului. 

Inconstientul la Blaga transcende perspectiva limitativa a 
psihanalizei, din care consideră că va rezista doar „descoperirea 


1 Ibidem. 

transformărilor psihice, descoperirea acelor alungări de fapte 
conştiinţă în inconştient, elucidarea acelor procese de alterare ale 
organismului psihic prin elementele în veşnică razmerita, numai 

închise, dar nu si sufocate in pivniţi”!. Încercând să stabilească o 
deosebire între inconştientul romanticilor şi cel al psihanalizei, 
Lucian Blaga reuşeşte identificarea tocmai a unor afinități, a unei 
analogii: „Inconştientul [romanticilor, n. a. L. B.] era un izvor ocult 
de fapte şi gânduri incomensurabile (...) miraculos şi în aceeaşi 
măsură susceptibil de veneratie.”?. Inconstientul psihanalitic ar fi cu 
totul altceva: „departe de a fi substanță divină, păstrează în sine, 
închişi ca în beciuri subterane, monştrii tuturor pornirilor rele. 
Inconstientul psihanalizei e şi el izvor: de artă şi gânduri mari ca 
«terapie», cele mai adesea însă numai de boale, care elimină pe 
individ din rosturile sale sociale. Pe scurt: izvor de cântece şi 
nebunie.”*. Cu doar un an înainte de apariţia primei variante a 
eseului, Lucian Blaga afla în teatru o expresie artistică a teoriei, şi 
aceasta întrucât Daria şi Ivanca (Fapta) sunt, în fond, puneri în scenă 
ale ideilor eseistului: „Blaga lărgeşte accepțiunea deopotrivă către 
gândire mitică şi către o determinare mai complexă a unui nivel 
psihanalitic în care interferează străfundurile mai multor indivizi, 
ceea ce le determina destinul”+. Interpretarea nu e deloc departe de 
acel „suntem morminte vii ale strămoşilor” afirmat de autor încă din 
1921. 

Inconştientul, strămoşii, vitalitatea dionysiacă a „vântului 
cald” se manifestă în piesa lui Lucian Blaga prin intermediul visului, 
ceea ce ne trimite înspre problematica somnului, ca o necesară — şi 
oportună — depăşire a grilei freudiene. Cadrul scenic („Aceeaşi odaie. 
Lumină atât de ireală că dă întregului ceva ireal, visat”) se menţine în 


1 Idem, Pe urmele psihanalizei, în vol. Daimonion, în vol. Zari şi etape. Studii, aforisme, 
însemnări, Bucureşti, Editura Minerva, 1990, p. 195. 
2 Ibidem, p. 194. 
3 Ibidem. 
+ Doina Modola, Lucian Blaga şi teatrul. Insurgentul. Memorii. Publicistică. Eseuri, 
Bucureşti. Editura Anima, 1999, p. 267. 

gama stilizării sugestive, în corespondenţă cu fondul ideatic al 
„jocului dramatic”. Somnul nu trebuie înțeles ca disolutie in 
inconştient, nu este o desacralizare prin moarte. Simplificând, este 
una dintre posibilităţile de a stabili porţi de acces către subconştient. 
Reprezintă întoarcerea la starea originară a fiinţei, în care suma 
tuturor virtualitatilor devenirii este completă. În poezia lui Lucian 
Blaga monadele dorm... 

Reperul central al tabloului al doilea rămâne ceasornicul. Şi 
aceasta întrucât ceasornicul şi somnul, deşi aparent antagonice, au o 
relationare comună la condiţia umană: repetarea, perpetuarea fiinţei 
către absolut şi ilimitat prin necesare fragmentări/ suspendări/ 
repaosuri temporare ale existenţei. Murind aparent, fiinţa vietuieste 
latent etern într-o somnolenţă a momentelor, prin care are însă şansa 
de a renaşte spontan, întocmai cum acele ceasornicului, deşi aparent 
măsoară trecerea înspre moarte, renasc totuşi mereu înainte, către un 
nou ciclu. Luca, reprezentant al conştiinţei şi al raţiunii care 
manifestă o temere a neputinței fata de ireversibila trecere către un 
deznodământ inerent, încearcă inutil să oprească acele ceasornicului 
sau să le deturneze în sens invers: „trebuie să ocolesc inevitabilul 
faptei”. 

În somn Luca explică ratiunile luptei sale deopotrivă cu 
ceasornicul şi cu Ivanca, intuind că cele două au un rol comun în 
deznodământul propriului destin: „Ceasornicul are o soartă (...). ÎI 
dau cu putere înapoi, el bate înainte, tot înainte. Stai şi-l asculti: tic- 
tac, tic-tac, tic-tac (...). Asta înseamnă sfârşitul. Fată cu părul ca 
soarele în apunere, ieri ai venit întâia oară. A fost inevitabilă intrarea 
ta aici şi tot aşa faptul că stau în faţa ta. Şi tot aşa cele ce vor urma”. 
În somn, eul admite ceea ce în stare de veghe nu îndrăznise, anume 
că duce o luptă cu subconştientul, cu instinctele absconse, pe care ar 
dori să le reprime, identificând in Ivanca alteritatea identităţii 
proprii, care însă nu l-ar complini şi împlini ci l-ar nimici ca individ. 
Armonia apolinică se opune, o dată în plus, irationalului dionysiac: 
„De unde vii? Parcă din noaptea mea lăuntrică te-ai ridicat. Oh, de 
ce-ai venit? De ce-ai venit? Eu cred că nenorocirea cu tine va începe 

(...). Toate focurile vechi ce le-am îngropat în carnea mea ar putea 
reîncepe în apropierea ta (...). Traiul meu e o zilnică sinucidere — şi 
aşa trebuie să fie, căci altfel răul ce l-aş aduce ar întrece orice 
închipuire. Îmi eşti apropiată, cu toate acestea nu pot să-ţi spun cât 
de mult doresc să pleci”. 

Interpretarea acaparării pictorului de către Ivanca ţine de 
invadarea turnului de fildeş al raţiunii de către „monştrii” „închişi în 
beciuri subterane”. Somnul raţiunii naşte monstrii din sine ai eului: 
cei zece bărbaţi care „toţi seamănă cu Luca, de-ai crede că sunt unul 
şi acelaşi”. Şi, dealtfel, asta şi sunt, avatarurile absconse ale lui 
archaeus, după cum declară „al şaptelea”: „ne reproducem 
repetându-ne, parcă am fi o idee fixă a naturii neghioabe. De zece mii 
de ani şi mai bine natura nu se poate dezbăra de această idee fixă!”. 
Sunt „variantele aceluiaşi cântec”, inconştientul psihanalitic 
dovedindu-se pe această cale „izvor de cântece şi nebunie”. Supraeul 
este „mormânt viu al strămoşilor”, dar deşi Luca încercase în zadar 
să devină „un mort fără cusururi”, „să se închidă deşertăciunilor”. 
Reacţia raţională a supraeului a fost aceea de autoprotejare a 
identităţii proprii, de unde răbufnirea doar în somn a strămoşilor din 
sânge, expresii temporar reprimate ale arhetipului instinctual. Şi 
aceasta deoarece somnul presupune o nostalgie a primarului şi a 
originarului, o cale de acces către inconştientul lui Jung, reprezentat 
de arhetipuri prin excelenţă. În acest context, prezenţa celui de-al 
zecelea, număr rotund, ca sugestie a androginizării, este în acord cu 
universul originar, nediferentiat: cel de-al zecelea are „gâtlej de 
femeie” în urma unei autocastrări. Se poate chiar face o trimitere 
către monade, întrucât monadele, expresie a virtualitatilor multiple, 
aparţin într-o şi mai mare măsură sublimării abstracte. Nu 
întâmplător „monadele dorm” deopotrivă în lirica autorului, in 
Perspectivă, cât şi în dramaturgia sa, sugerând o lume comprimată, 
care cuprinde în sine nostalgia primordialitatii precum şi anticiparea 
aceleiaşi lumi în care fiinţa îşi va reitera etern călătoria: lumea unică 
şi etern repetabilă a firii universale. 

Într-o strictă grilă freudiană interpretarea ţine de refularea 
instinctului, cei zece fiind simpli „arendaşi ai plăcerilor”, care 
plăcere, faptă, intruchipata simplist prin trupul de femeie al Ivancai, 
se cere satisfăcută. „Dacă dorinţa devine inconstienta, nu-şi pierde 
forţa, ci revine într-o altă formă intretinand boala psihică — de unde şi 
concluzia că, în lupta cu instinctele, vindecarea este posibilă prin 
satisfacerea celor compatibile cu realitatea, aprobate de conştiinţă, 
adică «fapta» eliberatoare de sub puterea obsesiei”!. Prin această 
viziune asupra semnificației piesei Ivanca nu suntem departe de 
accepțiunea dramei Daria ca o punere în scenă a refulării instinctului 
sexual. Deşi nesatisfacerea libidoului poate determina repercusiuni 
notabile asupra psihicului uman, considerăm că intenţiile auctoriale 
ale dramaturgului Lucian Blaga în 1925 vor fi depăşit aceste 
cantonări reductioniste şi oarecum extraestetice. 

Bunăoară, Al. Paleologu releva că acea „lumină verzuie a 
fosforescentelor subterane” de care vorbea depreciativ Tudor Vianu 
„nu e, în Ivanca, lipsită de o reală poezie, iar visul halucinatoriu al lui 
Luca, cu sarabanda infernală a celor zece strămoşi (în tabloul al II- 
lea), deşi de un schematism expresionist ce-i dă o nuanţă de 
involuntară parodie, are ceva din poezia unui atavism întunecat, 
cântat de Rilke în a treia Elegie de la Duino: 

«Einest ist, die Geliebte zu singen. Ein anderes, wehe, 
jenen verborgenen schuldigen Fluss — Got der Bluts. 


regtest du auf im Geăder des Junglings?»”? 
(Una este să canti iubita. Alta, vai, acel vinovat fluviu — zeu al 
sângelui. (...) Ce fel de duhuri întunecate stârnit-ai în vinele 
tânărului?) 


1 Eugen Todoran, Lucian Blaga. Mitul dramatic, Timisoara. Editura Facla, 1985, p. 43. 
2 Alexandru Paleologu, Teatrul lui Lucian Blaga, apud. vol. Lucian Blaga interpretat 
de..., studiu, antologie, tabel cronologic şi bibliografie de Emil Vasilescu, Bucureşti. 
Editura Eminescu, 1981, p. 206. 

Conflictul dintre „duhurile întunecate” din „vinele tânărului”, 
stârnite de apariţia ispitei feminine, şi conştiinţa apolinică a 
pictorului îşi află o analogie la o scară superioară, cosmică: „Ştii 
Marie — este o poveste veche, oare nu mi-ai spus-o dumneata? Care 
începe aşa: la început, înainte de a fi lumea, au fost doi fraţi: 
Dumnezeu şi dracu — înţelegi? Doi fraţi. Toate lucrurile le-au facut în 
tovărăşie. Unul a născocit ziua, celălalt noaptea, unul a făcut pe 
sfinţi, celălalt ispitele şi visurile rele. De atunci, unde sunt sfinți 
trebuie să fie şi ispite!”. Această dialectică a contrariilor înfrăţite 
exprimă credinţa pictorului că propriul conflict identitar îşi află 
prototip instaurator în illo tempore, el unul înscriindu-se astfel într-un 
plan universal cu sorginte în supramundii, pe care îl reactualizează, 
în baza unei afinități intime, de substanţă, dintre fondul fiinţei 
umane si al firii universale. Constiinta morală a individului apare 
astfel consacrată de absolutul divin. Supraeul este programat printr- 
un act instaurator originar să lupte împotriva alteritatii sale 
„înfrăţite”, a „visurilor rele” şi a „ispitelor” din sânge, identificabile 
cu subconştientul şi inconştientul, cântece de sirenă ale instinctului, 
ale atracției către „fața întunecată” a existenţei. 

În tabloul al treilea Luca se deplasează din spaţiul închis (şi 
limitativ) al camerei în exterior, în plină dezlantuire a stihiilor 
naturii, pentru a o readuce pe Ivanca înăuntrul universului controlat 
de el însuşi. Dacă am lua în considerare strict semnificaţia celor doi 
actanti, am deduce că raţiunea încearcă, o dată în plus, să se 
înstăpânească asupra irationalului, conştientul se străduieşte să 
suprime tentativa de manifestare liberă a subconştientului. Doar că 
Luca se avântă energic, după o scurtă ezitare, într-un tărâm complet 
străin firii sale şi prin urmare incontrolabil: natura dezlantuita este 
un corolar al defulării dionysiace a ființei umane. Prezenţa Ivancai, 
desculta, goală, în mijlocul furtunii calde a verii este o trimitere 
explicită către instinctualitatea primară manifestată nestânjenit, 
odată eliberată de obstacole. Revărsarea zăgazurilor cosmice îşi află o 
imagine în oglindă prin înfăţişarea plină de vitalitate originară a 
femeii: „domnişoara aleargă cu trupul gol prin ploaie şi prin vânt 

peste câmp”. Trupul gol al femeii este ipostazierea umană a furtunii 
calde de vară. 

Trebuie identificată însă motivaţia esenţială în virtutea căreia 
pictorul Luca părăseşte spaţiul specific supraeului şi se antrenează 
într-o înfruntare ambiguă într-un mediu străin pentru a intra în 
posesia a ceea ce nu poate fi în fond însuşit de către el, Ivanca. 
Semnificaţia gestului său devine pe deplin relevantă dacă ne vom 
referi la cauzalitatea eros-creatie. Referindu-se la Goethe, eseistul 
Lucian Blaga afirma că „avântul erotic, tasnit din nevoi sexuale, e cel 
mai puternic element generator în orice domeniu de creaţie. În 
iubire, daimonion e în elementul său”, idee care fusese dealtfel iniţial 
exprimată în dialogurile lui Platon!. Datorită atracției sexuale şi 
impulsurilor erotice pictorul Luca e află în iminenta de a exprima 
artistic o trăire autentică, primară, vitală şi nu cenzurată şi sublimată 
raţional. Pe de altă parte artistul nu se poate încă debarasa complet 
tocmai de canoanele conştiinţei morale, întrucât în momentul în care 
Ivanca îi cere să o picteze „nu cum sunt în oglindă, ci aşa cum sunt în 
tine”, Luca devine neputincios, deoarece în sine femeia este 
„câteodată numai fior rotund”, adică instinctualitate, atracţie erotică. 
A o picta aşa cum o simte înlăuntrul său ar însemna să renunţe la 
identitatea supraeului, ar însemna să abandoneze apolinicul 
îmbrăţişând dionysiacul. Pentru creație, aşadar, nu formele 
armonioase si echilibrul sunt necesare, ci dezordinea şi „faţa 
întunecată” a fiinţei. Prizonier impotent al propriei conştiinţe sterile, 
artistul nici nu acceptă ca femeia, principiu fecund generator, să fie a 
altuia, a Tatălui, întrucât „gândul e prea pustiu”, în absenţa ei ca 
eternă fata morgana nimic nu ar exista ca promisiune a împlinirii, a 
înfăptuirii. Ecuația cu o necunoscută are o soluţie extrem de simplă: 

„Omule, dă drumul fiarelor din peşteră, nu le mai ţinea 
închise. 
Luca 
Pe cine vor sfâşia? 


1 Lucian Blaga, Pe urmele psihanalizei, in vol. cit., p. 196. 

Ivanca 
Sunt aici. Numai ochi, numai sete, numai trup. Sfâşie-mă”. 

Dar nu Luca are potenta de a o sfâşia, ci Tatăl, principiu vital 
primar, care iubeşte şi la bătrâneţe „zeițe şi slujnici, fără deosebire, ca 
în vârsta pubertăţii”. Şi aici la eseistica lui Lucian Blaga în care se 
relevă că la Goethe legătura Eros-Daimonion are aspectul teoriei 
despre „multipla pubertate a geniului”, care susţine că „omului de 
geniu, creatorului prin excelenţă, vrăjitorului şi demonicului, îi este 
hărăzită o repetată pubertate”, care „ar explica şi tinereţea 
intermitentă a geniului creator şi, uneori, imposibilitatea de a secătui 

până în cele mai albe bătrâneţi.”!. Lui Lucian Blaga observaţia i se 
părea ingenioasă şi pertinentă putând fi utilizată „ca o admirabilă 
sugestie”2?. Ceea ce dramaturgul a şi făcut în Ivanca unde Tatăl, daca 
nu este un geniu (acesta ar fi putut fi fiul său Luca), atunci este cu 
siguranţă un „demon nesăcătuit”. Atracția Ivanca-Tatal este 
inevitabilă şi firească, „numai el m-ar putea răpi în poveste” spune 
femeia, înțelegând prin aceasta fiintarea instinctuală in rafalele 
„vântului cald”. Cat despre Luca, „se ştie că acesta-i sfârşitul. Tot ce 
am învins s-a ridicat în mine ca un vânt cald şi rău”. 

Tabloul al patrulea presupune o rezolvare facilă a unui 
conflict extrem de schematizat, o soluţie banală a antagonismului 
actanţilor. Tatăl şi Ivanca îşi vor uni făpturile ca urmare a unei 
atracţii elementare, a unei afinități de substanţă între inconştient şi 
subconstient, ca expresii ale instinctualităţii primare. Ivanca 
încercase deja integrarea în universul stihiilor telurice ca o revelare a 
propriei identități genuine. Acum va şi reuşi, prin îngemănarea 
împreună cu Tatăl, vietuitor nemijlocit în lumile iraționale ale 
instinctului htonic şi ale spiritului demonic, relevate nu ca aspecte ale 
macabrului, morbidului, grotescului, ale alienării ființei umane, ci 
tocmai ca expresii ale vitalitatii expansive: 

„Ivanca: 


1 Ibidem, p. 196. 
2 Ibidem. 

S-ar crede că vii din celălalt tărâm. 
Tatăl: 
Nu, Ivanca, sunt viu: jumătate pământ, jumătate spirit rău”. 

Continuând interpretarea într-o grilă fixată anterior, 
conchidem că băiatul vânzător de ziare, care năvăleşte imediat în 
odaia goală, nu putea să vocifereze alt concept decât acela care 
sugerează plenitudinea fiinţării: „Ediţie specială - «Veselia»!”. 
Reminiscenta a personajului bufon, acelaşi personaj „vine 
ştrengăreşte până în mijloc, face un compliment respectuos în fata 
şevaletului: La revedere, domnule!”. Şi într-adevăr pictorul Luca, 
solitar pe reduta sa abstractă, contemplând un şevalet care purtase 
doar pânze false, nu are altă soluţie decât să se recunoască învins. Şi 
nu întâmplător pe şevalet se odihneşte acum portretul Ivancăi, 
reproducerea arhetipului vitalitatii, al vieţii genuine, transfigurarea 
artistică ce-l va fi lămurit pe artist asupra erorii în care se cantonase 
până în acel moment. 

Din discuţia pictorului cu Dinu reiese că Luca admite 
zădărnicia tentativei de a struni sângele şi, implicit, neputinta de a fi 
doar „spirit curat”, doar conştiinţă şi moralitate. Însă este o 
înfrângere „a la Pyrus”, întrucât, asimilând realitatea amestecului de 
al şi negru al fiinţei umane şi al firii universale, pictorul dobândeşte 
revelaţia că „arta — abia aici va începe”. Renuntand la supraeul 
eronat considerat ca puritate absolută, artistul se va interpune 
intermediar al celor două lumi, făcând acum parte din fiecare: „Sub 
mine strămoşii deasupra atotputernicia albastră şi păsările cu 
instincte cereşti”. „Aici este punctul de întâlnire al teatrului 
psihanalitic, în concordanţă cu stilul nou al expresionismului, cu 
tema fundamentală a poeziei lui Blaga: ecstazia sufletului într-o 
cunoaştere luciferică, creşterea lui din «duhul pământului» într-o 
mare trecere pe dimensiunea nesfârşită a cerului, care face din 
întregul univers o proiectare năvalnică a temperamentului 
poetului”!. Ca urmare a dobândirii acestei revelații spirituale, Luca 


1 Eugen Todoran, op. cit., p. 46. 

sfâşie portretul femei, dovedindu-şi astfel sieşi că a devenit stăpân 
deopotrivă peste rațiune şi simtire, surmontând limitările şi 
capcanele impuse deopotrivă de apolinic şi dionysiac. Plecarea 
artistului în lume, „peste ape şi munţi”, este similară unei alte 
purcederi către nemărginirea zariştei, aceleia a preotului din 
Tulburarea apelor. Ascensiunea pictorului „la munte”, cu scopul de a 
se vindeca, este analogă ascensiunii către stână a preotului şi chiar 
tentatiei uranice care şi l-a revendicat pentru o vreme pe Zamolxe. 

Altitudinea geografică este, în cazul tuturora, corolar al 
elevării spirituale. 

Dar o viaţă ascetică, întreţinută cu pâine şi sare în munţi, nu 
poate fi expresia „Veseliei”, a împlinirii depline a fiintarii. Nu aceasta 
este „fapta” pe care Luca ştie că va fi nevoit să o îndeplinească. 
Îndelungata sa încremenire dilematică se lămureşte ca urmare a unui 
gest mult mai drastic: utilizarea pistolului. Prin acest act Luca va 
scăpa de o mai veche obsesie de a sa, omucidere, în fapt conştiinţa 
supraeului urmând a fi defulată prin afirmarea unui instinct, a unei 
porniri a „feţei întunecate” a sinelui, de sorginte infrarationala. 
Apolinicul va fi mântuit, dionysiacul afirmat. Luca doreşte să îi 
impuste pe Tatăl şi pe Ivanca impreunati într-o supremă — şi ultima — 
tentativă a conştiinţei morale de a stârpi formele de afirmare şi 
manifestare ale instinctului, în acest caz erotic, sexual. Nu va reuşi, şi 
prin aceasta se vindecă pe sine, acceptând tacit şi implicit cântecul de 
sirenă al celor doi. Luca împuşcă orologiul, ceea ce va duce la o 
mântuire de teroarea scurgerii timpului, va nega, într-un fel, armonia 
formelor ordonate, va răpune simbolul obsesiv al sorții implacabile, 
acum Luca putându-şi purta aureola pe cap, printre oameni. 

Accentele psihanalitice în piesele din 1925 ale lui Lucian Blaga 
sunt evidente, dar aceste opere nu pot fi reduse la statutul de ratate 
puneri în scenă ale unei grile freudiene sau jungiene. Nu poate fi 
ignorată încercarea repetată a eseistului/publicistului Lucian Blaga 
din aceeaşi perioadă de a defini la modul personal inconştientul. 
Astfel autorul încearcă să-şi revendice alte antecedente, de prim 
ordin estetic, în literatura sau cultura universală. Goethe „cunoştea 

ceva din mecanismul intim al inconştientului, terapia prin 
sublimatiune, importanţa erosului in viata inconştient demonică.”!. 
Sunt elemente uşor de regăsit in Ivanca şi Daria. Ca o justificare a 
accentului pus de Lucian Blaga pe sexualitate poate fi acceptată 
următoarea interogatie retorică, paradoxală, a autorului: 

„Lupta dintre «eu» şi «fatalitatea inconştientului», despre care 
vorbesc aceştia [Freud, Goethe, n. a., L. B.], nu e în fond lupta dintre 
conştiinţă şi legea cărnii despre care vorbeşte Sf. Pavel?”?. 


1 Lucian Blaga, Pe urmele psihanalizei, in vol. cit., p. 197. 
2 Idem, Săptămâna înțelepciunii în „Cuvântul”, anul II, nr. 323, 2 decembrie 1925, p. 1- 


2, în vol. Ceasornicul de nisip, ed. cit., p. 122-126. 

V. Înviere (1925). 
Pledoarie pentru dorul românesc 


„Sunt deci două posibilități de a reda artistic absolutul: 
liniştea şi mişcarea”! 


Construirea unei pantomime presupune afirmarea unei opere 
dramatice a cărei caracteristică definitorie este refuzarea cuvântului. 
Abandonarea semnificantilor articulati, tăcerea fiindu-le preferată, 
nu constituie un accident pasager al creaţiei lui Lucian Blaga ci, 
dimpotrivă, una dintre trăsăturile specifice, chiar definitorii: „Cea 
mai importantă operă a spiritului meu este tăcerea pe care am pus-o 
şi am închis-o in toate operele mele poetice şi filosofice”?. Dintr-o 
atare perspectivă, Înviere este ca pantomimă o interesantă şi firească 
tentativă de a determina expresia unei opţiuni filosofice şi estetice în 
rigorile interpretării scenice. 

În viziunea lui Lucian Blaga dezavuarea cuvântului ţine de 
refuzul rostirii în beneficiul unei interiorizări fecunde, promovarea 
esteticii tăcerii. Cunoaşterea mută a existenței se produce prin 
reducerea limbajului la un rol secund. Absolutul îşi dezvăluie chipul 


1 Lucian Blaga, Probleme estetice in vol. Zari şi etape. Studii, aforisme, însemnări, 
Bucureşti, Editura Minerva, 1990, p. 56. 
2 Idem, Aforisme. 

parţial, el poate fi văzut, auzit, în general trăit, respins sau acceptat, 
dar nicidecum echivalent prin cuvinte, întotdeauna neîndestulătoare, 
sărace, reci. Cuvintele uzeaza de o anumită ostentatie în încercarea 
de a dialoga cu absolutul, fără să poată să-i modifice statutul 
impenetrabil. Cuvintele sunt vorbe insignifiante în tentativa de a 
numi cu exactitate ce este această lume şi ce este omul în raport cu 
ea. Omul creator, pronuntandu-se despre un lucru sau altul îi 
limitează fatal înțelesul. Nevoia de a depăşi limitele cuvântului, în 
măsură să facă sensibilă o realitate inexprimabilă, declină în cele din 
urmă în tăcere. Tacerea este asumată ca stare de umilinţă, de 
recunoaştere a neputinței de a spune tot ce s-ar cuveni despre lumea 
dată, dar tăcerea continuă să fie forma de manifestare a universului 
însuşi. Opţiunea pentru tăcere pare a fi revolta celui care consideră 
cuvântul ca o stare captivă, ca „o închisoare sonoră” inexpugnabilă!. 
În opinia lui George Steiner, glasul prin care omul a numit 
lumea l-a autoexilat de nivelul primordial pe care l-a descris. Lucian 
Blaga are conştiinţa că prin cuvânt ne izolăm într-o margine de 
univers. Tăcerea reprezintă o şansă de a realiza „saltul ontologic”, de 
a accedere a individului din contingentul mut la absolutul 
transcendentei tăcute prin aducerea amândurora la un principiu 
comun, inițiatic şi revelator: „Absolutul, a cărui redare rămâne ţinta 
expresionismului în înţelesul larg, ia, în artă, când înfăţişare statică 
(arta orientală), când înfăţişare dinamică (arta apuseană, îndeosebi 
gotică şi contemporană). Liniştea, aşa cum o descoperim în arta 
orientală, şi mişcarea, cum o găsim în arta gotică, arată deopotrivă 
spre absolut. (...). Sunt deci două posibilităţi de a reda artistic 
absolutul: liniştea si mişcarea. Se ştie că extazul se exprimă fiziologic 
şi fizionomic fie prin absolută nemişcare contemplativă, fie prin 
învârtire, joc, goană, strigăte dionisiace. Aceste efecte şi expresii ale 
extazului, în aparenţă opuse, au în fond acelaşi raport cu absolutul. 
Vedele indice spun: Atman (unitatea supremă) nu poate fi cunoscut 


1 Cf. V. Fanache, Chipuri tăcute ale veşniciei în lirica lui Blaga, Cluj-Napoca. Editura 
Dacia, 2003, p. 7-10. 

decât prin tăcere, prin urmare, Atman e tăcere. Printr-un salt analog 
al gândului, vom susţine: absolutul îl trăim fie în linişte, fie în 
mişcare; prin urmare, liniştea şi mişcarea sunt cele două atribute ale 
absolutului. Cu mijloacele indicate de oricare dintre aceste atribute, 
«absolutul» poate fi exprimat pe plan artistic în chip exhaustiv.”!. 
Eseistul Lucian Blaga publica aceste consideraţii în anul 1924, iar 
pantomima anului 1925 ar putea fi interpretată ca o punere în scenă a 
preocupărilor teoretice. 

Prin pantomima, Lucian Blaga încearcă surprinderea si 
exprimarea cu mijloace „exhaustive” a absolutului, apelând în 
primul rând la „linişte”, prin refuzul cuvântului scenic, dar şi la 
,miscare”, întrucât o pantomimă nu poate fi interpretată decât prin 
gestică şi mimică. Regăsim in Înviere îmbinarea „nemişcării 
contemplative” cu „învârtire, joc, goană, strigăte dionisiace”. Lucian 
Blaga a cunoscut prin Înviere în cea mai mare măsură tentatia 
absolutului şi a expresionismului. Pantomima autorului poate fi 
considerată, şi prin prisma unicitatii sale, ca un simplu exerciţiu 
literar deconectant, un divertisment pasager care îi va fi asigurat lui 
Lucian Blaga o reconfortare intelectuală. Însă această perspectivă este 
limitativă, întrucât simplismul aparent al formei închide în sine 
esențe de fond ideatic, „imagini sinteze” ale întregii creaţii semnate 
de Lucian Blaga. 

Cuvântul cunoaşte o criză deoarece este receptat ca 
insuficient, neputincios în a exprima în totalitate dramele eului. 
Starea de necuvânt este promovată ca un reper estetic apriori în 
opera lui Lucian Blaga, de o naturalete similară prezenţei 
permanente a morţii în viaţă, în acest sens finalul pantomimei fiind 
pe deplin relevant: Mama „moare în extaz” simultan cu incantatia 
ferventă a credincioşilor „Hristos a înviat”. Observăm concentrarea 
pe doar două rânduri a celor patru ipostaze amintite: moarte, 
necuvânt, viaţă, cuvânt. În perspectiva lui Lucian Blaga tandemul 
moarte-necuvânt avantajează accesul la taină şi creaţia artistică. 


1 Lucian Blaga, op. cit., p. 56. 
109 


Saltul ontologic şi relevarea estetică a chipurilor absolutului sunt 
infinit mai posibile prin anonimatul tăcerii decât prin celebrarea 
incantatorie a miracolului creştin. Vorbirea frustrează fiinţa de 
absolut. lar Lucian Blaga surprinde chipuri ale veşniciei ignorând 
cuvintele, prin relevarea unor imagini-sinteză, printr-o evocare 
intraverbală. Şi astfel demersul său artistic este nevoit să apeleze la 
valenţele mitului. 

„Amândouă aceste moduri de a tălmăci experienţa imediată 
[gândirea ştiinţifică şi creaţia mitică, n. a., L. B.] năzuiesc deopotrivă 
spre o simplificare a complexului divers şi difuz al realităţii. 
Imaginaţia creatoare joacă totdeauna un însemnat rol în procesul de 
simplificare despre care vorbim: ea este izvorul acelor imagini- 
sinteze, atât de fecunde, pe care le substituim imaginilor accidentale, 
. Numind aceste „imagini-sinteze” şi 

caleidoscopice, ale realității 
„fantasticul plin de sens”?, Lucian Blaga delimitează funcția pe care 
ar îndeplini-o în gândirea ştiinţifică: „imaginea sinteză e mai mult 
sprijin psihologic al gândirii, ilustrarea concretă a unei articulaţii 
matematice şi a unei structuri funcționale, pe care le întrezărim în 
dosul fenomenelor”3. Pe de altă parte, „în mit imaginea sinteză e 
mult mai independentă. În mit, imaginea e aproape totul: raporturile 
abstracte dintre realităţi sunt complet inghitite de ea. (...) în mit, 
imaginea-sinteză e suverană, ea se concretizează în aşa măsură că 
dobândeşte oarecum o viata separată, din care eşti nevoit să 
desprinzi tâlcul cu un nou efort intelectual.”*. Daimonion apare în 
1926, un an ulterior publicării pantomimei. 

În creaţia literară a autorului pot fi relevate unele trăsături 
constante şi specifice: tendinţa stilizării, a sublimării, surprinderea 
esentelor, prin acele „imagini-sinteză”. Apogeul acestor predilectii ar 
fi atins, din punct de vedere al formei literare cel puţin, prin 


1 Idem, Mit şi gândire în vol. Daimonion, apud Lucian Blaga, Zări şi etape, ediţia 
citată, p. 174. 
2 Ibidem. 
3 Ibidem. 
+ Ibidem, p. 174-175. 
110 


abordarea pantomimei, specie dramatică ce prin definiţie refuză 
cuvântul şi apelează la imagistică. lar pentru ca imaginile prezentate 
pe scenă să surprindă sinteze esenţiale, problematica piesei se va 
relationa la mitologie, în aparenţă creştină, in fond însă de sorginte 
ancestrală, păgână. Lucian Blaga adera primatul mitologiei şi 
imagisticii revelatorii în absenţa programată a cuvântului. Starea de 
comunicare se rezumă la o contemplare a aspectelor ce transmit ceva 
din eternitatea vieţii. 

Prin această opţiune estetică, Lucian Blaga aparţine 
expresionismului, curent literar ce urmărea descoperirea în lumea 
noastră, fenomenală, a unor secvențe cu valoare eternă. Se pun sub 
semnul veşniciei diferite valori ale existenţei, diferite chipuri 
sublimate din realitatea imediată. Se urmărea descoperirea unei 
modalităţi creatoare în măsură să surprindă ceea ce este peren în 
trecător. Lucian Blaga se apropie de absolut prin utilizarea unor 
imagini fundamentale care se înscriu în zodia veşniciei. Una dintre 
acestea este satul. 

Pentru Lucian Blaga, satul însemnează o dimensionare la nivel 
autohton a semnificatiilor spatiale. Ca promotor al expresionismului 
Blaga e preocupat să descopere în autohton valenţe absolute, ferite 
de morbul destrămării, iar pentru aceasta apelează la o sublimare a 
etnosului. Locul pe care cultura populară românească îl ocupă în 
gândirea lui Blaga este considerabil. Orientarea spre lumea 
ancestrală semnifică, în manieră expresionistă, regăsirea sediului 
originar al matricei noastre stilistice. Ca spaţiu al vechimii 
imemoriale satul este pentru Blaga o vatră a lumii, o matcă 
ontologică, o realitate cosmocentrică!. 

„imaginile-sinteză” sunt identificabile în surprinderea 
metafizicii vii a satului, a unor elemente care transfigurează ceea ce 
este trecător în valorile creatoare, promotoare de tradiții: „...în toate 
tinuturile româneşti mai poți să găseşti şi astăzi sate, care amintesc ca 
structură sufletească «satul-idee». «Satul-idee» este satul care se 


1 cf. V. Fanache, opt. cit., p. 22. 

socoteşte pe sine însuşi «centrul lumii», şi care trăieşte în orizonturi 
cosmice, prelungindu-se în mit (...). Satul nostru reprezintă o aşezare 
situată şi crescută organic într-o lume totală, care e prezentă în 
sufletul colectiv, ca o viziune permanent efectivă şi determinantă”. 

În virtutea acestor consideraţii intriga pantomimei este situată 
„în afară de loc şi timp”. Este un pas hotărâtor al autorului către 
surprinderea esentelor absolute, o distantare de substanţă fata de 
plasarea subiectului „în zilele noastre” în cazul celorlalte două piese 
de teatru publicate în 1925. Perspectiva atemporală este dublată de 
cea aspatiala, spre diferență de primele două piese ale autorului, 
unde se preciza expres: „în munţii Daciei” şi „în timpul 
Reformatiunii în Ardeal, veacul al XVI-lea”. Opţiunea pentru illo 
tempore este determinată de concepţia autorului cu referire la 
situarea satului românesc sub zodia veşniciei, sat „care trăieşte în 
orizonuri cosmice, prelungindu-se în mit (...) o aşezare crescută 
organic într-o lume totală”?. Satul din pantomima Înviere este unul 
dintre chipurile veşniciei, o fărâmă de absolut şi în virtutea acestei 
perspective autorul recurge la aspatialitate şi atemporalitate. 

Tentaţia absolutului, recuzarea cuvântului, esența imaginii- 
sinteză în creaţia mitică, satul-idee, aspatialitatea şi atemporalitatea 
sunt tot atâtea argumente pentru care Lucian Blaga şi în general 
creatorul recurge la arhetipul originar. Andre Maurois afirma în 
1949: „în sfârşit şi mai ales, poetul descoperă sub lucruri, ceea ce 
Jung numeşte arhetipuri, fictiunile-matca ale întregii gândiri umane 
şi personajele ei de basm“3. Lucian Blaga, poet prin excelenţă, se 
înscrie în această paradigmă, fiind preocupat în a surprinde acele 
„ficțiuni matcă” numite de el „imagini-sinteză” sau „fantasticul plin 


1 Lucian Blaga, Elogiul satului românesc în vol. Isvoade. Eseuri, conferinţe, articole, 
ediţie îngrijită de Dorli Blaga şi Petre Nicolau, prefaţă de George Gană, Bucureşti. 
Editura Minerva, 1972, pp. 40-41. 
2 Ibidem. 
3 Andre Maurois, A la recherche de Marcel Proust, Paris, Hachette, 1949, apud Titus 
Bărbulescu, Lucian Blaga. Teme şi tipare fundamentale, Bucureşti. Editura Saeculum I. 
O., 1997, pp. 91-92. 

de sens”, dar şi „personajele de basm”, deja prezente sugestiv în 
dramele sale, acum implicite în pantomimă, aceasta fiind o rescriere 
a baladei populare Vochita, în care folclorul pare a aluneca înspre 
caracteristicile unui basm păgân. Tema centrală atât a baladei cât şi a 
pantomimei este aceea a drumului, a călătoriei între două dimensiuni 
existenţiale, moarte-viata, viata-moarte, a coexistentei celor două ca 
oportunitate — fantastică — de a realiza saltul ontologic către absolut şi 
a depăşi astfel cenzura transcendentă. 

„Totul e simplu stilizat” în tabloul întâi. Stilizarea nu este doar 
a decorului şi a recuzitei, ci şi a acțiunii în sine. Personajele 
pantomimei sunt exponentul unor forţe primare, originare, întâlnim 
spiritele unei lumi fantastice, magice, venită de dincolo de 
orizonturile imediate. Se poate vorbi chiar de un fantastic macabru, 
întrucât aceste forţe elementare, primordiale au un asemenea impact 
asupra conştiinţei celor vii încât îi determină să trăiască un coşmar în 
stare de trezie. Până la pantomimă, manifestările halucinante 
fuseseră rezervate somnului în dramaturgia autorului, cum ar fi 
cazul lui Zamolxe care trăieşte stări extatice, de revelaţie spirituală, 
în adăstarea hibernală din peşteră, sau Popa către finalul Tulburării 
apelor, sau Luca într-un tablou din Ivanca. În pantomimă însă 
atmosfera magică invadează nemijlocit dimensiunea şi conştiinţa 
realităţii cotidiene. Faptul este pe deplin posibil întrucât istoria piesei 
se petrece într-o lume brută, nediferentiata, imprecisă, lume arhaică a 
începuturilor absolute în care mitul povesteşte fapte adevărate 
despre întâmplări adevărate, în care legăturile dintre conştient şi 
inconştient, între aproape şi departe, între aici şi dincolo, între viaţă 
şi moarte sunt în mod firesc posibile. 

„Pe o înălţime apropiată se vede, imagine ştearsă de veac, 
biserica de lemn”. Antagonismele multiple ale indicatiei auctoriale 
exemplifică si confirmă caracterul nediferentiat al universului 
pantomimei: înălţimea este apropiată, spațiul devenind o noţiune 
relativă, iar imaginea bisericii, deşi apropiată şi vizibilă, este totuşi 
„ştearsă de veac”, aşadar relativizata de sorgintea străveche a 
lăcaşului de cult creştin, apartenenţa sa într-un anume moment al 

diacroniei fiind la rându-i ambiguă, timpul este şi el aproximativ şi 
neglijabil. Deşi „mitologia creştină” este o prezenţă a istoriei 
dramatice, totuşi universul pantomimei trimite mai degrabă către un 
fond ancestral, atemporalitatea acestuia făcând posibilă încadrarea în 
datele sale a unei spiritualitati recente în conştiinţa religioasă a 
omului modern. Mitul creştin este o secvenţă religioasă integrabilă în 
spiritualitatea arhetipală a unui illo tempore pagan. 

Pentru aceasta drumul parcurs de personaje, in special in ceea 
ce priveşte destinul Vochitei, nu urmează etapele unui itinerar 
obişnuit, ci dimpotrivă. Este o călătorie în sens invers, întors către 
începuturi, către metafizica spiritului primar autohton, către dorul 
mioritic. O atare drumeţie nu se poate înfăptui decât prin apelul la 
magic, iar de aici derivă caracterul de eres al baladei populare şi al 
pantomimei culte deopotrivă. 

Plenitudinea fiinţării terestre este surprinsă de la bun început 
în pantomimă: Vochita este „întreagă o aşteptare. Clipa e 
sărbătorească prin ceea ce poate să aducă”. În nicio altă etapă a 
istoriei eresului, cu excepţia finalului, Vochita nu va mai fi la fel de 
împlinită sufleteşte. Întreaga sa aşteptare se va dovedi a fi deşartă 
prin destinul care i se rezervă ca soţie a unui străin, astfel înstrăinată 
de mamă şi de casă, de vatra originară. Intuieşte corect existența unui 
moment sublim ascuns în datele viitorului, dar speranțele ei nu vor 
dobândi contur în postura îndepărtării ca soţie a Bogătaşului, ci în 
reîntoarcerea la spaţiul familial şi familiar al copilăriei sale. Vochita 
nu va fi fericită ca femeie, ci va tânji către recuperarea dimensiunii în 
care vietuise ca fecioară. Nostalgia purității primordiale este subtil 
închipuită în destinul Vochiţei: fecioara tânjeşte încă din debutul 
piesei, inconştient, instinctual, după ingenuitatea pe cale de a fi 
pierdută. Acel tremur pe care şi-l stăpâneşte este o avertizare din 
lăuntrul fiinţei, similar cu superstitia populară a fiorului ce-l încearcă 
pe om viu când cineva păşeşte încă de pe acum peste mormântul său 
viitor. Vochita trăieşte de pe acum nostalgia increatului, a 
paradisului originar pe cale de a fi pierdut. Exceptional ea va reuşi să 

recupereze vârsta inocentei prin intermediul magiei păgâne, a 
fantasticului plin de sens, căci tărâmul Învierii este unul al eresului. 

Vochiţa este în pragul unei călătorii existenţiale initiatice. 
Relevant este faptul că primii petitori ai fecioarei sunt ipostaze ai 
aceleiaşi dimensiuni obşteşti, ceea ce sugerează că locul de obârşie 
încearcă revendicarea fecioarei astfel încât aceasta să nu fie 
înstrăinată de coordonatele împământenite ale existenţei sale. 
Plugarul, Faurul şi Porcarul sunt toţi oameni ai locului, ai vetrei şi ar 
fi păstrat-o pe Vochita in zariştea satului natal. Semnificațiile 
individuale ale celor trei personaje sunt la rândul lor exponentiale: 
Plugarul se defineşte specific prin cultivarea ciclică a gliei, Faurul 
prin supunerea elementelor cu ajutorul focului, Porcarul prin 
patronarea turmei de necuvântătoare, prin urmare fiecare reprezintă 
chipuri ale fiinţei care vietuieste în relaţie nemijlocită cu şi datorită 
firii înconjurătoare, a naturii. Sunt oameni nu neapărat primitivi, ci 
primari, oameni ai începuturilor. Vochita îi refuză însă, inchipuindu- 
şi că poate depăşi cantonarea în reperele unei vieţi a cărei 
familiaritate o percepe ca pe un neajuns. Crede că mai este ceva 
dincolo de orizont, care o aşteaptă. 

Apariţia lui Păcală se explică prin asigurarea unui climat al 
bunei dispoziţii, „îndeplinindu-şi chemarea de-a aduce veselie, chiar 
numai prin simpla sa prezenţă, în evenimentele rare ale satului”. 
„Veselie” este un lexem folosit de Lucian Blaga şi în Ivanca, sugerând 
acolo plenitudinea fiintarii. „Veselia” este în pantomimă o trăsătură 
cotidiană a comunităţii patriarhale, aşadar pentru autor satul este o 
dimensiune metafizică în care se manifestă veşnicia, în care ființa 
este pe deplin în relaţie cu absolutul. Veselie — plenitudinea fiintarii, 
satul — zariştea nemuririi. Prin urmare Vochita se află în iminenta 
unei grave erori ontologice: renunțând la satul natal şi la personajele 
sale de basm Vochita refuză, inconştient, însuşi accesul la eternitate. 
Se angajează într-un periplu care o îndepărtează, spaţial şi spiritual, 
de vietuirea nemijlocită în zariştea absolutului. Recuzarea satului 
natal este sinonimă cu abandonarea vârstei ingenue resimţită ulterior 

ca esenţială. Vochita îşi refuză, prin gestul plecării, tocmai 
certitudinea fericirii şi împlinirii. 

O ultimă şansă oferită Vochitei de a-şi păstra destinul în datele 
vetrei satului o reprezintă petitul Feciorul Frumos. Acesta, mai mult 
decât oricare alt pretendent, este consacrat pentru a obţine 
consimțământul fecioarei, întrucât este purtătorul semnelor 
distinctive ale apartenenţei la absolutul cosmic: „şerparul — curcubeu 
în miniatură — al Feciorului Frumos”. În Autoportret curcubeul se 
adapă dintr-o apă generatoare de absolut ontic: 

„El caută apa din care bea curcubeul. 
El caută apa 
din care curcubeul 
isi bea frumusetea si nefiinta.” 

În aceste versuri „recunoaştem ecoul unui text folcloric (din 
Credinte şi superstiții adunate de A. Gorovei) pe care Blaga îl cita şi 
comenta în Despre gândire magică: «Când vezi curcubeul, să iei două 
cofe cu apă şi să te duci în coate până acolo unde bea el apă, şi acolo 
ai să găseşti o comoară». «Vrând să verifici o atare superstiție — 
observă el — descoperi că nu ai nicăiri punctul tangential necesar 
unui control! În exemplul dat se vorbeşte despre locul de unde bea 
curcubeul, care este, evident, de natură mitologică»”!. Şi totuşi 
curcubeul se regăseşte miniaturizat la brâul Feciorului Frumos, 
investindu-i tânărului sătean calitatea — simbolică - de apă care 
adapă curcubeul, altfel spus proiectându-l indirect în dimensiunea 
mitică, arhetipală, a originarului frumuseţii. Vochita ar fi trebuit să 
aleagă garantul apriori al fericirii şi împlinire sale certe, Făt Frumos 
fiind în sine comoara menţionată în superstitia populară. Fecioara 
este dealtfel tentată în acest sens, dar la insistenţele lui Constantin, 
fratele mai mare, îl preferă pe Bogătaş, figura străinului, a intrusului 
în comunitate, cel care vine aparent de dincolo de zare. Eroarea 
opțiunii era însă necesară în logica de a construi ecuaţia completă a 


1 Apud George Gană în Lucian Blaga, Opere, 1, Poezii antume, ediţie critică şi studiu 
introductiv de George Gană, Bucureşti. Editura Minerva, 1982, p. 559. 

itinerariului între două dimensiuni teoretic având calităţi diferită, 
viata şi supra-vietuire. 

In tabloul al doilea reapare manifestarea principiului cosmic 
statornicit deja sub ipostaza unui vant nelamurit în drama Ivanca. 
Acelasi principiu ontic se manifesta in orizonturile satului din Inviere, 
dar consecintele aparitiei sale sunt diferite. Daca in drama indeplinea 
o functie de vitalizare, in pantomima rolul sau actantial este acela al 
devitalizării universului patriarhal: „Pe gardul cimitirului, in jurul 
bisericii, zac grămadă cadavre de oameni. Din depărtări câinii bat a 
pustiu. Parte din oameni au fugit din sat. Cei care au rămas se topesc 
pe rând de boala adusă de vânt. O spaimă pluteşte în aer. Pe uliţă 
câţiva feciori cu babe joacă jocul ciumei. Vârtejul jocului se pierde pe 
drum.”. În opinia lui Lucian Blaga, cea de a doua posibilitate de a 
atinge absolutul este mişcarea, care se manifestă prin „învârtire, joc, 
goană, strigăte dionisiace”. Jocul ciumei este o expresie literară a 
freneziei dionisiace, determinată de intervenţia brutală, printr-o 
acţiune punitivă, a firii universale în existenţa ființei umane. De aici 
şi impresia halucinantă de grotesc. 

Vântul necruţător pedepseşte evadarea Vochitei din paradisul 
originar prin transformarea satului, care nu a retinut-o pe fecioară, 
într-un macabru cimitir. Însă prezenţa şi manifestarea stihiei cosmice 
are o valență duală. Pe de o parte este necruţător, dar pe de alta parte 
determină şi reactivarea unor „ritualuri ancestrale de nimeni 
înţelese”. Aşadar, prin prezenţa sa vântul devitalizează ipostaza 
muritoare, efemeră a omului, dar exercită şi o anume presiune 
asupra spiritului lor, oferindu-le şansa de a depăşi limitele dintre cele 
două dimensiuni ciclice, viata şi moarte, de a realiza „saltul 
ontologic”, într-un efort comun de a o recupera de Vochita. 
Întrepătrunderea planurilor într-un creuzet comun este sugerată de 
indicaţiile auctoriale: „Luna se ridică fantastic de repede de după 
deal. Lilieci zboară în jurul ei atingând-o cu aripile. Luna urcă, urcă, 
ajunge în zenit, coboară, dispare. Accelerarea cu totul neobişnuită a 
acestui eveniment cosmic dă impresia că o catastrofă ireparabilă s-a 
întâmplat, scoțând însăşi timpul din ritmul său normal. Stelele se 

întretaie căzând peste sat, ceea ce stârneşte în câini groaza metafizică 
de existenţă: în depărtări ei bat nelinistiti. În timpul acesta, muzica ce 
se face duce pe cealaltă lume sufletele morţilor”. 

Într-un tărâm în care timpul este relativizat şi în care 
necuvantatoarele percep,  neliniştite, „groaza metafizică de 
existenţă”, învierea unui suflet mort pare pe deplin posibilă. 
Fantasticul plin de sens devine astfel singurul mediu propice pentru 
înfăptuirea de către Vochita a parcurgerii in sens invers a periplului 
existential. Femeia înstrăinată de satul natal nutreşte nostalgia 
recuperării acestui spaţiu primordial definitoriu şi reuşeşte acest 
lucru prin intermediul unui sentiment comun mamei şi fiicei: dorul. 
„Dorul e socotit când ca stare sufletească învârtoşată, ca o ipostazie, 
când ca putere impersonală, care devastează şi subjugă, când ca o 
vrajă ce se mută, când ca o boală cosmică, ca un element invincibil al 
firii, ca un alter ego, ca o emanatie material-sufletească a individului. 
(...) (Heidegger) s-a însărcinat să încerce o asemenea reducere a 
existenţei umane la substanţa ei lirică de ultimă expresie. El s-a oprit 
la termenul «îngrijorare». Unui roman, în legătură de sânge cu matca 
etnică, i s-ar putea uşor întâmpla, încercând să-şi făurească o filozofie 
existenţială, să circumscrie aceeaşi substanţă prin termenul «dor». 
Dorul s-ar revela deci ca ipostază românească a «existenţei» umane. 
(...) s-ar putea afirma că existenţa e pentru român «dor», aspirație 
trans-orizontică, existenţă care în întregime se scurge spre «ceva».”!. 

În pantomimă, mama blestemă mormântul lui Constandin 
întrucât doar ea „nu poate muri de dorul Vochiţei”, iar fiul cel mare 
este cel care a înstrăinat-o pe Vochita. Este necesar ca şi Mama să 
dobândească liniştea sufletească, plenitudinea fiintarii terestre, 
pentru a putea să moară împăcată. În caz contrar Mama riscă să nu 
poată trece la cele veşnice, prin neîmplinirea vieţii, şi astfel să adaste 
într-o zonă incertă, angoasantă, în intermundii. În concepţia 
populară, omul nu îşi câştigă dreptul la moarte decât după ce şi-a 


1 Lucian Blaga, Despre dor, in vol. Spațiul mioritic, Bucureşti. Editura Humanitas, 
1994, p. 161, p. 164. 

încheiat toate socotelile cu viaţa, după ce se va fi împlinit existenţial 
pe pământ. lar Mama nu poate muri tocmai din cauza dorului fiicei 
înstrăinate, iar dorul acut, aspiraţia „trans-orizontică spre ceva”, 
„Vraja”, „boala cosmică” este cel care face posibilă ridicarea mortului 
Constandin din mormânt. Constandin este cel care trebuie să repare 
eroarea pentru a asigura deopotrivă lui, Mamei si Vochitei 
plenitudinea existenţei terestre. Întâlnim aceeaşi perspectivă din 
drama Ivanca: inconştientul şi conştientul vor întregi fiintarea făpturii 
umane. 

„Miracolul” şi miraculosul se desfăşoară depăşind canoanele 
mitului creştin, fapt sugerat de peregrinarea spiritului lui 
Constandin prin văzduh, pe deasupra bisericii. Încă o dată Lucian 
Blaga sugerează că mitologia creştină este o secvenţă religioasă 
încadrabilă într-o perspectivă spirituală mult mai amplă. 

În tabloul al treilea o regăsim pe Vochita „la bogătaşul acasă”, 
străduindu-se să fie veselă, „deşi nimic nu e în stare să-i omoare 
dorul de casă”. Dintru început dorul este amintit ca stare sufletească 
a fiicei înstrăinate, similar cu mama însingurată. Acest dor o 
împiedică pe Vochita să fie „veselă”, adică împlinită existential. 
Dorul Vochitei este dorul femeii după inocenta fecioarei, a purității 
originare, transpus spaţial prin dorul de vatra natală şi sufleteşte prin 
dorul de mamă. Dacă iniţial dorul fecioarei se afla ca o prefigurare în 
subconştientul său, acum sentimentul o revendică pe femeie în mod 
conştient, dureros, imprimându-i dorința întoarcerii în paradisul 
acum devastat. 

Soţul Vochitei, patru prieteni şi lăutarii petrec exuberant, 
„anume pentru a-i învinge nostalgia”, însă în zadar. Cheful este prilej 
de bucurie doar pentru ei, oameni ai acestui loc, vietuind în vatra lor 
natală, dar în nici un caz pentru Vochita, acum în postura alienatei, a 
dezrădăcinatei. Petrecerea bărbaţilor este prilej şi ambianta propice 
de manifestare a unor ritualuri ancestrale, expresie a unei mitologii 
primare, păgâne, a arhetipurilor preistorice ale spiritului uman. Al 
doilea prieten „începe jocul greoi şi grotesc cu care ursul ieşind din 
peşteră se bucură de minunea cerului”, ceilalţi „fac roată în jurul lui”, 

„jocul ursului absoarbe toate privirile”. Acest ritual al ieşirii din 
hibernare (şi dintr-o adăstare htonică) a ursului şi întâmpinarea 
uranicului are semnificaţia învierii naturii în general. Ursul trezit din 
hibernare şi ieşit în lumina cerului este o paralelă a învierii celor 
morţi şi întoarcerea lor în datele existenţei terestre. Învierea se 
petrecuse, miraculos şi fantastic, odată cu ridicarea din mormânt a 
lui Constandin. Acum se construieşte o paralelă alegorică, sub forma 
dansului magic al ursului. 

Lucian Blaga sugerează în primul rând nu ciclurile mereu 
repetabile ale vieţii şi morţii (deşi interpretarea este valabilă), ci mai 
degrabă recuperarea spirituală a unui fond ancestral. Învierea naturii 
se petrecuse anterior în teatrul autorului când Popa din Tulburarea 
apelor avusese revelaţia mitului panteist al lui Isus Pământul, 
credinţă care la rându-i era o recuperare a mitului păgân al Marelui 
Orb din Zamolxe. În ambele cazuri natura „învia” spiritual pentru 
iniţiaţi prin revelarea prezenţei divinității în întreaga alcătuire a firii 
universale. În balada populară drumul de întoarcere a lui 
Constandin şi a Vochitei are loc primăvara, anotimp al resurectiei 
prin excelenţă, în care şi morţii pot reveni în lumea celor vii în 
superstitia populară (învierea christică are loc de asemenea 
primăvara). În pantomimă anotimpul nu este indicat expres, ci 
sugerată prin ieşirea ursului din hibernare, care se petrece, 
subinteles, primăvara. Este un moment aflat sub auspicii magice care 
fac posibilă regenerarea firii universale, prin recuperarea si 
revalorificarea fondului latent al întregii fiintari cosmice. In această 
ambianta se poate petrece şi miracolul învierii fratelui mort, a 
călătoriei (efemere) a acestuia prin lumea celor vii şi a recuperării 
Vochitei înstrăinate de plaiurile originare. 

O a treia recuperare a unui suflet (de asemenea o alegorie) 
constă în salvarea puiului de rândunică din ciubărul cu vin. Nu este 
o întâmplare faptul că ,,Vochita îşi simte mascată propria soartă în 
căderea păsării. Se suie pe masă şi-l pune cu grijă în cuib”. Soarta 
femeii este similară cu aceea a puiului, ea fiind, în lumea oamenilor, 
tot un pui rătăcit de cuibul părintesc, aflat în imposibilitatea de a 

vietui într-un mediu străin. În acest moment „dorul ei de casă pare 
aproape un dor de moarte”. Asocierea casei natale cu moartea este 
doar în aparenţă o contradicţie. Moartea presupune o revenire 
originar, la increat, iar satul este, pentru Vochiţa, tărâmul aflat în 
imediata proximitate a existenţei primordiale. Moartea este o 
posibilitate de revenire la începuturi şi la absolut, iar pentru Lucian 
Blaga satul este o expresie vie a acestor începuturi, un chip al 
veşniciei. Satului natal este spaţiul în care inconştientul a fost trimis 
în lumină şi prin aceasta este o zarişte a veşniciei. Pentru Vochita 
revenirea la casa părintească este unica soluţie pentru a-şi împlini 
nostalgia inocentei primare. De asemenea se sugerează că întoarcerea 
în sat va presupune nu doar o „înviere“ a sufletului rătăcit al 
Vochitei, ci şi o moarte. Călătoria în căruţă a fraţilor, „mortul viu” 
Constandin şi viul (încă) „mort” Vochita are ceva fabulos: „oameni şi 
păsări se miră cum merg viu cu mort alături”. Dorul este cel care face 
posibilă „minunea” într-un tărâm în care spaţiul şi timpul dobândesc 
o logică proprie. 

În tabloul al patrulea, ultimul, întâlnim o aşteptare nelămurită 
a unui fapt decisiv, „o atmosferă de mister ce are să se săvârşească”. 
Pomul abia înmugurit este o promisiunii a unei explozii de vitalitate, 
a unei înfloriri spirituale, după cum sugerează aglomerarea 
oamenilor cu lumânări în jurul bisericii. Cântatul cocoşilor anunţă 
zorile, iar dacă tablourile al doilea şi al treilea fuseseră dominate de 
noapte, acum fraţii revin în sat odată cu ivirea luminii. Întoarcerea 
Vochitei la obârşii, la rădăcinile pământului natal este o procesiune 
gravă către „realitatea arhetipală a cimitirului, adică sfârşitul unei 
aventuri umane şi poate un nou început. Acolo odihneşte dorul, de 
acolo va învia dorul, amintirea înviată a unui dor nesfârşit, etern”. 
Fiica ezită să deschidă uşa casei părinteşti şi adastă în prag până 
când „se va deschide usa bisericii şi îngerul nevăzut va ridica piatra 
de pe dumnezeiescul mormânt ca să se întâmple minunea veşnică a 
învierii”. 


1 Titus Bărbulescu, op. cit., p. 91. 

Mama apare în prag odată cu deschiderea uşii bisericii si 
„moare în extaz”. Moartea sa este simbolică, întrucât Mama se iveşte 
din casă „ca dintr-un mormânt din care va învia”. Pentru mamă 
dorul s-a alinat prin recuperarea fiicei şi astfel se poate împlini 
existenţial şi îşi dobândeşte dreptul la moarte, care i se refuzase în 
timpul ciumei, a principiului cosmic devitalizant, vântul stihial. 
Moartea Mamei este binecuvântată întrucât se petrece simultan cu 
celebrarea, de către credincioşi, a Învierii lui Hristos. Este astfel 
sugerată o revenire a satului la normalitate, la forme armonioase şi 
echilibrate de vietuire, precum şi o înviere spirituală prin regenerare 
în jurul bisericii. Dorul are rolul integrator, de resurectie a 
arhetipurilor mitice primare în vatra satului, dar şi de a oferi 
posibilitatea continuării existenţei umane prin încadrarea în datele 
ritului creştin. 

Se poate cu uşurinţă constata că, apelând la dezlantuiri de 
natură dionisiaca, totuşi Lucian Blaga oferă deznodământul 
pantomimei ordinii apolinice. Dionisiacul este, aici, „răul necesar” 
apolinicului, pantomima exprimă in mod strălucit statutul de „față 
întunecată” care subzistă latent sub suprafața aparentă a liniştii şi 
echilibrului solar, luminos. Totodată autorul pare a ajunge, în finalul 
unicei sale pantomime, într-un acord formal cu ritul creştin, altfel 
mereu subminat în opera sa de către o filozofie a spiritului pur 
personală. Trebuie însă relevat faptul că, până şi aici, Învierea lui 
Hristos este surprinsă ca fenomen recent în mitologia umanităţii, 
aflat într-o prelungire a traditionalei invieri a naturii în general. 
Altfel spus dacă odinioară fondul cosmic îşi manifesta resurectia, 
regenerarea prin diferite alte chipuri şi practici ritualice primare 
(omul mai păstrează încă „jocul ursului” ca ecou târziu al acestei 
perspective), acum absolutul îşi află cale de exprimare prin canonul 
creştin al Învierii lui Hristos, care oferă omului contemporan aceeaşi 
şansă de a deveni parte din veşnicie, doar sub alt chip. 

Lucian Blaga lansează, prin pantomima Înviere, mai 
degrabă o provocare estetică, textocentristă, decât una regizorală, 
scenocentristă. Şi aceasta întrucât a reda absolutul prin tăcere scenică 

este un demers greu de realizat, iar coregrafia, expresie a „mişcării”, 
cea de a doua posibilitate de a reda artistic absolutul, ar rezolva într- 
o măsură prezumat imperfectă şi doar parţial dezideratul propus de 
autor. Un rol hotărâtor ar reveni imagisticii, decorului, care ar trebui 
să extrapoleze din plin „fantasticul plin de sens”, „imaginile-sinteză” 
ale piesei. Deconcertantă, unica pantomimă creată de Lucian Blaga 
rămâne însă perfect integrabilă paradigmei operei sale, iar cele trei 
piese ale anului 1925, Daria, Ivanca si Înviere sunt, în cea mai mare 
măsură, ecou al expresionismului în teatrul lui Lucian Blaga. 

VI. Meşterul Manole (1927) 


Laudatio al homo aedificans 


George Gană observa că în chiar variantele populare ale 
legendei se identifică două tipuri de reacţii ale meşterului confruntat 
cu inerenta necesităţii jertfei: ,,... într-un caz soluţia situaţiei este 
oferită unui Manole resemnat, iar în celălalt unuia care se chinuie să 
găsească soluţia în inteligenţa şi în priceperea lui”!. Acelaşi exeget 
constată că în drama cultă ambele reacţii sunt îmbinate aparent fără 
dobândirea unei soluţii izbăvitoare, ba dimpotrivă: „Manole al lui 
Blaga este omul confruntat cu «puterile» — distructive şi creatoare, 
active în natură şi în propria-i fiinţă. De aici măreţia personajului — o 
măreție tragică, pentru că, aflat între demonul creaţiei care face din el 
un artist exceptional şi forțele cosmice obscure care-i cer în schimbul 
împlinirii vocației creatoare să sacrifice viata, el nu poate ieşi decât 
strivit: ca om sau ca artist, făcând o crimă sau renunțând la 
construcţie”?. În funcţie de augmentarea uneia dintre reacţii, 
resemnarea sau opţiunea personală, critica literară a impus 
receptarea nuanţată a dramei trăită de artistul Manole: resemnarea ca 


1 George Gană, Teatrul lui Lucian Blaga, în vol. Lucian Blaga, Opere 3. Teatru. Ediţie 
critică şi studiu introductiv de George Gană, Bucureşti, Editura Minerva, 1986, p. 
XXXV. 
2 Ibidem, p. XXXVII-XXXVIII. 

atitudine a Meşterului a determinat logica fatalitatii în impunerea 
jertfei şi a ritualului construcţiei, predestinarea venită din exteriorul 
personalităţii umane, hotărâtă de către puteri care transcend 
creatorul ca individ; opţiunea personală a omului creator pentru 
jertfă şi construcţie a necesitat reconsiderarea întregii raportări a 
individului la existenţă, intervenind rolul hotărâtor al liberului 
arbitru şi adevărata dimensiune estetică a mitului, care exprimă 
consimțământul voluntar al creatorului de a profesa sacrificiul 
suprem întru afirmare a patimii artistice ca specifice omului şi doar 
lui. În fond, de-a lungul dramei Blaga îşi surprinde eroul într-o 
permanentă oscilare între cele două reacţii, ezitând, o vreme, să 
adopte hotărâtor una dintre ele, „... interpretarea lui Manole ca o fire 
problematizantă...”!. 

Într-un studiu anterior acelaşi George Gana observa 
schematizand care este diferenţa dintre ipostaza Mesterului Manole 
în legenda populară şi în mitul dramatic: în primul caz întâlnim un 
erou care rămâne doar în datele neproblematice ale artistului, 
creatorului, pe când la Blaga personajul se defineşte ca omul creator: 
„deosebirea pare iluzorie, dar ea apare cu toată claritatea dacă 
accentuăm la fel de puternic cei doi termeni ai formulei. Căci de o 
diferenţă de accent e vorba în primul rând: la personajul folcloric 
datele propriu-zis umane (respectul vieţii, iubirea) sunt depăşite, 
anulate de patima creaţiei (care, în forma ei absolută, proprie lui 
Manole, este supraumană, ceea ce îl apropie de condiţia eroului 
mitic); la eroul lui Blaga aceste date sunt accentuate la maximum, de 
unde rezistența lui la soluţia sacrificiului (punct de plecare al unei 
drame cu mult mai puternice decât cea traversată de prototipul 
folcloric), necesitatea, pentru autor, de a-l face pe Manole inconştient 
pe durata sacrificiului (...) Din disperarea omului rezultă gesturile de 
răzvrătire cu totul inexistente la eroul baladei”?. 


1 Ibidem, p. XXXIX. 
2 Idem, Opera literară a lui Lucian Blaga, București, Editura Minerva, 1976, p. 355- 
364. 

Eugen Todoran este exegetul literar care şi-a construit 
constant o manieră interpretativă ce exclude intervenția 
predeterminării fataliste în decizia jertfei umane asumată de Manole. 
Considerând Meşterul Manole un „mit românesc”, criticul afirmă: 
„Ceea ce poetul vrea să arate prin el este în ce fel credinţa că 
sacrificiul omului asigură eternitatea zeului, la care credincioşii sunt 
părtaşi prin ritualul închinat lui, nu este decât o nazuinta umană, 
lipsită de conţinut divin, pe care reconstituirea semnificației 
originare o pune în lumină. Poetul a atins suprema valoare artistică a 
mitului, în baza concepţiei sale despre semnificaţia supranaturalului 
în credinţele oamenilor făcând din jertfa rituală o dramă umană 
zguduitoare, în autentica viziune a tragicului, ce înlocuieşte 
superstitia cu etica creatorului «insufletit» de patima frumosului. (...) 
Divinitatea, apărând ca ființă nevăzută în primele gânduri ale 
meşterului zidar, va fi substituită, ca personaj mitic, cu personificarea 
patimii pentru frumos. (...) Nazuinta meşterului zidar este a poetului 
care vede natura în prelungirea sentimentelor sale, putem spune, 
este năzuinţa artistului «constructivist» despre care Blaga spune că 
vrea să ajungă absolutul pe drumul său propriu, fără nici o concesie 

făcută vreunei puteri supranaturale şi supraindividuale”!. Eugen 
Todoran reia aceste consideratiuni într-un studiu cu pretenţii 
exhaustive, cu acest prilej explicitând expres opinia sa asupra dilemei 
fundamentale a dramei, necesitatea sacrificiului. Dramaturgul ,... 
sublimează total etnograficul în artistic prin dramatizarea ideii 
sacrificiului maxim, impus ca o necesitate nu de practica 
superstitioasa, ci de conştiinţa artistului, creator liber al operei sale”?. 

Pe de altă parte Ion Bălu pare a se încadra în logica perfect 
contrară, a unei indubitabile fatalitati: „Creatorul rămâne prizonierul 
unui implacabil şi inflexibil destin, este un condamnat la suferinţă, 


fără să poată justifica cel puţin, prin argumente raţionale, dăruirea 


1 Eugen Todoran, Dramaturgia lui Lucian Blaga, în vol. ***, Lucian Blaga. Studiu, 
antologie, tabel cronologic şi bibliografie de Emil Vasilescu, Bucureşti, Editura 
Eminescu, 1981, p. 219-220. 
2 Idem, Lucian Blaga. Mitul dramatic, Timisoara, Editura Facla, 1985, p. 95. 

necondiționată ctitoriei”!. 

Urmărind evoluţia zbuciumului sufletesc al Mesterului 
Manole se poate observa că de la bun început dramaturgul 
problematizează superstitia jertfirii omului. Meşterul nu vrea să 
reitereze, prin propria construcţie, un act ritual care ar fi în 
conformitate cu tradiția permanentizata ca superstiție: „Nici magie 
albă nu fac, nici magie neagră. Împotriva cugetului, ochiul se mai 
bizuie inca” (I, 1). Manole recuză principial jertfa din mai multe 
considerente, primul amintit fiind cel al interdictiei formulate de 
preceptele creştinismului: „A fost odată săpat în piatră: «Să nu 
ucizi». Şi alt fulger de atunci n-a mai căzut să şteargă poruncile!”; 
apoi conştiinţa că altădată a avut voinţa şi putinţa de a construi, dar 
şi conştiinţa că jertfa presupune sacrificiul vieţii: „Pentru a fi bun de- 
o ispravă atât de întunecată, trebuie să fi clădit mai multe altare decât 
Manole şi trebuie să fi fost cel puţin un an călău la curtea 
domnească” (I, 1). Bizuindu-se pe propriile socoteli, Meşterul pare a 
se afla în conflict deschis şi continuu cu toate puterile şi dimensiunile 
fiintarii care îi zădărnicesc propria înfăptuire. Mai mult chiar, nu 
înţelege natura principiului transcendent care ar impune necesitatea 
jertfei umane: „Jertfa aceasta de neînchipuit cine-o cere? Din lumină, 
Dumnezeu nu poate s-o ceară, fiindcă e jertfă de sânge; din adâncimi, 
puterile necurate nu pot s-o ceară, fiindcă jertfa e împotriva lor” (|, 
1). Voința individuală este singurul factor determinant care il 
menţine într-o luptă resimţită ca împovărătoare. De remarcat că 
Meşterul nu se dovedeşte nici adeptul unui aparent bogumilism 
sugerat de o ipoteză a stareţului Bogumil, nici al unui animism 
htonic întruchipat de Găman si nici al unei superstiții străvechi de 
„însufleţire” a locului construcţiei, teoretizată şi exprimată de acelaşi 
Bogumil. 

În acest context se face şi prima trimitere către postura 
christică, de care poate fi suspectat, până la un anumit punct, 
Meşterul: „Doamne, Doamne, de ce m-ai părăsit?” (I, 1). Replica 


1 Ton Balu, Opera lui Lucian Blaga, Bucureşti, Editura Albatros, 1997, p. 201. 

denotă singurătatea acută constientizata de Manole („Din singurătate 
am purces să clădesc...”), faptul că se regăseşte doar el în iminenta 
unei fapte pe care trebuie să şi-o asume fără apelul la un protectorat 
al unei divinităţi pe care însă nu o socoteşte inexistentă, ci doar 
inexplicabil absentă din această conjunctură. În debutul dramei 
Meşterul are nostalgia raportării la protectoratul şi consacrarea 
transcendentei, tăcerea acesteia deznădăjduindu-l („De ce nu vrea 
fapta să mi-o binecuvânteze?”; „Şi fără nădejde suntem ţinuţi in 
tinda făptuirei” I, 1; ,,... unde-i Zidarul cel mare?”, I, 3). Apare însă si 
conştientizarea liberului arbitru, deocamdată sub forma unei vagi 
suspiciuni, a unei prezumtii resimtite ca o culpă („Prin pământească 
alcătuire slăvindu-l, m-am depărtat oare prea mult de el?”, I, 2). 
Slăbiciunea omului deznădăjduit este şi ea prezentă (,,Stam speriaţi 
ca nişte păsări mari speriate de tunet”, I, 1; „Totul e în zadar”; „Visul 
s-a tot depărtat spre vesnicul niciodat”, I, 2). 

Deja ne sunt configurate datele prometeice (sau sisifice) ale 
Meşterului Manole. Este surprins zbătându-se între două zădărnicii, 
a incapacității de a-şi asuma, deocamdată, decizia, dar şi a 
conştientizării absenței, prin tăcere, a transcendentului („Înăuntru, 
un gol de deschide — mâhnire fără întrebări. Deasupra, întuneric se- 
nchide — deznădejdea nesfârşitelor încercări”, I, 2). Îndeosebi cu 
referire la această scenă Gh. Ciompec vorbeşte despre „drama 
cunoaşterii” specifică piesei lui Blaga: „mintea iscoditoare, înfrântă în 
demersul ei rational, e pusă în fata unor obstacole de netrecut — nu 
înainte însă de a oferi spectacolul măreț şi dramatic al omului însetat 
de adevăr”!. Ori filosoful oferă şi un cert răspuns unei asemenea 
tentative: „în domeniul cunoaşterii umane există anumite limite 
structurale, impuse spiritului nostru, înadins, pentru ca el să nu 
poată revela, în chip pozitiv şi absolut, nici un mister”2.În acest 
context Manole exprimă şi conflictul aparent, de suprafaţă, al dramei: 


1 Gh. Ciompec, Motivul creației în literatura română, Bucureşti, Editura Minerva, 
1979, p. 122. 
> Lucian Blaga, Pietre pentru templul meu, in vol. Zari şi etape. Text îngrijit şi 
bibliografie de Dorli Blaga, Bucureşti, Editura pentru Literatură, 1968, p. 371. 

„Lăuntric, un demon strigă: «Clădeşte!». Pământul se-mpotriveşte, 
şi-mi strigă: «Jertfeşte!»” (I, 2). Replica sa poate intra în logica unei 
interpretări mai ample, prin vocea lui Titus Bărbulescu, exeget care 
identifică două teme corelative în întreaga dramaturgie a autorului: 
„Jertfa rituală, ce trebuie să asigure durata unei opere omeneşti, şi 
fapta, ce trebuie să apară ca un rod al efortului uman în lumea 
lucrurilor şi ființelor create. Pe de o parte, e vorba de moarte, pe de 
altă parte, de viata care rezultă din ea”!. Mentiunea care se impune 
este aceea că, până la finele dramei, nu pământul va fi cel care îi va 
impune lui Manole necesitatea jertfei, după cum crede iniţial 
Meşterul, ci tot demonul lăuntric, patima creaţiei, iar decizia va fi a 
sa, personală, astfel încât jertfa nu va fi ritualizată în sensul 
superstiţiei păgâne, ci al creatorului artist care sacrifică totul pentru 
opera sa, inclusiv şi mai ales frântura sa de omenesc, viaţa. Exegetul 
care a interpretat cel mai explicit — şi poate cel mai adecvat — esența 
estetică a dramei rămâne unul dintre primii autori ai unor studii 
ample cu referire la Meşterul Manole, Gh. Ciompec: „Ziditorul 
monumentului arhitectonic unic prin măreție reprezintă specia la 
pragul superior al vocației ei specifice (creaţia), la limita abia 
imaginabilă a jertfei de sine pentru a insera în universul lucrurilor 
imperisabile esența ireductibil umană (opera). / Peste propensiunea 
spre cunoaştere a meşterului Manole (reliefată puternic - şi 
dependent de rosturile zămislirii operei — în primele două scene), se 
profilează acaparant şi definitoriu vocaţia creatoare”?. 

Viaţa care ca principiu primordial şi ultim îi apare 
întruchipată in făptura soţiei sale, Mira („Tu început, tu sfârşit, tu 
totul”; „Mira, tu esti lumina omului!”, |, 3; „Viaţă fără pereche...” I, 4; 
„Viaţă fără pereche eşti”, III, 3). Dar concomitent Meşterul exprimă şi 
confluența ontologică a celor două principii suverane, creaţia şi viaţa, 
îngemănarea, până la confuzie şi suprapunere identitară, dintre viaţa 
şi creaţia sa, între femeia şi biserica dragi lui: „Între voi două, nici o 


1 Titus Bărbulescu, Lucian Blaga. Teme şi tipare fundamentale. Traducere din limba 
franceză de Mihai Popescu, Bucureşti, Editura Saeculum I.O., 1997, pp. 100. 
2 Gh. Ciompec, op. cit., p. 125. 

deosebire nu fac; pentru mine sunteţi una” (I, 3). Meşterul înțelege, 
deocamdată teoretic şi fragmentar, de ce nu se poate împlini ca artist, 
de ce i se zădărniceşte înfăptuirea operei: „Între suferinţă si 
aşteptare, se pare că din sufletul meu încă nu am dat, ca Abel, spicul 
cel mai scump şi cel mai curat. De aceea, darul nu găseşte drumul 
înălțimilor şi veşnic se întoarce iar în pământ” (I, 3). Pe parcursul 
evoluţiei conflictului dramatic, Manole va înţelege ca nu 
transcendentei va trebui să îi sacrifice sufletul, ci sie însuşi. Pentru a 
deveni creator artist, va trebui să renunţe la postura de om, anume sa 
confere alte valenţe sufletului său. lar sufletul său este Mira. 

Manole va hotărî unilateral să promită domnitorului ridicarea 
grabnică a bisericii, în caz contrar angajându-se să plătească în sânge 
eşecul. Aceasta va determina un episod conflictual cu ceilalți Zidari, 
care se revoltă judecând că Meşterul tocmai i-a condamnat la moarte. 
Scena este deosebit de semnificativă prin discursul lui Manole. Până 
în acel moment în raportarea Mesterului la transcendent alternaseră 
clipe de rebeliune (cum ar fi: „De şapte ani pierd credinta...”; „Eu aici 
era să bat cu pumnii în porţile de sus”; „Voi îndârji înălțimile! 
, L 3), cu altele, mult mai 
numeroase, în care Manole se declara adeptul convins al 


A 


Blestemat să fie, blestemat, blestemat! 


predeterminării, al fatalitatii („Vodă e om ca noi, şi el o unealtă în 
mâna puterilor necunoscute”, II, 1; „Dar întâmplările mai presus de 
vrerea noastră”; ,,... cleştele sorții se strâng”, II, 2; ,,... fără putinţa de 
a ne împotrivi, un destin se împlineşte în noi (...) drumul dinainte 
împlinit al sorții”, II, 3). Discursul prin care încearcă să îi atragă pe 
Zidari de parte fagaduintei sale evidenţiază două concepţii 
semnificative. Pentru prima dată este exprimată patima creaţiei ca 
determinantă a construcţiei, nuantandu-se astfel profund logica 
predeterminării: „Şi-atunci, duhul care dinăuntru te împinge să 
cladesti, s-a sălăşluit şi in voi (...). Mărturisire auziti din parte-mi c- 
am început să clădesc fiindcă n-am putut altfel” (IL, 3). „Fraza rezumă 
înţelesul cel mai profund al dramei creatorului şi ar putea fi selectată 
ca emblemă definitorie pentru Manole — în versiunea lui Blaga; 
pentru că ea îl singularizează nu numai în raport cu celelalte 

personaje ale piesei, ci şi fata de toate variantele creatorului oferite de 
ceilalţi scriitori moderni care au preluat balada. O necesitatea 
interioară inflexibilă - nu mai putin implacabilă (sau obscură) ca 
fatum-ul din tragediile eline - devine mobilul intim al faptei 
creatoare”!. Aşadar deciziile care vor fi asumate de meşteri nu le sunt 
impuse din exterior, de un principiu străin firii lor, ci din interiorul 
fiinţei lor, le aparţin împreună cu obsesia construcţiei. În măsura în 
care au un destin predeterminat, acesta este acela de a fi creatori. lar 
meşterii, dar îndeosebi Manole, vor înţelege treptat să îşi asume 
conştient şi voluntar acest destin, şi nu ca pe un dat inerent şi 
ineluctabil. Deocamdată însă Manole doar intuieşte natura personală 
şi individuală a patimii creaţiei. Confuz, o raportează tot la 
transcendenta ca finalitate şi ca modalitate de înfăptuire („Moartea 
nu ne cheamă până ce n-om fi clădit lăcaşul, din care nu mărirea 
noastră va vorbi, ci numai a Celui-de-Sus. (...) suntem oare noi 
chemaţi să judecăm ceea ce mai presus de vrerea noastră prin noi se 
face?”; „Mai presus de înţelegerea noastră e soarta acestui lăcaş 
rătăcitor”, II, 3). Apoi lunga tiradă a lui Manole evidenţiază şi tehnica 
retorică a dramaturgului, dar exprimă şi o concepţie despre creaţie: 
„Biserica lui Manole este o construcţie simbolică, o întrupare a 
stihiilor, şi deci o imagine a lumii în esenţa ei, spiritul creator al 
artistului este nu doar un atribut, ci şi un stăpân căruia i se supune 
pana la jertfirea de sine”?. Relativ în aceeaşi termeni, dar ceva mai 
aplicaţi discursului filosofic al autorului, se pronunță şi Ionel Popa 
când se referă la semnificaţia bisericii: „Biserica este o metaforă-mit 
de o puternică expresivitate de «maximum analogic» (Blaga) sub care 
este văzută existenţa omului deplin (omului creator). Biserica lui 
Manole-Blaga nu întâmplător are proporţiile umanului. Ea 
simbolizează acel spatiu-prag al saltului ontologic de la natură la 
cultură. Făcută «din pământ şi apă, din lumină şi vânt», Biserica lui 


1 Ibidem, p. 126. 
2 George Gana, Teatrul lui Lucian Blaga, în vol. Lucian Blaga, Opere 3. Teatru. Ediţie 
critică şi studiu introductiv de George Gană, Bucureşti, Editura Minerva, 1986, p. 
XL. 

Manole nu e lăcaş de închinăciune şi rugăciune lui Dumnezeu 
creştin. Creaţie culturală a spiritului uman, Biserica este în contextul 
blagian manifestarea sofianicului”!. 

Adresându-se mesterilor, Manole pare a reitera natura sau 
postura Mântuitorului (sau cel puţin a unui profet) vorbindu-le 
discipolilor („Când v-am chemat, nu v-am legat. Numai în altă 
slobozenie ati intrat. Tie ţi-am făcut semn înalt, şi ai venit. Pe tine te- 
am strigat cu nume nou, şi m-ai urmat. Pe urmă, sub candelă aprinsă 
v-am arătat chipul bisericei, şi voi aţi zis: «Meştere, venim». De noul 
rost, cu nici un cuvânt nu v-am țintuit. Ce dezlegare îmi cereti?”, II, 
3). Mesianismul discursului Meşterului şi fascinația pe care acesta o 
exercită asupra semenilor sunt însă aici acelea ale omului de geniu. 
Pentru a constata în ce măsură Manole se încadrează într-adevăr în 
datele geniului, vom lua în considerare câteva din trăsăturile 
acestuia. Geniul rămâne artist chiar şi în momentele mai îndepărtate 
de exerciţiul propriu-zis al artei sale şi îşi hrăneşte în chip mai amplu 
lucrarea din materia întregii sale vieţi sufleteşti. Pornind din 
întregimea omului, opera geniului angajează şi totalitatea umanităţii 
celui care îi receptează opera, privitor care se lasă cucerit de creaţia 
geniului. Primind o experienţă vastă şi bogată, operele geniului 
trezesc un ecou întins şi influenţa lor stăpâneşte complet. Structura 
artistică a geniului are tendinţa de a-şi anexa întreg domeniul 
conştiinţei, dar este mai apropiat de inconştientul său în momentul 
execuţiei. Viaţa lui are un caracter permanent creator. Orientarea sa 
artistică este statornică, dar facilitatea execuţiei este adeseori redusă, 
asemănătoare cu spasmele unei naşteri, iar rezultatul poate să îl 
uimească pe însuşi creatorul. Paradoxal, din operele geniului ne 
vorbeşte mai mult omul decât artistul. Receptorul îşi formează 
impresia asupra genialitatii pe baza a numeroşi factori extraestetici, 
cum ar fi credința că geniul realizează evaluatii noi, etice si 
religioase, ale lumii şi ale vieţii. Geniile se regăsesc în postura de 


1 Ionel Popa, Meşterul Manole — glose şi comentarii, în vol. Glose blagiene, Târgu 
Mureş, Editura Ardealul, 2003, p. 67. 


133 


conducători spirituali ai umanităţii. S-a manifestat credinţa că geniul 
nu este decât însuşirea care repetă în om pe Creatorul lumii!. 

Multe din caracteristicile amintite se regăsesc în cazul 
Meşterului Manole, îndeosebi înfăptuirea operei prin angajarea 
întregii sale existente, precum şi primatul artistului asupra omului, 
până la finele dramei şi doar cu excepţia acelui moment, 
problematizarea conştientă a operei, dar înfăptuirea ei într-un 
moment de transă iraţională. Receptarea operei de asemenea 
probează statutul său de geniu, aderând la valoarea sa estetică 
umanitatea în cvasitotalitatea sa, prin personaje precum Mulțimea, 
Zidarii, Grupul de femei, Vodă etc., iar cele care o recuză, precum 
Boierii şi Călugării, o fac prin deturnarea valorii ei estetice către alte 
judecăţi de valoare, prin incapacitatea de a o percepe ca operă de 
artă. Cei care aderă la acceptarea valorii estetice a operei sale remarcă 
zbuciumul omului, după cum o probează o replică a lui Vodă 
(„Straşnic om Manole ăsta! Sufletul nu şi-a cruțat, dar uite ispravă, 
frate, pentru sute de ani!”, IV, 2). În fine, devine evident că Manole 
întocmeşte noi evaluatii, etice şi religioase chiar, dar mai ales 
artistice, prin jertfa acceptată ca necesară creaţiei. Şi, nu în ultimul 
rând au existat voci care au interpretat statutul Meşterului ca 
reiterându-l pe acela al Creatorului, la scară umană: „Căci meşterul 
zidar, răspunzând prin patima zămislirii la chemarea glasului ce 
geme în trupul operei sale, se substituie divinității prin actul creaţiei, 
pentru el nemaiexistând astfel nici un «alt» mântuitor decât el 
însuşi...?. Un argument în sprijinul unei asemenea interpretări 
oricum exagerate a naturii relaţiei dintre om şi divinitate în opera 
dramaturgului îl poate oferi şi un aforism al autorului din Pietre 
pentru templul meu: „Cuvintele biblice, că Dumnezeu a făcut pe om 
după chipul şi asemănarea sa, nu înseamnă că Dumnezeu e un om în 


1 Cf. Tudor Vianu, Estetica. Studiu de Ion lanoşi, Bucureşti, Editura pentru 
Literatură, 1968, p. 246-252. 
2 Eugen Todoran, Lucian Blaga. Mitul dramatic, Timişoara, Editura Facla, 1985, p. 
121. 

cer, ci înseamnă că omul e un Dumnezeu pe pământ”!. Se impune 
însă o corectură: Meşterul Manole nu este, finalmente, supraomul lui 
Nietzsche, care îşi revela o transcendenta goală. Meşterul însuşi îşi va 
lămuri raportarea la divinitate prin creaţie: ,,... vreau în socoteala 
mea să se pună sugrumarea vieţii, dar lăcaşul nu. Acesta, Dumnezeu 
singur şi l-a ridicat, printr-o minune, pe care doar El o înţelege. Eu 
am fost numai o netrebnică unealtă, o scândură în schelele pe care le 
dărâmi când clădirea e gata, şi folosul vremelnic nu le mai cere. Aşa 
suntem toţi, unelte şi scânduri în schele; unii-şi dau seama mai 
curând, alţii mai târziu” (IV, 2). Prin urmare, la finele dramei, 
Meşterul pare a reintra în logica predeterminării, a fatalismului, 
atunci când se referă la principiul transcendent care cere şi asigură 
înfăptuirea creaţiei. Specific liberului arbitru Manole înţelege a-i fi 
doar decizia asumată de a jertfi viata, tot ceea ce îi este funciar 
omului, renunţarea la sine întru creaţie. 

Disocierea semnificativă a asumării jertfei, dar nu şi a faptei, 
intervine într-un moment de rătăcire, când artistul creator se constată 
nimicit de propria creaţie, în acest context omul fiind singurul care 
vorbeşte în Meşterul Manole. Până la momentul post-înfăptuire, 
atitudinea sa fusese alta. În scena primei confruntări cu Zidarii, 
Meşterul exprimă conştientizarea necesităţii asumării voluntare a 
ambelor dimensiuni ale creaţiei, deopotrivă jertfă şi faptă („Dar 
făcut-am oare în afară de muncă o jertfă — o singură jertfă smulsă din 
viata noastră — pentru zid?”; „Biserica voi ridica-o singur! Biserica, 
din care cerul se va apăra de pământ ca dintr-o cetate, voi ridica-o 
singur, în amară singurătate!”, II, 3). Manole are viziunea înfăptuirii 
creaţiei într-un moment de extază personală, cu acest prilej 
lămurindu-se şi accepțiunea creatorului blagian cu privire la 
dimensiunile fiintarii care asigură si determină fapta: onticul în 
dualitatea şi totalitatea sa, inclusiv ontologia personală, individuală 
(„Din partea noastră aştept o jertfă, şi-apoi de sus, de jos, din 


1 Lucian Blaga, Pietre pentru templul meu, în vol. Zări şi etape. Text îngrijit si 
bibliografie de Dorli Blaga, Bucureşti, Editura pentru Literatură, 1968, p. 27. 


135 


pretutindeni minunea”, II, 3). La Blaga nu există o disociere 
tranşantă, înțeleasă ca excludere reciprocă, între transcendent şi 
imanent. Relaţia dintre cele două dimensiuni este una a spaţiilor 
intercomunicante, confine şi congenere. Creatorul uman de geniu 
înfăptuieşte el însuşi, voluntar şi asumat, dar prin raportare 
metafizică, adeseori inconştientă, la o matrice stilistică preexistentă, 
imuabilă şi transcendentă („Singur nu ştiu isonul să ţin poruncii de 
dincolo, ce prin mine vi se vesteste”; „Să ne pătrundem de gândul că 
prin itele vrerilor noastre, o altă vrere, cu mult mai mare, se ţese, 
singură, trudnică, puternică şi neinteleasa”, II, 3). 

În iminenta apariţiei celei care va fi jertfită Meşterul continuă 
să îşi raporteze creaţia la principiul transuman („lar jurământul 
acesta n-a fost făcut pentru noi, ci pentru El”), cu o precizare 
antagonică, mai mult sau mai puţin incidentală: „Înfăptuirea ar fi un 
câştig prin ea însăşi” (III, 2). În contextul apariţiei Mirei, Manole 
trăieşte situatia-limita, de maximă încordare sufletească şi spirituală. 
Dacă anterior intelesese şi acceptase teoretic necesitatea jertfei, acum 
trebuie să o şi probeze faptic. Se impune observaţia că însăşi apariția 
Mirei la locul construcţiei nu este o întâmplare, deşi astfel este 
socotită de către Zidari, ca o alegere independentă de voinţa lor, 
alegere a sorții, a transcendentului. Această lege înțeleasă de meşteri, 
inclusiv de Manole, ca fapt împlinit de fatalitate, se înscrie însă 
perfect în logica elementară a simbolurilor: soția Meşterului cel mare 
trebuia să apară prima întru a fi sacrificată, căci o operă mare cere o 
jertfă mare, iar soţia celui capabil de jertfa cea mai mare trebuia să 
pună la încercare tăria lui de a jertfi: „Cu alte cuvinte, jertfa creaţiei 
nu este întâmplătoare, cu toate că în aşteptarea mesterilor zidari 
numai întâmplarea trebuie să hotărască cine urma să se sacrifice. 
Fatalitatea care impune jertfa, acționând pentru căderea tragică a 
celui care trebuie să jertfească, nu exclude întâmplătorul, pentru a se 
face posibilă alegerea, dovedirea conştiinţei tragice a celui pentru 
care întâmplătorul se confundă cu necesitatea, după o alegere care, 
liberă fiind, nu se mai poate dezlega, el ştiind mai bine decât toţi că 

fără suferinţă nu este viaţă”!. Cu alte cuvinte, Meşterul a ales, 
inconştient şi involuntar, să îşi sacrifice soţia din chiar momentul în 
care a impus tuturor zidarilor, inclusiv lui, jurământul sacrificiului. 
Alegerea sa, iniţial pur teoretică, abstractă, la nivelul ideatic, se va 
configura, inerent, şi la nivel pragmatic, faptic. 

Confruntat cu latura empirică a naturii creaţiei, Manole 
admite că a acceptat jertfa determinat fiind de o ipostază specifică 
individului: „A mea a fost patima, eu am fost al patimei, eu am fost”; 
îşi asumă şi raportarea prealabilă la transcendent ca o tentativă 
duplicitară de a-şi disculpa şi consacra decizia („Privirile lui crezutu- 
le-am scut!”, III, 3). Omul a decis şi a înfăptuit unilateral, prin 
propria voinţă, conştiinţă şi putinţă, stăpânit de patima creaţiei şi nu 
de capricii ale fatalitatii transumane. 

În penultimul act Manole se află deopotrivă în iminenta 
desăvârşirii ca artist şi a nimicirii ca om („Sunt plin de răscoală, de 
somn şi de moarte”, IV, 4). Meşterul înţelege că a jertfit viaţa şi a 
înfăptuit opera prin libera sa opţiune, raportarea la necesitatea 
transumană fiind doar o disculpare imaginară („Ca oricare dintre 
meşteri, voit-am să-i clădesc un lăcaş Lui! Dar mie mi-a cerut tot. Am 
crezut că în clipa cea mai înaltă a încercării va opri cu un semn 
lucrarea. Dar nu, mie mi-a cerut totul. Din bucuria vieţii am închipuit 
lăcaşul. Cel ce se ridică e din suferinţa morţii”, IV, 4). Împlinit ca 
artist, Manole se regăseşte neantizat ca om („Uită-te la mine: mai 
sunt eu cel ce am fost? Manole nu mai este. Priveşte mâinile astea 
sângerate din senin; sunt ale mele? Manole a plecat. Manole nu mai 
este”, IV, 4). „Jertfa creaţiei implică — prin urmare — nu numai acțiuni 
tranzitive (a sacrifica ceva), ci şi (obligatoriu) acţiuni reflexive (jertfa 
de sine)”?. lar creaţia îşi poartă datele funciare: „Lăcaşul creşte 
nebun. Va fi un cântec de iubire împletit cu un cântec de moarte” (IV, 
4). Treptat devine evident că pentru Manole opera trece pe un plan 
secund, derizoriu, omul raportându-se tot mai acut la ceea ce nu mai 


1 Eugen Todoran, Lucian Blaga. Mitul dramatic, Timisoara, Editura Facla, 1985, p. 
108. 
2 Gh. Ciompec, op. cit., p. 132. 

deţine, viaţa. Opera înfăptuită este înțeleasă ca realizare artistică, 
împlinită estetic, şi nu ca lăcaş de divinatie, cu funcţionalitate 
religioasă. Este o creaţie a omului artist („Lumea urnită spre noi de 
mirarea jertfei să plece copleşită de-nfăptuire. Dacă fapta noastră nu 
e bună, să fie cel puţin frumoasă; dacă nu e frumoasă, să fie cel puţin 
înspăimântătoare! Dacă lăcaş de slavă nu va fi, să rămână cel puţin 
semn de ameninţare ridicat de oameni împotriva puterilor!”, IV, 4). 

Creatorul încearcă să îşi distrugă opera, gest care va fi preluat 
şi împlinit în Moartea unui artist a lui Horia Lovinescu. În drama lui 
Blaga tentativa are semnificaţii variate: raportată la creaţie rituală, se 
poate interpreta, în logica antropologiei, ca frică a creatorului uman 
de moarte, orice construcţie rituală desăvârşită impunând, prin 
sacrificiul vieţii, nu doar insufletirea construcţiei, ci şi inerenta ciclică 
a morţii. Manole însuşi este conştient că lăcaşul este şi „cântec de 
moarte”, nu doar de iubire. Prin urmare, nedesăvârşirea construcţiei 
ar asigura, la nivelul imaginarului antropologic, recuzarea morții. În 
drama lui Blaga gestul Meşterului nu este însă nimic altceva decât 
tentativa omului de a-l înlătura, in extremis, pe creatorul artist, de a 
alege viaţa şi nu opera artistică, iubirea şi nu patima creatoare, de a 
spune „nu” jertfei şi faptei. Desigur, prea târziu. Omul încearcă să îl 
renege pe artistul din sine când acesta deja triumfase („Povestea 
noastră să se cufunde-n pământ, că a fost cea mai grea, cea mai tristă, 
mai fără de noimă, tulburătoare din toate poveştile purtate vreodată 
de vânt”, IV, 4). 

Ultimul act al piesei ne relevă deosebirea flagrantă dintre 
legendă şi dramă: „nici urmă, aici, de sentimentul de triumf al 
artistului, numai tristeţea omului pustiit de propria creaţie”!. O 
consecvență a operei autorului este aceea de a afla, mai mereu, texte 
filosofice sau eseistice în care se exprimă propriile opinii cu referire 
la subiectele dezvoltate estetic în dramaturgie. Dacă, după cum am 
relevat în caracterizarea lui Bogumil, jertfa poate fi interpretată prin 


1 George Gană, Teatrul lui Lucian Blaga, în vol. Lucian Blaga, Opere 3. Teatru. Ediţie 
critică şi studiu introductiv de George Gană, Bucureşti, Editura Minerva, 1986, p. 
XL. 

prisma perspectivei sofianice teoretizate în Spațiu mioritic, postura 
creatorului Manole după „împlinirea“ ca artist îşi află un 
corespondent explicit în Geneza metaforei şi sensul culturii: „Crearea 
culturii cere câteodată negrăite jertfe: ea ucide şi devastează. Creaţia 
îşi are pârjolul ei. Meşterul Manole şi-a zidit soţia sub pietre şi var, 
pentru ca să înalțe biserica. Surprindem gâlgâind în această legendă 
ecoul crud al conştiinţei sau al presimtirii că o creaţie trece peste vieţi 
şi devastează adesea chiar pe creator. «A crea» nu înseamnă pentru 
creator dobândirea unui echilibru, după cum o prea naivă şi plată 
interpretare ar vrea să ne facă să credem. Se creează cu adevărat cel 
mai adesea numai la înalte tensiuni, cărora organele de execuţie nu le 
rezistă întotdeauna. Creaţia sfarmă adeseori pe creator”!. Manole se 
regăseşte preocupat până la obsesie nu de opera înfăptuită, ci de 
viata jertfită, pe care o aude, dureros, chemându-l din zid („E 
cântecul obârşiilor şi al sfârşiturilor în neschimbarea aceluiaşi cerc”, 
V, 2). Patima creatoare, care a asigurat fapta doar prin intermediul 
jertfei, este neinteleasa şi respinsă de Manole ca pedeapsă, blestem 
care nimiceşte omul. În poate cea mai dramatică replică Meşterul 
încearcă în zadar să afle înţelesul faptelor sale prin apelul la 
transcendenta: „Doamne, pentru ce vină nestiuta am fost pedepsit cu 
dorul de a zămisli frumuseţe?” (V, 3). Întrebarea este retorică, omul 
nu poate afla răspuns pentru că divinitatea nu îi poate răspunde unei 
enigme ale cărei determinante se află în interiorul omului. Dealtfel 
transcendenta mută este caracteristica definitorie a operei literare a 
autorului, demiurgul blagian fiind un deus absconditus, dar nu 
absent?. Relaţia dintre creatorul Manole şi principiul transcendent, 
inefabil şi mereu tăcut, din contextul înfăptuirii bisericii poate fi 
considerată o expresie artistică a cenzurii transcendente. Dar „vina 
neştiută” intuită de Manole în piesă este descifrată în sensul 
dimensionării tragice a dramei lui Blaga, mai întâi de către Eugen 


1 Lucian Blaga, Semnificația metafizică a culturii, în vol. Trilogia culturii III. Geneza 
metaforei şi sensul culturii, Bucureşti, Editura Humanitas, 1994, p. 170-171. 
2 V. Fanache, Dialogul ,,revelatiilor fără cuvinte”, în vol. Chipuri tăcute ale vesniciei în 
lirica lui Blaga, Cluj-Napoca, Editura Dacia, 2003, p. 62. 

Todoran, care vorbeşte despre o „vină a destinului creator”!, ulterior 
de către Gh. Ciompec, exeget care deplasează accentul către 
„necesitatea interioară”: „Eroul ispăşeşte o vină tragică (...): 
necesitatea interioară a devenit unic şi tragic imperativ, izvorul 
grandorii şi al căderii personajului. Mitul estetic, înțeles ca jertfă de 
sine a creatorului, este desăvârşit la Blaga, întrucât nici o împrejurare 
exterioară nu concurează planul interior al conflictului, nici o 
aspirație străină actului creator nu tulbură obsesia unică a 
meşterului; evenimentele sunt semne ale destinului («cu solie 
domnească, cleştele sorții ne strâng») şi mai ales sunt determinate de 
patima irepresibila a creaţiei”?. 

La finalul dramei Manole renegă credinţa in transcendenta 
mută şi incomprehensibilă, singurul său reper, şi acesta absent acum, 
fiind viata („La porţi închise sângerez lângă singurul tot ce mi-a fost 
în viaţă frumos”; „Fără de voie, pumnul se strânge împotriva 
credinței astăzi şi întotdeauna”, V, 3). Şi, paradoxal, pleacă să 
întâlnească, în moarte, viaţa: „Lacrimă mă simt, întârziată, şi caut 
odihnă de piatră” (V, 3). Sinuciderea are semnificaţie multiplă: „ea 
înseamnă, pe de o parte, înlăturarea creatorului de către opera (...); 
pe de altă parte, ea este pedeapsa pe care Meşterul şi-o dă singur 
pentru vina, supremă, de a fi jertfit viata (...); Manole merge s-o 
întâlnească — în moarte — pe Mira, închizând cercul existenţei si al 
iubirii lor”3. Conform lui Eugen Todoran sinuciderea Meşterului era 
necesară şi inerentă dintr-o altă perspectivă, aceea a desăvârşirii 
creaţiei, logica exegetului apropiindu-se în acest sens de cea 
antropologică a lui Mircea Eliade: „Blaga sporeşte intensitatea 
dramatică a finalului, sacrificiul fiind acceptat de meşter, care să facă 
din actul creator al omului repetarea unui «act primordial», divin. 


1 Eugen Todoran, Meşterul Manole, mit românesc în teatrul lui L. Blaga, în vol. Folclor 
literar II, Timişoara, 1968, p. 28. 
2 Gh. Ciompec, op. cit., pp. 126-127. 
3 George Gană, Teatrul lui Lucian Blaga, în vol. Lucian Blaga, Opere 3. Teatru. Ediţie 
critică şi studiu introductiv de George Gană, Bucureşti, Editura Minerva, 1986, p. 
XLIV. 

«Cheia» vorbelor lui pe care ceilalţi zidari nu o înțelegeau când le 
spunea că mai are de săvârşit o faptă, este ideea că el însuşi trebuie să 
se jertfească pentru a-şi desăvârşi creaţia, asigurând durabilitatea 
zidurilor ridicate pe trupul soţiei lui”!. 

Eterna ezitare şi inconsecventa in a recepta creaţia Mesterului 
Manole fie ca predeterminată fatalist de transcendenta, fie ca aleasă, 
asumată şi performată de om prin liberul arbitru şi astfel specifică 
individului îşi are originea în interpretarea naturii patimii creatoare. 
Patima creatoare, indubitabil resort intim al asumării jertfei pentru 
înfăptuirea creaţiei, pare a dobândi o natură duală în accepțiunea 
Meşterului: şi-o asumă ca a sa, dar o şi înțelege ca fiind coborâtă din 
neant în sinele individului. lonel Popa, spre exemplu, înclină cert 
balanţa înspre considerarea patimii creatoare ca trăire care 
transcende ontologia individuală către onticul universal, sau mai 
precis ca ipostaziere a onticului în ontologic: „Patima creaţiei, acea 
nemaipomenită sete de a plăsmui a lui Manole este o stihie de esenţă 
ontică. Stihialul are — zice Blaga — «măreție elementar universală, 
dincolo de viata şi moarte»”?. Lucian Blaga poate oferi el însuşi un 
răspuns dilemei prin teoretizarea acestui aspect controversabil în 
ceea ce el numeşte demonicul: „Demonicul e creatorul. Şi totuşi in 
anume privinţă deosebit de Dumnezeu”?. 

Valoarea demoniei în interpretarea dramaturgiei lui Blaga a 
fost intuită de Alexandru Paleologu: „«Demonicul» e cheia întregii 
viziuni şi creaţii a lui Blaga şi joacă în teatrul lui un rol covârşitor. (...) 
Orice regizor sau actor care intenţionează să monteze sau să joace o 
piesă de Blaga ar trebui să înceapă prin a citi şi medita placheta 
Daimonion, in care, dincolo de interpretarea şi comentarea concepției 


1 Eugen Todoran, Dramaturgia lui Lucian Blaga, în vol. ***, Lucian Blaga. Studiu, 
antologie, tabel cronologic şi bibliografie de Emil Vasilescu, Bucureşti, Editura 
Eminescu, 1981, p. 222. 

2 Ionel Popa, op. cit., p. 54. 

3 Lucian Blaga, Daimonion, în vol. Zări şi etape. Text îngrijit şi bibliografie de Dorli 
Blaga, Bucureşti, Editura pentru Literatură, 1968, p. 228. 

goetheene asupra «demonicului», se încheagă o viziune personală a 
lui Blaga”!. Ideea a fost aplicată cu succes dramei în discuţie mai întâi 
de către Gh. Ciompec: „damnaţiunea lui Manole nu este cunoaşterea 
(precum la Faust), ci plăsmuirea, blestemul de a construi, obsesia 
operei (...) însăşi drama cunoaşterii derivă din tragedia vocației 
creatoare. Manole e mânat spre faptă de o forță launtrica tiranică, de 
o putere demonică (...) Personajul lui Blaga este o personalitate 
demonică - în sensul dat de Goethe cuvântului”?. Aplicat dramei şi 
personajului în discuţie ideea este acceptată şi de criticul literar V. 
Fanache: „Piesa lui Blaga înfăţişează astfel o nebănuită demonie 
bipolară, aparținătoare, pe de o parte, zonelor inconştientului, pe de 
alta, «puterilor» indicibile, sinteza acestei opoziții proiectându-se în 
condiţia de nenoroc a Mesterului, în starea lui de damnatie care nu-i 
permite să se definească pe sine şi nici să definească non-eul. (...) Dar 
la fel de suspendată într-un gol tragic rămâne şi predestinarea 
creatoare, care stăpâneşte omul ca o «boală» sau ca o «patimă», 
venind de undeva din necunoscut”3. Însă exegetul care a acordat cel 
mai mare credit daimoniei în interpretarea dramaturgiei lui Blaga 
este, probabil, Dan C. Mihăilescu: „«Dracii lui Hristos» — iată plastic 
formulată esenţa ambivalentei daimonice a meşterului, expresie 
echivalentă apetentei lui Blaga pentru sugestiile armonizatoare ale 
bogumilismului şi sofianismului. O energie constructivă supusă unei 
energii supreme (al cărei reflex este), care îi cere o acţiune 
distructivă-de-sine — pentru edificarea unui lăcaş de pomenire. Un 
act păgân la temelia spiritualităţii creştine”. Pentru o edificare 
prealabilă cu privire la semnificația conceptului rămâne 
indispensabilă o observație a criticului Ionel Popa: „DEMON este 


1 Alexandru Paleologu, Spiritul şi litera. Încercări de pseudocritică, Bucureşti, Editura 
Eminescu, 1970, pp. 73-94. 
2 Gh. Ciompec, op. cit., p. 125. 
3 V. Fanache, Lucian Blaga. Dramaturgul, în vol. Lecturi sub vremuri, Cluj-Napoca, 
Editura Motiv, 2000, p. 132. 
4 Dan C. Mihăilescu, Dramaturgia lui Lucian Blaga, Cluj-Napoca, Editura Dacia, 
1984, p. 81. 

cuvântul folosit probabil cel mai confuz. În limbajul blagian al 
filosofiei culturii cuvântul respectiv e o formă «prescurtată» şi 
«românizată» al grecescului daimon-daimonion (preluat din 
franceză) care in epoca veche avea înțelesul de entitate 
supranaturală, undeva între om şi zeu. Cu Socrate şi Platon apar 
primele încercări de a-i da un înţeles filosofic. Un pas înainte îl face 
Goethe. Pe această linie merge şi Blaga. «Daimonul» blagian nu are 
nimic de-a face cu demonicul crestin sinonim cu Satana. E preferabil 
ca in cazul lui Blaga sa folosim numai termenul de daimon, care tine 
de gândirea mitică a poetului, pe când demonic tine de teologie. 
Pentru o informare detaliată recomandăm eseul lui Blaga Daimonion, 
1926. Se mai poate consulta şi corespondenţa cu Cornelia 
Brediceanu”!. 

În volumul de eseuri Daimonion Blaga teoretizează prin ceea 
ce numeşte daimonionul exemplificarea artistică din 1927, Meşterul 
Manole: „Daimonionul, acea putere magică şi sacră care străbate cu 
linii de forţă vrăjitorească spaţiul înconjurător”? îşi va afla ipostaziere 
umană în Meşterul Manole, care va făuri o imagine: spirituală, a 
transcendentei în datele imanentei, prin posedare fatalistă a 
creatorului uman; ori estetică, a operei de artă, specifică exclusiv 
omului artist. Referindu-se la Goethe, Blaga observă că acesta 
„atribuie daimonionului şi oarecare transcendenta, aceasta îndeosebi 
fiindcă oamenii, pătrunşi de demonie, se comportă realmente ca nişte 
posedati de o putere ce-i depăşeşte”?. În aceste condiţii demonicul 
presupune anumite valenţe ale fatalitatii: „în unii oameni demonul 
devine o fatalitate”, aceşti supraviețuitori mistuindu-se intens, 
întrucât sunt caracterizați de „trăiri în ritm grăbit de tragică baladă, 
vieţi scurte repede mistuite de demonicul sălăşluit în ei ca o fatalitate 
de neînlăturat”+. „Că patima aceasta coborâtă de aiurea in om e foc ce 


1 Jonel Popa, op. cit., pp. 71-72. 
? Lucian Blaga, Daimonion, în vol. Zari şi etape. Text îngrijit şi bibliografie de Dorli 
Blaga, Bucureşti, Editura pentru Literatură, 1968, p. 229. 
3 Ibidem, p. 232. 
+ Ibidem, p. 232-233. 

mistuie preajmă şi purtător” se lamenta Manole în neputinta de a ieşi 
din datele fatalitatii, din „acest tarc al lumii fără scăpare”. Blaga 
exprimă predeterminarea condiţiei creatorului uman: „acest complex 
de fenomene: instinct creator, putere fascinantă de înrâurire, intuiţie 
divinatorie, ritm vehement de viata — ni se pare circumscris prin 
cuvântul «demonic» cu un nume pe care în zadar îl caută în altă 
parte mai sugestiv — iar imposibilitatea organică de a trăi altfel decât 
trăieşte e mai expresiv cuprinsă în cuvântul fatalitate decât în acela 

de determinism fiziologic de pildă”!. Patima creatoare a Mesterului 
Manole este o imposibilitate organică de a trăi altfel. Fatalitatea 
demonică o intuia Manole încă din prima replică a piesei, când cerea 
„altfel” de sfaturi decât cele mai „presus de fire”. Nu a putut primi 
nici un răspuns întrucât unica determinantă era tocmai aceea mai 
presus de fire: fatalitatea demonică. 

Întrucât Blaga îşi construieşte amplul eseu prin raportare la 
teoria goetheană a demoniei redăm un fragment relevant al 
concepţiei tânărului Goethe asupra fenomenului în discuţie, 
fragment preluat din Cartea XX din Poezie şi adevăr: „În natura vie şi 
în cea lipsită de viata, insufletita şi neinsufletita, ceva care nu se 
manifestă decât prin contradicții şi, de aceea, nu poate fi cuprins în 
nici un concept şi cu atât mai puţin într-un cuvânt. Acest ceva nu era 
divin, căci părea lipsit de rațiune; nu era uman, căci n-avea 
inteligenţă; nu era drăcesc, căci era binefăcător; nu era îngeresc, căci 
părea adeseori că arată plăcerea răutăcioasă de a produce rău. 
Semăna cu hazardul căci nu manifesta vreo consecință; amintea 
providenta, căci scotea in relief legături de fapte. Tot ce se mărgineşte 
părea că poate fi pătruns de acest ceva; dădea impresia că poate să se 
joace în voie cu mediul necesar existenţei noastre: concentra timpul şi 
extindea spaţiul. Părea că se complace numai în imposibil şi 
îndepărtează cu dispreţ de la sine tot ceea ce era posibil. Am dat 


1 Ibidem, p. 232-233. 

acestei fiinţe care apărea printre toate celelalte, pentru a le despărţi 
sau a le uni, numele de fiinţă demonică”. 

Pentru Blaga demonicul „ca element trans-uman, ca element 
cosmic” ne va trimite înspre valenţele magice ale acestuia: „înseamnă 
originar, o putere de înrâurire magică, căreia nimic nu i se poate 
opune. Demonicul e oarecum entitatea absolută, impersonală a vrăjii 
magice”?. Ne amintim că Manole s-a autosugestionat explicit că nu 
profesează „nici magie albă, nici magie neagră”. Momentul de extază 
în care o zideşte pe Mira rămâne însă un episod de trăire la graniţele 
firescului şi ale umanului, uşor de interpretat ca manifestare a 
demoniei creative în omul de geniu: „Când se manifestă în geniu 
demonul pare a fi aceeaşi putere, dar oarecum sublimată pe planul 
creatiunii sau al productivitatii.(...) în fenomenul geniului puterea 
magică a demonicului se sublimează, ea îndură o abatere din drum, 
o schimbare de direcţie, subtilizându-se în creaţii, păstrându-şi însă 
întotdeauna ceva din magia fantastică primordială. (...) demonicul 
creativ, fiind singurul producător — în planul spiritualităţii, dar în 
esenţial şi principala formă a demonicului, ba am putea zice — 
singura formă care înghite simpla magie a demoniei celeilalte 
[magică, n. a.]”3. Finalitatea demoniei magice primordiale constă in 
sublimarea acesteia în demonie creativă, care nu presupune însă 
datele maleficului transuman, ci dimpotrivă: „cum devine demonicul 
magic — demonic creator? — am răspunde: prin geniu, adică prin 
mijlocirea unei anumite anatomii spirituale, care transformă puterea 
demonică de natură magică, de obicei primejdioasă, în creaţie 
pozitivă binefacatoare”*. Am relevat deja natura creatorului de geniu 
în ceea ce îl priveşte pe Meşterul Manole. Asupra disocierii celor 
două forme ale demonicului s-a pronunţat lon Sân-Giorgiu: „Blaga 


1 Goethe, Poezie şi adevăr. Traducere de Tudor Vianu, Bucureşti, Editura Minerva, 
1967, p. 384. 
? Lucian Blaga, Daimonion, în vol. Zari şi etape. Text îngrijit şi bibliografie de Dorli 
Blaga, Bucureşti, Editura pentru Literatură, 1968, p. 270-271. 
3 Ibidem, p. 271. 
+ Ibidem, p. 272. 

are dreptate când disociază când diferenţiază un demonism primar 
«magic» şi un demonism derivat, «creator». El omite să adâncească 
însă fenomenul acestei demonii evolutive care la Goethe înglobează 
în demonicul propriu-zis toate acele forte nevăzute ce domnesc ca un 
destin în om, pentru ca din acestea să se dezvolte printr-o serie de 
purificări lăuntrice personalitatea creatoare, care nu e decât 
. Este exact o 

demonicul innobilat prin lupte si vesnicit prin fapte 
involuntară definiţie şi interpretare a naturii şi posturii Mesterului 
Manole. În logica extrapolată a lui Ion Sân-Giorgiu, Meşterul este o 
personalitate creatoare demonică şi deci predestinată. 

Interesant însă că eseul lui Blaga poate oferi răspunsul şi în 
ceea ce priveşte întreaga dilemă a moralității jertfei întru creaţie. 
Eseistul disociază şi distinge semnificația demonicului pe două 
planuri: „pe planul etic: faptele izvorâte din demonic stau întrucâtva 
în afara de legile moralei”; „pe planul estetic: demonul rezumă mitic 
irationalul artei”?. lar irationalul artei transcende legile moralității: 
„există deci o deformare pozitivă care poate să dobândească 
intruchipare artistică”3. Regăsim întocmai postura jertfei şi a faptei 
Meşterului Manole: jertfa este „deformată pozitiv” pentru a se realiza 
fapta, „întruchiparea artistică”. Totul este interpretarea acestora la 
nivel pur estetic. 

Ca o justificare a eternei prăbuşiri a construcţiei, dar şi a 
tentativei lui Manole, de a distruge şi crea deopotrivă, în momentul 
zidirii Mirei şi apoi, când vrea să dărâme construcţia de-abia înălţată, 
putem recurge la interpretarea conferită de Tillich demonicului: 
„După concepţia lui Tillich Demonicul e «dialectic», adică alcătuit 
din tendinţe contrarii: din una creatoare şi alta distrugătoare. 
Demonicul e unitatea puterii creatoare de formă şi distrugătoare de 
formă. Demonicul se deosebeşte de Satana tocmai prin elementul său 


1 Ton Sân-Giorgiu, Personalitatea lui Goethe, în „Revista Germanistilor Români”, 
Anul I, nr. 1, 22 martie 1932. p. 59. 
> Lucian Blaga, Daimonion, în vol. Zari şi etape. Text îngrijit şi bibliografie de Dorli 
Blaga, Bucureşti, Editura pentru Literatură, 1968, p. 277. 
3 Ibidem, p. 280. 

pozitiv. Satanicul e numai distrugător, negativ (...). Demonicul e la 
Tillich putere creatoare şi distrugătoare în acelaşi timp”!. Demonicul 
ca dialectică a contrariilor poate argumenta nu doar natura şi 
determinanta creaţiei Meşterului Manole, ci întreaga paradigmă 
conceptuală şi estetică blagiană, acea coincidentia oppositorum întru 
unitate absolută. De remarcat intuiţia criticii literare de a afla un 
corespondent al  demonicului în dimensiunea principiului 
transcendent care guvernează dramaturgia lui Blaga: „Fondul cosmic 
are o configuraţie mai complicată decât credea autorul lui Zamolxe, 
Orbul nu e numai puterea creatoare a naturii, ci şi cea distructivă. 
Aceste două feţe ale ei au fost ipostaziate mitic şi numite deosebit, 
dar aparţin aceleiaşi entităţi”?. Eseistul conchide: „găsim în noţiunea 
demonicului o îmbinare de plus şi minus, de afirmare şi negare, de 
pozitiv şi negativ; (...) demonicul e dincolo de orice măsură, dincolo 
de rational, adică un ce — disproporționat, irațional şi într-un anume 
sens insondabil”®. 

Dacă atribuim Mesterului Manole caracteristicile insondabile 
ale unui creator demonic, opera sa artistică se va justifica dincolo de 
moralitatea şi transcendenta creştină, într-o dimensiune a valorii 
esteticii pure: „Orice creaţie autentică, insondabilă prin mijloace 
raţionale, care veacuri de-a rândul nu încetează să fascineze 
închipuirea muritorilor duce spre demonic. lar creaţiile acestea pot să 
fie poeme, simfonii, catedrale, tablouri, mituri, teorii, ipoteze, idei, 
construcţii, fapte. Demonice pot să fie toate acestea atunci când ele 
sunt în stare să încânte magic generaţii de oameni şi când ele opun o 
rezistenţă oricărei încercări de a le înţelege exhaustiv prin simple 
mijloace intelectuale“+. Să ne reamintim: creaţia lui Manole, o 


1 Ibidem, p. 280-281. 
2 George Gana, Teatrul lui Lucian Blaga, în vol. Lucian Blaga, Opere 3. Teatru. Ediţie 
critică şi studiu introductiv de George Gană, Bucureşti, Editura Minerva, 1986, p. 
XXXVII. 
3 Lucian Blaga, Daimonion, în vol. Zări şi etape. Text îngrijit şi bibliografie de Dorli 
Blaga, Bucureşti, Editura pentru Literatură, 1968, p. 285. 
4 Ibidem, p. 268. 

biserică, este o „minune”, care „cântă peste toată ţara”. Ea a generat 
un poem, legenda populară, un mit, al construcţiei, idei, teorii şi 
ipoteze referitoare la statutul şi natura omului de geniu şi a creaţiei 
artistice care necesită jertfirea omenescului întru absolutul estetic. 
Întreaga paradigmă a Meşterului Manole duce către demonicul 
creativ, în interpretarea oferită de eseistica autorului. lar pentru 
Blaga, pe urmele lui Goethe şi Tillich, demonicul este deosebit de 
Satana sau de Dumnezeu, este o forță ontică absolută care se 
manifestă în ontologia omului de geniu ca patimă creatoare, cu 
următoarele caracteristici: instinct creator, putere fascinantă de 
înrâurire, intuiţie divinatorie, ritm vehement de viata. ,,... sunt 
puterile! Ele dispretuiesc întinderea locului şi ies când vrei de sub 
legile vremii. Le crezi aici, şi ele din întâia beznă răspund. Le crezi 
acolo, şi ele dantuiesc cu infricosare in noi” (I, 1). 


Bogumil vs. bogomilism 


Pentru a lămuri in ce măsură se face trimitere prin acest 
personaj la credința medievală a bogomilismului vom lua în 
considerare aprecierile lui loan Petru Culianu! cu referire la „dogma” 
„ereziei”, expunerea autorului fiind extrem de solid argumentată 
bibliografic. Primele izvoare care se referă la bogomilismul bulgar 
sunt indirecte: a doua scrisoare a patriarhului din Constantinopole, 
Theofilact, către Petru, ţarul bulgarilor (940-50) şi Tratatul contra 
bogomililor al lui Cosma Preotul, compus puţin după 972. Urmează 
cronologic mult mai bogatele izvoare bizantine: Epistula invectiva, 


1 Joan Petru Culianu, Gnozele dualiste ale Occidentului. Istorie şi mituri. Ediţia a doua. 
Traducere de Tereza Culianu-Petrescu. Cuvânt înainte al autorului. Postfata de H.- 
R. Patapievici, laşi, Editura Polirom, 2002, p. 240-263. 

scrisoare a călugărului Eftimie din mânăstirea Maicii Domnului, 
Constantinopole, de pe la 1050; Allexiada Annei Comena, datând din 
1148, povesteşte amănunţit prinderea prin şiretlic şi executarea 
conducătorului impenitent al călugărilor, Vasile; credințele 
bogomililor expuse de Vasile sunt notate de istoricul ecleziastic 
Eftimie Zigabenos în Panoplia dogmatica. Există un singur izvor 
bogomil direct, Interrogatio Johannis (Întrebările lui Ioan), apocrif adus 
din Bulgaria in timpul episcopului cathar lombard Nazarie din 
Concorezzo (pe la 1190) si tradus in latina. 

Primul aspect frapant şi greşit interpretat al dogmei 
bogomilice face directa trimitere la creatie: dupa ce Sathanas a fost 
alungat de la locul sau de conducere şi din sălaşurile cereşti, acesta 
primeşte, împreună cu îngerii săi răzvrătiți, clementa din partea 
Tatălui, anume un răstimp de 700 de ani de odihnă pe firmament. În 
acest răgaz Sathanas pune să i se construiască lumea la care visa: el 
nu e creatorul, ci doar arhitectul lumii. Deşi Sathanas este cel care 
comandă, împărțirea apelor are loc numai la ordinul Tatălui invizibil 
(sed precepto patris), care în felul acesta se amestecă în organizarea 
cosmosului inferior. loan Petru Culianu atrage atenţia că ereziologiile 
atribuie Diavolului prin exces sau din neatentie creația lumii vizibile!. 

Din mitul bogomil se pot distinge apoi câteva consecinţe 
doctrinale şi etice extrem de interesante: considerându-se adevărații 
discipoli ai lui lisus ei se doresc a fi encratiti, din dorinţa de a imita 
viaţa îngerilor, conform unui verset biblic: „Ei sunt ca îngerii lui 
Dumnezeu în cer, în împărăţia cerurilor”, eunuchi... propter regnum 
caelorum (Matei, 19, 10-12); preferă interpretarea simbolică, spirituală, 
acceptiei literale a miracolelor; resping botezul, euharistia, cultul 
crucii, cultul Fecioarei şi al Sfinţilor, icoanele şi moaştele, ierarhia 
ecleziastică, liturghia şi rugăciunile ortodoxe — acceptând ca unică 
rugăciune Tatăl nostru. Şi, mult mai relevant, cred că edificiile 
materiale ale bisericilor sunt ascunzişurile lui Satan şi incită la 
nesupunere civilă căci, dispretuind bogăţia şi autoritatea, vor sa 


1 Cf. loan Petru Culianu, op. cit., p. 242. 

mimeze înseşi temeiurile ordinii sociale. Resping dogma învierii 
morţilor si a judecății de apoi. Se prefac, totuşi, a fi creştini 
exemplari!. 

loan Petru Culianu argumentează cu succes că dogma 
dualismului bogomil este o falsă problemă. „Dualism” este definit ca 
opoziţia a două principii, dar opoziţia dintre Dumnezeu şi Diavol 
este îndoielnică în bogomilism şi deci cel din urmă cu greu poate fi 
definit ca principiu a ceva. Diavolul, un înger de mare rang, alungat 
din ceruri pentru că a vrut să imite puterea Tatălui, nu este autorul 
lumii inferioare; el nu este, literal, decât demiourgos, artizanul, cel care 
meştereşte lumea plecând de la elemente preexistente, în această 
acţiune intervenind chiar Tatăl. De vreme ce Diavolul este arhitect al 
lumii fără să fie principiu a ceva, de vreme ce el este o entitate 
subordonată lui Dumnezeu şi nu face răul decât pentru că 
Dumnezeu i-a permis-o (Dumnezeu nu-i autorul răului, dar îi 
tolerează existența din milă), doctrina bogomililor nu este dualistă, ci, 
eventual, pseudodualistă. 

Mitul bogomil dă dovadă de o remarcabilă subtilitate în a 
afirma şi a nega în acelaşi timp că Satan ar fi creator a ceva. 

Există în Meşterul Manole o afirmaţie a starețului Bogumil care 
a determinat conştiinţa critică să îl interpreteze în mod tradiţional ca 
exponent al dogmei mitice bogomilice: „Şi dacă întru veşnicie bunul 
Dumnezeu şi crâncenul Satanail sunt fraţi? Şi dacă îşi schimbă 
obrăzarele înşelătoare, că nu ştii când e unul şi când e celălalt? Poate 
că unul slujeşte celuilalt. Eu, stareţ credincios, nu spun că este aşa, 
dar ar putea să fie” (I, 1). Alexandru Paleologu susţine că „starețul 
Bogumil, care îndeamnă la sacrificiu, emite ipoteza bogomilică”?. 
Titus Bărbulescu chiar inventariază temele bogomilice prezente în 
dramaturgia lui Blaga, precizând însă că acestea ar fi „variante ale 
temei maniheiste a forţelor Răului şi Binelui care coexistă în această 
lume”, bogomilismul pornind „de la ipoteza că bunul Dumnezeu şi 


1 Ibidem, p. 248-249. 
2 Alexandru Paleologu, op. cit., p. 73-94. 
150 


Diavolul au prezidat împreună la facerea lumii şi că ei continuă să 
participe, şi unul şi celălalt, la crearea lucrurilor şi ființelor din zilele 


WY 


noastre”!. Pe aceasta logică Titus Bărbulescu identifică tema 
bogomilică in: Tulburarea apelor prin mitul lui lisus Pământul; Ivanca, 
prin „vechea poveste” narată pictorului Luca de Slujnică (Actul IV); 
Meşterul Manole, prin afirmaţia citată a stareţului Bogumil, meşterul 
părând chiar a se supune „fatalităţii bogomilice”?; Arca lui Noe, unde 
Moşul şi Nefârtate au participat şi participă la creaţie, totul fiind 
complementar. Eugen Todoran merge pe aceeaşi logică a 
interpretării: „Numele stareţului nu este ales la întâmplare, el 
reprezentând erezia numită după călugărul Bogumil, care admitea 
egalitatea cerescului cu pământescul în orice făptură”3. Nu departe se 
situează şi interpretarea lui Dan C. Mihăilescu: „Semnul dual- 
armonizator al numelui său, care însumează teoretic vitejia lui 
Nefârtate şi lumina lină a lui Fârtate, se opune aparent unităţii 
puternice a deciziilor sale; în fond, această unitate se sprijină pe o 
totală acceptare iniţială a conjugării celor două planuri, demonic şi 
sacral, în numele Zidirii”. Însă se remarcă salutar şi opinia contrară, 
care încearcă să identifice şi locul exact ocupat de acest personaj în 
cadrul gândirii estetice a dramaturgului: „Replica lui nu e în fond 
bogomilică (cum ar sugera-o numele personajului), ci blagiană. 
Fondul cosmic are o configuraţie mai complicată decât credea 
autorul lui Zamolxe, Orbul nu e numai puterea creatoare a naturii, ci 
şi cea distructivă. Aceste două feţe ale ei au fost ipostaziate mitic şi 
numite deosebit, dar aparţin aceleiaşi entităţi”5. Însă în paradigma 
acestei interpretări aparent minoritare, dar indubitabil autentice şi 


1 Titus Barbulsecu, op. cit., p. 86-88. 
2 Ibidem, p. 88. 
3 Eugen Todoran, Lucian Blaga. Mitul dramatic, Timişoara, Editura Facla, 1985, p. 
100. 
+ Dan C. Mihăilescu, op. cit., p. 105. 
5 George Gană, Teatrul lui Lucian Blaga, în vol. Lucian Blaga, Opere 3. Teatru. Ediţie 
critică şi studiu introductiv de George Gană, Bucureşti, Editura Minerva, 1986, p. 
XXXVII. 

corecte, a rolului performat de Bogumil în piesa lui Blaga, 
consideratiunile Marianei Sora instituie elocvent certitudini, într-un 
studiu timpuriu. Strict cu referire la personajul Bogumil, Mariana 
Şora aminteşte subsidiar, într-o notă: „Ca poet, Blaga avea toată 
libertatea de a folosi un nume asociat cu o anumită doctrină, fără ca 
vederile exprimate de personajul ce poartă acest nume să corespundă 
întocmai celor recunoscute ca fiind ale personajului istoric şi ale 
sectei sale. În interpretare însă e eronat să se ia drept «bogumilism» 
«coincidenta contrariilor» susținută de acest purtător de cuvânt al 
autorului. Echivalenta contrariilor afirmată aici e opusă dualismului, 


II 


spre deosebire de bogumilism, care e manicheic”!. Blaga a avut, 
probabil şi paradoxal, cel mai mare moment de neinspiraţie 
numindu-şi acest personaj, altfel absolut necesar în construcţia 
ideatică a dramei, Bogumil. 

Pe fond credinţa starețului Bogumil poate fi apropiată celei 
bogomilice, cu precizarea însă că bogomilismul nu este de sorginte 
maniheistă, după cum se constată o eronată percepere a rosturilor 
mitului (în maniheism Demiurgul este bun, iar tenebrele sau hyle n- 
au fost create de nimeni). Bogumil exprimă într-adevăr posibilitatea 
ca la crearea lumii vizibile şi implicit a omului atât Dumnezeu cât şi 
Diavolul să fi contribuit prin consens. Dar credinţa acestuia a 
infratirii celor doi rămâne ambiguă şi emisă doar cu titlul de ipoteză. 
În ultimă instanţă corect ar fi să relevăm afinitatea existentă — iar 
paradoxal — între bogomilism şi ortodoxism pentru a înţelege şi rolul 
actantial ambiguu performat de Bogumil prin prezumția sa 
inconsistent asumată. loan Petru Culianu constată că atitudinea 
dogmatică a bogomililor „poate oricând să fie rânduită între limitele 
ortodoxiei. Aceasta, după cum ştim, nu contestă lucrarea Diavolului 
— îngerul căzut — in lume şi asupra omului; dar face din ea o putere 
aservită lui Dumnezeu. Altfel spus, poziţia ortodoxă recunoaşte din 
plin existenţa şi rolul Adversarului, precizându-i funcțiunea în 


1 Mariana Şora, Cunoaştere poetică şi mit în opera lui Lucian Blaga, Bucureşti, Editura 
Minerva, 1970, p. 87. 
152 


n1 


cadrul monarhiei divine”!. Prin urmarea ceea ce deosebeşte pe fond 
bogomilismul de ortodoxism este doar locul exact ocupat în cadrul 
monarhiei divine de către Diavol şi mai ales relația exactă dintre cei 
doi, Sathanas şi Dumnezeu, la crearea lumii vizibile. 

Să concluzionăm că Lucian Blaga exprimă prin Bogumil mai 
degrabă confuzia înţelegerii populare a raporturilor dintre 
Dumnezeu şi Diavol, mai ales cu referire la momentul genezei 
universului vizibil, confuzie, inconsistenta care dealtfel a si facut 
posibilă apariţia şi manifestarea mitului „eretic” în Balcani, inclusiv 
în „timpul mitic românesc” al piesei. Aceasta în conformitate cu 
credinţa filosofului cu privire la „coruperea” ortodoxiei româneşti de 
elemente „păgâne”, de mitologii naive autohtone. În acest sens 
deosebit de concludente rămân consideratiunile lui Ionel Popa: 
„Blaga a fost refractar teologiei creştine. Scriitorul şi filosoful au fost 
fascinati de Mister (Taină), de Fire, Cosmos. În această fascinatie un 
rol însemnat l-a avut contactul profund cu mentalitatea şi cu cultura 
populară [în substratul ei mitic]. Acest contact îi va menţine şi îi va 
potenţa sensibilitatea metafizică nativă. Contactul catalitic cu 
Filosofia şi Expresionismul îl va determina să-şi caute şi să-şi 
găsească nota sa personală pe fondul general al unei specificitati 
etnice de coloratura creştin ortodoxă, dar mai mult, pe «fondul 
nostru nelatin». În nici un caz dintr-o autentică trăire religioasă, ci 
din raţiuni artistice şi chiar teoretico-filosofice se va apleca asupra 
ortodoxismului. El rămâne străin de dogma şi teologia ortodoxă şi a 
refuzat orice angajare. Este o mare greşeală să afirmi că 
«Dramaturgia lui Blaga stă sub semnul spiritualităţii creştine». (...) / 
Elementul creştin-ortodox prezent în opera sa este scos de sub 
jurisdicţia Bisericii şi a teologiei sale. Blaga în măsura în care este 
persoană religioasă aderă la religia firescului organic, la creştinismul 
popular cosmicizat (Mircea Eliade). Este acel creştinism care a 
asimilat «relicve» din păgânismul autohton, relicve ale «fondului 
nostru nelatin» — tracic şi dacic. (...) / Meşterul Manole nu e o operă cu 


1 Joan Petru Culianu, op. cit., p. 255. 

o problematică creştin-ortodoxă. Actul de plăsmuire situează pe om 
în orizontul misterului şi pentru revelare făcându-l creator de 
cultură. Toate elementele de religiozitate ortodoxă prezente în piesă 
au rolul de a «conştientiza» frământările inerente oricărui act creator. 
Toate sunt componente estetice ale textului şi ale spectacolului 
teatral. Ele construiesc un «spaţiu dramatic»”!. 

Majoritatea consecințelor faptice ale credinţei bogomilice nu 
se regăsesc în istoria piesei: encratismul discipolilor, respingerea 
botezului, a euharistiei, a cultului crucii, al Fecioarei şi al Sfinţilor, a 
icoanelor şi a moaştelor, a ierarhiei ecleziastice, a liturghiei şi a 
rugăciunilor, a învierii morţilor şi a judecății de apoi, nesupunerea 
civilă. Toate acestea nu sunt blamate şi recuzate în piesă, ba unele 
sunt chiar afirmate în sens „ortodox” în momente cheie. Şi, poate cel 
mai relevant, nu există finalmente perceperea înţelegerii bisericii ca 
lăcaş de cult al Diavolului, ci ca edificiu principial destinat slăvirii lui 
Dumnezeu. Aşadar, problema apartenenţei lui Bogumil la 
bogomilism, şi prin el a întregului univers mitic al piesei, o falsă 
problemă, sau, mai corect, o dezbatere superficială şi superfluă, căci 
drama şi mai ales dimensiunea estetică sunt determinate şi 
întreţinute de o altă polemică, exprimată tot de Bogumil: jertfa 
umană. 

Imediat după emiterea unei prezumtive ipoteze bogomilice, 
starețul Bogumil o şi repudiază prin exprimarea unei alte credințe, 
cea la care se raportează cu abnegatie şi obscurantism: „Şi-atunci 
toate socotelile minţii stângace sunt fără de rost şi singură 
stăpânitoare rămâne credinţa sângeroasă, pe care noi oamenii o 
aducem cu noi din întunecime de veac. Cine vrea jertfa? Întrebările 
noastre nu răzbat până-n prăpăstiile albastre, de unde ni s-ar putea 
răspunde, de aceea în nici o vorbă de-a mea nu vei găsi nici o urmă 
de întrebare” (I, 1). Bogumil se referă aici la credinţa ancestrală, care 
transcende determinări mitico-temporale stricte, ce susţine că omul 
trebuie să jertfească fie un animal, fie o ființă umană, într-un ritual 


1 Ionel Popa, op. cit., p. 56-58. 

magic, ce validează locul construcţiei. Mircea Eliade este cel care 
oferă argumente suficiente pentru o interpretare de această factură a 
necesităţii jertfei cerute de Bogumil: ,,...ritualul de construcţie este si 
el o consecinţă «teoretică» a unui mit cosmogonic şi a unei întregi 
metafizici arhaice, care afirmă că nimic nu poate dura dacă nu are 
«suflet» sau nu este «<însufleţit»”!. O fiinţă dragă trebuie să fie zidită 
pentru a se asigura perenitatea operei: „Sufletul unui om clădit în zid 
ar ţine laolaltă încheieturile lăcaşului până-n veacul veacului. Nu 
vrei să pui odată capăt acestei griji? Ce e trupul ăsta? Râia sufletului. 
Făptuieşte, nu cumpăni! Sufletul iese din trupul hărăzit viermilor 
albi şi păroşi şi intră în trupul bisericii, hărăzit veşniciei. Pentru suflet 
e un câştig. Manole, fa-ti cruce larga si picura-ti pe inimă ceara asta 
topită: numai jertfa cea mare poate să ajute!” (I, 1). Această replică a 
lui Bogumil pare a se încadra într-una din interpretările posibile ale 
necesităţii însufleţirii locului construcţiei: ,,... scopul urmărit prin 
sacrificiile de construcţie este să se transforme sufletul victimei într- 
un demon protector”?. Critica literară a preluat şi acest aspect 
antropologic ca explicaţie pentru ritualul jertfei din drama lui Blaga, 
relevând însă, pe urmele hermeneutului antropolog Mircea Eliade, 
adevăratul sens al necesităţii „însufleţirii” creaţiei: „Legendele 
«zidirii», a căror semnificaţie se redescoperă prin integrarea lor 
tipologică în miturile cosmogonice, în structura mentală arhaică 
implică ideea că lumile au fost făcute prin sacrificarea unor fiinţe 
primordiale, omul este creator prin repetarea actelor acestor fiinţe”?. 
Creaţia umană ar fi o tentativă de reiterare a creaţiei divine din illo- 
tempore. 

Cert este că Bogumil intervine radical în zbuciumul sufletesc 
al lui Manole. Intervenţia sa a fost interpretată fie ca o încercare de a- 
i abate gândurile de la rosturile cunoaşterii şi a-l îndemna spre actul 


1 Mircea Eliade, Comentarii la Legenda Meşterului Manole, în vol. Meşterul Manole. 

Studii de etnologie şi mitologie. Ediţie şi note de Magda Ursache şi Petru Ursache. 

Studiu introductiv de Petru Ursache, laşi, Editura Junimea, 1992, p. 65. 

2 Ibidem, p. 88. 

3 Eugen Todoran, Lucian Blaga. Mitul dramatic, Timişoara, Editura Facla, 1985, p. 95. 

creator, ceea ce ar fi o dovadă a virtuţilor spirituale ale autorului!, fie 
ca dovadă a unei concepţii metafizice, după care elanul înfăptuirii 
lucrurilor frumoase are ca punct de plecare răul. Pentru Bogumil 
apelul la implicarea htonicului în necesitatea jertfei rămâne 
încadrabil în logica unui misticism teluric, introducând ca 
determinante ineluctabile ale jertfei umane absconsele „puteri ale 
pământului”: „Nu e apă şi nu e foc — sunt puterile! Ele dispretuiesc 
întinderea locului şi ies când vrei de sub legile vremii. Le crezi aici, şi 
ele din întâia beznă răspund. Le crezi acolo, şi ele dantuiesc cu 
înfricoşare în noi” (I, 1). „Vorbind despre «puterile» care intervin 
malefic, depăşind voinţa creatoare a Mesterului, dramaturgul se 
menţine într-un spaţiu ambiguu, evitând orice nominalizare, după 
cum este evitată şi originarea pasiunii lui Manole. «Puterile» care 
impun jertfa, ca şi o dorinţă halucinantă de a construi, aparţin 
probabil lui Dumnezeu, Diavolului sau altcuiva, oricum ele se află 
dincolo de lumina raţiunii, ca nişte chinuitoare coşmaruri şi 
imperioase porunci”$. 

Pentru Bogumil puterile omului sunt puterile firii, concepute 
ca spirite ale pământului, spirite care ar cere jertfa vieţii întrucât în 
întreaga fire viaţa din viaţă se naşte. Prin acest straniu spirit al firii 
omeneşti şi „pământeşti” nu ni se exprimă doar un caz de atavism 
funciar fiinţării cu sorginte in illo-tempore, ci ni se şi indică şi o 
posibilitate speculativă de a decodifica inerenta jertfei nu ca urmare a 
fatalitatii determinate de sacru, ci, dimpotrivă, ca urmare a unei 
manifestări „fireşti” a liberului arbitru uman ce implica axiomatic 
sacrificiul vieţii întru creaţie. Erezia lui Bogumil rămâne un exemplu 
de misticism extatic şi nebulos, în care credinţa declarat autentică a 


1 Cf. Edgar Papu, Soluțiile artei în cultura modernă, Bucureşti, Editura Cugetarea, 
1943, p. 90. 

2 Cf. Eugen Todoran, Lucian Blaga. Mitul dramatic, Timisoara, Editura Facla, 1985, p. 
101. 

3 V. Fanache, Lucian Blaga. Dramaturgul, în vol. Lecturi sub vremuri, Cluj-Napoca, 
Editura Motiv, 2000, p. 131-132. 

personajului se lasă coruptă şi complicată de elemente păgâne, 
situându-l astfel la egală distanţă de încercarea inutilă de a-l încadra 
în datele ortodoxismului, bogumilismului, htonicului animist etc. În 
egală măsură cu Manole însuşi Bogumil este stăpânit de patima 
creatoare, dar spre diferenţă de meşter stareţul este caracterizat de o 
credinţă oarbă, neproblematică, în numele căreia viata este 
dispensabilă, un mijloc de a atinge scopul unic, edificiul care 
demonstrează prin existenţa sa materială valabilitatea credinţei 
spirituale. 

Bogumil „iese pe uşa din stânga” la finele primei scene a 
dramei pentru a nu mai reveni în istoria dramei decât în contextul 
penultimei scene, o dată cu alaiul domnitorului, când, din punctul 
lui de vedere, nu face decât să constate că toate s-au împlinit în 
conformitate cu credința sa neproblematizantă. Consideră ca 
Meşterul Manole, creatorul uman, nu este decât rezultatul şi 
instrumentul voinţei divine, „alegere şi har”, iar greşeala omului, 
care il împinge către suferinţă şi neimplinire, o constituie tentatia 
judecarii cu propria rațiune: „Nu cântări, nu socoti. Crede!”, iar când 
Manole renegă explicit credinţa, reacţia stareţului este tipică pentru 
un sacerdot creştin: „Îmblânzeşte-ţi, Manole, cuvintele. Crede! Nu 
judeca, nu cântări. Nu carti. Nu socoti. Crede!” (V, 3). Aici nu face 
decât să reia primele sale cuvinte din piesă, „Nu mai măsura!” (I, 1), 
cuvinte de extracţie biblică, al căror sens este acela de lege 
existenţială şi spirituală. Se dovedeşte un reprezentant tipic al 
obscurantismului religios, în numele căruia este dispus să îl disculpe 
pe Manole de orice vină, implicit de omucidere: „[i se va ierta 
păcatul acesta, şi altele încă o mie”, mergând pe logica „mare e 
durerea ta, ascunse căile Domnului” (V, 3). 

Misticismul lui Bogumil este însă explicabil şi printr-o 
concepţie filosofică a lui Blaga, numită perspectivă sofianică, viziune 
a unei mişcări de sus în jos a transcendentei, pentru a se arăta in 
categoriile organicului, acesta fiind asimilat în grad cu 
transcendentul, pământul devenind astfel un echivalent al cerului: 
„Numai poporul român a crezut că jertfa ţine cumpănă unei fapte 

cereşti. Meşterul Manole îşi jertfeşte soţia pentru o biserică. lată o 
sublimare «sofianică» a străvechiului motiv de aproape incredibilă 
cruzime. Adânc statornicită trebuie să fi fost orientarea sofianică în 
sufletul poporului românesc, dacă el a ştiut să împrumute această 
transfigurare unui motiv, cu care s-au luptat fără putinţă de 
sublimare toţi vecinii săi, naufragiati în practicitate sau in 
medievalism  eroic”!. Conform acestei perspective, specifice 
ortodoxiei, s-ar putea susține că jertfa propusă şi susținută cu 
îndârjire de Bogumil s-ar datora unei interpretări locale a 
interdependentei dintre uranic şi htonic, dintre imanent şi 
transcendent, prin care trupul uman ar fi primitor receptacol pentru 
a da expresie naturii divine, ar primi în datele sale infuzia 
transcendentă, rezultatul fiind, desigur, anonimizarea frânturii 
omeneşti şi crearea edificiului de celebrare a ordinii absolute. Blaga 
afirma: „Entelehia sau Ideea, pe care tinde s-o realizeze demiurgul 
creştin, nu este forma de supremă plenitudine biologică, ci forma 
sofianic transfigurată. Această formă coincide, ca expresie cu statica 
mântuitului. Natura pe care o plăsmuieşte demiurgul creştin este 
natura-biserică”?. Conform solicitării lui Bogumil viziunea se 
complică, demiurgul nu mai poate fi numit creştin, natura plăsmuită 
va fi femeia-biserică, iar interpretarea oferită sofianicului rămâne 
proprie dramei lui Blaga, categoriile şi lotul organicului ca receptacol 
pentru natura divină impunând mai degrabă o disertaţie cu trimitere 
către condiţia artistului stăpânit de patimă creatoare, şi nu a 
credinciosului inspirat de pronia divină. 

Bogumil este personajul prin raportare la care Manole se 
autodefineşte cu predilecție ca artist surprins între fagaduinta şi 
tăgadă. Starețul îi cere constant şi formal fapta, iar meşterul 
problematizează mereu, ca răspuns de fond, natura faptei, 
determinările şi articulațiile intime ale înfăptuirii creaţiei artistice. 


1 Lucian Blaga, Perspectivă sofianică, in vol. Trilogia culturii II. Spațiul mioritic, 
Bucureşti, Editura Humanitas, 1994, p. 98-99. 
2 Ibidem, p. 102. 

Ingenuitate angelica şi/sau valență stihiala 


Titus Bărbulescu identifică tema femeii mântuitoare în 
dramaturgia lui Blaga, rolul ei părând a fi mai mereu acela de a 
izbăvi „nebunia bărbatului”, de a-i arăta o cale de mântuire, chiar 
dacă ea va fi jertfită în această trecere!. Fapta femeii mântuitoare 
constă în a lumina conştiinţa tulburată a bărbatului, de a o conduce 
la punctul de ruptură eliberatoare sau mântuitoare. În cazul Mirei 
jertfa ei ar fi cu atât mai sfâşietoare cu cât ea nu fusese niciodată de 
acord cu aceasta. 

Interpretarea semnificației acestui personaj rămâne aparent 
constantă în conştiinţa criticii literare: „Nevasta Meşterului e cea mai 
pură figură din teatrul lui Blaga. (...) Mira e femeia-copil, candoarea 
însăşi, e viaţa pe care o iubeşte Manole şi pe care ea o apără 
aşezându-se cu nevinovăție în cale destinului pe care nu-l intelege”?; 
„În contrapunctică armonizare cu demonicul Manole, Mira 
reprezintă candoarea desăvârşită unde demonicul nu are acces. (...) 
Mira rămâne (ca în varianta Alecsandri) o întrupare a inocentei şi — 
prin acest statut caracterologic amplifică uluitor rezonantele 
tragediei. (...) ipostaza paradisiacă a omului, opusă demonicului 
Manole”’. 

De la prima apariţie în istoria dramei, Mira se şi raportează 
premonitoriu la biserică, aparent glumind cu Manole (|... s-ar putea 
întâmpla ca într-o zi — pe ea s-o numesti Mira, iar pe mine — biserica 
, L3). În aceeaşi scenă Mira 


1” 


ta. Si zăpăceala ar fi cumplită — ha-ha 
emite si ipoteza prin care prezumtiva ei moarte i-ar inlesni 
meşterului creaţia (,,... să zicem, atunci, că fără veste as muri. Ştiu ca 


1 Titus Bărbulescu, op. cit., p. 92. 
2 George Gană, Opera literară a lui Lucian Blaga, Bucureşti, Editura Minerva, 1976, p. 
355-364. 
3 Gh. Ciompec, op. cit., p. 133-135. 

nici o altă femeie nu ti-ar putea fi mângâiere. Dar cel putin turlele, 
turlele s-ar ridica atunci mai subţiri, cerându-mă înapoi cerului”, |, 
3). „Niciodată consimtirea la jertfă n-a fost mai ambiguu formulată; 
vorbele o afirmă fără echivoc, dar construirea scenei ca joc anulează 
seriozitatea spuselor; cum comportarea ulterioară a Mirei nu 
confirmă nimic din ceea ce spune acum glumind (?) — suntem în plin 
mister”!. Jucând pe spatele lui Găman, din dorinţa de a risipi 
îngândurarea Meşterului, Mira exprimă o alegorie anticipativă, chiar 
dacă pentru ea totul nu este decât o experienţă ludică, „un fel de 
extaz ştrengăresc”: „Tu eşti pământul marele, eu sunt biserica — 
jucăria puterilor! Seninătate — vreau (...). Vreau să se sfârşească odată 
povestea aceasta de spaimă şi tristă nebunie”; „Vezi ce bine mă tin, şi 
nu sunt nici var, nici cărămidă. Seninătate — când sunt între voi! Şi 
puțină lumină! (...). Nu m-am prăbuşit. Trupul meu e întreg, arcurile 
întinse, os nu s-a spintecat - stâlpii sunt drepţi! Răbdare numai 
intunecatilor. Şi într-o zi nici biserica n-are să se mai năruie. Cum ar 
putea să stea, dacă nimenea nu lucrează râzând la ea?” (I, 3). Femeia 
care nu a născut în cei şapte ani de fericire alături de Manole tocmai 
şi-a anticipat unica naştere, de factură estetică. „Seninătate” şi 
„lumină”, lexeme ce revin în monologul ei, sugerează acea 
plenitudine a fiintarii pe care o va zămisli când va înălța în lumină 
odorul ei absolut, biserica. Însă unicul vlăstar al creatorului şi al 
femeii sale iubite, creaţia artistică, le va răpi amândurora destinul 
fiintarii în dimensiunea devenirii şi-i va proiecta dincolo de tărâmul 
mărginirii. Este aici anticipată şi durerea desăvârşirii, nu doar 
seninătate şi lumină. Eugen Todoran interpretează astfel momentul: 
„Poetic vorbind, scena nu este decât o metaforă a jertfei împlinite de 
om cu bucuria de a construi, deci cu sentimentul eliberat de teroarea 
superstiţiei”?. 

Însă Dan C. Mihăilescu îşi asumă o interpretare originală a 
rolului care îi revine Mirei în dezvoltarea conflictului dramatic. El o 


1 Ibidem, p. 138. 
2 Eugen Todoran, Lucian Blaga. Mitul dramatic, Timişoara, Editura Facla, 1985, p. 
104. 

160 


consideră, în scena amintită, drept o alternare de ipostaze ale naturii 
apolinice şi dionisiace, care vor conduce, în episodul jocului pe 
spinarea lui Găman, către relevarea daimoniei personajului surprins 
într-o „incantaţie bachanală”: „Dar mai ales jocul ei de exorcizare a 
pământului, ipostaziat în urieşenia însomnurată a lui Găman, jocul 
eliberator de energii şi ritual-homeopat, ce-şi are obârşia în aceeaşi 
combustie instinctuală teribilă care-o făcea pe Nona să alerge goală 
sub şuvoaiele ploii, mai ales în acest joc, aşadar, apare cel mai 
pregnant natura daimonică întrupată şi în Mira, atât în gestica 
dansului, cât si în formulele folosite. / Formularea autorului — «intr- 
un fel de extas ştrengăresc sare cu picioarele pe Găman» (s. n.) — 
anulează şăgălniciile ca atare prin suprapunerea jocului pe un fond 
arhetipal, cel al ritmurilor de fertilizare, racordând-o astfel pe Mira la 
condiţia ritual-matricială a Zemorei. Ingenuitatea «angelică» a Mirei 
este doar una din feţele personajului, cea de-a doua fiind cea care s-a 
însoţit în fapt cu Manole, consunând cu energia luciferică a acestuia”. 
Pentru a face dreptate unuia dintre cei mai rafinati interpreţi ai 
spiritului blagian în imediata contemporaneitate a manifestării 
acestuia, atunci va trebui să precizăm că o intuiţie remarcabilă cu 
privire la simbolismul Mirei a avut-o Vasile Băncilă, atunci când o 
considera, în eseul său, Lucian Blaga — energie românească, drept o 
„valență stihială”?. 

Cel de-al doilea moment semnificativ al prezenţei Mirei în 
istoria dramei îl constituie apariţia voluntară şi asumată a acesteia 
între Zidari, la locul prezumat al sacrificiului uman. Ştiind despre 
jertfa convenită de toţi meşterii, Mira vine să o împiedice, fără a-şi 
imagina că ea ar putea fi cea sacrificată ritualic („Aşadar, totul e 
adevărat? Vă este cugetul încărcat şi staţi în ruşinare. Unde-i omul pe 
care l-aţi prins? Am venit să fiu mărturie acestei întâmplări 
neomenesti. Se pare că starețul Bogumil n-a minţit. (...) Starețul mi-a 
spus credința ce umblă printre oameni, îndemnul lui şi hotărârea 


1 Dan C. Mihăilescu, op. cit., p. 98. 
2 Apud Ionel Popa, op. cit., p. 66. 

voastră, dar totul e aşa de neomenesc, că nu e cu putinţă... (...) N-am 
crezut — şi totuşi am venit, am venit să împiedic asemenea faptă!”, III, 
3). Ca o ironie dramatică a inocentei si a naivitatii Mirei, femeia isi 
imaginează că prezenţa ei la locul faptei i-ar putea încurca pe meşteri 
în planurile lor („Nu-ţi poate fi spre bucurie că sunt aici... o nouă 
, Ill, 3). Argumentul ei major în 
zadarnicirea jertfei asumate de Zidari il constituie interdictia morala 

piedică în planurile voastre...” 


a preceptelor creştine („Vrei să schimbi pravili scrise cu fulger — ca să 
izbuteşti în meşteşug? (...) crezi că poruncile de dincolo, au devenit 
de prisos din pricina prăbuşirilor de aici?”; „În adevăr, oameni şi 
creştini, v-aţi putut gândi? Astăzi, când toată lumea e creştină, ati 
voit cu tot dinadinsul să... Astăzi, când nu mai este păgân şi până şi 
copacii şi dobitoacele sunt creştine?”; „Vreţi să tociti tablele de pe 
munte?”, III, 3). Când se lămureşte, prin tăcerea tuturor Zidarilor, ca 
jertfa într-adevăr a fost hotărâtă, atitudinea Mirei se nuanteaza 
vizibil, „şăgălnicia ei speriată se schimbă în fior, cu un ţipet”, iar 
principalul ei raţionament în recuzarea jertfei rămâne viaţa ca 
principiu insurmontabil („Voi rămânea aici şi n-am să îngădui 
stingerea omului, că omul nu-i o lumânare de stins cu două degete 
muiate in apa spurcata a gurii...”; „Vreţi să înăbuşiţi poruncile ce ni 
, UI, 3). În ceea ce 

le cântă tot sângele din trup? Nu, nu se poate 
priveşte creştinismul, Mira exprimă şi imposibilitatea de a relationa 
fapta zidarilor la consacrarea transcendentă („Parcă Dumnezeu s-a 
întors acum cu spatele către noi şi stăm în umbra lui”, III, 3). 
Deducem de aici, o dată în plus, că fapta meşterilor Zidari este 
rezultatul liberei lor opţiuni şi nu al predeterminării. 

Mira însă dă glas, involuntar şi inconştient, tocmai esenței 
necesităţii jertfirii vieţii, deşi ea nu îi înțelege resortul intim sau, mai 
precis, îl repudiază programatic şi principial: „Manole, ai mai văzut 
minuni înălțate pe moarte?” (III, 3). Minunea Mesterului, creaţia sa 
artistică, biserica, reclamă tocmai jertfirea vieţii ca fundament, deci şi 
moartea intrinsec. Dar, pentru Mira, aparent principiu exclusiv al 
vieţii, această logică este caducă. 

Anticipativ, alegoric şi empatic Mira va intui tocmai situaţia sa 
într-un straniu moment în care îşi imaginează că o femeie deja va fi 
fost zidită de meşteri („Vreo femeie în trecere aţi răpit. Glasul s-a 
auzit. Manole, izbăvind fiinţa închisă, pe mine mă izbăveşti. 
Cărămida o strânge peste piept şi nu mai găseşte aer. (...) Ea a plecat 
poate să aducă vreo veste şi voi aţi silit-o să intre în zid”; „Am auzit 
un vaier în zid. Acum nu mi s-a mai părut. Am auzit vaierul”, III, 3). 
Într-o scenă de maxim dramatism, Mira, întruchipare ingenuă a 
inocentei şi a încrederii în valenţele pozitive ale vieţii, se amăgeşte că 
va fi martor al celebrării construcţiei înfăptuite, când, în fond, îşi 
exprimă, poetic şi premonitoriu, propria neantizare ca fiinţă o dată 
cu împlinirea patimii creatoare a meşterului („Pe la Sâmpetru? 
Clopote... Cel mic, eu vreau să-l trag mai întâi. Într-o duminică mă 
voi sui să-l trag la întâia liturghie”; „Cine-l va auzi? fl va auzi mama 
care a fost, şi copiii noştri cari vor veni. Manole, ce bucurie!”, III, 3). 
Acceptarea voluntară a jertfei de către Mira imaginându-şi că totul e 
un joc, „ca un copil”, sporeşte dramatismul scenei („Am să mă joc cu 
voi cum doriţi”; „Ah, şi picioarele cum îmi tremură! Tot trupul îmi 
tremură ca o apă — şi de spaimă curată, şi de bucuria că nu e nimic. 
Altădată să nu mai glumiti cu atâta cruzime!”; „Va tine mult jocul?”, 
III, 3). „Tandra mirare in fata enigmelor (s-ar putea ca sonoritatile 
onomasticii să nu fie alese la întâmplare), aspiraţia imperioasă spre 
lumină, acceptarea jocului de-a ziditul cu o sublimă inocenta (dupa 
încercarea de a se opune imolării unei fiinţe vii în temelia edificiului) 
— toate acestea ne menţin în sfera candorii desăvârşite şi conferă 
ultimei scene în care apare Mira un tragism aparte. Personajul pare 
descins din zone paradisiace într-un infern pe care nu-l înțelege, dar 
îl purifică prin simpla sa prezenţă”. 

Dan C. Mihăilescu interpretează bivalent episodul jertfirii 
Mirei, relevând, prin raportare la omul creator, dubla funcţionalitate 
îndeplinită de femeie în acest context: „Dincolo, însă, de faptul că ea, 
prin jertfire îl «absolvă» pe Manole de pământ, de efemer, Mira este o 


1 Gh. Ciompec, op. cit., pp. 135-136. 

continuă forță esenţială pentru Manole, noima condiţiei sale de a fi şi 
de a MAI rămâne al pământului. Pentru că, dacă Zidirea este rostul 
spiritual al lui Manole, Mira este rostul însuşi al fiinţei lui”!. Această 
afirmaţie poate fi relationata, mai degrabă disociativ decât asociativ, 
aceleia a lui lonel Popa, care încearcă să interpreteze personajul în 
logica filosofiei culturii specifice autorului: „Dacă mai auzim ecourile 
filosofiei blagiene atunci putem afirma că Mira reprezintă ființa 
umană aflată în orizontul lumii date, al imediatului. Ea este fiinţa 
aflată în stadiul existenței pentru existență. Mira se află, ca ființă 
umană, în pragul saltului ontologic. Cel care va trece pragul în 
orizontul misterului şi pentru revelare prin destinul creator este 
Manole. El, ca oricare altă fiinţă umană, mai are nostalgia — 
amintirea celuilalt orizont. Manole este spiritul care se desprinde de 
femeia-natură în virtutea destinului său de fiinţă plăsmuitoare de 
cultură. În plan mitico-poetic jertfa este metafora «mutatiunii 
ontologice», a «saltului» din primul plan în al doilea orizont. Mira şi 
Biserica sunt două metafore gemelare tocmai în lumina celor 
afirmate. (...) Mira, prin toate atributele acordate, este o metaforă 
plasticizantă. Femeia-biserică este un mit semnificativ”?. 

Se poate realiza şi o apropiere a necesităţii jertfirii Mirei de o 
credință antropologică preistorică, ce întruchipează pământul ca 
Zeita Mamă, semnificând fecunditatea, puterea de zămislirea a 
naturii care moare şi reînvie în fiecare an, prin cultul acestei zeițe 
oamenii celebrând victoria vieţii asupra morţii. Dar de aici şi ideea că 
orice lucru nou creat este o şi formă a morţii, nu doar a vieţii, iar 
teama de desăvârşire a construcţiei ar putea fi interpretată ca o teamă 
de moarte. Dar pentru Manole imaginea femeii-biserică are cu 
predilecție semnificaţia împlinirii destinului său de creator, a patimii 
zămislirii de frumuseţe care necesită libera sa opţiune de a sacrifica 
viaţa: „În piesa lui Blaga chemarea pământului, în imaginea femeii- 


1 Dan C. Mihăilescu, op. cit., p. 100. 
2 Ionel Popa, op. cit., p. 66-67. 
3 Apud Eugen Todoran, Lucian Blaga. Mitul dramatic, Timisoara, Editura Facla, 
1985, p. 104-105. 

biserică, împlineşte destinul de creator al meşterului Manole. (...) 
Interpretând metafora mănăstire-femeie prin semnificaţia originară a 
mitului, ca o patimă a omului pentru zămislire, ridicarea lăcaşului 
din suferinţa morții apare ca o luptă a lui pentru cucerirea eternității 
prin propria faptă creatoare, care-i consumă întreaga fiinţă într-o 
pasiune nesupusă nici unei oprelişti de teama puterii divine; pasiune 
«compensată» în elanul demonului creaţiei de conştiinţa că pentru o 
operă mare nici o jertfă nu e prea mare”!. 

Exegetul Dan C. Mihăilescu propune o posibilă interpretare a 
relaţiilor feminin-masculin în dramaturgia lui Blaga: „o problematică 
axată la modul cel mai profund pe instinctualitate, cu antenele întinse 
în direcţia acelui «Geist des Fleisches» (spirit al cărnii) mărturisit de 
Wedekind, capătă expresia acută a unei spiritualizări”?. În Meşterul 
Manole elanul creator spiritual altfel covârşitor nu ar fi în fond decât 
emblema unei sanguinitati dramatic-sublimate, consumate frenetic si 
generând rezolvări de extremă. 

Pentru final considerăm însă deosebit de interesant şi de 
semnificativ faptul că Eugen Todoran, în ultimul său studiu dedicat 
dramaturgiei lui Blaga, reuşeşte identificarea unei paradigme 
mitologice complementare specifice folclorului românesc, ce ar fi 
păstrat urmele unui străvechi cult păgân al naturii: „Prin urmărirea 
substratului mitologic cel mai adânc al motivului folcloric, se poate 
spune că, într-o viziune dialectică a naturii, specifică materialismului 
naiv păstrat ca substrat în reprezentările mitologice, eroismul vieţii 
din Miorita se întâlneşte cu eroismul morţii din Meşterul Manole, căci, 
în sens originar, «natura-biserică» din prima poezie şi «femeia- 
biserică» din cea de a doua nu reprezintă decât unul şi acelaşi 
principiu al existenţei privită în devenirea ei veşnică: «natura- 
femeie», adorată din timpurile străvechi ca zeiță a naşterii şi a 
distrugerii. În creaţia folclorică românească omul simte chemarea ei 


1 Eugen Todoran, Dramaturgia lui Lucian Blaga, în vol. ***, Lucian Blaga. Studiu, 
antologie, tabel cronologic şi bibliografie de Emil Vasilescu, Bucureşti, Editura 
Eminescu, 1981, p. 220-221. 
2 Dan C. Mihăilescu, op. cit., p. 102. 

în două forme aparent opuse: ca dragoste de viaţă, care acceptă 
moartea, la gândul că ea face din «cer» o limită «de sus» a 
pământului, şi ca acceptare a vieţii care învinge moartea, la gândul că 
ea face din «pământ» o limită «de jos» a cerului — deci una şi aceeaşi 
chemare a vieţii pământeşti, care face din moarte o nuntă în mijlocul 
naturii, ca în Miorița, o nuntă în care viata învinge moartea, ca în 
Meşterul Manole”. 


Zidarii Meşterului Manole 


„Un rol considerabil îl joacă în realizarea atmosferei 
orchestratia grupului celor nouă zidari, pe glasuri şi strune variate, 
un cor temerar, cu instabilitati şi reveniri semnificative, inchipuind in 
reacţiile lor sensibile o umanitate generică. Zidari prin vocaţie 
spirituală, dar de fapt emisari ai mulţimii anonime (printre care un 
cioban, un pescar, un fost călugăr, un fost ocnaş), calfele lui Manole 
reprezintă, în mişcări ceremonioase de oratoriu, pendularea 
dramatică între ideal şi egotism, care precede creaţia colectivă a unei 
minuni, săvârşită în numele omenirii”?. 

Sub denumirea „Toţi” zidarii se opun cerintei lui Manole de a 
mai avea răbdare (II, 1), iar ulterior doleanta lor comună către Sol 
este aceea a înlesnirii unui alt loc pentru construcție, cel încercat în 
ultimii şapte ani fiind neprielnic pentru faptă. De asemenea îşi 
exprimă uluirea când Manole promite ridicarea bisericii în trei zile, 
în caz contrar acesta angajându-se să plătească în sânge eşecul (II, 2). 
După încercarea dramatică de persuasiune a lui Manole, de a 
continua împreună construcţia, rostesc laolaltă neîncrederea în 


1 Eugen Todoran, Lucian Blaga. Mitul dramatic, Timisoara, Editura Facla, 1985, p. 
112-113. 

2 V. Mândra, Incursiuni în istoria dramaturgiei române, Bucureşti, Editura Minerva, 
1971, p. 174. 

vorbele meşterului şi dorința de a fi „dezlegaţi de cuvânt”, de 
învoiala verbală (II, 3). 

De remarcat că din acest moment referindu-se la Toţi zidarii 
autorul îl exclude implicit pe Al şaselea, care plecase către vatră. Cei 
rămaşi îşi exprimă împreună uimirea cu note de neîncredere cu 
privire la „minunea” pe care Manole o aşteaptă pentru a-şi vedea 
biserica înălţată (II, 3). De asemenea reacţia lor comună la aflarea 
jertfei de sânge ce li se cere este una de perplexitate mută (,,Casca 
ochii spre Manole, pierduţi”); zbuciumul lor interior în acest moment 
poate fi înţeles din replica lui Manole: ,,Tie gura ti se strânge, tie 
fruntea ti se intuneca, tie mâna ti se zbate in nestire, vadind în toţi 
nelinişte şi cutremur” (II, 3). Cu acest prilej aflăm şi numele unora 
dintre zidari, fără a avea însă o relationare precisă pentru a-i 
identifica: loan, Simion, Gheorghe, Petre. Finalmente vor accepta cu 
toţii rămaşi jertfa cerută (,,Purcedem spre necunoscut, deznădejdea 
noastră sfârşeşte în sânge”, II, 3). Scena jurământului este astfel 
interpretată de George Gana: ,,... răzvrătirea zidarilor a fost coplesita 
de aceeasi vocatie creatoare a carei constiinta Manole n-a facut decat 
s-o actualizeze in fiecare”!. Toţi îşi exprimă acordul cu soluţia 
Întâiului zidar, de a o jertfi pe prima femeie dragă ce va sosi între ei, 
iar modalitatea lor de a confirma hotărârea, folosirea unei sintagme 


1” 


religioase, „Amin!”, atrage şi sancţiunea divină: „O umbră mare, 
bine hotărnicită, cade între ei” (II, 3). Toţi întrevăd în contururile 
acestei umbre configuraţia viitoarei biserici, moment în care par a fi 
binecuvantati de pronia divină („Dintre nori cade pe capetele lor un 
mănunchi de raze, un clopot se aude în văzduh”, II, 3). 

Împreună cu Al şaselea zidar toţi dau glas şi bănuielii lor 
nedrepte care se abătuse asupra lui Manole („sar la el: Soţia ta ştie că 
nu trebuie să vie”, III, 2) şi îl acuză pe Mester de minciună, susţinând 
că nu l-ar mai crede chiar dacă Meşterul s-ar ruga lui Dumnezeu să o 
aducă înspre sacrificiu chiar pe soţia sa, Mira. Imitand gestul unuia 


1 George Gană, Teatrul lui Lucian Blaga, în vol. Lucian Blaga, Opere 3. Teatru. Ediţie 
critică şi studiu introductiv de George Gană, Bucureşti, Editura Minerva, 1986, p. 
XLI. 

dintre ei, toţi scuipă scarbiti la picioarele Meşterului, îl blestemă şi se 
socotesc dezlegati să îl părăsească (III, 2). O scenă de puternic efect 
dramatic este aceea în care toţi zidarii „se dau înapoi în cerc, după 
obiceiul lupilor”, „îl tintuiesc cu privirile şi fac un pas, incercuindu-i” 
pe Manole şi pe Mira în tentativa acestora de a se eluda de la 
consecinţele jurământului întru jertfire. George Gană interpretează 
semnificaţia scenei în logica fatalitatii: „ea rezumă dinamica acestei 
piese, făcută din mişcări repetate şi de tot atâtea ori eşuate, de a ieşi 
din cercul trasat de destin (din «acest tarc al lumii fără scăpare», cum 
zisese altădată Manole)”!. 

Mai reapar când îi cer Meşterului să se oprească din tentativa 
sa de a dărâma biserica partial înălţată dupa jertfirea Mirei (,,Jos, 
Manole, jos!”, „Îl ocolesc, gata să sară asupra lui”) şi îl atenționează 
în momentul în care vrea să-l ucidă pe Al şaselea zidar, bănuit că ar fi 
fost cel care a pus ultima cărămidă pe Mira („Nu, Manole, nu! Cazi 
în alt păcat!”, IV, 4). După ce Manole află că el singur a zidit-o în 
întregime pe Mira, toţi „stau şi-îl privesc dureros” (IV, 4). Împreună 
reapar, fără replică, într-o mutenie expresivă, atunci când Al treilea 
zidar observă că posteritatea nu va reţine zbuciumul sufletelor lor 
din timpul procesului de creaţie (,,Privesc cu tristeţe în gol”, V, 1). 
Ultima lor replică este pur constatativă, după ce Manole se aruncase 
în gol şi, cu un ultim gest, îi iertase: „Mort”. 

Dan C. Mihăilescu îi consideră pe cei nouă zidari ca definind 
„un context socio-psihologic al personajului central”: „În planul 
simbolic sau, mai bine zis, plurisimbolic, în care se mişcă Manole, cei 
nouă zidari au un rol de apostoli, ei trecând printr-o «schimbare la 
fata» şi având revelaţia Supremului pe care il întrupează si 
vietuieste mesterul. Adunati din toate cele patru stihii, mesterii 
dublează dinamica «puterilor» ascunse, creând în jurul persoanei lui 
Manole o tensiune concentrică, fiind resorbiti de puterea fascinatorie 
a acestuia şi devenind în cele din urmă simple emanatii ale voinţei 
sale. Revoltele lor, reconvertirile, ezitările, ritmica diabolică a zidirii 


1 Ibidem, p. XLIII. 

propriu-zise, jocul lor contorsionat sau ritualist, le acordă un statut 
esenţial în dialectica tragică a piesei, atât sub aspect tematic, cât, mai 
ales, din unghiul spectacularităţii”!. 

Personajul colectiv apare sub denumirea „Zidarii” pentru 
prima oară când aceştia îi dau o replică lui Manole, care ar fi dorit 
alegerea a ce este bun de ce este rău: „Ce e bun se molipseşte de ce e 
rău, şi nu mai rămâne nimic bun” (II, 1), susţin zidarii deznadajduiti 
de perpetuul eşec. Replica ar oferi argumente adepților ideii 
prezenţei bogomilismului în piesă, deşi erezia nu constituie tema 
urmărită de autor în drama sa. Reapar incidental sub această 
denumire când nu îi permit Meşterului să abjure de la jurământ prin 
tentativa sa de a o salva pe Mira. În acest context sunt iniţial lipsiţi de 
replică, doar joc scenic (ÎL privesc lung, nu se mişcă”; „Se apropie 
încă un pas”; „S-adună, fac zid în jurul ei”), iar când Manole 
sugerează că acceptă zidirea soţiei sale, Zidarii decreteaza 
„sentenţios”: „Blestemul a fost învins!” (III, 3). Revin conjunctural si 
incidental sub aceeaşi denumire când „se adună” spre a-l opri pe 
Manole din tentativa sa de a dărâma biserica parţial înălţată după 
zidirea Mirei (IV, 4). De asemenea în debutul Actului al cincilea, pur 
ca joc scenic: „Pe trepte, trag; din răsputeri de nişte funii cari duc în 
biserică. Se ridică clopotul. Cu strigăte obişnuite la asemenea 
lucrare”. Sub această denumire apar pentru ultima oară chemaţi de 
Vodă pentru a fi întrebaţi dacă uneltesc să mai ridice o altă biserică. 
Cu această ocazie, doar joc scenic: „Se privesc miraţi” (V, 4). Zidarii 
„... constituie unul din cele mai realizate grupuri ale dramaturgiei 
noastre. Cei nouă contribuie decisiv la ritmica spectaculară, nu 
numai prin jocul lor, nu o dată ametitor, de replici sau prin dinamica 
specifică acordată de planul relational, dar mai cu seamă prin cercul 
necruţător cu care — la rândul lor — îl înconjoară pe meşter. Legătura 
dintre Manole şi zidari este una absolută, pentru care jurământul este 
doar un artificiu simbolic în acordarea calificativului de «ireversibil» 
al întregului traiect dramatic”!. 


1 Dan C. Mihăilescu, op. cit., p. 124. 

Întâiul (Zidar), fost cioban, este cel care îl anunţă primul pe 
Manole că „pământul nu ne mai sufere” (I, 4). Ulterior exprimă 
identificarea de natură artistică, spirituală şi ontologică în general a 
Tuturor zidarilor cu Meşterul: „Am trăit aşa de mult în acelaşi gând 
şi în aceeaşi grijă cu tine, că am început să-ţi semănăm la înfăţişare şi 
la pas” (II, 3). Tot el acceptă primul interpretarea jertfei de sânge ca 
cerută şi consacrată de transcendent, intrând astfel în logica 
fatalitatii: „Da, ochiul de sus ne vede, şi Mielul din potir. Daca aşa 
este voia Mielului, să trecem la faptă” (II, 3) şi află şi soluţia pentru a 
fi identificat cel care îşi va jertfi fiinţa dragă: „Aceea să fie care întâi 
va veni — bărbat să-şi vadă, frate să-şi vadă, tată să-şi vadă” (II, 3). 
Exprimă poetic şi metaforic rolul interpretat de Mira în conflictul 
dramatic: „Astfel, una din alta s-au aprins întâmplările, şi femeia din 
miazăzi a rămas altar între blestem şi jurământ” (IV, 2). Se exprimă 
aici alegoria femeii-biserică, soluţie izbăvitoare a patimii creatoare a 
bărbatului artist, patimă care integrează bivalenta: este distructivă, 
blestemul faptei, dar este şi creatoare, jurământul înfăptuirii. Primul 
dintre Zidari care sugerează anticipativ şi metaforic adăstarea 
Meşterului întru moarte, post creaţie: „Ca un duh rătăcit, de iese pe 
la răspântii spre alte tărâmuri” (V, 1). În contextul unei prezumtii de 
vinovăţie asupra lui Manole, exprimată în penultima scenă de Întâiul 
boier, Întâiul zidar se remarcă prin neîncrederea sa faţă de 
intransigenta Mesterului, sau cel putin de neînțelegere acuta a 
acestuia: „De la o vreme, Manole vorbeşte in ghicitori tot mai 
întunecate. Cine poate să-l înţeleagă? Spusele lui ascund tot alte şi 
alte tâlcuri. Vorbele lui le-am pierdut cheia. Şi încă o mâhnire pare a 
fi de neînlăturat!” (V, 4). 

Întâiului zidar îi aparţine ultima replică a piesei: „Doamne, ce 
strălucire aici şi ce pustietate în noi!”, creaţia artistică împlinită a 
nimicit sufletul omului. „În finalul piesei nu doar Manole e 
«devastat» de «pârjolul» creaţiei, ci toţi cei care au semnat pactul 
înfăptuirii operei, toţi cai care din ciobani, pescari au devenit 


1 Gh. Ciompec, op. cit., p. 133. 

constructori (artişti). Tragedia se încheie semnificativ cu replica 
scurtă (aforistică) a unuia dintre zidari care pune în echilibrată 
cumpănă «strălucirea» bisericii cu  «pustietatea» resimţită acut în 
suflet de cei care au zidit-o «cu minţile arse» de «turburările 
jurământului»”!. 

Al doilea (Zidar), fost pescar, este cel care reia o nedumerire a 
lui Manole cu privire la principiul care le zădărniceşte construcţia 
bisericii: „Astăzi durăm cu sudoare fără de cântec biserici creştine. 
Pământul nu le suferă, sau Domnul nu le primeşte?” (|, 4). Tot el 
introduce exprimarea dihotomiei dintre credința Zidarilor în Meşter 
şi împotrivirea pământului, întrebând direct: „A cui e vina?” (I, 4). 
De asemenea dă glas unei opţiuni necesare asigurării reuşitei 
construcţiei, după ce aceasta fusese exprimată anterior în piesă 
printr-o diferență de viziune între Manole şi Bogumil: „Manole nu 
ştie ce să facă. Să se bizuie pe măsuri sau pe rugăciune?” (II, 1). 
Bogumil se dovedise adeptul exclusiv al credinţei oarbe şi al 
rugăciunii şi îi reproşase lui Manole incapatanarea de a socoti cu 
propria conştiinţă şi rațiune. Aici este sugerată, în fond, problema 
liberului arbitru al creatorului artist. În contextul zidirii Mirei revine 
cu o altă observaţie esenţială referitoare la problematica artistului, a 
creatorului uman: „Otravă şi slavă culegem din fapte” (IV, 1). Al 
doilea zidar pare a avea conştiinţa rezultatului dual şi antagonic al 
înfăptuirii actului creator: triumful artistului concomitent cu 
neantizarea omului. Reia o replică a celui de-Al patrulea zidar, 
„Noapte şi zi creştem spre cer”, (IV, 1), ceea ce trimite fie către 
interpretarea construcţiei bisericii ca o modalitatea de a se exprima 
credința în transcendent, fie ca încercarea proprie omului de a-şi 
apropia şi revela transcendentul prin propria voinţă şi putinţă, adică 
predeterminare fatalistă sau liberul arbitru, eternul conflict al dramei 
culte. 

În ultimul act, după desăvârşirea construcţiei, Al doilea zidar 
presupune că Vodă ar veni să îl pedepsească pe Manole pentru 


1 Ibidem, p. 132. 

sacrificiul uman („Poate Vodă vine să-i aducă osânda”), 
considerându-i pe ceilalţi meşteri disculpati principial, deşi toţi 
depuseseră jurământul: „Nici o vină nu avem” (V, 1). 

Al treilea (Zidar), fost călugăr, apare încă din Actul I, Scena 
IV, dar relevant devine în momentul în care exprimă tentativa 
zadarnică a lui Manole de a împăca raţiunea umană cu credinţa în 
consacrare: „Cu un ochi tot măsoară, cu celălalt se roagă. Nu râde cu 
nici unul. Lăcrimează cu amândoi” (II, 1). Tot acest zidar e primul 
care intuieşte că Meşterul aşteaptă o minune pentru a materializa 
viziunea bisericii înălțate şi exprimă interogativ şi în ce ar consta 
„învoiala şi jurământul” cerute de Manole de la Toţi pentru a face 
posibilă minunea: „Să săvârşim o faptă prin care ne pierdem 
sufletele?” (II, 3). Propune ca cel care îşi va jertfi fiinţa iubită să fie 
ales prin tragere la sorţi, dar este respins (II, 3). În contextul zidirii 
Mirei exprimă o zicală populară, „În tot răul, şi-un bine” (IV, 1), care 
poate fi interpretată plurivalent: fie ca o reminiscență bogomilică, fie 
ca o modalitate de a se disculpa, în ideea că viaţa sacrificată va 
asigura înfăptuirea bisericii, fie mai abstract, dar cel mai apropiat de 
estetica dramei, referindu-se la fărâma de viaţă care trebuie jertfită pe 
altarul creaţiei. Cu atât mai problematică replica sa cu cât ipostaza de 
fost călugăr poate trimite deopotrivă către unele interdicții ale 
preceptelor morale creştine încă vii în mentalitatea sa, sau, 
dimpotrivă, către postura unui artist care s-a eliberat complet de 
predeterminarea transcendenta şi acţionează în conformitate cu 
liberul său arbitru, eventual determinat doar de patima creatoare. 
Ulterior se situează explicit în logica fatalitatii, sau, mai corect spus, a 
consacrării transcendente: „Manole, suntem în grija Înaltului” ; „Aşa 
a fost să fie. Când totul se împlineşte după porunci gândite cu mult 
deasupra noastră, să zicem şi noi cu miile de guri ce vin să se 
uimească...” (IV, 3). 

Acest zidar este şi cel care îşi imaginează că ingenuitatea Mirei 
a perseverat pe tot parcursul zidirii, femeia crezând până la moarte şi 
chiar postfactum că interpretează un rol într-un joc: „Eu cred că a 
aşteptat fără tristețe, speriată doar că jocul ţine prea mult. Şi ea nu 

înţelege nici acum, ci se miră din zid sau din cer că noi tot ne mai 
jucăm” (IV, 2). Jocul de-a moartea asigură un aparent voluntariat al 
celui care va fi jertfit, dar în esenţă sporeşte considerabil dramatismul 
piesei, prin aceea că sacrificarea vieţii nu ţine în nici un caz de ludic, 
ci este tema majoră şi gravă a dimensiunii estetice a mitului. Al 
treilea zidar pare apoi a prelua prerogativele de organizator al 
meşterilor şi al construcţiei după zidirea Mirei, în absenţa lui 
Manole, fiind cel care le dă ordine detaliate Celor trei cărăuşi (IV, 3). 
Prin intermediul său aflăm că după zidirea Mirei meşterii au lucrat 
neîncetat vreme de şapte zile şi tot el este cel căruia Manole i se 
adresează, într-o scenă dezvoltată, după înfăptuirea sacrificiului (IV, 
4). 

Al treilea zidar exprimă şi receptarea construcţiei ca simbol al 
neîmplinirii sufleteşti: „Nehotărât, lăcaşul va sta între lumina de ieri 
şi tristețea de azi, veşnic” (IV, 4), idee reluată şi nuanţată de el în 
actul următor: „Vedeţi fraţi, atât rămâne după noi: înfăptuirea, şi 
încă vuietul neschimbat al apei şi poate tristeţea vreunei legende, dar 
nimic din zbucium” (V, 1). Creaţia împlinită va rămâne mărturie a 
geniului lor artistic şi va genera, la rândul ei, altă creaţie, legenda, 
dar nici una dintre acestea nu va fi capabilă să surprindă şi să 
exprime frântura de omenesc sacrificată de ei în procesul creator. 
Subtil se sugerează aici rolul dramei culte, singura care asigură 
dimensionarea estetică a „zbuciumului” pomenit de Al treilea zidar... 
Credinţa sa este că Vodă nu va osândi pe nimeni, ci se va bucura de 
construcţie, întrucât realizarea sa artistică este excepţională: „Biserica 
e atât de frumoasă — Maica Precistă dacă ar fi să nască a doua oară pe 
lisus, ar trebui să-l nască nu în iesle, ci în lăcaşul acesta” (V, 1). Ca 
fost călugăr, Al treilea zidar asigură receptarea creaţiei artistice 
dincolo de valoarea sa estetică, dezvoltându-i — sau restrangandu-i — 
dimensionarea către funcţionalitatea religioasă. În momentul în care 
o operă de artă încetează a mai fi autotelică, a-şi avea scopul în sine 
însăşi, conferindu-i-se o valoare adiacentă relativă, cea religioasă în 
cazul de faţă, i se deturnează caracterul de valoare absolută. Pentru 
Al treilea zidar, fost călugăr, creaţia zidarilor este un obiect care prin 

raportare la valoarea religioasă îşi dobândeşte caracterul de bun 
religios, printr-un act mijlocitor al spiritului. Pentru el biserica este o 
temelie prin care omul se înalţă spre valoarea transcendentă. Pentru 
artistul adevărat, biserica este concomitent o valoare şi un bun 
estetic, alcătuind una şi aceeaşi fiinţă, aflându-se într-un raport de 
imanenta, fuzionate laolaltă, fără un demers spiritual’. Al treilea 
zidar, interpretând opera de artă, o transformă din bun estetic în bun 
religios. 

Al treilea zidar exprimă şi condiţia omului Manole după ce 
artistul Manole împlinise creaţia: „Trăieşte parcă n-ar trăi” (V, 1), 
artistul l-a nimicit pe om, o dată cu sacrificarea vieţii de către creaţie. 
La confruntarea cu Vodă, reaminteşte că au creat sub consacrarea 
transcendentă: „Fără de harul de sus nu am fi învins puterile din 
prăpăstii”, amintind însă şi culpa omenească intrinsecă faptei: „Cei 
ce vor veni vor judeca mai bine partea bună, cerească, a ei şi partea 
rea, pământească, a ei” (V, 3). Involuntar prin această logică chiar şi 
fostul călugăr admite contribuţia liberului arbitru al individului la 
ridicarea bisericii. Acest zidar îşi imaginează soarta artiştilor creatori 
după ce vor dispărea ca individualitati: „Când noi nu vom mai fi, 
apa şi adâncul pădurilor vor mai vui aici, amintindu-ne fără să ne 
numească, surd şi cumplit, a-u! a-u! din veac în veac” (V, 4). Prin 
această replică este exprimată concepţia anterioară, din Filozofia 
stilului, a eseistului Blaga (studiu republicat sub titlul Probleme 
estetice), concepție referitoare la destinul artistului, aderenţa la o 
creaţie anonimă şi colectivă, o matrice stilistică care determină şi la 
care revine creatorul, numită, ulterior, în cazul culturii române, 
spaţiu mioritic: „A trăi întru «absolut» înseamnă a te stiliza lăuntric, 
a accepta o convenţie. A crea întru absolut înseamnă a crea anonim, a 
fi impersonal, colectiv”?. 

Al patrulea (Zidar), fost ocnaş, apare în istoria dramei încă din 


1 Vezi Tudor Vianu, op.cit., p. 49-55. 
2 Lucian Blaga, Probleme estetice, în vol. Zări şi etape. Text îngrijit şi bibliografie de 
Dorli Blaga, Bucureşti, Editura pentru Literatură, 1968, p. 76. 

Actul I, Scena IV, dar capătă o oarecare individualizare mult mai 
târziu, când observă că jurământul Tuturor de a jertfi o femeie dragă 
lor i-a încrâncenat neomenesc, învrăjbindu-i unii cu alţii în perioada 
incertei expectative a lămuririi celei ce va fi sacrificată: „Jurământul, 
în loc să ne facă asemenea înaltelor slugi înaripate, ne-a făcut mai 
curând asemenea spurcăciunilor fără nume. Eu aici — fiere, tu dincolo 
— pizmă. Eu - fără încredere, tu — veninos. Ne uităm unul la altul cu 
ochi piezişi. Privirile ni s-au ascuns verzi sub straşina fruntii. Ne 
hartuim urât şi facem poiată din altarul lui Hristos” (III, 1). În 
contextul zidirii Mirei pare a sugera că ritualul construcţiei bisericii 
este rezultatul liberei opțiuni şi al efortului personal al omului de a-şi 
revela misterul şi de a-şi apropia transcendentul, ceea ce trimite într- 
o interpretare exagerată si inadecvată către problematica 
supraomului lui Nietzsche, lipsită de apropiere de fond cu filosofia şi 
estetica dramaturgului român: „Din gura de iad şi-nvinsul mister, 
noapte şi zi creştem spre cer” (IV, 1). 

Al cincilea (Zidar) este introdus încă din Actul I, Scena IV. 
Aflăm, printr-o replică a Întâiului zidar, că numele său ar fi Zevedei. 
În această împrejurare Al cincilea zidar constată că nu le mai este 
sprijin nici Sfânta Cruce în ritualul construcţiei bisericii (II, 1). 
Observă că, prin promisiunea făcută Solului, Manole „se repede în 
moarte” (II, 2). Datorită lui înțelegem că timpul expectativei Zidarilor 
din momentul acceptării jertfei de sânge şi până la venirea uneia 
dintre femei este în piesa lui Blaga de trei zile: „Cu ochiul tulbure de 
neodihnă, a treia oară soarele iese din munte” (III, 1). Acest zidar 
exprimă explicit că cea sacrificată va fi aleasă de Dumnezeu: „O fi 
aceea pe care Dumnezeu o va voi” (III, 1). Replica sa pare a 
argumenta hotărâtor că meşterii nu se raportează, finalmente, 
existenţial, la nici un alt principiu sau altă credinţă transcendentă în 
afara Dumnezeului creştin. Însă Ionel Popa atrage atenţia, pe bună 
dreptate, că multe vocabule din lexicul filosofului şi scriitorului 
Blaga au înţeles de sine stătător, specific autorului, impunând un 
anume spirit al operei. Astfel, pentru Blaga „DOAMNE - este un 
echivalent verbal al metafizicului MARELE ANONIM, şi mai puţin 

pentru Dumnezeul creştin; (...) DUMNEZEU/SATANAIL - preluaţi 
din mitologia creştină populară, nu din teologie, cei doi termeni 
devin metafore care sugerează nişte entităţi metafizice. Prin acest 
cuplu metaforic Blaga încearcă să exprime ideea unității 
contrariilor”!. 

Al şaselea (Zidar) este cel care propune găsirea unui alt loc 
pentru clădirea bisericii, după o noapte cu totul potrivnică. Tot el îi 
cere primul lui Manole să îi vorbească lui Vodă pentru a se disculpa 
de vina zădărnicirii construcţiei. Într-un crescendo, va fi cel care îl 
înfruntă pe Manole, susținând că s-au lăsat amăgiţi de acesta şi 
incitând la nesupunere: „În ocolul de vrajă am fost blânzi cum sunt 
cocoşii de casă. N-am mai văzut nimic, nici la dreapta, nici la stânga. 
Dar acum ne-am trezit. Totul se descoperă a fi înşelăciune. La locul 
prăpădului nu ne mai întoarcem” (I, 4). Dan C. Mihăilescu 
interpretează astfel replica: „Al Şaselea va fi cel care va sintetiza 
elementele ideii de damnare şi fascinația pe care Manole o exercită 
asupra lor prin puterea nefirească a crezului său”?. La înfruntarea cu 
Solul, e primul care intuieşte ce va promite Manole şi încearcă să îl 
oprească, numindu-l apoi „smintit”: „Meşterul nostru e nebun. 
Hotărârile lui, ieşite din minte scâlciată, încep a fi primejdioase” (II, 
2). De asemenea e primul care declară deschis că se întoarce la vatră, 
interpretând receptarea patimii creatoare a lui Manole ca expresie a 
vanitatii egolatre, a grandomaniei meşterului: „Nu ne-am unit cu 
tine în faptă şi în vis? Dar acum răbdarea nu mai are din ce să se 
hrănească. Nu ne putem jertfi toţi pentru mărirea îndoielnică a unuia 
singur” (II, 3). Figura puternic individualizată şi oarecum singulară, 
e unicul zidar care susţine că nu s-a contaminat de patima creaţiei, 
energia Meşterului fiind înţeleasă aici ca având caracter daimonic: 
„Toţi stau în cercul tău de vrajă, Manole, dar pe mine nu m-ai 
îndrăcit cu chipul mic al bisericii, nu, pe mine nu m-ai îndrăcit!!” (II, 
3). Demn de remarcat că în acest moment Al şaselea zidar pleacă 


1 Ionel Popa, op. cit., pp. 71-72. 
2 Dan C. Mihăilescu, op. cit., p. 113. 

înspre vatră, nemailuând parte o vreme la dezvoltarea istoriei dramei, 
implicit nedepunând jurământul de a o sacrifica pe prima femeie 
dragă ce va sosi între ei. 

Indiscutabil este cel mai bine configurat dintre Zidari, şi 
aceasta deoarece îndeplineşte un rol dramatic distinct, acela de a-l 
contrazice constant pe Manole, de a incita la nesupunere şi 
răzvrătire. Era necesar pentru ca hotărârile Meşterului să aibă o 
contrapondere în dezvoltarea conflictului dramatic şi pentru ca 
persuasiunea finală a tuturor zidarilor să se fi realizat în pofida unei 
opoziții înverşunate a unuia dintre ei. Cu atât mai de efect este 
acceptul final, chiar şi al celui de-Al Şaselea zidar, revenit la locul 
construcţiei, de a lua parte la înfăptuirea bisericii, exemplu grăitor şi 
decisiv de convertire a necredinciosului şi a neinitiatului la condiţia 
artistului trăit de patima creatoare: „se întoarce frânt, cade în 
genunchi între ei, la picioarele lui Manole: Mestere, nu pot pleca. 
Biserica ta nu o pot uita” (II, 3). 

Cu toate acestea în debutul Actului al treilea revine la 
interpretarea consecventă a rolului său specific, el fiind cel care 
sugerează o posibilă încălcare a învoielii tocmai de către Manole: „Stă 
el între noi ca o lumină dreaptă? Sau trimite în vale semne de 
moarte?” (III, 1), sugerând că Meşterul îşi avertizează soţia să nu vină 
între ei. Susţine că în prezenţa sa Zidarii nu ar fi depus jurământul de 
sacrificare a unei femei, iar pe baza absenței sale de la depunerea 
acestui jurământ încearcă să se sustragă consecințelor sale faptice: 
„Eu n-am nimic de jertfit”; însă imediat acceptă că împărtăşeşte, 
totuşi, condiţia Tuturor: „M-am întors şi am înghiţit jurământul ca şi 
voi” (III, 1). Al şaselea zidar mai introduce explicit un alt aspect 
problematic al jertfei lor virtuale, anume care exact dintre Zidari o va 
sacrifica pe aceea ce va veni, demonstrând diferenţa de calitate dintre 
asumarea principială a jertfei şi profesarea faptică a acesteia. Observă 
ca absolut toţi Zidarii, inclusiv el, s-au rugat în noapte ca cea jertfită 
să nu fie femeia dragă lui, abjurând astfel de la hotărârea învoită de 
comun acord: „Astă-noapte, cel puţin o dată, fiecare dintre noi a 

călcat jurământul. (...) În răscoala patimii, toți ne-am rugat, şi fiecare 
dintre noi a încercat să schimbe mersul pecetluit cu jurământ al 
întâmplărilor” (III, 1). 

Rolul antagonic jucat de Al şaselea zidar în dramă merge până 
la parodierea versurilor din balada populară: la întrebarea retorică şi 
metaforică a celui de-Al şaptelea zidar „Unde mi s-a scurs sângele 
din trup?”, Al şaselea răspunde „(cu răutate): Ha! Pe Argeş în jos, pe 
un mal frumos” (III, 1). Replica are o semnificaţie aparte, ea probează 
deplasarea de sens şi de viziune pe care o suferă mitul în 
reinterpretarea sa în drama cultă. În pofida permanentizării 
programatice a „timpului mitic românesc”, mitul este resemantizat 
prin augmentarea dramei personale a individului înfruntându-şi şi 
hotărându-şi prin propria opţiune destinul. „Malul frumos” al 
baladescului popular, naiv idilic, este resimţit şi exprimat în dramă 
ca dimensiune plurivalentă, care include în sine şi ideea unei estetici 
a paradoxului, dacă nu chiar a grotescului, a frumosului clădit pe un 
fundament ce include opusul său, acea unitate a contrariilor specifică 
discursului, filosofic sau artistic, al lui Blaga. Prin această replică a 
celui de-Al şaselea zidar se revine la posibilitatea interpretării dramei 
creaţiei ca expresie a unei concepţii metafizice, după care elanul 
înfăptuirii lucrurilor frumoase are ca punct de plecare răul, după 
cum afirmă Gh. Ciompec!. Sau, mai degrabă, o revenire la una dintre 
interpretările viziunii dramaturgului cu privire la natura principiului 
suprem care guvernează firea universală: „Fondul cosmic are o 
configuraţie mai complicată decât credea autorul lui Zamolxe, Orbul 
nu e numai puterea creatoare a naturii, ci şi cea distructivă. Aceste 
două fete ale ei au fost ipostaziate mitic şi numite deosebit, dar 
aparţin aceleiaşi entităţi”?. „Malul frumos” parodiat de Al şaselea 
zidar nu face decât să reia, într-o altă tonalitate, ideea centrală a 


1 Cf. Eugen Todoran, Lucian Blaga. Mitul dramatic, Timisoara, Editura Facla, 1985, p. 
101. 
2 George Gana, Teatrul lui Lucian Blaga, în vol. Lucian Blaga, Opere 3. Teatru. Ediţie 
critică şi studiu introductiv de George Gană, Bucureşti, Editura Minerva, 1986, p. 
XXXVII. 

dramei, aceea a extinctiei omului în tentativa sa de a fi artist, a vieţii 
transfigurate în creaţie, a sufletului sublimat în spirit. 

La un moment dat Al şaselea zidar afirmă explicit rolul 
interpretat de el: „Nu ştiu cum se face că veşnic eu trebuie să-mi 
deschid gura pentru nemulţumirea lor” (III, 2). În acest sens exprimă 
şi conflictul ideatic major al dramei, mai precis neintelegerea de fond 
a mobilului în virtutea căruia au acceptat cu toţii jertfa: „Prin 
legământ ne-am hotărât pentru pierdere, dar la câştig n-am gândit. 
Pierderea am vedea-o, dar dobânda nu” (singur Manole are 
conştiinţa clară a demersului lor: „Înfăptuirea ar fi un câştig prin ea 
însăşi”, III, 2). Deşi Al şaselea zidar incitase la neîncredere în 
jurământul depus şi de Manole, când Mira este cea care soseşte între 
ei, tot acesta zidar este cel care invocă deschis în faţa Meşterului 
tocmai jurământul depus: „Un jurământ s-a depus între noi” (III, 3). 
Şi în raţionamentul său revine consacrarea şi predeterminarea 
construcţiei de către transcendent: „lăcaşul e ceea ce unuia singur îi e 
dat să înfăptuiască pătruns de cea mai înaltă taină cerească!”; „Şi-un 
legământ am făcut, sub privirile Ziditorului” (III, 3), dar acest 
argument funcţionează în cazul tuturor mai degrabă ca o tentativă 
statornică de disculpare. 

Datorită constantei opoziții de care dă dovadă, este bănuit de 
Manole că ar fi cel care a pus ultima cărămidă peste Mira. În 
momentul în care Meşterul este pe cale de a-l ucide pentru această 
vină închipuită, Al şaselea zidar îi spune lui Manole ceea ce Al treilea 
încercase să evite: „Bănuiala ta are ascutis întors, Manole. Daca cu 
orice pret vrei să-l ştii, acela ai fost tu. Tu ai zidit-o de la început până 
la sfârşit. (...) Altfel, pieptul femeiesc nu şi-ar fi îndurat fara 
împotrivirea sfârşirea” (IV, 4). În ultima sa apariţie în istoria dramei, 
imediat după ce Meşterul se aruncase în gol, Al şaselea zidar îşi 
recunoaşte dragostea si ura fata de acesta, în fond credinţa, cerând 
iertare, într-o ipostază similară a celeia a Ghebosului aplecat asupra 
lui Zamolxe: „Manole, eu te-am urât şi te-am iubit mai mult decât 
oricare. Pune-ti încă o dată mâna deasupra mea, ca atunci când am 
voit să plec şi n-am putut. Nu trebuie să spui nici un cuvânt — numai 

mâna s-o ridici” (V, 4). In mod simbolic în această scenă întreaga 
lume a dramei îşi cere iertare şi binecuvântare de la Meşter, pe care 
acesta le-o şi acordă, cu un ultim gest. 

„Acest element «de diversiune» care este al şaselea zidar 
devine în totul relevabil pentru ştiinţa lui Blaga de a-şi dubla 
întotdeauna linia principală conflictuală creând astfel de tensiuni în 
plan secund, care sprijină tensiunea ansamblului”!. 

Al şaptelea (Zidar) intră în istoria dramei când anunţă venirea 
Solului (II, 1). El îşi imaginează care va fi supliciul indicat de 
domnitor în cazul eşecului construcţiei: „Domnul ne va surghiuni în 
Insula Şerpilor şi vom pieri zdrobiţi de haiducii mării” (II, 2). Tot el 
sugerează şi o ultimă acţiune extremă pe care ar mai putea-o face 
Zidarii pentru a asigura ridicarea bisericii: „Dacă crezi, mergem pe 
jos, la râul Iordanului, să ne scăldăm curatindu-ne în el de tot răul 
lumesc” (II, 3). În chiar debutul Actului al patrulea exprimă explicit că 
ceea ce zidesc meşterii la temelia bisericii nu este o doar o femeie, ci 
principiul pe care aceasta îl reprezintă: ,,Zvarliti tencuială pe coapse 
şi os, să-nchidem viaţa în zidul de jos” (IV, 1). 

Al optulea (Zidar) intră în istoria dramei opunându-se cerintei 
lui Manole de a avea răbdare (II, 1). Ulterior exprimă poetic legătura 
organică, patologică şi spirituală ce s-a permanentizat între patima 
de a zămisli biserica şi fiinţa Zidarilor. „Demonia creaţiei (esenţial 
definitorie pentru Manole) e contagioasă — mod de a sublinia ideea că 
jertfa de sine e legea universală a creaţiei. E un pact necesar. Meşterii 
sunt vrajiti de chipul bisericii — de visul artistic al meşterului mare — 
şi dorinţa înfăptuirii s-a instalat in ei ca o boală fără de leac”?: 
„Suntem bolnavi de ea. O simţim în văzduh ca o mătase. Nu e 
nicăiri, şi totuşi dorul de ea e în noi ca un dor de casă” (II, 3). Demne 
de reţinut sunt în acest context consideratiunile filosofului Blaga: 
„Dorul e socotit când ca stare sufletească învârtoşată, ca o ipostazie, 
când ca o putere impersonală, care devastează şi subjugă, când ca o 


1 Dan C. Mihăilescu, op. cit., p. 116. 
2 Gh. Ciompec, op. cit., p. 130. 

vrajă ce se mută, când ca o boală cosmică, ca un element invincibil al 
firii, ca un alter ego, ca o emanatie material-sufletească a individului. 
(...) [Heidegger, n. a.] s-a însărcinat să încerce o asemenea reducere a 
existenţei umane la substanţa ei lirică de ultimă expresie. El s-a oprit 
la termenul de «îngrijorare». Unui român, în legătură de sânge cu 
matca etnică, i s-ar putea uşor întâmpla, încercând să-şi făurească o 
filosofie existenţială, să circumscrie aceeaşi substanţă prin termenul 
de «dor». Dorul s-ar revela deci ca ipostază românească a 
«existenței» umane. (...) s-ar putea afirma că existenţa e pentru român 
«dor», aspirație trans-orizontică, existenţă care în întregime se scurge 
spre «ceva»”!. Aşadar pentru meşterul zidar, creatorul lui Blaga, 
dorul, ipostază a existenței umane, este identificabil prin 
suprapunere cu biserica, sau, mai precis, cu patima de a construi 
biserica. Vatra, etnicul, biserica şi existența par a fi ipostaze ale 
aceluiaşi principiu, aspirație trans-orizontică, dor, sete de absolut. Al 
optulea zidar exprimă aici imposibilitatea meşterilor de a fiinţa altfel 
decât prin înfăptuirea creaţiei, destinul lor existenţial se suprapune şi 
se identifică cu destinul lor de om creator, de artist. Metafizic, Al 
optulea zidar a intuit, prin această replică metaforică, finalitatea 
existenţei lor: desăvârşirea exclusiv prin creaţie. 

Acest zidar spune explicit că nici unul dintre ei nu va sacrifica 
faptic femeia ce va să vie între ei (III, 1), recuzând astfel declarativ 
esenţa jurământului stabilit între Zidari. Tot el este primul care îşi 
imaginează destinul bisericii odată înălțate: „Şi totuşi, umbră de 
copac n-ar strica pentru cei ce vin şi pururea vor veni să se 
minuneze. Din umbră să-şi întindă vinele fericite în largul priveliştii. 
Am auzit că domnitorul vrea să-şi pună în stemă biserica aceasta, 
dimpreună cu cei doi vulturi gemeni de sus, care în fiecare zi se 
rotesc deasupra noastră la ceasul acesta” (V, 1). Al optulea zidar are 
conştiinţa realizării artistice de excepţie a tuturor meşterilor, 


1 Lucian Blaga, Despre dor, in vol. Trilogia culturii II. Spaţiul mioritic, Bucuresti, 
Editura Humanitas, 1994, p. 161, p. 164. 

construcţia lor urmând să devină un simbol cultural şi chiar politic al 
neamului. 

Al nouălea (Zidar) apare ultimul dintre Zidari în istoria piesei, 
dând glas unei stări generale de spirit: „Clădirea acestei biserici, 
închipuite în ceas orb, întrece puterile noastre” (II, 2). Tot el 
nuanteaza dorința Tuturor de a fi ,dezlegati de cuvântul” 
construcţiei, declarând că nu pot pleca întrucât biserica a devenit 
intrinsecă parte din fiinţa Zidarilor: „Dezleagă-ne de amintirea ei. Că 
nu o mai putem uita” (II, 3). Se indică aici conştiinţa că şi pentru 
restul Zidarilor construcţia bisericii este o patimă creatoare, nu doar 
un simplu mestesug: ,... artişti, posedati, ca şi Meşterul, de nevoia de 
a înfăptui opera...”!. El propune „să se hotărască la jertfă singur unul 
din noi” (II, 3), dar este respins. În contextul zidirii Mirei exprimă o 
dată în plus nedumerirea Zidarilor cu privire la principiul care îi 
determină să sacrifice viaţa, sugerând doar că nici unul dintre 
meşteri nu poate să se opună acestuia: „Vai, cine ne-ndrumă? Oh, 
nimeni nu scapă” (IV, 1). 

Zidarii sunt prezenţi conjunctural în piesă şi prin alte 
denumiri, cea mai frecventă fiind „Altul”, trimiterea vizând însă o 
multitudine de actanti a căror identitate precisă este greu de relevat. 
Semnalăm totuşi, pe cât posibil, şi aceste apariţii, care la rândul lor 
contribuie la conturarea portretului complet al personajului colectiv. 
Un „Altul” este identificabil cu Al doilea zidar. Sub această denumire 
apare cu o singură replică, în debutul Actului al doilea, remarcând că 
toată împotrivirea spectaculoasă a pământului se linişteşte în zorii 
zilei (II, 1). Un alt „Altul” este identificabil cu Al treilea zidar. Sub 
această denumire apare cu o singură replică, în debutul Actului al 
doilea, dezvoltând o teorie a prezenţei Anticristului prin ţară, dealtfel 
foarte obişnuită perioadelor tulburi ale Evului Mediu european. 
Propune ca posibilă determinantă a netrăiniciei construcţiei tocmai 
prezența Anticristului în universul imanent, dar expunerea sa este 


1 George Gană, Teatrul lui Lucian Blaga, în vol. Lucian Blaga, Opere 3. Teatru. Ediţie 
critică şi studiu introductiv de George Gană, Bucureşti, Editura Minerva, 1986, p. 
XLI. 

savuroasă prin limbajul ce exprimă o mentalitate tipic naiv ignorant 
populară, de antropomorfizare a  demonicului în tonalități 
semiparodice: „Nişte ciobani l-ar fi văzut la o stână părăsită. Anticrist 
îşi mulgea caprele cu ugerii plini de venin. Alţii l-ar fi văzut într-o 
mânăstire, unde face pe sfântul şi-şi tine matele într-un pahar. După 
alţii, Anticrist umblă prin Valea Oltului, în chip de vlădică călător, şi 
împarte cu mincinoasă supunere de mâni darul preoţiei”. Să nu 
uităm că Al treilea zidar e fost călugăr... Blaga va reveni cu acest tip 
de receptare a Anticristului în imaginarul şi mentalul popular cu 
prilejul piesei Arca lui Noe, unde va dezvolta subiectul şi limbajul 
într-o parabolă biblică ce nu e scutită de accentele unei autentice 
parodii ţărăneşti. 

Unii dintre Zidari (şi nu puţini) sunt denumiți adeseori 
„Altul”. Aceştia sunt, formal, alţii decât primii doi identificabili 
„Altul”. Anume: cinci care rostesc într-o succesiune reacţii succinte în 
fata confruntării cu decizia acceptării jertfei (II, 3); doi când opineaza 
cu privire la natura umbrei ce cade între ei după încuviințarea jertfei, 
umbră de nor, de copac sau de munte (II, 3); doi când cer, imperios şi 
panicati, ca Manole să vegheze alături de ceilalţi la ivirea femeii ce 
trebuie sacrificată (III, 1); doi când se răzvrătesc împotriva hotărârii 
lui Manole de a jura întru acceptarea jertfei (III, 2); unul singur când 
susține că zidurile dorite de Manole „nici dracul nici cerul nu le 
(III, 2), reiterând astfel implicit acuza celui de-Al şaselea zidar 
de vanitate şi grandomanie a lui Manole („Nu ne putem jertfi toţi 


1” 


vrea 


pentru mărirea îndoielnică a unuia singur”, II, 3), dar sugerând, 
involuntar, si că biserica este rezultatul liberului arbitru al 
creatorului uman; nouă (deci Toţi zidarii) în contextul zidirii Mirei, 
reluând sacadat, sincopat şi incantatoriu spusele unora din aceeaşi 
scenă, prin care se numesc materialele folosite în ritualul jertfirii 
femeii şi al construcţiei bisericii, totul sfârşindu-se cu reiterarea 
conştientizării rezultatului care îi aşteaptă pe Toţi: „Venin şi slavă!” 
(IV, 1). „Zorul construcţiei (sugerat în baladă prin câteva versuri) 
devine un amplu ritual al zidirii în care se adună deopotrivă frenezia 
faptei şi apele marii tragedii pe care o implică zămislirea operei; 

solemnitatea ritualului e sporită de cadenta ritmică a prozei intens 
poematice şi replicile zidarilor se structurează — cum observa Eugen 
Todoran — într-un adevărat «imn al muncii» frazat pe voci felurite”!; 
doi în aceeaşi scenă, încercând să se amăgească referitor la un câştig 
al vieţii personale prin ridicarea bisericii: „Cine clădeşte biserici 
trăieşte mai mult”; „Timpul petrecut la clădirea unei biserici nu se 
pune-n socoteala vieţii. Toată vremea petrecută aici e un adaos” (IV, 
1). Se constată şi o uşoară notă sarcastică, de parodie amară, care 
fusese deja valorificată artistic de dramaturg în Tulburarea apelor în 
contextul zidirii unei biserici ortodoxe; unul când se întreabă dacă 
Mira mai trăieşte în zid (IV, 2); unul când propune ca Manole să fie 
legat de un copac pentru a nu distruge, într-un acces de furie, 
construcţia partial ridicată (IV, 4); doi (şi nu neapărat Zidari, ci parte 
a Multimii anonime) când observă ultimele gesturi ale Mesterului 
„pe marginea bisericii”, înainte de sinuciderea sa ritualică: „Manole 
îngenunchează spre răsărit”; „Acum spre apus” (V, 4). 

Un „Altul” reia, după sinuciderea Mesterului, la finele 
dramei, o replică esenţială a acestuia: „Înfăptuirea bisericei cere tot, şi 
te duce de-a dreptul în moarte sau sărăcie, în cer sau nebunie” (V, 4). 
Dacă pentru Meşter cerul şi moartea au fost rezultatul înfăptuirii 
bisericii, pentru ceilalți meşteri acesta pare a fi nebunia, după cum se 
poate deduce din replica ultimului Altul: „Nu vom şti cum să ne mai 
găsim un loc în viata, vom rătăci din loc în loc” (V, 4). 

Celelalte denumiri prin care Zidarii acţionează (episodic) în 
piesă au o prezenţă cu totul sporadică şi le prezentăm strict cu titlu 
de inventar: „Unul”, Identificabil cu Întâiul Zidar. Sub această 
denumire apare cu o singură replică, în debutul Actului al doilea, 
numindu-l pe Manole „Meşterul Nenoroc” (II, 1). Un „Unul”, altul 
decât cel identificabil cu Întâiul Zidar: apariţie singulară, dar de efect 
în construcția dramatică, întrucât rosteşte, în finalul Actului al doilea, 
litania în stilul baladei populare, explicând pentru cine bate un ireal 
clopot de cleştar: „Pentru soţie care încă n-a născut, pentru soră 


1 Gh. Ciompec, op. cit., p. 136. 

curată sau fiică luminată, / care întâi va veni, / bărbat să-şi vadă, / 
frate să-şi vadă, / tată să-şi vadă” (II, 3). Pe măsura dezvoltării 
conflictului dramatic mai apar, pur circumstantial, Zidari numiţi 
generic „Unul”, cum ar fi cel care îi spune lui Manole „Tu să 
vorbeşti, că a ta a fost patima de a clădi” (III, 3), sau cel care constată, 
în momentul în care Manole încearcă să dărâme biserica parţial 
ridicată după zidirea Mirei: „Vrea să sloboadă jertfa!” (IV, 4) etc. „Alt 
zidar”: în contextul în care Vodă îi cercetează pe Toţi meşterii, în 
absenţa lui Manole, dacă uneltesc împotriva domnitorului sau a 
credinței. Acest zidar îl apără pe Mester din punct de vedere al unei 
prezumate vanitati: „Pe cataligele mândriei, el niciodată n-a umblat” 
(V, 4). „Alţii”: unii dintre Zidari, răzvrătiți pentru că Manole i-a 
determinat „să facă moarte”, „să ucidă iubire” (II, 2). „Câţiva”: 
personaj colectiv iniţial lipsit de replică. Încearcă fără izbândă să 
ridice o lespede la locul construcţiei (II, 1). Ulterior „se apropie 
hipnotizati de extazul Meşterului” când acesta are viziunea inaltarii 

bisericii şi exclamă împreună ,,Manole!” (II, 3). Incidental mai apare 
în contextul în care Meşterul încearcă să dărâme biserica parţial 
ridicată după zidirea Mirei şi îşi exprimă în cor nedumerirea: „Ce 
faci, Manole?” (IV, 4). Ultima apariţie, lipsită de replică, este imediat 
după ce Meşterul s-a sinucis aruncându-se în gol: „aduc trupul în 
mijloc” (V, 4). „Cei nouă (Zidari)”: fără replică, plecându-şi fruntile 
când Mira vine pentru a împiedica jertfa şi le dă binete, senină, 
mustrându-i: „Bună dimineaţa, noua ucigaşi” (MI, 3). „Ceilalţi 
(Zidari)”: adică excluzându-l pe Al şaselea zidar. Apariție singulară, 
declarându-l în cor „nebun” pe Manole, care susține că, în pofida 
evidenţei zădărniciei, biserica se va ridica (II, 3). „Mai multi 
(Zidari)”: socotind că Manole şi-a avertizat soţia să nu vină spre a fi 
jertfită, declară că „jurământul e desfăcut” şi îl acuză pe Manole că 
„i-a ispitit să facă moarte” (III, 2). „Glasuri”: acest personaj colectiv 
apare pur conjunctural, putând fi identificat cu parte a Zidarilor, 
când îşi exprimă uimirea faţă de tentativa Meşterului de a dărâma 
construcţia înălţată după zidirea Mirei: „Ce faci, Manole?”; „Manole, 
tu strici ce am ridicat?” (IV, 4). 

Imago mundi sau „fantasticul plin de sens” 


Găman este întruparea şi expresia credinței ancestrale, 
întunecate, a htonicului, la care face referire Bogumil prin absconsele 
„puteri ale pământului”. Dacă la Bogumil credinţa apărea încadrată 
în datele creştinismului, dar ca erezie, prin Găman ni se prezintă 
frust, nemediat, păgânitatea credinţei telurice. Însăşi înfăţişarea 
personajului în istoria piesei pare a face parte dintr-o altă logică, cea 
„fantastică”, de ficţiune, de eres, „figură ca de poveste” (I): „Se 
scutură fantastic, împrăştiind din lână nisip şi pământ” (|, 1), 
articulează sunete bizare în somn, contrazicând astfel deopotrivă 
limbajul uman şi logosul primordial. Găman nu face parte dintr-o 
tentativă de configurare a unui univers realist, determinat istoric, ci 
vine direct din atmosfera mitică a dramei: „MANOLE: Zmeul nostru 
bătrân” (I, 1); „BOGUMIL: Păcat că are doi ochi în loc de unul la 
rădăcina nasului, altfel căpcăunul ar fi întreg; şi fără meteahna!” (I, 1); 
„MANOLE: Tu eşti zmeul meu bătrân şi sfânt. Culcă-te, sau întoarce- 
te iar, întoarce-te iar de unde-ai venit. În păduri cu bărbi şi cu iezere 
—e locul tău, unde sălbăticiunile îşi bagă botul în sicriele apelor” (I, 
2). real şi halucinant, fascinează prin sugestia autenticităţii unei 
lumi ale cărei repere par a ne fi străine, dar care ne captivează prin 
trăsăturile sale specifice şi astfel suntem constrânşi să-i acordăm 
credit. 

Cu toate acestea avem o atestare a motivului de inspiraţie al 
dramaturgului în configurarea acestui personaj, anume un sătean din 
universul nu mai puţin magic şi fantast al copilăriei autorului, după 
cum reiese din memorii: „... Găman, ciudatul sătean, de care ne 
temeam ca de-o ființă cu legături prin tărâmuri demonice. Cineva l- 
ar fi văzut — nu se ştia niciodată cine era acest Cineva care vedea 
totul — cineva l-ar fi văzut, zic, în bătaia lunii, schimbându-se in 
priculici printre mormintele cimitirului. S-a dus Găman într-adins 
acolo, căci numai pe înclinarea unui mormânt putea să se dea de trei 

ori, invers, peste cap. Şi-o făcuse Găman, dar după ce şi-o făcuse, el 
nu mai era Găman, ci un Găman cu cap de câine. lar Gămanul cel cu 
cap de câine se duse la râu, şi plescăind din limbă, aidoma câinilor, 
aduna de jos in sus suvita de apa, ce mai curgea, şi care din clipa 
aceea adunată a rămas, căci pe urmă un timp n-a mai curs. lar 
priculiciul s-a întors pe drumul lui, s-a dat peste mormânt, 
schimbându-se iar în Gămanul cel adevărat. De atunci Găman râde, 

şi nu ştiu de ce, râde aiurea prin sat”!. Constatăm că anterior 
valorificării acestei reminiscente, mai degrabă magice decât realiste, 
în construirea personajului Găman din Meşterul Manole, Blaga 
întocmise o primă variantă artistică a sa prin Ciobanul din poemul 
dramatic Zamolxe, care se transforma noaptea în... priculici. 
Receptarea critică a semnificației acestui personaj rămâne 
relativ constantă: „personificare a instinctului pur, fiinţă vegetativă, 
somnoroasă care percepe intuitiv tainele firii”?; „Apărând din prima 
scenă ca un «alter ego» al stareţului Bogumil, Găman nu este decât o 
reprezentare simbolică a pământului...“$; „stihie întrupată”+. George 
Gana îl încadrează chiar într-o tipologie: „Găman e din speța 
Mosneagului din Tulburarea apelor, a personajelor blagiene cu puteri 
magice (el «ghiceşte faptele depărtărilor»), viziunile lui sporesc 
atmosfera terifiantă ce apasă de la început asupra lumii din Meşterul 
Manole’>. Dincolo de aceasta, se impune constatarea a două aspecte 
specifice personajului Găman: modalitatea de articulare, vorbirea sa 
incomprehensibilă, precum şi primordialitatea absolută în a recepta 
necesitatea jertfei. Cu referire la prima întâlnim posibilităţi 
complementare de interpretare. ,,... cuvinte de neînțeles, ca ale 


1 Lucian Blaga, Hronicul şi cântecul vârstelor. Ediţia a Il-a. Ediţie îngrijită, cu un 
cuvânt înainte de George Ivaşcu, Bucureşti, Editura Eminescu, 1973, p. 65. 
2 Gh. Ciompec, op. cit., p. 121. 
3 Eugen Todoran, Lucian Blaga. Mitul dramatic, Timişoara, Editura Facla, 1985, p. 
103. 
4 Dan. C. Mihăilescu, op. cit., p. 117. 
5 George Gană, Teatrul lui Lucian Blaga, în vol. Lucian Blaga, Opere 3. Teatru. Ediţie 
critică şi studiu introductiv de George Gană, Bucureşti, Editura Minerva, 1986, p. 
XXXVI. 

formulelor magice folosite de oamenii societăţilor străvechi pentru 
împăcarea spiritelor potrivnice lor”!, „valoarea de rostire poetico- 
păgână”? , cum ar fi: „A-u, a-u, a-u!! Pomilui nas, Boje moi! Taria 
albastră a lumii plesneste, bul-bul-bul se suge balta!”; „(... un sunet 
prelung, sinistru, nearticulat; imită zgomotul ce-l aude sub pământ): 
a-u, a-u, a-u!!! Râcâie sub pământ, a-u, departe, sub munte!!! Şi în 
împărăţia de sub picioare vr-vr, vr-i-1-i-i!!! A-u, a-u!” etc (I, 1). În 
acest caz poate mai mult ca oriunde este demnă de luat în 
considerare observaţia lui Al. Paleologu cu privire la rolul actantial 
jucat de rostirea cuvintelor în dramaturgia lui Blaga: ,,... cuvântul are 
aici nu numai, cum spuneam, pe lângă sens, o valoare fonică, de 
ordinul incantatiei, dar prin aceasta are şi una de «iluminare», cu aer 
«sacramental», dând iluzia unei funcţii magice. Rostirea cuvântului 
trebuie să pară capabilă de a declanşa forte latente, nebănuite”?. 
Aşadar Găman articulează discordant cuvintele şi leagă propoziţii în 
enunturi lipsite de logică aparentă întrucât el profesează un ritual 
magic, de regulă inconştient, în transă, extatic, prin intermediul 
somnului adeseori, ritual prin care asigură comunicarea cu o altă 
lume, aceea a puterilor pământului. Găman nu este decât o entitate 
umană trăită de un principiu ce o transcende şi din acest punct de 
vedere jertfa cerută de puterile pământului impune, pentru el, logica 
fatalitatii: „Se deschid porţile fără de chei. Acum iese o putere ce 
gâlgâie, acum o zburătoare în văzduh s-azvârle, acum o cărămidă, 
acum un os, acum un cap — ochi bazaochi, frunte-vălătuc — toate 
negre, nici una curată. (...) lată stihii frecate una de alta şi pietre 
sfărâmate în fălci subpământene. Huruie moara smintitelor dedesubt 
şi se învârte. De acolo, în pofida noastră, şi de mai departe, se dă 
drumul sortilor” (I, 1). Ca interpret al lui Găman, Bogumil se poate 
încadra în aceeaşi logică a predeterminării faptei umane de către o 
putere ontică htonică, deşi el nuanteaza oarecum relaţia dintre om şi 
acest principiu. 


1 Ibidem. 
2 Dan. C. Mihăilescu, op. cit., p. 117. 


3 Alexandru Paleologu, op. cit., p. 94. 
188 


Însă strania vorbire a lui Găman mai deschide un câmp de 
interpretare: el neimitând logosul divin, ci un limbaj htonic, păgân, 
ancestral şi magic, reiese şi că fapta cerută de acest glas nu se 
încadrează în logica unei creaţii determinate de logosul divin. 
Creaţia este astfel privată de caracteristica unei consacrari 
transumane de ordin sacru prin logosul primordial, ci, eventual, este 
percepută ca înfăptuire a unei superstiții atavice ancestrale şi păgâne. 
Fundamentul creaţiei este înlocuit, în logica transmisă de Găman 
prin Bogumil, prin substituirea logosului divin de jertfa umană, cu 
scopul identic de a asigura fiintare, viata, construcţiei materiale. 
Insufletirea locului creaţiei ar intra astfel în logica unei superstiții 
conform căreia ,,... o construcţie supără duhul locului şi el trebuie 
împăcat printr-un sacrificiu”!. Superstiţia păgână însă nu va fi 
asumată şi de Manole ca determinare a jertfei. 

Apoi Găman este şi cel care are primul intuiţia necesităţii 
jertfei: „Nu e nimeni să sprijinească zidurile? Cu spatele vreau să le 
tin” (I, 1), initial oferindu-se el ca sacrificiu întru creaţie: ,,Mestere — 
biserica ta — mă vreau clădit în ea! Sufletul meu s-o tot ocolească, abia 
şoptind şi abia mişcându-se, ca o boare bătrână şi fără de moarte” (I, 
2), dar ulterior identificând metaforic şi persoana care va fi jertfită. 
După ce Mira a jucat pe spatele lui în timp ce acesta dormea, femeia 
identificându-se ludic cu biserica, bătrânul trezit ştie exact că soarta 
lor, a tuturor, a intrat pe făgaş unic şi „profeţeşte parabolic viitorul 
situaţiei”?: „În văzduh a crescut pe spatele meu o biserică” (I, 3). Dar, 
deşi pare a se fi împlinit, ca virtualitate, cerința puterilor pământului, 
reacţia lui Găman nu este de celebrare, ci de oboseală sufletească: 
„Mare durere simt şi oboseală ca de sfârşit” (I, 3). Deşi ştie că 


7 


„mersul întâmplărilor nu se poate schimba...”, nu acceptă împăcat 


rostul zodiilor: „Visul se izbândeşte, dar liniştea, liniştea n-o găsim”; 
„Gândul se împlineşte, dar pacea n-o mai întâlnim” (|, 3). Găman 


1 Mircea Eliade, Comentarii la Legenda Meşterului Manole, în vol. Meşterul Manole. 
Studii de etnologie şi mitologie. Ediţie şi note de Magda Ursache şi Petru Ursache. 
Studiu introductiv de Petru Ursache, laşi, Editura Junimea, 1992, p. 88. 
2 Dan. C. Mihăilescu, op. cit., p. 117. 

anticipează aici şi soarta tragică a celor care vor supraviețui 
împlinirii creaţiei doar pentru a se constata nimiciti sufleteşte. Starea 
meşterului şi a Celor nouă ajutoare se va regăsi întocmai la finele 
dramei. Găman plânge cu lacrimi ale extinctiei: „Manole: Apă moartă 
din ochi îi curge, nu vom înţelege niciodată de ce. Lacrimi adunate în 
el de o sută de ani, le plânge acum. Nu vom şti niciodată pentru 
cine” (I, 3). Interpretând visul izbândit şi gândul împlinit fie ca 
înfăptuire a creaţiei artistice ca urmare a liberului arbitru, fie ca 
materializare a iluziei de a-ţi apropia transcendenta şi de a o 
implementa efemerului prin sublimare în creaţie, fie ca punct 
terminus al fatalitatii determinate de ontic, lacrimile lui Găman 
rămân oricum expresie a dobândirii anticipative a certitudinii ca 
petrecerea omului creator prin viata a presupus, totusi, sacrificarea 
vieții în trecerea dintre două morminte, pacea increatului anterioară 
vieţii şi cea posterioară morţii. O pace sterilă, nediferentiata, lipsită 
de liniştea ataraxiei, visul şi gândul se împlinesc prin sacrificarea 
vieții, culpă resimţită ca imposibil de integrat absolutului. S-ar putea 
spune că după ce Găman a întruchipat la nivel ontologic voinţa 
puterilor întunecate ale pământului, o dată misiunea sa îndeplinită, 
întrupează printr-o prolepsă şi starea fiinţială a omului după ce şi-a 
încheiat destinul creator. În această scenă Găman este un alter ego al 
lui Manole, avant la lettre. 

Gaman revine in istoria dramei dupa o indelungata absenta (V, 
2), timp diegetic in care s-au petrecut evenimentele semnificative, 
jurământul, sacrificiul şi construcţia. Revine când s-au împlinit toate 
cele pe care el le anticipase şi tocmai de aceea cunoaşte totul, deşi în 
tot acest răstimp a fost plecat aiurea, rugându-se pe la mănăstiri. Într- 
un dialog cu Manole, Găman afirmă inclusiv că ştie despre plecarea 
iminentă a Mesterului, adică despre moartea omului nimicit de 
împlinirea patimii creatoare a artistului. Găman este singurul care, 
alături de Manole, aude vaierul din zid. Îi aduce Meşterului ultimele 
veşti din lumea largă, anume iminenta de a fi judecat pentru omor de 
către sfatul boieresc, extinctia de care a fost cuprinsă gospodăria 
Meşterului o dată cu dispariţia Mirei, „Alt nimic” (V, 2). Prin această 

ultimă replică ni se sugerează că nu mai există absolut nimic să îl 
retina pe Manole între semeni. Omul Manole e lipsit de rost, iar 
Găman îl înţelege foarte bine: „Rămân amândoi lângă zid, cu 
privirile pierdute” (V, 2). Ultima apariţie a lui Găman este chiar la 
finalul dramei, când Manole se sinucide. „În aiurare anterioară” 
Găman exprimă metaforic şi alegoric suferinţa şi inutilitatea omului 
Manole nimicit de artistul Manole, precum şi plecarea acestuia către 
transcendent, unde o va întâlni şi pe Mira care îl aşteaptă: „Cântecul 
din zid te cheamă spre alt tărâm, unde huma e albastră şi unde se 
duc toate vieţile. Dintre turle priveşti şi ti se pare jalnică lumea şi 
toată frumuseţea. Sufletul tău se desprinde din trup, lumina se 
învârte, cerul iti pare jos ca un scut. Gândul tău zboară, trupul tău 
cade ca o haină care te-a strâns şi mult te-a durut. (...) În zid un 
cântec a contenit. Slava tibie, Gospodi, slava tibie! Primeşte-l de-a 
dreapta puterii!” (V, 4). „Replică prin care se oferă chintesenta 
faptului şi vieţii lui Manole şi pe care numai energia ipostaziată a 
acestuia, Găman, era în măsură să o ofere. Găman este în teatrul 
românesc cel mai precis conturat «profet», aşa cum apare această 
categorie de personaje în tragediile antice”!. Găman resimte în ființa 
sa inclusiv momentul destrămării fizice a Meşterului, urmat de 
ataraxia sufletească: „s-a scuturat sinistru, pe urmă se linişteşte tot 
mai mult” (V, 4). 

Paradoxal, Găman este personajul care a împărtăşit cel mai 
mult din condiţia Meşterului Manole, este cel care l-a înţeles cel mai 
bine si a resimţit cel mai acut drama sa. Afinitatile lui Găman nu se 
rezumă la relaţia binecunoscută cu puterile pământului. Personaj 
mult mai complex, Găman pare a întruchipa, subtil, întreaga lume a 
dramei, este o imago mundi, pare a ipostazia acea imagine-sinteză atât 
de familiară eseistului Blaga: „Imaginaţia creatoare (...) este izvorul 
acelor imagini-sinteze, — atât de fecunde, pe care le substituim 
imaginilor accidentale, caleidoscopice, ale realitatii”?. Numindu-şi 


1 Dan. C. Mihăilescu, op. cit., p. 118. 
2 Lucian Blaga, Daimonion, în vol. Zari şi etape. Text îngrijit şi bibliografie de Dorli 
Blaga, Bucureşti, Editura pentru Literatură, 1968, p. 222. 

imaginea-sinteză şi „fantasticul plin de sens”, Blaga observă rolul 
acesteia în mit: „În mit imaginea sinteză e mult mai independentă, în 
mit imaginea e aproape totul: raporturile abstracte dintre realităţi 
sunt complet inghitite de ea. (...) În mit imaginea sinteză e suverană, 
ea se concretizează în aşa măsură că dobândeşte oarecum o viaţă 
separată, din care eşti nevoit să desprinzi tâlcul cu un nou efort 
intelectual”!. Imaginea sinteză a mitului creaţiei la Blaga ar putea fi 
considerată ca fiind realizată estetic prin intermediul personajului 
Găman, el însuşi o sinteză a tuturor şi a toate ale dramei, „fantasticul 
plin de sens”. 


Diferite „voci” 


Toate celelalte personaje ale piesei au apariţii episodice şi 
însemnătate minoră în configurarea piesei. Ele sunt simple 
„instrumente de lucru” ale dramaturgului. Le amintim totuşi 
relaţionându-le la premisele majore ale operei în discuţie şi 
integrându-le, pe cât posibil, viziunii de ansamblu a întregii creaţii a 
autorului. 

Solul apare într-un moment de impas al construcţiei, iar 
vestea adusă de la Vodă nu este deloc îmbucurătoare („Vodă de la 
un timp tot aşa spune: alti domni au nebuni de curte, eu am pe 
Manole”; „Vodă vrea rodul. (...) Locul e pentru totdeauna hotărât. 
Altul nu se va mai alege, căci am rămâne de pomină în cronici, care 
nu pier deodată cu cenuşa noastră păcătoasă”, II, 2). În fond rolul 
Solului rămâne acela de a transmite ultimatumul din partea 
domnitorului („Vodă vă mai dăruieşte tot ce poate pentru o singură 
încercare”, II, 2). În afara acestui rol, se individualizează prin 
ridiculizarea lui Manole, dând glas astfel receptării tot mai acut 


1 Ibidem, p. 223. 

sarcastice a acţiunilor meşterului („În trei zile, năstruşnic cum eşti, o 
să-i tragi domnului o nazbatie de Păcală. Dacă esti istet, mai poți sa 
ajungi ceva în viaţa asta nefolositoare, Manole. Vodă ar fi în stare să 
te facă nedisputată căpetenie peste zănatici şi păcălici”, II, 2). Se 
exprimă aici neintelegerea de către omul comun a dramei artistului, 
incapacitatea mediocritatii de a asimila aspiraţiile omului de geniu. 
Tot Solul îi transmite, ca iniţiativă personală, horoscopul din partea 
„cititorului de ocheane al curţii”, care avertizează anticipativ: „Asta 
înseamnă că eşti primejdie pentru neamul femeiesc” (II, 2). 

Întâiul cărăuş are o apariţie singulară, unica sa replică, 
(IV, 3), fiind adresată celui de-Al treilea zidar, care 


1” 


,Porunciti 
tocmai îi chemase pe Cei trei cărăuşi pentru a le da ordinul de 
plecare către trei târguri medievale. Reiese, din replica celui de-Al 
treilea zidar, că Întâiul cărăuş urma să plece la Braşov, unde urma să 
negustorească nu cu „scheii gureşi”, ci cu saxonii cinstiţi, diferite 
materiale necesare construcţiei bisericii: „aduci piele, lemn de stejar 
uscat în cuptoare de meşteşug, forme, scoabe de fier, cuie mari şi 
mici; stranele le tăiem aici, pentru catapeteasmă uleiuri, zugravelnite, 
cu păr de mistreți cele lungi, cu fire de coamă cele scurte, şi nu uita 
mătasa. Toate astea pentru biserică. Pentru nevoile pivnitelor, nu uita 
pucioasa în formă de turte” (IV, 3). 

Al doilea cărăuş are de asemenea o apariţie singulară, unica sa 
replică, „Eu la Sibiu” (IV, 3), fiind adresată celui de-Al treilea zidar, 
care tocmai îi chemase pe Cei trei cărăuşi pentru a le da ordinul de 
plecare către trei târguri medievale. Reiese, din replica celui de-Al 
treilea zidar, că Al doilea cărăuş urma să procure clopote şi vopsele, 
dar nu oricare: „De la Sibiu, de la turnătorie clopote, să nu fie cu 
semne păpistăşeşti, cum ar fi bunăoară inima încercuită cu spin. Dar 
pot să aibă semn: Hristos culcat într-un potir. Urechea ţi-e bună, 
încearcă-le sunetul, să se potrivească aerului de-aici. Tine minte: 
aerul de-aici - duhul cleştarului. Pe urmă intoarce-te; aşa — vezi 
culorile lumii noastre? Toate din soare sunt. La fel să fie culorile pe 
care le cumperi. Încearcă-le şi aseamănă-le totdeauna cu cele curate 
din brâul ploilor” (IV, 3). Revine aici o preocupare majoră a 

autorului, exprimată deja artistic în Tulburarea apelor, aceea a 
raporturilor medievale dintre ortodoxismul românilor şi 
luteranismul saşilor transilvăneni, protestantismul şi Reforma 
religioasă în general fiind recuzate organic de poporul român: 
„Totuşi, şi acest lucru s-a putut vedea şi în timpul Reformei, 
credincioşii ortodocşi manifestă o categorică rezervă față de orice 
încercare de a li se schimba credința sau chiar şi numai un articol al 
mărturisirii lor, sau chiar şi numai ceva din rânduielile rituale. 
Credinţa este la ei un corp aproape tabu, şi anume chiar în «litera» ei, 
în materialitatea ei. (...) Această alipire la «cuvânt» si «literă» isi are 
originea în gândirea magică, în îndepărtate străfunduri istorice”!. 
Acestea deşi eseistul Blaga şi-ar fi dorit o autohtonizare a 
creştinismului în contextul reformelor religioase central europene?. 
Al treilea cărăuş de asemenea o apariţie singulară, unica sa 
replică, „Eu la Târgovişte” (IV, 3), fiind adresată celui de-Al treilea 
zidar, care tocmai îi chemase pe Cei trei cărăuşi pentru a le da 
ordinul de plecare către trei târguri medievale. Reiese, din replica 
celui de-Al treilea zidar, că Al treilea cărăuş, spre diferenţă de primii 
doi, nu urma să negustorească nimic, ci să se îngrijească de cele 
sfinte: „La Târgovişte ceri binecuvântare creştinească. Odăjdii ai de 
adus şi cărţi. Daca vlădica nu-i acolo, îl găseşti la moşia lui, sfintind 
popi şi păzind dobitoace” (IV, 3). Reiese de aici receptarea şi 
exprimarea artistică a unui adevăr istoric, acela al rolului major pe 
care l-a avut Târgovişte ca centru spiritual al ortodoxismului 
românesc medieval, dar şi ca centru al tipăriturilor religioase în 
limba slavonă sau română. Dincolo de aceasta se poate distinge şi 
sugestia unei uşoare note de ironie a autorului cu privire la ipostaza 
omenească prozaică a clericilor români ortodocşi, prin asocierea celor 
două ocupatiilor fundamentale ale vlădicii valahe, sfinţirea preoţilor 


1 Lucian Blaga, Opere 12. Gândirea românească în Transilvania în secolul al XVIII-lea. 
Ediţie coordonată de Dorli Blaga, Bucureşti, Editura Minerva, 1995, p. 18. 
2 Lucian Blaga, Isus-pământul, reprodus în vol. Isvoade. Eseuri, conferințe, articole. 
Ediţie îngrijită de Dorli Blaga şi Petre Nicolau, prefaţă de George Gană, Bucureşti, 
Editura Minerva, 1972, pp. 216-217. 

şi îngrijirea gospodăriei. Laicizarea fetelor bisericeşti este o constantă 
a dramaturgiei lui Blaga, de la Popa din Tulburarea apelor până la 
Popa Păcală din Avram lancu. 

Cei trei cărăuşi apar ca personaj colectiv cu o replică unică, 
„Am înţeles” (IV, 3), adresată celui de-Al treilea zidar, care tocmai le 
indicase misiunea ce urmau să o îndeplinească în cele trei târguri 
medievale, Sibiu, Braşov şi Târgovişte. 

Grupul de femei are o apariţie singulară şi lipsită de replică, 
pur joc scenic: „Se-ntoarce, privind la ziduri, parcă ar vedea biserica 
întreagă: dispare în fund” (IV, 2). Sunt caracterizate de primii trei 
Zidari, Întâiul zidar fiind primul şi cel mai fidel observator şi 
interpret al reacţiilor grupului de fete şi femei care vin „de prin ţară” 
pentru a vedea construcţia meşterilor: „Vin stârnite ca de-o primejdie 
de veac, şi, în spaima lor de necunoscutul bărbat, se cred miresele 
morţii”; ,,Toate-si închipuie cu înfricoşare că suntem mai tari decât 
iubirea noastră, dar aici, lângă schelele înfăptuirei, se pare că ele 
înţeleg mai mult decât au putut să înţeleagă lângă vatră” (IV, 2). 
Eugen Todoran interpretează astfel scena: „Imaginea aceasta 
întregeşte legenda populară în spiritul străvechi al mitului, ca 
răspuns la întrebarea de ce la temelia zidirii o femeie este sacrificată, 
sau altfel spus, de ce omul este creator numai răspunzând iubirii 
pământeşti, într-o pasiune care înfrânge blestemul puterilor 
necunoscute”?. 

Voda are o apariţie târzie in istoria dramei, după ce biserica a 
fost înălţată: „înalt, gras, uşor, cu toată greutatea...” (V, 3). 
„...voievodul are un rol cu totul episodic — şi nu întâmplător într-o 
dramatizare care oferă mitului creaţiei o linie şi mai pură decât 
balada”?. Din schimbul de replici cu Băiatul de curte se desprinde 
imaginea unei personalităţi de inteligenţă fină, subtilă, diplomată, 
care nu recuză însă un spirit uşor sugubet. Având asimilată în înalt 
grad conştiinţa statutului său de ctitor al bisericii, se simte surprins 


1 Eugen Todoran, Lucian Blaga. Mitul dramatic, Timisoara, Editura Facla, 1985, p. 
112. 
2 Gh. Ciompec, op. cit., p. 133. 

între două variante antagonice ale unei decizii pe care trebuie să o ia 
în ceea ce-l priveşte pe Meşterul Manole: să-l proslăvească la justa sa 
valoare pe artistul creator, sau să îl condamne la moarte pe omul 
ucigaş. Însă orice opţiune ar adopta, ştie că prerogativul său de 
domnitor este absolut şi suprem, autocratia medievală permițându-i 
orice („Ce gândeşte Vodă, e treaba mea”, V, 3). Spirit rafinat, Vodă 
înţelege de la bun început deopotrivă caracterul superlativ al creaţiei, 
(„Asta-i tot aşa de neîndoios o minune pe cât sunt eu de voievod”), 
cât şi sacrificiul creatorului („Straşnic om, Manole ăsta! Sufletul nu şi 
l-a cruţat...”, V, 3). Atitudinea sa pare a fi una binevoitoare, 
conciliantă, fiind foarte mulțumit de „darul” Zidarilor, pe care îl 
percepe ca fiind deopotrivă al domnitorului şi al Domnului („Scris 
este: să daţi lui Dumnezeu ce-i al lui Dumnezeu, şi voievodului ce e a 
voievodului. Voi aţi făcut amândouă lucrurile cu o singură faptă. Îmi 
voi da silinta să nu mă cert cu El pentru darul vostru”, V, 3). În 
schimbul de replici cu Meşterul este evident că Vodă îl îndeamnă pe 
Manole să se bucure de „rodul muncii şi al mâinilor sale”. 
Finalmente Vodă sugerează destul de transparent că îl iartă pe 
Manole de orice vină („Eu uit comorile prăpădite, răutatea curtenilor 
şi uneltirile altora”), convins fiind că la judecata din urmă biserica 
înfăptuită de Meşter îi va disculpa toate păcatele. Verdictul său este 
explicit: ,,... Vodă porunceşte şi lui Manole să trăiască, să se bucure 
de dărnicia noastră fără sfârşit” (V, 3). După ce Meşterul se sinucide, 
Vodă e primul care „îşi descoperă capul” (V, 4), acordându-i 
respectul cuvenit. 

Întregul portret citit printre rânduri, la care se adaugă o 
replică ostentativă a domnitorului, referitoare la biserică şi la 
credința pe care o reprezintă, „E cea mai frumoasă în toată credința 
răsăritului, adică în singura dreaptă-credinţă” (V, 3), îl configureaza 
ca reprezentant de excepţie al neamului său, departe de figura 
sângeroasă sugerată în unele variante şi interpretări ale baladei 
populare, mai apropiat eventual de personajul istoric real, ctitorul 
Monastirii Argeşului, Neagoe. 

Întâiul boier este parte a alaiului domnitorului sosit la locul 
înfăptuirii bisericii. Apariție singulară, in ultima scenă, dar 
semnificativă, din replica sa înţelegem că înainte de a vedea ctitoria 
Vodă fusese convins să îl pedepsească pe Meşter: „Că înţelesul şi 
hotărârea nu ne fu astfel”; şi, mai important, îl constrânge pe Vodă să 
îşi schimbe atitudinea binevoitoare şi conciliantă faţă de Manole, 
folosindu-se de o logică meschină, dar plauzibilă, atestată ca reală în 
întunecatul Ev Mediu european, când meşterul era adeseori ucis la 
locul construcţiei pentru a nu divulga secretul creaţiei sau a nu 
reitera meşteşugul!: „În stemă, biserica aceasta vei lua-o în zadar, 
căci, scăpat de aici, Manole va putea oricând un altar şi mai frumos 
să înfăptuiască. Dealtfel, singur s-a sumetit lucrătorilor că încă o 
faptă îl mai aşteaptă. Astfel se pregăteşte el să-ţi batjocorească 
comorile deşertate şi să iasă din cuvânt!” (V, 4). Evident, Întâiul boier 
nu înţelege la care anume faptă se referise Manole, doar Găman 
intuieşte că Meşterul intenţiona să se sinucidă. Întâiul boier exprimă 
indirect şi înţelegerea operei artistice a Meşterului ca act creativ 
individual, determinat prin liberul arbitru, pe care Manole l-ar folosi 
într-o imaginară confruntare tocmai cu transcendenta: „Auziţi-l cum 
trage clopotul — cumplit şi fără smerenie, parcă s-ar certa cu cerul!” 
(V, 4). Boierul greşeşte când îi conferă Meşterului statutul 
supraomului lui Nietzsche, dar nu face decât să asigure şi expresia 
unui posibil mod de interpretare a creaţiei artistice. Întâiul boier este 
şi cel care incită „robii pământului” să îl zăvorască pe Mester în turlă, 
pentru a nu le scăpa celor ce îi doreau osânda. 

Al doilea boier este şi el parte a alaiului domnesc sosit la locul 
bisericii înălțate. Apariție singulară, reia în fata lui Vodă acuza de 
omucidere la adresa lui Manole: „Dar el a ucis un gând blestemat, şi 
asta nu-i o ghicitoare. Măria-ta, avem pravili care nu trebuie 


1 Vezi şi Mircea Eliade, Comentarii la Legenda Meşterului Manole, în vol. Meşterul 
Manole. Studii de etnologie şi mitologie. Ediţie şi note de Magda Ursache şi Petru 
Ursache. Studiu introductiv de Petru Ursache, Iaşi, Editura Junimea, 1992., p. 78- 
79. 


197 


{7 


incalcate!” (V, 4). Al treilea boier de asemenea. Aparitie pur 


conjuncturală şi singulară. Reia acuzaţia de omucidere formulată de 
Al doilea boier: „A învins stihiile cu omor, şi fapta lui strigă la cer!” 
(V, 4). Un „Alt boier” are o apariţie pur conjuncturală. În baza acuzei 
de omucidere formulate de Al doilea boier şi întărită de Al treilea 
boier, cere imperios pedepsirea vinovatului Manole: ,,Rosteste 
osânda, măria-ta!!” (V, 4). Un Alt boier, nu neapărat primul, cere 
explicit curmarea vieţii lui Manole, reluând acuza de omucidere 
adusă acestuia: „fărădelegea neispăşită va atrage blestemul asupra 
tuturor!” (V, 4). 

Întâiul călugăr face parte din alaiul domnesc sosit la locul 
unde fusese înălţată biserica. Asigură, printr-o interpretare proprie a 
prorocirii biblice, receptarea operei artistice a lui Manole ca spaţiu de 
celebrarea a Diavolului: „S-a prorocit că va veni cu înfăţişare mare şi 
cu semne strălucite, dar dinăuntru va fi pildă de stricăciune. lată, 
acesta e întâiul lăcaş al lui Anticrist!” (V, 4). Tot el încearcă primul să 
domolească revolta Mulţimii, dojenind-o în logica obscurantismului 
religios: „Cine a mai văzut mădulare răsculându-se împotriva 
trupului din care fac parte? (...) Cine ridică glasul împotriva mumei 
fără de trup, din care a doua oară ne-am născut?” (V, 4). „Un 
călugăr” este unul dintre călugării sosiți în alaiul domnitorului la 
locul ctitoriei. Apariție pur incidentală, exclamând: „Se-mpotriveşte 
crucii!” (V, Scena 3) când Manole îl opreşte iniţial pe Bogumil să îl 
binecuvânteze. Sub aceeaşi denumire revine un personaj, nu 
neapărat acelaşi, având însă aceeaşi obsesie („Manole s-a împotrivit 
crucii!”, V, 4), deşi între timp Meşterul ceruse binecuvântarea 
stareţului Bogumil. 

„Boierii şi călugării” este un personaj colectiv iniţial lipsit de 
replică, simplă prezenţă şi vag joc scenic, sosiți, ca parte a alaiului 
domnitorului, la locul construcţiei înfăptuite. Când Manole renegă 
credința, aceştia „se mişcă a ameninţare, apropiindu-se”, iar când 
Vodă sugerează că îl disculpă pe Mester în pofida opoziţiei curtenilor 
„se uită cu înţeles unii la alţii” (V, 3). Finalmente îi vor cere lui Vodă 
in cor, imperios, de două ori, „Osânda!!” şi explicit „Moarte 

clăditorului!”, referindu-se la Meşterul acuzat de omucidere (V, 4). 
În opoziţie cu Mulțimea, se configurează ca personaj colectiv ostil lui 
Manole, dar după sinuciderea acestuia inclusiv Boierii şi Călugării 
„Îşi descoperă capul”, sugerând că postmortem il vor pretui drept pe 
meşterul de geniu. 

,Multimea”: suflarea omenească adunată la locul construcţiei, 
popor sosit o dată cu alaiul domnesc sau independent de acesta, însă 
neincluzând Călugării şi Boierii, alt personaj colectiv fata de care se 
disociază prin opoziţie. Iniţial apariţie fără replică, „murmură 
împotriva boierilor” care ceruseră pedepsirea lui Manole pentru 
omucidere, iar, când Vodă pare a înclina balanţa către osândirea 
Meşterului, Mulțimea protestează fatis („Nu, nu se poate!”), mânia 
lor îndreptându-se in special către vita nobilă („în tulburare 
crescândă spre boieri: Nu, nu se poate! Ce vor! Nu se poate! Cine 
sunt? Nu se poate!”, până la a recuza clasa conducătoare: „Alt sfat, 
alt sobor! Acesta să plece! Acesta să se întoarcă!”, V, 4). Mulțimea 
anonimă, plebea este, dintre personajele exterioare dramei, sosite 
după înălţarea bisericii, cel care se situează statornic de partea 
Meşterului. Tot Mulțimea exprimă şi receptarea estetică a creaţiei 
Meşterului, dincolo de valorificarea ei ca bun religios sau ctitorie 
domnească de către alte personaje („Nu, nu se poate! Manole, 
meşterul neasemănat, trebuie să trăiască! Nu, nu se poate! (...) Noi 
strigăm, boierii urlă, noi apărăm, călugării osândesc — toţi suntem jos, 
Manole singur e sus, singur deasupra noastră, deasupra bisericii!”, V, 
4). Prin intermediul Multimii este exprimată şi receptarea lui Manole 
ca artist de geniu, „meşterul neasemănat”. Însă Manole nu se 
situează ca om „deasupra” creaţiei sale, ci este stăpânit şi neantizat de 
aceasta. „Deasupra” operei va supravieţui eventual ca artist, doar în 
măsura în care admirând o operă de artă admirăm implicit în aceasta 
şi pe creatorul ei. Mulțimea încearcă să îl oprească pe Mester din 
gestul său iminent de sinucidere. 

Băiatul de curte este o apariţie conjuncturală şi singulară, sosit 
o dată cu alaiul domnitorului la locul construcţiei împlinite, dar se 
detaşează prin cele trei replici ca spirit subtil, inteligenţă şireată şi 


199 


diplomată, neezitând să încline balanţa judecării lui Manole de către 
Vodă în favoarea meşterului, sau ghicind că acesta era oricum 
gândul domnitorului: „În locul măriei-tale, aş da afară din călindar 
un sfânt şi-aş pune în locu-i numele lui Manole” (V, 3). ,,... în 
penultima scenă a piesei, eroarea judecării eroului după convențiile 
şi obisnuintele cotidiene este spulberată de vocea nevinovata a unui 
copil (ca în cunoscutul basm povestit de Hans Cristian Andersen); 
pentru conştiinţa pură (nefalsificată de convenţii), Manole nu e 
culpabil, ci este un martir; fapta lui nu trebuie pedepsită, ci 

sanctificată”!. 


1 Gh. Ciompec, op. cit., p. 128. 

VII. Cruciada copiilor (1930). 
Mister simbolist, apriorism românesc 


Interpretarea piesei s-a axat adesea asupra fondului religios al 
acesteia, catolicismul şi ortodoxismul fiind relevate ca perspective 
antagonice în paradigma creştinismului. Ratiunile care au condus la 
deplasarea accentului dinspre estetica acestui produs literar — aflat 
într-o succesiune a încercării dramaturgului de a exprima o viziune 
unitară şi originală a spiritualităţii româneşti — sunt cât se poate de 
pertinente. Lucian Blaga fixează, la fel ca în Tulburarea apelor, extrem 
de explicit timpul intern al istoriei dramatice: anul 1212, în care 
cronicile occidentale atestă existenţa a două cruciade ale copiilor, 
ambele desfăşurate pe teritoriul a două unităţi statale şi etnice de 
confesiune catolică: Franța de Nord şi Germania. Mai mult chiar, 
autorul va imagina două personaje monahale care nu întâmplător 
sunt reprezentanţi, cel puţin aparent, cele două confesiuni creştine: 
călugărul catolic Teodul şi starețul ortodox Ghenadie. Replicile 
acestora, inserate în desfăşurarea conflictului ideologic, îi situează pe 
coordonate spirituale divergente. Între aceştia, Doamna cetăţii are o 
atitudine ezitantă care o poate impune ca eroină tragică odată cu 
deznodământul trist al fiului ei (mort datorită şovăielilor mamei în a 
adopta o hotărâre tranşantă în privinţa cruciadei). 

A fost de asemenea relevată dezbaterea pe care filosoful 
Lucian Blaga o realiza şase ani mai târziu, în Spațiul mioritic, unde 
acorda o atenţie deosebită particularitatilor caracteristice ale 

confesiunilor catolică, ortodoxă şi protestantă observaţiile sale cu 
privire la catolicism putând fi un considerate un foarte bun reper în a 
înţelege şi a explica profilul călugărului Teodul. Admitem perfecta 
posibilitate de a se realiza o discuţie pur religioasă pe marginea 
acestei drame, în urma căreia catolicismul se vede nevoit a se 
recunoaşte stăpânit de un utilitarism ideologic discutabil în planul 
autenticităţii spirituale. În acest sens elocventă este afirmaţia 
filosofului: „Pentru catolici triumful bisericii, ca stat al lui 
Dumnezeu, are o întâietate faţă de oricare altă problemă, o prioritate 
nediscutată asupra oricărui alt interes. Catolicul a crezut nu o dată că 
triumful bisericii trebuie obţinut în orice chip, mai mult, forțat cu 
orice mijloace, care niciodată nu pot să fie atât de rele ca să nu poată 
fi răscumpărate prin măreţia scopului (...). Pentru a justifica 
orientarea necondiționată spre triumful bisericii, spiritul catolic e 
osândit să devină uneori reproşabil formalist şi prea adesea penibil 
cazuistic. Prioritatea acestei probleme şi a acestui demers faţă de 
oricare ale probleme sau interese creează în catolicism o constelație 
nefavorabilă problemei salvării”. 

Însă o asemenea interpretare nu ar revaloriza cu nimic nici 
dialogul mut al confesiunilor creştine şi nici originalitatea 
dramaturgiei lui Lucian Blaga. În majoritatea pieselor sale anterioare 
autorul realizase ample referiri la diferite credinţe, în special 
creştinismul, fără însă a avea pretenţii de a le reconstitui în datele lor 
istorice şi dogmatice, ba dimpotrivă, urmărind să îşi expună propria 
viziune. Cultul Orbului din Zamolxe nu există atestat istoric, este 
invenţia pur personală a dramaturgului, o viziune infuzată de 
misticism păgân; cultul lui Zamolxe din aceeaşi piesă, instituit de 
Mag şi de Vrăjitor, nu este nici pe departe cultul dacic al lui 
Zalmoxis, Lucian Blaga utilizând certe elemente ale dionysiacului şi 
ale creştinismului (la acea dată inexistent). În Tulburarea apelor Nona 
nu este o reprezentantă autentică a lutheranismului, Popa nu este 


1 Lucian Blaga, Spiritualități bipolare in vol. Spațiul mioritic, Bucureşti. Editura 
Humanitas, 1994, p. 57-58. 

preot ortodox tipic iar Moşneagul este o deconcertantă expresie 
literară a ceea ce eseistul Lucian Blaga numea mitul posibil al lui Isus- 
Pământul, imaginat de autor. Pictorul Luca din Ivanca nu este nici 
budist nici ortodox, deşi viata sa este o asceză, iar creaţia o stilizare. 
În pantomima Înviere orice pretenţie de a identifica o anume credință 
este un nonsens, sondarea mitologiei arhaice a spiritualităţii umane 
primordiale fiind evidentă. Meşterul Manole aparţine timpului mitic şi 
unei stranii spiritualitati bipolare, în care prezenţa bogomilismului e 
discutabilă iar perspectiva sofianică specifică ortodoxismului are 
pentru Lucian Blaga o acceptiune aparte. 

În acest context nu surprinde plasarea cruciadei copiilor „într- 
o cetate de hotar, pe Dunăre în jos”, aşadar o deplasare spaţială 
considerabilă în raport cu datele istorice reale ale cruciadelor 
occidentale. Mai mult decât atât, „cetatea de hotar” neputând la 
rându-i exista în anul 1212 „pe Dunăre în jos”, întrucât entitatea 
statală a Valahiei nu prinsese contur, interpretarea corectă a 
sensurilor dramei presupune o atenţie suplimentară acordată 
relevării semnificației autentice a sintagmei. „Cetate de hotar” nu 
constituie o localizare spaţială obiectivă între două state medievale, 
ci un tărâm imponderabil, un spaţiu imaginar fabulos, cu valenţe 
magice. „Hotarul” în care fiinteaza cetatea dunăreană este între două 
dimensiuni metafizice; situată între „aici” şi „dincolo”, între concret 
şi abstract, între real şi virtual, cetatea dunăreană este „un chip al 
veşniciei” care face posibil accesul la absolut. Între zidurile sale 
frânturi venite de „dincolo” sunt revelate celor de „aici”, iar 
muritorii pot astfel realiza „saltul ontologic” înspre transcendent. 
Este însă, ca dealtfel şi biserica Meşterului Manole, un hotar 
tensionat, în care converg forte obscure şi (i)realitati stranii, pentru a 
se întâlni şi, într-o confruntare supremă, a afla o soluţie mântuitoare 
dilemei spirituale (angoasei existenţiale) a omului. Toate personajele 
par vag, ireale întrucât, în bună măsură, sunt, într-adevăr, făpturi 
care depăşesc limitele realului, trăiesc „peste fire”. Sunt, în ultimă 
instanţă, ipostaze ale unor principii de natură spirituală care se 
întâlnesc într-un tărâm magic pentru a revela mitul autentic. Lucian 

Blaga porneşte, odată în plus, de la o determinare istorico-religioasă, 
pe care însă o reconfigurează considerabil într-un efort personal de a 
revela absolutul. 

Tărâmul imaginat de dramaturg în Cruciada copiilor nu are 
nicio denumire: „Dragul meu, tara aceasta a schimbat atâtea nume că 
acum nu mai are nici unul”. Este acelaşi tărâm configurat în toate 
piesele autorului, tărâmul unic în care cunoaşterea luciferică este sau 
era odată posibilă, tărâmul acelei minus cunoaşteri, care potenteaza 
misterul, al acelei zero cunoaşteri, care îl întreţine şi, câteodată, al 
acelei plus cunoasteri, care şi-l îndepărtează, cum este cazul 
dramelor psihanalitice „ale zilelor noastre”. În 1212 este, încă, un 
tărâm de basm care, dacă şi-a pierdut valenţele mitice, le păstrează 
încă actuale pe cele magice: „bălauri” nu mai sunt, „de, ici-acolo se 
mai găseşte câte un pui, dar copii nu mâncă, nu trebuie să vă speriaţi. 
Îi hrănesc oamenii cu prescură, şi-i cheamă aşa cum strigi puii de 
găină: pui, pui, pui, pui, pui, pui! Şi atunci puii de balaur ies din 
fierea baltilor, de pe sub straiul şi lintea broastelor şi vin întinzând 
gâturile. Sunt aşa de mici că oamenii nu se mai pot scălda în sângele 
lor. Păcat, nu-i aşa?”. Prin urmare spațiul (spiritual) arhaic, al forţelor 
demonice, al bălaurilor sângeroşi, s-a demitizat. Regretul final, 
„Păcat, nu-i aşa?”, sugerează că ordinea umanului nu mai are asupra 
cui a se împuternici, nu mai există un principiu antagonic, al 
dizarmoniei universale, fata de care umanitatea să se raporteze 
disociativ şi astfel să îşi configureze un profil identitar. Sălbăticiunile 
mitice domesticite, reduse la statutul ingenuu de pui neajutorati, 
hraniti nu cu carne de om, ci cu prescură, sugerează permanentizarea 
unei stări edenice a vietuirii umanităţii, un paradis al firii universale 
însăşi, în care copiii cruciați ar putea poposi pentru a fiinţa în 
plenitudine şi pace existenţială, într-o ataraxie a sufletului. 

Paradoxul şi drama cruciadei copiilor din piesa lui Lucian 
Blaga sunt determinate de imposibilitatea asumării opțiunii corecte: 
în loc să caute un iluzoriu şi inaccesibil Sfânt Mormânt către un 
nedefinit miazăzi terestru, copiii ar fi trebuit să poposească în cetatea 
„de hotar” unde ar fi aflat deopotrivă mântuire sufletească şi 

revelaţie spirituală. Însă copilul cel mic răspunde sec: „Păcat”. 
Aşadar păcat că „voinicii nu se mai pot scălda în sângele puilor de 
bălauri”, păcat că principiul dizarmonic nu mai există, omul trăieşte 
iluzia necesităţii acestuia existenţei şi manifestării acestuia, iar dacă 
nu îl mai poate afla în imediata apropiere, îl reinventează. Răspunsul 
concis al copilului cel mic este o eroare similară cu dorinţa Vochitei 
din Înviere de a pleca de acasă, către necunoscut, iar ciuma care se 
abătea acolo imediat asupra satului natal îşi va face simțită prompt 
prezenţa şi în cetatea dunăreană. Cruciada copiilor este o dezvoltare 
de o amplitudine superioară a drumului fecioarei din pantomimă: 
ambele constituie o peregrinare eronată, dintr-o înţelegere falsă a 
rosturilor ontologice (şi a ordinii ontice). În loc să cutreiere aiurea 
spaţiul către un fantast Sfânt Mormânt al lerusalimului terestru, 
copiii ar fi trebuit să poposească, pentru a se împlini metafizic, în 
cetate, tărâmul unic, primordial, arhetipal, edenic. 

O imagine răsturnată în oglindă a neliniştii care şi-a aflat izvor 
şi matcă în cetate odată cu trecerea cruciaților este oferită de Dascal 
prin caracterizarea trecutului îndepărtat al tărâmului cu reminiscente 
dacice: „Altădată pe timpul acesta era bucurie mare prin podgorii, pe 
toate dealurile — zeii cu chip de tap nu cereau asemenea jertfe, copiii 
se-mpodobeau cu vita roşie”. Replica pare a fi un ecou al primei 
piese a autorului, Zamolxe, iar faptul că Lucian Blaga revine la 
atmosfera începuturilor dramaturgiei sale, care coincide cu originile 
etnico-spirituale ale neamului său, susține pledoaria de a interpreta 
întreaga paradigmă a teatrului autorului ca o tentativă estetică de a 
releva spaţiul matrice, arhetipal, generator. În „vârsta edenică” astfel 
nostalgic exprimată nu se cereau jertfe inocente în numele credinței, 
iar „bucuria din podgorii” sugerează starea de graţie a sufletului 
uman aflat încă sub auspiciile absolutului. Teatrul lui Lucian Blaga 
este expresie a preocupării sale constante de a surprinde estetic 
esenţa spaţiului mioritic, numită de el „apriorism românesc”: „În 
fond acest apriorism nu înseamnă altceva decât o circumscriere 
filosofică mai pregnantă a afirmației despre existența unor factori 
stilistici activi care-şi pun pecetea neîndoielnică pe produsele 

geniului nostru etnic”!. Autorul a configurat Cruciada copiilor tocmai 
pentru a releva apriorismul românesc privit ca matrice stilistică, 
spirituală autentică, în planul absolutului. Opoziția de suprafaţă 
ortodoxism-catolicism nu este partinică, nu este o pledoarie de facto 
pro sau contra uneia dintre confesiuni, nu este o vânătoarea de 
vrăjitoare şi nici o idealizare, cruciada este un prilej revelator al 
apriorismului românesc, al cărui ultim chip sau manifestare este 
acest tărâm de hotar, fantast, halucinant, dar popas întremător şi nu 
peregrinare absurdă: „noi nu ne găsim aici în apus nici la soare 
răsare. Noi suntem unde suntem: cu toţi vecinii noştri împreună — pe 
un pământ de cumpana”?. 

Prin opoziţie, timpul prezent, al cruciadei copiilor, este unul 
care anunţă apocalipsa: „Măria ta, soarele intră în casa a treia. Luna 
şi cu alte trei planete în neobişnuită întâlnire. Copii lunatici o să 
umple apa şi pământul. La capătul drumului lor stă scorpionul în 
unghi de pândă”. Zodiile anunţă o răsturnare a ordinii fireşti a 
umanului, „copiii lunatici” fiind ființe revendicate de un principiu 
devitalizant, straniu, care le rezerva moartea absurdă şi sterilă, 
,scorpionul” infestându-i şi secerându-i înainte ca periplul lor 
existential să fie valorificat pozitiv. Copiii sunt, într-adevăr, posedati, 
după cum reiese din descrierea Dascălului: „Nu tăgăduiesc că am 
văzut şi eu copii atinşi de boala de care vorbeşte Cuvioşia sa. Îi 
cunoşti după multe semne şi mai vârtos după uitătură, că toţi cei 
atinşi se schimbă într-un fel. Privirea lor începe s-alunece pe lângă 
făpturi, şi ochii lor se pierd şi aleargă totdeauna mai departe decât le 
este ţinta (...). Mersul lor e o alunecare şi ca o plutire. Parcă şi-ar 
căuta drum pe o apă şi nu pământ. Sunt unii care uită că au părinţi, 
şi puşi în fata lor nu-şi aduc aminte de ei. Siliti să şi-i amintească, ei 
zic: Mamă, eu nu am mamă, tată, eu nu am tată”. 

Uitarea identităţii biologice semnifică anonimizarea sinelui, 
ceea ce răzbate din răspunsul Întâiului copil la întrebarea Doamnei 


1 Idem, Apriorism românesc in vol. cit., p. 217-218. 
2 Ibidem, p. 219. 

„Care ţi-e numele?”: „N-avem nici unul , purtăm toţi acelaşi nume”. 
Copiii nu mai au origine biologică, nu mai identitate socială şi 
individualitate spirituală, fiind toţi subordonați nediferentiat unui 
principiu unic, suprem, numit „boală sufletească”: „O boală ne 
ameninţă şi acum, care nu se ia din vânt, ci din lumină, şi din ochi în 
ochi trece de la copil la copil. Eu n-aş mai îngădui micilor cruciați să- 
şi depene drumul prin cetatea noastră. Boala sufletului e 
molipsitoare ca şi cea a trupurilor” o sfătuieşte Dascălul pe Doamna. 
Această „boală a sufletului” este una dintre „ficţiunile matcă” ale 
creaţiei autorului, dramatice sau lirice, echivalată cu dionisiacul, 
vitalismul, sângele, inconştientul, puterile, numită zeu, bălaur, 
Satana, Dumnezeu chiar, care însă cel mai bine este de identificat în 
ceea ce Lucian Blaga defineşte conceptul „daimonion”. Constituie 
principiul ontic manifestat în ontologia omului. Dacă în Ivanca era 
„vântul cald”, în Înviere vântul stihiic al ciumei, aici este lumina. 
Faptul că lumina este mediul sau forma de propagare a agentului 
patogen impune o interpretare metaforică: spiritualitatea creştină 
greşit asumată poate conduce nu spre mântuirea sufletului, ci spre 
neantizare ontologică (soteriologicul şi escatologicul devin astfel o 
imposibilitate). 

Copiii sunt, în mod vădit, „numai victimele unei psihoze 
mistice, aşa cum miturile eschatologice o exprimau în vremea 
cruciaților”! Însă condiţia acestor cruciați candizi este una tragică, 
întrucât ei se regăsesc în postura unui Orfeu modern, pentru care 
drumul întoarcerii este curată fantasmă, un Orfeu a cărui cale se 
aşterne strict înainte?, spre luarea în posesie a unui destin iluzoriu: 
„De unde venim? Anevoie am putea să-ţi răspundem. Dar de ce să 
ne întoarcem privirile când înainte atâta cale ne mai aşteaptă?!”. 
Ideea se regăseşte în lirica autorului: „Înapoi nici un drum nu mai 
duce”, afirmă în Epilog, sau „Drumul întoarcerii nu-l mai ştim” în 


1 Eugen Todoran, Lucian Blaga. Mitul dramatic, Timisoara. Editura Facla, 1985, p. 
135. 
2 Cf. V. Fanache, Chipuri tăcute ale veşniciei în lirica lui Blaga, Cluj-Napoca. Editura 
Dacia, 2003, p. 185. 

loan se sfâşie în pustie. Calea care îi aşteaptă poate fi îmblânzită şi 
străbătută prin profesarea unei magii orfice specifice: „Măria ta, vezi 
toiagul meu? Câteodată, toiagul meu e fluier şi când cânt cu el se- 
ntăresc copii slabiti, s-adună iar cei ce se-mprăştie. Şi mergem spre 
lerusalim şi vom cânta lângă Sfântul Mormânt şi-n grădina 
minunilor unde mieii mai asudă şi azi sânge”. Fluierul invocat este o 
prezenţă şi în lirica autorului, unde popasul final al călătoriei 
întreținute de magia sa este lipsit de orice echivoc: „Câteodată prin 
fluier de os strămoşesc / mă trimit în chip de cântec spre moarte” (Fiu 
al faptei nu sunt). Semnificaţia morţii prin cântec poate fi însă 
pozitivă, o împlinire existenţială, ieşirea din abis şi intrarea în 
absolut, după cum reiese dintr-o suită de poezii, precum Unde un 
cântec este: 
„Unde un cântec este, e şi pierdere 
zeiască, dulce pierdere de sine. 
Dar cel ce-ascultă dobândeşte viu contur 

în armoniile treptat depline.”. 

Cântecul intonat de copii în peregrinarea lor tragic-orfică îşi 
are sorgintea şi finalitatea în dimensiunea transcendentă a morţii, 
după cum sugerează tânguirea Doamnei: „Am deschis fereastra: 
cântecul copiilor. Am închis fereastra: cântecul copiilor. Mi-astup 
urechile, acelaşi cântec — trist, lung, nepământean — ca o chemare din 
somn, ca un drum spre moarte”. Este cântecul care îi îndrumă pe 
calea dintre cele două morminte: somnul increatului şi moartea prin 
creaţie. Este un anestezic soporific ce îi suspendă în afara grijilor 
materiale şi biologice (frigul, foamea, oboseala) pentru a-i proiecta 
către pacea absolută, conform principiului mistic „pentru a renaşte în 
Dumnezeu, trebuie să murim în lume”. Originea acestui principiu se 
regăseşte, paradoxal sau nu, tocmai în „umanitatea lui Cristos, din 
mărturia morţii lui şi a învierii sufletului în Dumnezeu, după 
cuvântul apostolului Pavel şi al lui Augustin”!. În istoria piesei 
autorul pare a avea tendinţa de a sugera că mai mult decât caracterul 


1 Ibidem, p. 134. 

sfânt al mobilului cruciadei este de reţinut sacralitatea făpturilor 
cruciaților înşişi. Doamna se extaziază: „Ce chipuri de basm! Te uiţi 
la ei să le vezi cercurile de sfinţi deasupra capetelor, şi te-ntrebi unde 
şi le-au lăsat”. Este o altă modalitate de a releva trăirea cruciaților de 
către un principiu cosmic absolut, de „daimonion”, ce îşi află astfel o 
cale de manifestare. 

„Să mergem prin apă / să mergem prin vânt / să mergem, să 
mergem / la Sfântul Mormânt” intonează corul copiilor. Punctul 
terminus al periplului unidirectional al cruciadei, mereu înainte, il 
constituie Sfântul Mormânt din lerusalim. Această determinată 
spaţială a istoriei dramei este mult mai bine evidenţiată în piesă în 
raport cu tărâmul de hotar al cetăţii dunărene. Pe de o parte revine 
ostentativ şi obsedant în replicile tuturor personajelor, acestea se 
definesc, se trăiesc şi se risipesc în funcţie de conceptul Sfântului 
Mormânt, pe de alte parte acesta nu este, paradoxal, niciodată o 
prezenţă fizică efectivă în desfăşurarea conflictului de idei, niciunul 
dintre personaje nu va razbi până la Ierusalim. Aceste două aspecte 
ne determină să îi acordăm Sfântului Mormânt statutul de pură 
abstractiune sterilă, în neputinţă de a fi revelată viabil şi fecund 
contingentului, aflată astfel în directă opoziţie cu tărâmul dunărean 
care, chiar dacă infuzat de magic şi reminiscente mitice, rămâne însă 
unicul spaţiu spiritual autentic pentru ființarea umanităţii. 
Coincidentia oppositorum este construită pentru a releva, subtil, 
primatul prin unicitatea autenticităţii a „apriorismului românesc”, 
matrice arhetipală. 

Sfântul Mormânt este o obsesie a spiritului care şi-i revendică, 
prin contaminare, pe toţi cruciații, de odinioară şi de acum, bărbați si 
copii, „e mireasa tuturor”, fiecare ar dori să fie „cel ce se va juca 
lângă mormântul Domnului”. Hrană sufletească, iluzoriu izvor de 
întremare spirituală, Sfântul Mormânt asigură dacă nu 
supraviețuirea atunci subzistenta omului până la a determina 
ignorarea factorilor materiali, biologici, ai condiţiei umane: „Lapte de 
capră? Nu. Ma duc la Ierusalim”. Caracterul utopic al obsedantului 
Mormânt sacru şi futilitatea angoasantă a eternei tentative de a-l 

(re)cuceri devin evidente odată cu momentul in care se admite ca 
dintre cruciade „până acum nici una n-a dus la cer”. Frustrantă 
devine şi peregrinarea în sine, întrucât semnificaţia acesteia rămâne 
problematică, deschisă atât căderii în abis cât şi saltului în absolut: 
„s-a mai găsit un drum spre matca vieţii” vs. „la lerusalim se 
porneşte ca spre vis şi moarte”. Realitatea obiectivă demonstrează că 
Mormântul în sine este irecuperabil faptic, astfel devenind accesibil 
doar prin moarte. Zădărnicia rătăcirii fantaste presupune un paradox 
amar, toţi cruciații se grăbesc spre un Mormânt intangibil doar 
pentru a sfârşi în dobândirea propriului mormânt. Toţi zoresc înspre 
moarte: „Da, cruciadă după cruciadă s-a pornit pentr-un mormânt. Şi 
cruciadă după cruciadă s-a topit în nisipul deşertului”. 

În nisipul deşertului Sfântul Mormânt adoptă mai degrabă 
valenţele unei fata morgana decât ale unui mitic Sfânt Graal. 
Revenirea la condiţia esentializat minerală a nisipurilor este o 
modalitate a anonimatului prin care poţi dobândi acces la absolut, la 
sensul ontic, de a-ţi proiecta efemeritatea individuală în eternitatea 
cosmică. Dar o astfel de reintegrare în unitatea supremă se petrece 
prin irosirea timpului rostitor. Omul renunţă la eul său fără a-şi fi 
împlinit, valorizat pozitiv timpul cu rost virtual al existenţei terestre. 
Cruciatul se rătăceşte , se pierde pe sine în nisipul deşertului fără a fi 
săpat o fântână în care să izvorască apa (ca simbol gnoseologic, 
ontologic, teologic sau artistic, după caz). Aceasta este condiţia 
cruciaților surprinşi în căutarea ,armoniilor depline”, nu isi 
dobândesc, ci îşi irosesc „viul contur”. Drumul lor nu este unul de 
instituire a vieţii, ci al destrămării în moarte. Imediat după 
expulzarea copiilor din cetate Doamna are intuiţia premonitorie a 
destinului care le este rezervat: „l-am visat — era parcă un câmp cu 
mii de gropi, şi copii cu miile se coborau în morminte — cântând.”. 

Cruciații sunt catolici. Pentru călugărul Teodul „draci trebuie 
să fie călugării, draci care cred în Hristos”, militanti neobositi pentru 
„faptele crucii”. Atitudinea starețului Ghenadie este desigur 
antagonică: „Catolicii au uitat de Ierusalimul de sus pentru 
Ierusalimul de jos. Au uitat de Domnul pentru mormântul Domnului 

şi pe urmă au uitat mormântul pentru faptele lumii şi pentru ispitele 
din toate furtunile şi de la toate răscrucile”. Afirmația gravă doreşte a 
releva utilitarismul catolic militant, aflat în contradicţie cu 
pasivitatea ortodoxă altruistă: „Noi nu cunoaştem decât un singur 
Jerusalim, cel de dincolo de viata, cetatea luminii, care a fost, este si 
va fi în toţi vecii! Oricât de scumpă ne-ar fi ţara prin care-a umblat 
Domnul nostru, oricât de dragă ţărâna atinsă de picioarele lui, oricât 
de iubită apa peste care-a umblat — cetatea cerului unde el stă de-a 
dreapta tatălui e totuşi iubirea noastră cea dintâi şi dorul nostru cel 
mai mare”. Ortodocsii nu înțeleg necesitatea militării pentru luarea 
în posesie a unei frânturi de contingenta din moment ce ordinea 
sacrală se permanentizează, în absolut, indiferentă la determinările 
efemere, de circumstanta şi context. Doar „cetatea cerului” este cea 
care necesită abnegatie, de ordin strict spiritual, nu de genul 
militantismului cruciat. Teodul acuză la rându-i: „stareţul şi călugării 
voştri se gândesc numai la ospatul Crăciunului şi nu la faptele 
crucii”. 

Cei doi monahi au viziuni ireconciliabile, dar totuşi nu se 
poate susține că Teodul este un exponent exemplar, tipic al 
catolicismului sau ca Lucian Blaga se situează făţiş de partea lui 
Ghenadie. Pentru a releva limitările stareţului ortodox, dramaturgul 
construieşte un personaj pitoresc, Dascălul, a cărui identitate 
polifonică integrează statutul de dascăl, sfetnic, doftor, cărturar, 
zodier, tot ceea ce monahul ortodox nu este capabil a fi. Ghenadie nu 
reprezintă, aşadar, vocea autorului, ci, asemenea lui Teodul, pare a fi 
„doar” vocea unei confesiuni limitative, închistată în coordonatele 
strâmte ale unei dogme de care filosoful Lucian Blaga se delimitează 
prin imaginarea unor „erezii păgâne”, a unor mituri personale. 

În ceea ce îl priveşte pe Teodul, acesta nu poate fi socotit 
„cleric creştin şi poate sfânt, ci ca ființă demonică de o misterioasă şi 
poate ambiguă putere (nu se ştie, şi parcă nici el n-ar şti, dacă e un 
emisar al binelui sau al răului, dacă e inspirat de spiritul sfânt sau de 

satana)”!. Pentru Teodul călugării sunt „draci care cred in Hristos”, 
aşadar demonicul ca intrinsec sacrului este afirmat implicit. 
Incertitudinea cu privire la propria natura Teodul şi-o întreţine 
calculat: „Eu îmi zic: Eu. Măria ta ai vrea să fiu Nimeni. Pentru 
ceilalţi oameni sunt o fiinţă între cele două. Ceva mai puţin decât o 
făptură, ceva mai mult decât nimic. Teodul călugărul!”. Între „ceva 
mai mult decât nimic” şi „mai puţin decât o făptură”, Teodul pare a 
fi un principiu: „Nu sunt om măria ta. Călugării nu trebuie să fie 
oameni. Sunt flacără într-un trup biciuit”. Teodul merge până la a 
afirma lipsa de ,,insufletire” a principiului pe care-l reprezintă: „Nu, 
măria ta, n-am suflet. Un călugăr n-are suflet. Eu nu sunt decât 
unealta unui gând, aspră şi crudă unealtă, alt nimic.”. Neavând 
suflet, Teodul nu mai aparţine dimensiunii umanului. Şi Meşterul 
Manole se considera tot „unealtă”, extrapolând o generalizare a 
fatalitatii daimonice: „Eu am fost numai o netrebnică unealtă, o 
scândură în schelele pe care le dărâmi (...). Aşa suntem noi, unelte şi 
scânduri în schele; unii-şi dau seama mai curând, alţii mai târziu”. 
Dacă meşterul conştientiza predestinarea prea târziu, călugărul 
Teodul şi-o asumă funciar, chiar dacă exprimă şi un vag regret de a-i 
fi imposibil să refuze statutul covârşitor, neomenesc: „Crezi că 
pentru mine nu e greu? O, cât e de greu, cât e de greu. Şi mi-e milă 
de toate mumele, că nu mai am somn şi odihnă (...). O, ce greu mi-e, 
Doamnă, dar nu pot altfel”. „Altfel” nu putuse nici Manole, şi chiar 
dacă ezitarea călugărului e minimă în comparaţie cu a lui Zamolxe 
sau a Popii, totuşi Teodul aparţine unei largi galerii de personaje ale 
dramaturgiei lui Lucian Blaga, actanti care se regăsesc supuşi 
principiului cosmic, transcendent, absolut, acelei „flăcări” sau patimi 
daimonice, începând cu Zamolxe şi continuând cu Ciobanul, Nona, 
Mosneagul, Popa, Daria, Tatăl, Ivanca, Luca, Constandin, Vochita, 
Manole şi acum Teodul cu toţi copiii cruciați. Într-o asemenea 


1 Alexandru Paleologu, Teatrul lui Lucian Blaga, în vol. ***, Lucian Blaga interpretat 
de..., studiu, antologie, tabel cronologic şi bibliografie de Emil Vasilescu, Bucuresti. 
Editura Eminescu, 1981, p. 208. 

perspectivă se poate conchide: „opoziţia dintre catolicism şi 
ortodoxie, simplă antiteză fara efect”!. 

Călugărul Teodul pare a fi intrat prin fântână în cetatea aprig 
străjuită, ceea ce determină reacţia instinctuală a Doamnei: „să nu 
mai bea nimeni apă din fântână”. Fântâna folosită ca mijloc de acces 
de către călugăr este simbol al cunoaşterii (în acest caz, al posibilei 
revelații mistice), iar reacţia Doamnei constituie o tentativă 
deznădăjduită de a se opune principiului absolut ce se manifestă ca 
agent patogen în rândul supusilor cetăţii. Interdicţia de a bea apa din 
fântâna  „infestată”/contaminată de Teodul este sinonimă cu 
interdicţia adresată tuturor copiilor cetăţii de a intra în contact cu 
armata cruciaților. Dar „psihoza mistică” se propagă nestăvilită de 
tardivele intervenţii ale Doamnei, iar cel mai semnificativ caz de 
prozelitism îl constituie chiar fiul ei, Radu. 

Radu nu poate scăpa de sub incidenţa sorții hărăzite, acest 
fapt fiind identificabil, alegoric, în chiar debutului piesei, unde 
predestinarea este sugerată la nivel ludic. Lucian Blaga apelase la 
parabole ludice şi în cazul copiilor din Zamolxe sau al Mirei din 
Meşterul Manole. În Cruciada copiilor Radu joacă şah cu Ileana, iar la 
un moment dat se constată incoltit pe tabla de joc, „şi din spate, si 
din fata, şi din aripi. M-ai închis ca într-un tarc!”. „Ţarcul” rezervat 
lui Radu este acel „cântec al obârşiilor şi al sfârşiturilor în 
neschimbarea aceluiaşi cerc” pe care îl conştientiza Manole. Radu 
este ciuntit şi de aripi, nu mai are nici măcar opţiunea iluzorie a lui 
Icar şi a Mesterului Manole din legendă. Copilul este, din prima 
scenă a dramei, sortit pieirii, întocmai cum Vochita era sortită de la 
bun început întoarcerii la originea vetrei natale. Sunt destine fixate 
cu subtilitate de dramaturg, din primele rânduri ale pieselor. 

Al treilea copil cruciat îşi recunoaşte dorul funciar de 
Ierusalim, situându-şi-l sub auspiciile unei consacrări sacrale: „a 
zburat peste noi porumbelul Sfântului Duh, şi am luat de la el dorul 
de plecare”. A fost relevată importanţa şi semnificaţia dorului în 


1 Ibidem. 

dramaturgia lui Lucian Blaga, în special în piesele Înviere şi Meşterul 
Manole, în relationare cu filosofia autorului, prin studiul Despre dor 
din volumul Spațiul mioritic. Acest dor îşi află popas şi în sufletul lui 
Radu: „Mamă, mi-a aprins cineva inima, şi e în mine ca un dor. — 
Mamă, parcă nu mai am mamă. — Parcă m-am născut în Ierusalim”. 
Radu îşi caută pacea increatului, locul de obârşie, din care s-a ivit în 
lumină, ataraxia sufletului, pe care o identifică nu cu pântecul 
matern, ci cu Sfântul Mormânt: „Dacă tu eşti Mormântul, sunt al 
tău”. Deşi declară că „astăzi nu se cuvine să mă gândesc la 
întoarcere, astăzi trebuie să mă gândesc numai la plecare şi la 
drumul ce ne aşteaptă”, plecarea sa este către moarte, drumul său, 
aparent obsedant înainte, este unul al întoarcerii la primordial, la 
neființă, la increat, la condiţia monadei care doarme în aşteptarea 
tuturor virtualitatilor devenirii. 

Acest increat şi plenitudinea sa şi-l doreşte şi Doamna pentru 
fiul ei. Dar soluţia aflată de mamă este una paradoxală, nefirească şi 
chiar grotescă: „Oh, de ce l-am născut? De ce nu l-am purtat 
întotdeauna în mine? În lumea pântecului unde nu sunt boli, unde e 
cald fără soare, unde copilul creşte fără să mănânce, unde totdeauna 
se joacă şi niciodată nu plânge”. Dorinţa mamei este una 
deznădăjduită, extremă şi falsă, întrucât consideră că cea mai 
adecvată dimensiune de fiintare ar fi chiar cea a nefiintei. Opţiunea, 
eronată, a mamei, este însă determinată de intuirea că timpul rostitor 
al vieţii fiului ei se scurge fără împlinire. Fiinţa copilului se stinge cu 
fiecare zi un pas întrucât i s-a interzis să purceadă către iluzoriul 
Ierusalim terestru din deşert: „Inima, mi se scurge pe subt uşă -— şi 
prin ziduri. Inima! Eu sunt ostaşul Mormântului!”. Pentru băiat, 
viaţa este lipsită de rost dacă nu îşi urmează dorul funciar sinelui, 
acela de a se înregimenta în armata cruciată pornită într-un marş al 
deşertăciunii pentru un fals şi nociv ideal: „În suflet are un dor prea 
mult, şi steaua Mormântului îl cheamă încetul cu încetul, şi picătură 
cu picătură la ea”. Contradictia se naşte între puterea ontică, 
reprezentată de Teodul, care „a lăsat în copil dorul Mântuitorului!” şi 
voința umană, a vieţii individuale, reprezentată de Doamna. Pentru 

principiul cosmic viaţa consumată cu rost este doar aceea supusă 
nemijlocit şi total puterii sale absolute, iar pentru om timpul rostitor 
consumat pentru acest principiu daimonic al fatalitatii este una 
irosită fără valorificarea valentelor sale plenare, specifice, de afirmare 
pozitivă a fiinţei. Între firea universală şi ființa individuală, două 
principii aparent ireconciliabil antagonice (nu şi antinomice), Radu şi 
toţi copii cruciați se destramă ca identități individuale pentru a se 
„împlini” într-un iluzoriu absolut abstract. 

Ulterior plecării cruciaților din cetatea de hotar, acest spaţiu 
nu mai poate fi acel tărâm „de cumpănă”, farmecul magic s-a 
destrămat: „s-a lăsat peste toate domnia sfârşitului”. Castelul se 
degradează material întrucât şi-a pierdut puritatea spirituală, a fost 
„contaminat” de principiul absolut reprezentat şi propovăduit de 
Teodul: „astăzi toţi oamenii trăim în închipuiri bolnave (...). S-a dus 
somnul din cetini, şi ne doar toate cele, corpul, mâinile, inima. E ca o 
apăsare în noi şi nu mai găsim cuvintele şi gândurile se învârtesc în 
teasta”. Elementele revitalizante ale firii, principiile vieţii se 
transformă în emisari ai morţii: „Şi ploaia asta de toamnă ne-apasă 
aşa, fără capăt. A avut oare un început? N-a avut. Asta-i ploaia 
morţii, fără început si fără sfârşit”. Până şi simbolul divin este 
perceput ca mesager morbid: „Porumbelul Sfântului Duh s-a 
preschimbat în corb (...). L-aud croncănind - cronc — cronc — corbul 
Sfântului Duh!”. O apocalipsă ameninţă spaţiul mioritic, similară 
aceleia anunţată de ciuma din Înviere sau de sicriele de pe Argeşul 
revărsat în Meşterul Manole. 

Lucian Blaga oferă destule indicii pentru a identifica „cetatea 
de hotar” cu spaţiul mioritic al filosofiei sale. Unul dintre acestea este 
apariţia unei mame care-şi caută copilul pierdut: „De două luni tot 
umblu, în urma lor — prin multe tari şi multe cetăţi — îmi caut copilul. 
— Îngerul meu s-a dus cu ratacitii (...). Şi-acum umblu şi-l caut — nu e 
nicăieri. Cine-l spală şi cine-l piaptănă? S-a dus. — Copilul meu nu l- 
ati văzut? Avea par cum e floarea soarelui — şi ca dediteii vineţi”; 
„Unde nu te-am căutat. Pe toţi vamesii la toate podurile i-am 
întrebat, nimeni n-a ştiut să-mi spuie nimic. Dădeau din umeri - Nu 

ştim nimic (...). De câte ori nu m-am oprit şi nu mai ştiam încotro. Şi 
mă luam la întâmplare după mersul vânatului până găseam iar 
urmele cetelor. Am trecut pentru tine multe ape, am înfruntat 
pădurile şi-am biruit pâcla, am blăstămat şi am nădăjduit. Şi am 
murit de o mie de ori”. Sunt certe reminiscente din balada populară 
Miorița, cele două mame, cea din cântul folcloric şi cea din piesa 
cultă, împărtăşind aceeaşi ardoare şi durere în căutarea feciorului 
înstrăinat întru moarte. Dar Lucian Blaga nu se opreşte doar la 
Miorița pentru a autohtoniza specific spaţiul cetăţii dunărene. 
Autorul construieşte convingător apriorismul românesc prin 
configurarea unui puternic fond ancestral, primar, sugerat nu doar 
prin vagele reminiscente dacice deja menţionate, ci mai ales prin 
straniul personaj al loanei Zănatica. 

Teodul călugărul constituie figura străinului, neaderenta lui la 
„cetatea de hotar” fiind determinată de calitatea de venetic, de 
reprezentant al unei confesiuni diferită de cea împământenită, dar 
mai ales de statutul de „unealtă” a principiului transcendent. Prin 
opoziţie loana Zănatica este figura autohtonă. Fiinţa aceasta, mai 
stranie decât Teodul, este la rândul ei trăită de daimonie, dar 
daimonul ei se manifestă într-o ireconciliabilă confruntare cu cel al 
călugărului. loana Zănatica este în fond singura reprezentantă a 
cetăţii care se opune cu înverşunare călugărului, până la a-l sfârteca. 
Şi aceasta deoarece loana este „unealta” spiritului locului (precum 
Găman al „puterilor pământului” în Meşterul Manole), cu originile cel 
putin până în vremurile mitice ale dacilor, după cum reiese din 
primele sale cuvinte: „Părinte, nu mă lăsa. Botează-mi copilul, puiul 
de lup! Botează-mi puiul, părinte!”. Acest pui de lup este ultimul 
vlăstar al totemului mitic al dacilor, semintia originară, neam a cărui 
relaţie cu lupul mergea până la identificare. În prezentul cruciadei 
copiilor valenţele supranaturale ale fiarei sălbatice sunt reduse la 
statutul unui mic neajutorat, după cum şi balaurii de odinioară nu 
mai sunt reprezentaţi decât de pui domesticiti hraniti cu prescură. $i 
puiul de lup trebuie botezat, aşadar integrat ritului unei noi religii, 
cea creştină. Semnificaţia puiului de lup în iminenta şi necesitatea de 

a fi botezat constă în încadrarea unei ancestrale mitologii si 
spiritualitati autohtone în datele noii configurații religioase a 
umanităţii. Aceasta pentru ca spiritul primordial, genuin, să fie 
salvat ca fond, prin conferirea unei noi forme. În acest sens pot fi 
relevate similitudini cu fondul mitului lui Isus-Pământul din 
Tulburarea apelor, variantă adaptată a credinţei Orbului din Zamolxe. 
Întâlnim astfel o continuitate şi o unitate de viziune în opera 
dramatică a lui Lucian Blaga (cu diferenţa formală că în acest caz 
spiritualitatea autohtonă nu mai este ameninţată de principiul cosmic 
sub înfăţişarea lutheranismului, ca în Tulburarea apelor, ci a 
catolicismului). Triumfător nu va ieşi nici acum ortodoxismul, ci 
apriorismul românesc, undeva în confluență cu o viziune statornicită 
a istoriei credințelor şi ideilor religioase: „ceea ce trebuie să spunem, 
răspicat, este că miracolul istoric al creştinismului se datoreşte în 
primul rând capacităţii sale de salvare a numeroaselor tradiţii, 
credinţe şi ritualuri străvechi, de salvare, iar nu de simplă asimilare”!. 

loana Zănatica aparţine htonicului originar. După ce este 
siluită de cruciatul „cu sămânță de lup şi cu cruce roşie pe umăr”, 
femeia se refugiază în sălbăticie: „şi m-am dus în pădure şi m-am 
făcut lupoaică în cetini, pe urmă... pe urmă am născut un pui de 
lup”. Puiul de lup se naşte fatidic sub auspiciile dorului funciar de 
creştinism, întrucât „tat-so a avut cruce pe umăr”. Substratul 
ancestral, pe care-l putem denumi dionisiac, htonic sau fond nelatin, 
se disipează considerabil în acest ultim pui de lup, elocvent fiind în 
acest sens botezul profesat de Ioana, în care puiul se leapădă de 
Satana: „Îi părea rău, dar tot s-a lăpădat, că n-a avut încotro”. 
Neavând încotro, strania ontologie ancestrală se umanizează, se 
armonizează apolinic prin încadrare în datele creştinismului, fără 
însă ca demitizarea să ajungă până la stadiul devalorizării 
exhaustive. Acum se realizează o simbioză între tendințe contrarii, 
primitivitatea exacerbată a ancestralului şi umanismul temperant al 


1 Mircea Eliade, Comentarii la Legenda Meşterului Manole, în vol. Drumul spre centru, 
Bucureşti. Editura Univers, 1991, p. 476. 

creştinismului, astfel asigurându-se perpetuarea valentelor spiritului 
primordial, permanentizarea misterului, zero cunoaşterea din 
filosofia autorului. 

Starea edenică din cetatea de hotar este destrămată de 
intruziunea spiritului străin al lui Teodul, care şi-l va revendica şi 
aroga până şi pe ultimul pui de lup, care pleacă la rându-i în 
cruciadă, vrăjit de o fata morgana, cu privirea atintita obsesiv înainte: 
„A doua zi Teodul a trecut cu copiii prin pădure, mi-a văzut puiul 
sub rădăcini şi i-a făcut un semn şi puiul meu s-a luat după el. Măria 
ta, barem de şi-ar mai fi întors o dată capul, dar nu! A plecat la 
Ierusalim”. Dispariţia ultimului vlăstar al ancestralului autohton 
determină dezintegrarea coordonatelor magice ale universului care-l 
adăpostea şi permanentiza: „şi de când a plecat — şipotul din pădure 
nu mai e bun, a putrezit toată apa şi-a făcut viermi”. Izvorul din 
pădure, simbol al eternei resurectii a spaţiului mioritic, s-a 
devalorizat până la a sugera zădărnicia existenţei, consumate fără 
rost, pentru a sfârşi într-un morbid regat al viermilor, personaje ale 
morţii lipsite se semnificaţii şi potente ale spiritului pozitiv. Sufletul 
s-a pierdut, „somnul din cetini s-a dus”. 

loana Zănatica nu este un simplu caz de licantropie: „mă 
zvârcolesc şi din loană mă fac lupoaică”. loana Zănatica şi Teodul 
călugărul constituie ipostazele extreme ale semnificației dramei: 
„aceste două creaturi demonice exprimă conflictul adânc al dramei, 
în care-i angajată Doamna. Ioana zănatica e o «Doppelgăngerin» a 
acesteia, redusă la principiul elementar, iarăşi «htonic», al 
instinctului matern”!. Afinităţile dintre Doamna cetăţii şi Ioana 
zănatica a pădurii ţin de htonicul pe care ambele îl reprezintă într-un 
fel, loana primar, Doamna elevat, dar întorcându-se explicit la acesta 
în momentul critic. Doamna cetăţii invocă tocmai pământul ca ultimă 
soluţie de a-şi salva copilul de la neantizarea într-o dimensiune a firii 
străină fiinţei sale: „Mă vând duhului din pământ, mă botez a doua 
oară întru numele cel mai spurcat: te lepezi de Hristos? Mă lapăd!”. 


1 Alexandru Paleologu, op. cit., p. 142. 

Exact cu aceeaşi formulă puiul de lup al Ioanei Zănatica renuntase la 
Satana pentru Hristos. Doamna cetăţii profesează, în oglindă cu actul 
dublului ei elementar, o întoarcere pe un itinerariu care duce către 
arhetipal, către primitivitatea genuină a fondului ancestral: „Dă-mi 
lutul şi fierul, să-mi plămădesc iarăşi copilul! Mă lapăd de cerul cu 
stele şi mă închin ţie duh din adânc, dă-mi numai rugina pietrelor s-o 
pun în sângele lui, varul alb al stâncii să-l aşez în oasele lui. Dă-mi 
numai plumbul greu şi moale, să-l clădesc cum se cuvine, să nu-l mai 
soarbă nici plantele, nici Hristos!”. Doamna renunţă la orice 
determinări sau consacrari de natură transcendenta, uranică sau 
christică, şi se închină abandonându-se puterilor htonice, relevate ca 
manifestări ale absolutului primordial fie şi prin natura lor 
elementară: sorgintea omului este în lutul, puterea pământului. 
Apriorismul românesc apare astfel ca fiind reprezentat la propriu de 
„Pământul de cumpănă”, care metamorfozat şi conferindu-i-se 
valenţe spirituale devine factor stilistic al „geniului etnic”, o matrice 
generativă de valori, denumită „spaţiu mioritic”. 

Cruciada îi va nimici pe toţi copiii acestui tărâm, în frunte cu 
Radu şi puiul de lup, ucigând astfel „puritatea originară şi principiul 
eroului mitic al divinității”, copilul având „funcţia simbolică, mitică, 


771 


a «începutului», a primordialităţii”!. Cruciada distruge simbolicul, 
miticul, primordialul, ingenuitatea, toate coordonatele spiritului 
autohton absolut. Cruciada este un „nou eres — un eres ca multe 
altele, dar mai rău decât toate”, fondat pe principiul abstractizat 
„între cer şi pământ numai nebunul alege pe cel din urmă”. Acest 
principiu străin, care desemantizează şi devitalizează, nu pare a mai 
putea fi sancționat de nicio altă instanţă, întrucât ar reprezenta el 
însuşi instanţa supremă, insondabilă, inefabilă, arbitrară şi malignă. 
Teodul apare ca un prinţ al întunericului, suveran al unei armate ce 
şi-a repurtat victoria prin propria decimare, astfel încât „la judecata 


{7 


din urmă judece-l cine i-a dat puterea să ia copiii!”. Dacă Doamna 


cetăţii se dovedeşte neputincioasă într-o confruntare care îi depăşeşte 


1 Ibidem. 

puterile magice (pierdute) şi înţelegerea (înstrăinată), loana zănatica, 
în schimb, îl sfâşie instinctual şi autoritar pe Teodul călugărul, 
sugerând astfel că apriorismul ancestral se impune, in extremis, 
asupra eresului funest. 

În ceea ce-i priveşte pe cruciați, Lucian Blaga realizează un 
final revelator al dramei, după modelul din Zamolxe, Tulburarea apelor 
sau Înviere. Dramaturgul sugerează o iluminare spirituală şi o 
mântuire sufletească de ultim moment. Radu nu ajunge la Sfântul 
Mormânt din Ierusalim fiindcă i-a fost interzis să purceadă în 
peregrinare. Însă de îndată ce interdicţia a fost îndepărtată — si 
călugărul Teodul suprimat —, copilul va pasi printr-un „mănunchi de 
raze”, în singurul adevăratul „lerusalim”, cel spiritual, al credinţei 
purtate în suflet, nu cel material, utilitarist şi cazuistic. Împreună cu 
Radu se aud cântând „toţi cei ce-au murit” „viaţă pre moarte / au 
biruit”. „Salvarea” finală seamănă frapant cu cea din Înviere, moartea 
fizică în contingent petrecându-se sub auspiciile divine, care 
consacră şi asigură soteriologia sufletului în viata de apoi. 

Dincolo de interpretări cât se poate de pertinente ale piesei, 
potrivit cărora: „Ideea forţă în Cruciada copiilor este puterea 
fanatismului religios, reprezentată de călugărul Teodul, ca forță a 
bisericii catolice, pentru o mântuire care desfiinţează omul prin ideea 
de om desăvârşit, mântuit în cer pe drumul cuceririi lerusalimului 
pământesc”, sau: „o apologie a spiritualităţii ortodoxe, orientată 
către vesnicie, inteleapta, tolerantă cu viata lumească, pe care o ştie 
părelnică”?, propunem opinia speculativă, poate mai dificil de 
argumentat, dar poate şi mai confină spiritului filosofiei lui Lucian 
Blaga: piesa urmăreşte în fond relevarea indirectă dar şi implicită a 
permanentizării apriorismului românesc înţeles ca matrice de factori 
stilistici. Între catolicism şi ortodoxie, confesiuni ale unei religii 
recente în istoria credințelor şi ideilor religioase, confesiuni a căror 
răspândire în spaţiul românesc a cunoscut ea însăşi momente 


1 Eugen Todoran, op. cit., p. 142. 
2 Alexandru Paleologu, op. cit., p. 207. 

confuze în răstimpul istoriei menţionat în piesă, 1212, Lucian Blaga 
este de fapt preocupat în a determina şi exprima estetic „existenţa 
unor factori stilistici activi, care-şi pun pecetea neindoielnica pe 
produsele geniului nostru etnic”!. Dacă în Meşterul Manole urmărea 
preponderent tocmai „factorii stilistici” care determină configurarea 
creaţiei spirituale a „geniului nostru etnic”, mânăstirea ca produs al 
perspectivei sofianice, în Cruciada copiilor atenţia autorului se 
focalizează asupra spaţiului-matrice generativ, „pământul de 
cumpănă”?, „cetatea de hotar” fiind un topos mental, ultima oază de 
stabilitate şi regenerare în calea stihiilor străine firii şi ființei 
mioritice. 

„E un blestem sau începutul unei minuni?” se întreba retoric 
Doamna cetăţii. Autorul pare a sugera: cruciada copiilor este un 
blestem care determină începutul unei minuni (similar finalului din 
Meşterul Manole), destrămare urmată de revelaţia unei împliniri 
spirituale, un salt ontologic în absolut, undeva, „pe Dunăre în jos”. 


1 Lucian Blaga, Apriorism românesc, în vol. cit., pp. 217-218. 
2 Ibidem, p. 219. 

VIII. Avram Iancu (1934). 
Viziune tragică 
asupra eroului mitic în misterul istoric 


Dramaturgul Lucian Blaga extrapolează realitatea obiectivă a 
istoriei nationale pentru a o transcende către dimensiunea 
metafizicului, sau, mai corect spus, a fatalismului şi a fatalitatii. 
Acribia documentară şi patosul, instinctual-autentic sau savant 
elaborat, par a prevala cantitativ şi calitativ, dar dincolo de 
deconcertanta dramă istorică se pot releva „imagini-sinteză” care 
revin statornic în întreaga operă dramatică a autorului, frânturi ale 
creaţiei estetice generate de aceeaşi „matrice stilistică”, unică, a 
„spaţiului mioritic”, care converg, înspre o „circumscriere filozofică” 
a „geniului nostru etnic”!. Recursul la înfăptuirea unui eveniment 
istoric de către un om constituie doar un pretext pentru a revela, o 
dată în plus, incapacitatea fiinţei de a crea destine printr-un efort 
singular de voinţă al liberului arbitru, şi aceasta întrucât fiintarea 
istorică este determinată de un principiu suprem, care impune 
ontologicului daimonia (transpusă în ordinea ontică prin fatalism). 
Împlinirea prin faptă a sinelui şi a istoriei constituie doar o aparenţă 
amăgitoare, întrucât la final nu se constată o reconfigurare a cadrelor 
istorice, iar sinele care contestă ordinea se destramă în nebunie, 


1 Lucian Blaga, Apriorism românesc in vol. Spațiul mioritic, Bucureşti, Editura 
Humanitas, 1994, p. 218. 

strivit de fatalitate. 

Aceste consideraţii pot apropia teatrul lui Lucian Blaga de o 
reconfigurare a tragediei antice, acceptie amplu argumentată în 
conştiinţa criticii: „D. Blaga a înălţat un subiect atât de local la o 
potenta cosmică, apropiindu-se de sensul metafizic al tragediei 
antice”; „În Avram lancu, d. Blaga vede nu numai un erou naţional, 
ci un profet chinuit pe rugul unui mare vis, acceptat în spiritul 
popular ca un supraom, descins din mit şi scufundându-se în el, ca 
. Afirmațiile lui Pompiliu Constantinescu pot fi 


YI 


un erou eschilean 
cel mult parţial valabile, întrucât, cel puţin programatic, Lucian Blaga 
nu îşi propunea să resusciteze caracteristicile şi valenţele tragediei 
antice — eventual propunea o tragedie modernă. Oricât ar părea de 
surprinzător, publicistul Lucian Blaga nu respingea doar drama 
bulevardieră, ci „se îndoia de procedura prelucrării miturilor antice 
din perspectivă modernă. Iniţiativa era hibridă şi nefolositoare, arăta 
el în Fatalitate, pe de o parte, pentru că «tragicul clasic are perspective 
metafizice, [iar] tragicul modern, nu»”?. Este adevărat că Lucian 
Blaga a militat pentru recuperarea şi sublimarea tradiţiei literare în 
sensul de a o reconfigura în climatul modernităţii, dar, în acelaşi 
timp, respingea vehement pastişa canoanelor antice: „Modernismul 
nu numai că exclude arta veche, dar presupune o rafinare continuă a 
simțului estetic prin arta trecutului. Noi suntem deci pentru 
modernism, dar nu pentru Eschil modernizat. Eschil să rămână 
Eschil”3. În aceste condiţii Avram Iancu nu poate fi considerat „erou 
eschilean” şi nici „supraom” în „spiritul zaratustrian” chiar dacă 
„nietzscheianismul este însă integrat în tonalitatea etnică, este 


1 Pompiliu Constantinescu, Avram Iancu. Dramă într-un prolog şi trei faze; zece 
tablouri. Tiparul „Daci Traiană”, Sibiu, în „Vremea”, anul VIII, nr. 383, 7 aprilie 1935, 
apud Lucian Blaga, Teatru, 2, ediţie îngrijită de Dorli Blaga, Bucureşti, Editura 
Minerva, 1984, p. 238. 

2 Doina Modola, Lucian Blaga şi teatrul. Insurgentul. Memorii. Publicistică. Eseuri, 
Bucureşti, Editura Anima, 1999, p. 110. 

3 Lucian Blaga, Eschil modernizat, în “Voința”, anul II, nr. 179, 26 martie 1922, p. 1, 


Nesemnat, apud Doina Modola, op. cit., p. 110. 

împăcat în spiritul lui Zamolxe şi mitul lui Pan”!. Mult mai 
pertinentă ni se relevă accepțiunea Doinei Modola: „Într-adevăr, 
Blaga n-a prelucrat niciodată vechii tragici, aşa cum a făcut Victor 
Eftimiu, de pildă. Aşa cum vom vedea, el a creat mituri noi, după 
modelul de adâncime al tragediei antice, proiectând însă un tragic de 
factură modernă, asupra unei presupuse mentalități ancestral 
autohtone”?. Am putea reformula în sensul că apriorismului 
românesc, acea „presupusă mentalitate ancestral autohtonă”, 
neavând posibilitatea de a se exprima prin tragedie în antichitatea 
spaţiului mioritic, i se oferă acum, de către dramaturgul Lucian 
Blaga, o şansă de revelare sub auspiciile zodiei modernităţii, autorul 
urmărind parcursul mentalitatii, spiritualităţii autohtone, din 
anistorie până la eşecul ontologic al timpurilor moderne. 

Dimensiunea mitică în Avram lancu pare a fi estompată de 
factologia istorică, fiind redusă la apariţia eroului din şi plecarea 
acestuia în legendă, respectiv Prologul şi Tabloul al treilea al ultimei 
secvenţe a dramei. De fapt acestea sunt doar reperele care încadrează 
un destin uman şi un altul, colectiv, în permanenţă predestinate 
fatalmente şi trăite daimonic. Parcursul documentarist al dramei 
istorice constituie doar un prilej oportun pentru a specula asupra 
intruziunii absolutului în desfăşurarea fatală a existenţei contingente 
către „fenomenul originar”, arhetipal şi etern. Şi aceasta întrucât 
Avram lancu îşi consumă destinul uman fără a instaura visul, se 
destramă pe sine cu iluzia unei supreme împliniri a faptei doar 
pentru a se constata înfrânt şi revenit în datele originarului. 
Eventuala revelaţie se va ivi, ca de obicei în dramaturgia lui Lucian 
Blaga, după neantizarea eroului, poate în această perspectivă Sisif 
putând fi reconsiderat şi revalorizat ca Prometeu: „Omul se luptă cu 
marele mister, e însemnat cu mirul fatalitatii şi termină asemenea 
eternului Prometeu”®. 


1 Pompiliu Constantinescu, op. cit., p. 240. 
2 Doina Modola, op. cit., p. 110. 
3 Pompiliu Constantinescu, op. cit., p. 248. 

Un prim indiciu cu privire la transcenderea momentului 
istoric înspre o perspectivă mitică se regăseşte în indicatia autorului 
anterioară Prologului: „Acţiunea se petrece în Ardeal, în anul 1848, şi 
mai târziu”. Dacă în Cruciada copiilor dimensiunea relativizată era cea 
spaţială, prin sintagma „cetate de hotar”, în Avram lancu este cea 
temporală, prin precizarea „şi mai târziu”, distantata programat de 
restul indicatiei prin virgulă, deşi normele gramaticale nu o 
impuneau. Acest „şi mai târziu” nu se referă doar la continuarea 
conflictului armat în decursul anului 1849, după cum nici cetatea 
dunăreană din Cruciada copiilor nu era „hotar” între două entităţi 
spaţial-statale  istoric-obiectiv determinate. În ambele cazuri 
istoricitatea este surmontata de o perspectivă transcendentă, 
metafizică, ce proiectează factologicul în absolut prin intermediul 
miticului sau al legendarului. „Şi mai târziu” sugerează că visul lui 
Avram lancu nu se va reduce strict la fapta sa din 1848, ci se va 
permanentiza ca o trăsătură spirituală funciară „geniului etnic”, 
apriorismului românesc. 

Strigătul păsării „U-u-u!”, „sunet monoton şi adânc”, „zvon 
cu totul neobişnuit” constituie primele emisiuni sonore ale dramei, 
iar faptul devine pe deplin semnificativ dacă apelăm la o observaţie a 
lui Alexandru Paleologu: „Eisenstein a semnalat undeva rolul 
consoanelor in dicţiune; în genere nu se acordă consoanelor 
importanţa cuvenită, socotindu-se că vocalele sunt sunetul verbului. 
Dar limbajul articulat este efectul intervenţiei consoanelor; ele 
sculptează cuvântul. Cu titlu de curiozitate revelatoare, dăm aici un 
amănunt pe care l-am găsit întâmplător într-o lucrare dintr-o 
disciplină ce ar fi bine, de s-ar putea, să ne fie nouă, oamenilor de 
teatru, mai puţin străină, anume fonetica; în prima gramatică 
tibetană, a lui Thonmi Sambhota (sec al VII-lea e. n.), consoanele sunt 
numite cu un termen care înseamnă «ceea ce luminează», «ceea ce 


1” 


lamureste», iar vocalele, simplu: «sunet»!” / La teatrul lui Lucian 
Blaga poate mai mult ca oriunde consoanele au o insemnatate 
esenţială: cuvântul are aici nu numai, cum spuneam, pe lângă sens, o 


valoare fonica, de ordinul incantatiei, dar prin aceasta are şi una de 

«iluminare», cu aer «sacramental», dând iluzia unei funcţii magice. 
Rostirea cuvântului trebuie să pară capabilă de a declanşa forţe 
latente, nebănuite. Cuvântul trebuie să se detaşeze cu un contur, am 
spune, material; el trebuie să se «instaleze» în aer ca un corp, să 
participe la întregul ansamblu fizic al spectacolului: decor, trup, 


al 


mimică, mişcare”!. Prin urmare vocalele „U-u-u!” emise de „pasărea 
de noapte” sunt doar o promisiune a unei întregiri semnificante, ele 
reprezintă fondul absolut, dar nediferentiat si nevalorizat. Va trebui 
să intervină consoanele pentru a „lumina”, pentru a „lămuri”, pentru 
a „instala” acel fond cosmic absolut, pur vocalic, în contingenta, 
pentru a institui pe deplini semnificantul semnificatului. Însă 
consoanele şi limbajul articulat astfel complet ca expresie şi conţinut 
sunt dimensiuni specifice omului. În această perspectivă devine 
inerent ca sunetele păsării să se transforme în cuvinte esenţiale, 
revelatoare, prin intermediul unui om. Altfel spus, încă înainte de a 
se rosti prima replică a Prologului piesei. Se sugerează necesitatea şi 
iminenta transfigurării sunetului în cuvânt, a transformării păsării in 
om, o metamorfoză nu atât de natură ontologică, ci mai ales 
spirituală, întrucât absolutul mitic va fi revelat, prin antropomorfism, 
fiinţei umane. Paleologu numeşte acest fenomen „funcţie 
semnificativă” a „tânărului «ne-născut», apariţie prodigioasă, ivită 
printr-o mutație «ontologică» în om dintr-o pasăre legendară: Avram 
Iancu”?. De aici nu mai este decât un pas până la a observa că Avram 
lancu se „naşte” sub auspiciile unei predestinări, fiind trăit de o 
dimensiune trans-umană, stăpânit de daimonie pentru a îndeplini o 
misiune ce transcende factologia istorică obiectivă, un destin 
consacrat de transcendenta şi, prin urmare, sacru: instaurarea unui 
chip al veşniciei în contingent, o reconfigurare a efemerului, în 
funcţie de datele veşniciei. „Echivocul acestei geneze, în Avram lancu, 
făcând în conştiinţa populară o atare fiinţă dintr-un om cu stare 


1 Alexandru Paleologu, Teatrul lui Lucian Blaga, apud ***, Lucian Blaga interpretat 
de..., studiu, antologie, tabel cronologic şi bibliografie de Emil Vasilescu, Bucuresti, 
Editura Eminescu, 1981, p. 209-210. 
2 Ibidem, p. 208. 

civilă, conferă eroului investit cu demonia revoltei şi a luptei o 
misiune istorică şi «trans-istorică»!. În acest context al interpretării nu 
mai poate fi socotită o surpriză dezintegrarea sinelui uman la finele 
dramei, când eroul innebuneste, din moment ce Avram lancu nici nu 
are origine umană şi nici de îndeplinit o misiune pur istorică. 
Nebunia eroului va fi o rătăcire din datele umanului şi ale 
contingentei pentru a reveni în dimensiunea sa originară, a 
absolutului mitic. 

Chiar dacă se reconstituie cu minutiozitate cadrul geografic 
real, prin desele referiri la localităţile Munţilor Apuseni şi ale 
spaţiului transilvan în general, tărâmul în care descinde pasărea 
măiastră are certe reminiscente mitice si nostalgii magice: „Stau la 
pază că poate s-a-ntâmpla ceva, vreo poveste, cum n-a mai fost pe- 
aici de când Necuratul spunea lui Dumnezeu - fârtate!”. Dorul 
personajelor acestui tărâm este aşadar direcționat către timpul 
arhetipal şi primordial, in care sacrul şi demonicul constituiau o 
dualitate indisolubilă, congeneră, fenomen originar care a determinat 
apariţia „poveastei”, adică a eresului ritualic. Însăși ființa care 
constată, încredinţată, adăstarea fantastă a păsării are anumite 
valenţe care o proiectează către magic: Muma pădurii, întruchipare a 
spiritului ancestral autohton, este similară loanei Zănatica din 
Cruciada copiilor nu doar prin postura comună a sălăşluirii 
amândurora în codrul sălbatic, primar, ci şi prin profesarea unor 
ritualuri şamanice: „luaţi seama şi de mine vă cam feriti (...) eu va 
fac cu ulcica, şi nu numai de spărietură. Ce leg eu cu venin, nu mai 
dezleaga tate bisericile papistaşe!”. Muma pădurii descinde dintr-o 
spiritualitate primordială, autentică, ce o transcende pe cea a 
creştinismului. În acest mod absolutul se va revela hierofanic şi 
împământeni locului nu printr-o metamorfoză străină şi respinsă de 
comunitate, ci printr-un fenomen acceptat şi consacrat de 
reprezentantul prin excelenţă al spiritului autohton, Muma pădurii, 
omul ancestral, iniţiat. 


1 Ibidem. 

Motul, omul comun, „profan”, este cel care exprimă intuitiv 
incertitudinea autenticităţii oricărei întâmplări a firii: „aievea ori 
numai nălucă?” se întreabă acesta retoric, dând glas esenței întregii 
drame. Şi visul urmărit de Avram lancu va pendula permanent între 
încredințarea sa ca realitate înfăptuită şi desfăşurarea ca o eternă fata 
morgana, fantasmă de neatins. La finalul dramei protagonistul 
înnebuneşte constatând că visul său a rămas o simplă „nălucă”, 
„aievea” putând fi revelat, eventual, unor viitoare generaţii, dar nu 
sieşi. Motul îşi cunoaşte fatalitatea şi o asumă resemnat: „Dacă-i de 
noroc, s-ar zice că pasărea se cheamă Sfântul Niciodată. Maicuto, noi 
motii suntem neam fără de noroc. Aşa e scris şi de asta nu scăpăm”. 
Şi lui Avram Iancu predestinarea îi va fi enunțată de către diferite 
personaje, până la acceptarea senină a acesteia de către eroul însuşi. 

Pasărea poposeşte „într-un pământ de cumpănă”!: „Bun loc, 
că de acolo noaptea vede tăte stelele şi ziua tăt Ardealul”. Aşadar 
pasărea adastă între uranic şi htonic, între transcendent şi contingent, 
purtând în sine ambele dimensiuni şi devenind astfel expresie a 
perspectivei sofianice, în care spaţiul mioritic al Ardealului pare a se 
constitui în receptacul al absolutului care se pogoară mântuitor: „O 
vinit amu pasărea şi ne-a izbăvi”. Acest tărâm ce pare proscris în 
margine de univers, aparent lipsit de consacrare şi demitizat, trăieşte 
o nostalgie a izbăvirii: „În vremuri ca acestea şi în stâncăria asta, 
unde rămân pruncii nebotezati, unde şi-a blestemat catârul copiii si 
unde ariciul, sfetnicul lui Dumnezeu, nu stă decât ghem, că altfel s-ar 
amari lumea care s-a dres după sfaturile sale”. Spaţiul mioritic este 
un paradis în destrămare, în iminenta necesară de a fi revalorizat, 
întrucât acesta este un tărâm al interferentelor, un imprecis axis 
mundi: „aici se întretaie răsăritul şi miazănoaptea”; „noi nu ne găsim 
nici în apus nici la soare răsare. Noi suntem unde suntem: cu toţi 
vecinii noştri împreună — pe un pământ de cumpănă”?. 


1 Lucian Blaga, Apriorism românesc, în vol. cit., p. 219. 
2 Ibidem. 

Metamorfozarea păsării în om este anunţată prin cântec iniţial 
de Muma pădurii, profetul acestei naşteri sofianice, iar apoi de „trei 
muntarite”, craii sosiți în întâmpinare după modelul biblic al naşterii 
Mântuitorului: „În pădure / Toate păsările dorm / Numai una n-are 
somn, / Cată să se facă om”. Simbolistica păsării-om descinde din 
credința „păsării-suflet”: „Sufletul omului ia formă de pasăre în 
momentul în care «zboară» la cer, sau în primele zile după moarte, 


Wy 


când colindă locurile umblate în viata”'. Semnificaţia este aceea a 
„păsării protectoare”? deopotrivă în credinţa folclorică şi în piesa lui 
Lucian Blaga, doar că în opera cultă drumul parcurs de sufletul 
păsării este unul în sens invers, dinspre absolutul uranic înspre 
contingentul uman, prin întruparea sufletului păsării in 
individualitatea lui Avram lancu urmărindu-se asigurarea unei 
protectii transcendentale neamului motilor, altfel lipsit de consacrare 
şi de perspectiva mântuirii. Dar, dupa Mot, şi Băieşul exprimă 
incertitudinea în ceea ce priveşte efectul determinat de apariţia 
păsării măiastre. Freamătul acesteia „poate să fie pentru o primejdie 
sau pentru izbăvirea noastră a tuturor”. Intuitia Băieşului cu privire 
la desfăşurarea evenimentelor constituie o prolepsă auctorială: „Eu 
cred că în curând o să ne treacă pe sub nas multe blesteme şi trădări 
şi oarecare jale şi oarecare foc”. Precizia viziunii este explicabilă în 
virtutea mediului magic în care vietuieste Băieşul: „Noi care trăim 
acolo, sub pământ, cunoaştem că ceva se încumetă în zare, c-am fost 
puşi la muncă şi mai grea, să măcinăm piatră zi şi noapte”. 
Reminiscenta a personajului Găman din Meşterul Manole, Băieşul se 
află într-o relaţie nemijlocită cu puterile htonice, ale adâncurilor, care 
au la rândul lor un rol hotărâtor în predestinare, alături de 
transcendenta uranică. În acest context apare Avram Iancu, purtând 
în sine atât însemnele apartenenţei la realitatea imediată, populară, 
fiind „om al locului”, cât şi înfăţişarea ce sugerează transcenderea 
către o ordine superioară, elevată, un indefinit „dincolo”: „îmbrăcat 


1 Gh. Pavelescu, Pasărea suflet în „Anuarul revistei de Folklor”, nr. VI, 1942, apud 
Eugen Todoran, Lucian Blaga. Mitul dramatic, Timişoara, Editura Facla, 1985, p. 175. 
2 Ibidem. 

şi domneşte dar şi ca moţii”; „Că, maria ta, pari şi domn un pic, dar 
şi mot”, „ai ceva în dumneata că trebuie să-ți spun maria ta”. 
Concomitent, pasărea măiastră dispare. 

Dacă în Cruciada copiilor dramaturgul opunea formal 
apriorismului românesc militantismul utilitarist şi păgubitor al 
catolicismului, în Avram lancu opune neamului românesc pe cel 
maghiar, văzând în Kosut Laioş reprezentarea principiului demonic 
distrugător al trăsăturilor funciare mioriticului, în primul rând a 
limbii: „Vai nouă, Muma Pădurii că graiul tău a ajuns de ocară, 
jandarii îi întorc pe dos toate vorbele, cum au întors cămaşa lui 
Hristos”. Limba strămoşească e resimţită în repetate rânduri ca 
definitorie pentru identitatea naţională: „Numai de n-ar trebui să ne 
schimbăm şi legea şi limba”, tentativa de a o elimina stârnind reacţia 
promptă a motilor: „Când Kosut a spus că în Ungaria Mare vor vorbi 
ungureşte şi pietrele, s-a stârnit un murmur între popoare. Numai 
poporul pietrelor n-a protestat. Numai pietrelor le e totuna ce limbă 
vorbesc, pietrelor şi lui Dragoş”. Deputatul român în parlamentul 
din Pesta, lon Dragos, va susține, fără succes, dezideratul conform 
căruia „creştinilor adevăraţi le e totuna ce limbă vorbesc” şi, ca o 
ironie amară, va sfârşi trădat de Kosut, aliatul său, şi ucis de moti, 
poporul său. 

Reacţia violentă a lui Avram lancu şi a motilor din piesă este 
determinată de intuiţia infrarationala conform căreia apriorismul 
românesc se află în pragul dezintegrării. Avram lancu imaginează un 
tablou apocaliptic aflat de acum în descendența unei tradiţii în 
dramaturgia lui Lucian Blaga: „La fiecare cotitură de drum, şi tot la 
şapte zile odată, cineva aruncă secera morţii între noi. Trăim în 
împărăţia morţii”. Ca o reacţie elementară şi necesară la un asemenea 
pericol suprem, ultim, motii devin actantii unei revigorări a 
instinctualului primar, ancestral, a „poruncilor sângelui care se 
apără!”. Asistăm la o înfruntare trans-umană şi trans-istorică a două 
principii antagonice (dacă nu antinomice), stihialul absolut, 
întruchipat în jandarii unguri, şi contingentul valorizant, umanizat în 
mioriticul motilor. Acest spaţiu se impune a fi apărat cu orice pret 

întrucât păstrează reminiscente magice primordiale: ,,... munţii de la 
miazănoapte cu poienile fără prihană. (...) Vorbesc munţii şi vorbesc 
apele. Îşi trimit poveşti şi visează mărire. Toţi mocanii şi toţi românii 
sunt pătrunşi de un singur duh!”. Altfel spus, mioriticul constituie 
arhetipul originar, monada pe cale de a fi nimicită: „neamul nostru 
cel fără vârstă ca soarele, ca apa şi ca muntele”. Caracterizati drept 
„lunaticii împărăției şi robii somnului”, motii par a fi trăiţi de 
daimonie, luna şi somnul fiind simbol şi respectiv mediu care 
extrapolează fondul ancestral, instinctual, inconştientul. Aceşti moti 
sunt proiectati în absolut, având acces dincolo de margine: „Acolo, 
după cele din urmă muchi stau la pândă motii cu înfrigurare, 
arhangheli”. 

Dintre moti, Avram Iancu devine exponent justificat al reacției 
de apărare, întrucât este un iniţiat şi ipostază umană consacrată de 
transcendenta. Pe tot parcursul piesei eroul exprimă, conştient sau 
inconştient, setea de absolut; de la replici vagi, aluzive, precum: 
„Deschide fereastra, fetito, să intre stelele”, care sugerează setea de 
spaţii vaste, nostalgie a infinitului, a saltului ontologic, până la altele 
de o concretete sumbru-premonitorie, cum ar fi referirea la cele două 
instrumente (cu valenţe şamanice) de care eroul nu se desparte, 
fluierul şi pistolul: „Unul din cei doi gemeni visează şi cântă (îşi 
pune fluierul la brâu) celălalt stă la pândă şi făptuieşte. (Îşi pune 
pistolul la loc)”. Eseistul Lucian Blaga afirma: „sunt deci două 
posibilităţi de a reda artistic «absolutul»: «linişte», «mişcare». Se ştie 
că extazul se exprimă fiziologic şi fizionomic fie în absolută 
nemişcare contemplativa, fie in învârtire, joc, goană, strigăte 
dionisiace”!. S-ar putea spune că Avram lancu încearcă atingerea 
absolutului fie prin acea „absolută nemişcare contemplativă”, 
presupusă şi implicată în timpul cântului din fluier, fie prin „goană, 
strigăte dionisiace”, sugerate şi impuse de utilizarea armei. Se 
adaugă unele valenţe orfice, prin muzica magică ivită din fluierul 


1 Lucian Blaga, Probleme estetice în vol. Zari şi etape, text îngrijit şi bibliografie de 
Dorli Blaga, Bucureşti. Editura pentru Literatură, 1968, p. 74-75. 

său, cu precizarea că şi orfismul (care implică oricum sugestia 
morţii), ca dealtfel şi apolinicul si dionisiacul, este sensibil modificat 
ca viziune în dramaturgia autorului, prin introducerea fatalismului. 
Bunăoară Avram Iancu ezită, spre diferenţă de Orfeu, să opteze 
pentru una dintre cele două direcţii posibile, înainte sau înapoi, şi 
astfel adastă o vreme, cum dealtfel o făcuseră şi ceilalți protagonişti 
ai dramaturgiei autorului, Zamolxe, Popa, Manole etc. „Pentru lancu 
viitorul e tulbure şi drumul nesigur. Am pornit şi eu pe un drum 
tulbure şi spre un viitor nesigur. (...) Pot s-o iau iar înapoi, după cum 
pot să merg şi înainte. (...) să mă întorc sau să merg înainte? Că aici 
sunt parcă tocmai la o cotitură.”. Încă se mai află în impas şi ezită 
indecis, întrucât este speriat nu datorită absenței vreunui destin 
rezervat sinelui, ci din cauza dificultății posibil insurmontabile în a-l 
îndeplini. „Grea e, Erji, steaua mea că trebuie s-o tot mut de pe un 
umăr pe altul”. Recunoaştem destăinuirea lirică din Biografie: „De pe 
un umăr pe altul / tăcând îmi trec steaua ca pe o povară”. Deşi nu 
ezită a se denumi „soarele moţilor”, având conştiinţa învestiturii cu o 
misiune care îi transcende făptura umană, individualitatea efemeră 
dintr-însul, tocmai faptul că poartă şi ceva din datele umanului îl 
determină să poposească, pentru un scurt răgaz, pe calea 
predestinată. Dar, din momentul în care va părăsi locul de popas 
incert, la modul simbolic, păşind prin fereastra care îl aştepta 
deschisă la cererea sa, Avram lancu va purcede, ca un Orfeu modern, 
pe un drum care duce mereu înainte, spre însuşirea unui destin 
sortit, inerent. 

Pe de altă parte Avram lancu are intuiţia transformată în 
conştiinţă că, la un moment dat, parcursul său în această faptă 
consacrată de instanța supremă va ajunge la un epilog, sinonim cu 
sfârşirea de sine: „Legendele sunt morminte. Eu nu sunt încă la 
capătul drumului”. „Încă” nu intrezareste inexorabilul faptului că 
dacă s-a ivit din legendă (episodul păsării măiastre), tot în legendă 
trebuie să şi revină, şi astfel să dispară ca personaj real, să cedeze 
locul omului din istorie eroului din mit. Drama sa este drama 
initiatului in absolut, care nu poate opera cu jumătăţi de măsură: 

„Tată, sunt bolnav de toate faptele”; „Vreau să fac totul eu. Vreau să 
merg. Vreau să merg până la capătul drumului. Trebuie! Trebuie să 
mă duc până la capăt. (...) Vreau să ştiu cel putin, vreau să ştiu cel 
putin că nu am lăsat nimic neîncercat”. Postura sa tragică deriva 
tocmai din paradoxala neputinţă a oricărui iniţiat de a merge până la 
capătul drumului, punctul terminus fiind inviolabil, în caz contrar ar 
epuiza misterul. Rolul său este tocmai acela de a întreţine şi a potenta 
misterul, conform principiului zero şi minus cunoaşterii luciferice. 
Neacceptarea acestui aparent ingrat statut îl proiectează în 
destrămare ontologică. Uneori cunoaşte tentatia liberului arbitru: 
„nu sunt sluga nimănui”. Dar, asemenea celorlalţi eroi ai 
dramaturgiei lui Lucian Blaga, se vede în cel din urmă nevoit să se 
recunoască subordonat unei autorităţi ontice, care îl trăieşte prin 
daimonie: „Soarta cine şi-o ocoleşte? Din părinţi şi moşi ne-am 
mistuit cu toţii după altceva, dupa nu ştiu ce îndemn înscris in 
făpturile noastre, c-am trăit numai cu picioarele pe pământ, dar cu 
capul ridicat spre tărie şi cu ochii în altă zare!”. „Altă zare” este 
tocmai dimensiune transumană, a onticului, a cosmicului, a vesniciei, 
a absolutului, iar „îndemnul înscris în făptură” este fatalitatea. 
Fatalitatea este acceptată progresiv de Avram lancu, de la atitudini 
individualiste precum „Eu pun totul în acest joc al sorții”, până la 
„Fără condiţii se primeşte în lumea asta numai steaua cu care ne 
naştem! Înaltă sau joasă, steaua vieţii şi a mortii!”. 

Acest demonic devenit fatalitate în cazul „demonicilor 
reprezentativi” determină „trăiri în ritm grăbit de tragică baladă, 
vieţi scurte repede mistuite de demonicul sălăşluit în ei ca o fatalitate 
de neînlăturat”!. Este întocmai traseul parcurs de Avram lancu, 
regăsit în Faza a treia a dramei după doar trei ani, răstimp în care însă 
fatalitatea demonică şi-a spus cuvântul: „îmbătrânit prea devreme, 
slăbit şi ars de-un foc lăuntric”. Cu toate acestea eroul nu abdică de la 
ideal: „Pe tine nu te vindecă nici o dezamăgire! Pe tine nu te vindecă 


1 Idem, Demonicul ca fatalitate în Daimonion, apud Lucian Blaga, Zari şi etape, ediţia 
citată, p. 233. 

nimic”. Că îşi depăşeşte condiţia umană, Avram lancu o ştie, deşi nu 
şi-o poate explica: „Cum s-a făcut că ai aprins în vatră tânără foc aşa 
de mare, unde ai uitat măsura, mumă?”. Întrebării sale, retorice, nu 
are cine să îi răspundă acum şi aici, muma sa omenească fiind 
demult trecută în neființă, iar , mumele sfinte — / luminile mii / mume 
sub glii” din Epitaf îl aşteaptă „dincolo de margine”. Revenirea la 
increat, la neființă, Avram lancu o intuia premonitoriu inca de la 
începutul dramei: „Îmi vine mai curând să fluier a înmormântare”. 
Fluierul constituia instrument şamanic de netezire a drumului către 
cel de al doilea mormânt al vietuirii efemere şi în Cruciada copiilor si 
în lirica autorului, prin Fiu al faptei nu sunt: „câteodată prin fluier de 
os strămoşesc / mă trimit în chip de cântec spre moarte”. Dacă 
odinioară refuza să intre în legendă pentru a nu păşi astfel în 
mormânt, acum eroul ajunge să îşi identifice propria vatră cu un 
mormânt, ceea ce denotă primul pas al acceptării destinului care i se 
va împlini prin renunţarea la individualitatea umană: „Casa noastră 
adăposteşte un om cu sufletul ucis de făgăduieli prea înalte şi 
neîmplinite!”. Se constată irosit, consumat ca om fără a fi reuşit să 
confere visului său contur. „Eu nu mai sunt” afirmă Avram lancu şi 
într-adevăr, „acest tânăr şi trist duh al pădurii” încetează a mai 
exista, asemenea lui Zamolxe, „tânărul veşnic păduratic”. Misiunea 
lui ca entitate şi individualitate umană ia sfârşit, împovărată de 
„Sufletul şi soarta unui neam întreg” al cărui exponent a înţeles a fi, 
pe care a dorit să îl proiecteze în absolut, printre chipurile veşniciei: 
„Vrem şi noi românii un petec de cer deasupra noastră!”. 

În tradiţia folclorică umbra este receptată ca ipostaza 
invizibilă a individului, imaterialitatea insufletita a sinelui. Or acum 
umbra îl părăseşte pe Avram lancu: „lancu nu e lancu. lancu cel 
adevărat a jertfit totul (...). Acel Iancu - acel Iancu — a plecat. Aici în 
prag a rămas cineva. (...) Spuneti-mi — spuneti-mi — să ştiu şi eu — 
cine? Că umbra a plecat şi intră în munte, şi pe urmă în alt munte...”. 
Asemeni lui Manole, care jertfise totul, lui Avram lancu nu îi mai 
rămâne „decât” să îşi jertfească propria viata pentru a intra în 
legendă, pentru a reveni în mit, în absolutul din care s-a ivit. Umbra 

care se îndepărtează intrând în munţi tot mai îndepărtați este sufletul 
protagonistului, elevat într-un itinerariu metafizic, al cunoaşterii 
luciferice. Încă „mai lungeşte ziua cu fluierul”, dar omul Avram 
Iancu a şi murit: „m-am înscris în cartea celor duşi”; „Astăzi e tare 
greu să fii om — că s-a rupt lanţul — şi-au fugit verigile în toate 
părţile”. Manole ceruse binecuvântarea călugărului Bogumil înainte 
de a se urca în clopotniţă, Avram lancu îi cere lui Popa Păcală să 
rostească Tatăl nostru înainte de a purcede în legendă: „aici e 
muntele! Aici am fost pasăre şi m-am făcut om. Acum mă duc iar în 
pădure — mă duc în pădure — să mă schimb. (Porneşte cu paşi rituali 
spre potecă în sus.) Muma-pădurii, muma noastră, acum mă fac iar 
pasăre, acum mă fac pasăre.”. În lirica autorului regăsim o pasăre 
surprinsă într-o aspirație similară cu aceea a eroului dramatic: 


„Stă în codru fără slavă 
mare pasăre bolnavă. 


Naltă stă sub cerul mic 
şi n-o vindecă nimic, 


Numai rouă dac-ar bea 
cu cenuşă, scrum de stea. 


Se tot uită-n sus, bolnavă 
la cea stea peste dumbrava.”. 


Dacă în Stă în codru fără slavă nu există nicio sugestie a vreunei 
promisiuni privind accesul la soteriologie, la încredințarea in absolut 
a păsării, în schimb în piesă este exprimată această revelaţie finală, 
într-o unitate de viziune specifică întregii creaţii dramatice a lui 
Lucian Blaga, de la misterul păgân Zamolxe, prin iluminarea dacilor 
după uciderea profetului, până la Cruciada copiilor prin moartea 
iniţiatică a copilului Radu. În Avram lancu Popa Păcală are 
convingerea că „s-a ridica aici împărăţia noastră — o minune, numai 

lumină şi numai a noastră!”, altfel spus destrămarea vieţii 
protagonistului va avea un ecou valorizant, împlinirea visului său, 
(re)instaurarea apriorismului românesc de către neamul al cărui 
„geniu etnic” va fi întreţinut şi potentat tocmai prin dispariţia 
eroului istoric în datele mitului: „lancu nu e numai exponent istoric 
al unei tragedii politice, sociale şi naţionale, el este profetul, spiritul 
zaratustrian, supus «veşnicei reintoarceri»; reîntrupându-se in 
pasăre, lancu moare numai ca om, în spirit rămânând etern, căci el a 
adus «o lege nouă», pe care, dacă n-a realizat-o, a dat-o totuşi 
oamenilor ca pe un suprem ideal”!. 

Avram lancu este, poate, cea mai complexă provocare a 
dramaturgiei lui Lucian Blaga, întrucât autorul şi-a propus 
extrapolarea, valorificarea si redimensionarea (uneori chiar 
resemantizarea) unei diversitati deconcertante a dimensiunilor 
culturii şi civilizației: istoria, folclorul, mitul, estetica, metafizica, 
având ca mobil exprimarea, o dată în plus, a acelei „presupuse 
mentalități ancestral autohtone”?, a spiritualității mioritice, matrice a 
apriorismului românesc. „Mitul dramatic Avram Iancu demonstrează 
modalitatea estetică a transfigurării mitice în virtutea unei structuri 
poetice implicată în mitul folcloric, piesa nefiind numai «un poem şi 
o metafizică sensibilizată, o concepţie tragică a personalităţii expusă 
sub formă dramatică» [Pompiliu Constantinescu, n. a., L. B.], ci şi 
opera unui mare poet, creator de mituri dramatice, în spiritul 
teatrului nou.”’. Prin apelul la mit şi fatalitate se poate argumenta 
apartenenţa eroului la condiţia tragică: „În acest fel este tragic Avram 
Iancu în teatrul lui Blaga, ca erou mitic el fiind simbolul unei forte ce 
trebuie să lupte nu numai cu oamenii, ci cu o întreagă istorie, căreia 
el vrea să îi schimbe cursul ; cu singurul rezultat, tragic în esenţa lui 
umană, că el este coborât de oameni din mitologie în istorie, pentru 
ca, înfrânt de inertia istoriei, să reintre în legendă. Oamenii îi 


1 Pompiliu Constantinescu, op. cit., p. 240. 
2 Doina Modola, op. cit., p. 110. 
3 Eugen Todoran, op. cit., p. 171. 


237 


păstrează amintirea de abia în această formă, el devenind un erou, 
aşa cum era aşteptat să fie, numai prin înfrângerea lui.”!. 
Incertitudinea care poate persista cu privire la dimensiunea 
tragică a dramaturgiei lui Lucian Blaga este întreținută de unele 
aspecte irefutabile, cum ar fi predestinarea eroilor mitici şi eşuarea 
ontologică a acestora, impusă de logica fatalitatii. Deşi poate să pară 
că autorul are o viziune tragică, teatrul său nu aparţine tragediei, fie 
că dramaturgul îşi propunea sau nu să revitalizeze specia, altfel 
absentă în cultura mioritică. Un posibil răspuns la această dilemă îl 
oferă Doina Modola, care susține că Lucian Blaga „instituie norme 
noi, ca manifestări ale spiritului contemporan în estetic, respectiv în 
creaţia artistică. Este şi motivul pentru care, în ciuda faptului că 
piesele sale se raportează la tragedie, el preferă forma misterială, 
mult mai liberă şi permisiva.”?. Complicarea formulei şi a viziunii de 
creație dramatică prin aspecte confine tragicului derivă predominant 
nu din opţiuni estetice, ci din imperative care ţin de antropologic şi 
metafizic: „Blaga îşi justifică metoda creatoare din aceasta 
perspectivă a filosofiei culturii, care dirijează mijloacele sale 
formative. Modalitatea care structurează dramele sale este în 
permanenţă această raportare stilistică şi antropologică realizată în 
perimetrul culturii româneşti, urmărind reconstituirea vechilor 
perioade în spiritul contemporaneităţii.”3. Din această perspectivă, 
Doina Modola consideră că toate creaţiile dramatice ale autorului, cu 
excepţia pieselor aşa-zis „psihanalitice” ale anului 1925, ar fi 
„expresia în estetic a acestei concepţii cultural-antropologice, 
anterioară chiar clarificărilor teoretice”. Forma - şi formula -— 
dramatică prin care Lucian Blaga îşi exprimă concepţii şi atitudini 
extraestetice este cea a misterului: „Toate acestea îi îngăduiau lui 
Blaga crearea similară, în deplină autonomie, a unei forme de mister 
istoric, foarte adecvată facturii mitice a subiectelor şi temporalitatii 


1 Ibidem, p. 174. 
2 Doina Modola, op. cit., p. 200. 
3 Ibidem. 
4 Ibidem. 

vagi şi foarte actuală prin polisemie şi polifonie. Prin conotatiile sacre 
şi sacralizatoare, misterul corespundea finalitatilor de evocare 
poetică şi de glorificare mitică a eroilor şi a marilor evenimente care 
au marcat evoluţia etnică.”!. 

Dramaturgul Lucian Blaga a fost mult mai preocupat de 
exprimarea „geniului nostru etnic”, a apriorismului românesc, decât 
de instituirea in literatura română a unei specii dramatice 
primordiale, mai ales în contextul în care susținea, înaintea lui Eugen 
Lovinescu, necesitatea unei mutații a valorilor estetice (prin 
reconsiderarea conceptului însuşi de „estetic”), în Starea estetică şi 
normele artistice, primul studiu al volumului publicat în 1924, Filozofia 
stilului: „Încercările de până acum de a defini esteticul au luat prea 
puţin în considerare lărgirea esteticului prin fapta revoluţionară a 
unui artist. S-a ocolit sistematic momentul rodnic, singurul poate, 
care ar fi dus la tinta.”?. Speculând, se poate afirma că, apelând la 
„fapta revoluţionară” a lui Avram lancu şi a celorlalţi eroi mitici ai 
dramaturgiei sale, Lucian Blaga „lărgeşte esteticul”, într-o formulă 
care porneşte de la viziunea tragică pentru a se împlini în misterul 
mitic, prin asimilarea istoricului într-o acceptiune mai amplă, 
personală: „Astfel, Lucian Blaga realizează în mod original, pe 
canavaua unei structuri teatral dramatice (un «fenomen originar» sau 
fundamental care s-a născut şi a renăscut de-a lungul timpului) 
propria sa epopee naţională. Ea este alcătuită dintr-o suită de 
secvenţe cheie ale dezvoltării unui neam, care au jucat un rol 
însemnat şi glorios în epoca antică, conservându-i mai apoi, în Evul 
Mediu, în Renaştere şi în timpurile moderne, traseele esenţiale ale 
credinţei, datinei, simțului metafizic, creației, înscriindu-se legitim în 
concertul culturilor europene majore. Întreaga dramaturgie blagiană 
este dedicată acestei demonstratii.”°. 

Dilema rolului pe care omul îl îndeplineşte stoic în concertul 
tragic al absolutului constituia o preocupare a lui Lucian Blaga încă 


1 Ibidem, p. 210-211. 
2 Lucian Blaga, Filozofia stilului, Bucuresti. Cultura Naţională, 1924, p. 3. 
3 Doina Modola, op. cit., p. 211. 

de la debutul său în „filosofie“, prin aforismele din 1919. Tot acolo 
intuia şi că nu vom avea niciodată certitudini: „Tocmai mişcarea cea 
mare, mişcarea dimpreună cu pământul în spaţiul cosmic n-o simţim. 
Tot astfel nu simţim nici ce se întâmplă cu noi din punct de vedere 
metafizic, care-i rolul nostru în tragedia sau comedia cosmica.”!. 
Cincisprezece ani mai târziu, în Avram lancu ecoul acestui aforism 
răzbate estetic: „Aievea ori numai nălucă?”. 


1 Lucian Blaga, Pietre pentru templul meu, apud Lucian Blaga, Zari şi etape, ediţia 


citată, p. 32. 

IX. Arca lui Noe 
Fârtate și Nefârtate: onticul dual antinomic 


Dacă în Avram lancu umanul era mitizat, în Arca lui Noe 
miticul este umanizat, această coincidență a opozitiilor la finele 
dramaturgiei blagiene relevând poate cel mai frapant preocupările 
febrile ale filosofului în a-și revela absolutul, fie prin proiectarea 
contingentei in transcendenta, fie prin constatarea absolutului în 
descendență. Arca lui Noe reprezintă un efort suprem în acest sens, 
întrucât ambele perspective se regăsesc îngemănate si potentate ca 
arhetip, timpul acţiunii „în preistorie”, acel timp mitic al 
începuturilor esenţiale și eterne, obligându-ne la o reconsiderare a 
onticului si a ontologicului ca expresii spirituale ale paradigmei 
fondului absolut. Asistăm la o imposibilitate funciară de abordare 
estetică a unui produs literar în care „tema, personajele, timpul 
acțiunii sunt mitice”, în care „« puterile» cu identitate schimbătoare 
din Meşterul Manole sau din Cruciada copiilor apar aici distincte si 
figurate antropomorfic”!. 

„Eresurile bogumilice, fertile în felul lor, au căzut oarecum la 
întâmplare si pe pământul locuit de români, au căzut ca niște seminţe 
de păpădie cu soarta poruncită de vânt (...). Bogumilismul, credință 


1 George Gană, Teatrul lui Lucian Blaga, studiu introductiv la Lucian Blaga, Opere, 3, 
Teatru, Bucureşti, Ed. Minerva, 1986, p. LV. 

hotărât dualistă, susținea că în lume se bat două principii, al Binelui 
și al Răului, isbânda finală a unuia sau a celuilalt atârnând în bună 
parte de hotărârea omului de a da concursul său luminii sau 
întunericului (...). Bogumilismul este la noi eres visat, iar nu eres 
organizat. Ideile bogumilice au pătruns la noi în folclor. O seamă de 
motive bogumilice și-au găsit la noi răsunetul în legende 
cosmogonice, cari circulă în popor până astăzi”!. Aceasta constituie 
perspectiva prin care se pot decodifica corect intenţiile autorului în 
construirea ultimei sale drame publicate. Faptul că punctul de 
plecare îl constituie o legendă cosmogonică populară o recunoaşte 
Blaga însuşi: „Constrâns să trăiesc un timp a cărui încheiere nu se 
întrezărea, într-un cătun ascuns din fundul unei văi, cu munţi ce 
închideau zarea jur împrejur, izbuteam să lărgesc indefinit orizontul 
cel puţin cu închipuirea. Și mă împresurau cu semnificații proprii 
unui cosmos legendar. (...) Subiectul mi-l oferea o veche legendă 
populară, care trebuia să fie bogat amplificată spre a putea forma 
canavaua unei piese. Legenda, ca un arbore, trebuia să-şi mai 
alcătuiască o coroană mare si deasă, care să miroasă a frunză verde. 
Legenda populară, sumară, descărnată, vorbea despre biblicul Noe, 
cel chemat să-și clădească o arcă în vederea potopului. Spre 
deosebire de cele cuprinse în scriptură, legenda împletește viata si 
intenţiile lui Noe cu o acțiune pusă la cale din partea Diavolului, cu 
gând de a zădărnici forța salvatoare ... Legenda se preta din cale 
afară la alcătuirea unui «mister teatral» (...). Legenda se transformă 
în mit, ce se localiza, uneori cu trăsături de crud realism, aici, în acest 
cătun. Presimteam că subiectul meu cosmic într-un fel, avea sa 
absoarbă în sine toată atmosfera acestei așezări omeneşti, care era 
aceea a unui sat românesc cu viaţa mai veche decât istoria omenească 
si în atâtea privinti și mai presus de orice «istorie». Și personajele, 
întrezărite şi rotunjite după necesități ale creaţiei poetice, intrau ca de 
la sine în drama închipuită, pe motivul legendar al lui Noe. Legenda, 


1 Lucian Blaga, Fârtate si Nefârtate in vol. Isvoade, ediţie îngrijită de Dorli Blaga și 
Petre Nicolau, prefață de George Gana, Bucuresti, Ed. Minerva, 1972, p. 207-208. 

cu lupta tăioasă dintre bine si rău, era desigur de obârşie 
bogumilică”!. Aşadar, Lucian Blaga apelează la o legendă folclorică 
si, implicit, la credința bogumilică, o adaptare creştină a unei 
străvechi filosofii si spiritualitati a culturii şi civilizației, un izvor cert 
fiind dualismul persan. Dar deopotrivă folclorul şi bogumilismul 
recuperat din acesta nu sunt decât datele de suprafaţă ale esenței 
preocupării dramaturgului in Arca lui Noe, dramă care 
reconfigurează un mit cosmogonic, până la a se identifica cu un „mit 
originar”?, eres arhetipal care, pentru Blaga, se constituie în mitul 
originar, dimensiunea spirituală matrice pentru întreaga configuraţie 
a onticului si ontologicului. Și pentru aceasta Blaga apelează la 
evenimentul preistoric al potopului, diluviu biblic doar în aparenţă, 
căci povestea se regăseşte obsedant în toate culturile preistorice. 
Meritul biblic este acela de a fi asigurat legendei perenitatea, întrucât 
„ceea ce trebuie să spunem, răspicat, este că miracolul istoric al 
creştinismului se datorește în primul rând capacităţii sale de salvare 
a numeroaselor tradiţii, credinţe și ritualuri străvechi; de salvare, iar 
nu de simplă asimilare”?. Creștinismul în Arca lui Noe, la fel ca 
oriunde altundeva în creaţia blagiană, constituie doar o etapă târzie 
si problematică a unei „presupuse mentalități ancestral autohtone”$, 
„geniul nostru etnic”? neputând fi revelat de ortodoxism în 
exclusivitate. Și de aici apelul la mitologia originară, care, în raport 
cu creștinismul, va lua conotatiile unui eres. Eres, dar care exprimă 
spiritualul autentic. De ce potopul? Pentru că datorită lui fiintam noi, 
civilizaţia de astăzi: „Apele simbolizează suma universală a 
virtualitatilor; ele sunt Fons et origo, rezervorul tuturor 


1 Idem, Arca lui Noe, fragment de jurnal în „Gazeta literară”, 6 iunie 1967, apud Eugen 
Todoran, Lucian Blaga. Mitul dramatic, Timisoara, Ed. Facla, 1985, p. 51-52. 
2 Eugen Todoran, op.cit., p.50. 
3 Mircea Eliade, Comentarii la Legenda Mesterului Manole in vol. Drumul spre centru, 
București, Ed. Univers, 1991, p. 476. 
+ Doina Modola, Lucian Blaga si teatrul. Insurgentul. Memorii. Publicistică. Eseuuri, 
București, Ed. Anima, 1999, p. 110. 
5 Lucian Blaga, Apriorism românesc în vol. Spaţiul mioritic, Bucuresti, Ed. Humanitas, 
1994, p. 218. 

posibilităților de existență; ele preced orice formă și susțin orice 
creaţie ... Contactul cu apa comportă totdeauna o regenerare, pentru 
că scufundarea fertilizează si multiplică potenţialul vieţii”?. Potopul a 
presupus o nouă cosmogonie, distrugere si creație, regresiune si 
regenerare, jertfă şi faptă. În Arca lui Noe potopul constituie și prilej 
de revelare a infratirii lui Fârtate și Nefârtate, dualitatea antinomica a 
principiului absolut. Însă o atentă analiză a textului blagian rezervă 
multe alte surprize și un paradox implicit: dacă Fârtate si Nefartate 
sunt fraţi, cine este tatăl lor? 

Lumea antediluviană configurată de Blaga anunţă prin ea 
însăși iminenta unei apocalipse: „Creşte spurcata, buruiana lui 
Nefârtate, ca un codru pe tot întinsul! Umbli si te-mpleticeşti în ea, 
pretutindeni. Şi-a făcut răutatea si nemernicia casă până unde ajunge 
ochiul și mai departe” se lamentează Mosul, recunoscându-l pe 
Diavol drept frate prin numirea acestuia ca Nefârtate. Starea de fapt 
a comunităţii are unele ecouri din dramele blagiene anterioare: „-n 
sat femeile nu mai nasc deloc” este o postură mai gravă a impasului 
din Meșterul Manole, unde „copiii nu mai cresc şi tata femeilor nu mai 
dă lapte”. Femeile nu mai nasc întrucât şi le-a adjudecat pe toate 
Nefârtate, care, fiind sterp, va condamna întreaga comunitate la 
extinctie sigură. Si aici întâlnim o primă sugestie paradoxală a 
similaritatii dintre faptele celor doi frați: lumea oricum s-ar fi 
îndreptat către extinctie, datorită lui Nefârtate, iar potopul Mosului 
nu va face decât să grăbească această neantizare, oferind însă şi 
promisiunea unei ulterioare fecunditati. Prin urmare, ceea ce 
urmărește unul, desavarseste celălalt, în înțelegere tacită sau în 
concurenţă acerbă, în care nu va exista învins sau învingător din 
simplul motiv că unul fără celălalt nu poate exista: „În cele mai multe 
legende ale noastre se spune că «la început», adică mai înainte de a fi 
lumea cu toate ale ei, fiintau doi fraţi: Dumnezeu si Dracul, «Fartate» 
şi «Nefârtate». În afară de aceştia nu mai era nimic, sau cel mult 


1 Mircea Eliade, Images et symboles, Paris, Gallimard, 1952, p. 199-200, apud Eugen 


Todoran, op. cit., p. 55. 

biblicul noian de apă (oceanul cosmic din viziunile sumero- 
babilionene). În legendele noastre, cari potrivesc în tipar dualist 
conținutul Genezei, Fartate si Nefartate reprezintă principii 
diametral opuse: Binele și Răul, dar Fârtate și Nefârtate sunt socotiți 
ca «frați», ca ființe din aceeași tulpină. Dualismul bogumilic şi-a pus 
pecetea pe aceste principii, întrucât numele de Fârtate şi Nefârtate 
cuprind afirmaţia si negația, ridicate la rang de puteri cosmice. 
Totuși în legendele noastre Fârtate si Nefârtate nu luptă unul cu 
celălalt categoric, dramatic și fără concesii. Posibilităţile dramei 
cosmice sunt date o dată cu cele două nume, implicând tendințe, 
semnificaţii, caractere. Mitul ia cel mai adesea înfățișare de snoavă. 
Fârtate și Nefârtate sunt puşi în situaţia de a «colabora»; ei își pun 
probleme si croiesc împreună proiecte: datorită firii lor ei ajung însă 
mereu să se «lucreze» unul pe celălalt. Cele două principii 
personificate în Fârtate si Nefârtate s-apucă împreună de același 
lucru, dar ei se căznesc necontenit să se scoată din joc unul pe 
celălalt. Nefârtate încearcă să păcălească pe Fârtate la fiecare pas, dar 
isprăvile sale n-au ascutis si sunt adesea întoarse spre bine de 
Fârtate. Lucrurile şi situaţiile de la origine sunt văzute ca de un țăran 
mucalit”!. Practic aceste afirmaţii ale eseistului Lucian Blaga oferă 
datele esenţiale ale dramei Arca lui Noe, în a cărei scenă VII de la 
finele Actului al treilea îi regăsim pe Nefârtate şi Moş într-o discuţie 
amicală, în care evaluează situaţia şi stabilesc, de comun acord, 
planuri post-diluviene: 
” Nefartate 
Poftim ia loc Fârtate — Mosule, ‘ei fi oboist de drum! 
Mosul 
(ia loc pe lavita) 
Oboseala ca oboseala, dar durerea la-ncheieturi. Ma tine de-o 
vreme reumatismul, răul surd, mai rau ca niciodată! 
Nefârtate 


1 Lucian Blaga, Fârtate si Nefârtate în vol. cit., p. 208-209. 

Nu-i de mirat, Moşule, de vreme ce se pregăteşte de-o ploaie 
cum n-a mai fost! În ajun de potop trebuie să-ndure cumplit cei cu 
reumatisme-n glezne! 

Mosul 
Ai dat cu ochii și de asta? 
Nefârtate 
Cât timp este femeie în lume, mai descoperi, cu hâr, cu mâr, 
câte ceva... Nu tise pare, Fârtate — Mosule, că fiinţele despărțite in 
două, în bărbat si femeie, au ieșit dintr-un gând greşit chiar de la- 
nceput? Pentru lumea nouă, la a cărei zidere purcezi, ar fi poate cu 
cale să indrepti neajunsul si să pui la încercare si alte izvoare! 
Mosul 
(da din cap cu resemnare) 
Îţi sunt multumitor pentru sfat, Nefartate. De n-oi uita, m-oi 
mai gandi! 
Nefârtate 
M-abat pe a arca lui Noe. Dacă ai ceva, vreo vorbă sau veste 
de trimis, bucuros le-o trec. 
Mosul 
Mulţumesc — n-am nimic de trimis ...” 

Ca „ființe din aceeași tulpină” Mosul si Nefârtate sunt 
confundați de Noe, în necunostinta de cauză, pe criteriul eternității 
imuabile a amândurora: „aş zice — parcă-parcă ai aduce putin cu 
Nefârtate. Nici zilele lui, zice-se, nu le-a numărat nimeni, sau 
vorbind în icoane, și sacul zilelor sale e un sac fără fund”. Dealtfel 
Moşul are o identitate incertă, ezitând în mod programat a se 
autodefini drept principiul Binelui absolut, din moment ce lumea 
alcătuită odată de el a sfârșit într-un eşec ontologic, într-o gravă 
abatere de la proiectul divin. Astfel afirmă evaziv că vine: „de-aci si 
de mai departe” — adică de acum si de mai târziu, din lume şi din 
poveste. Formal, valenţele sacrale ale Moşului sunt aceleași cu ale 
Orbului si ale lui Isus-Pamantul, ecou târziu al începuturilor 
dramaturgiei blagiene: „eu ştiu tot şi aud tot. Eu aud și cu frunzele 
codrului, câte se mişcă spre miazănoapte si miazăzi, şi am mii de 

urechi, pe care le lipesc pe pământ și aud. Eu aud și cu urechile 
măgarului, care ascultă din ușă, si vezi cat sunt de mari! Mie nimic 
nu mi-e ascuns!”. Este aceeași divinitate imanentă, aceeași viziune 
panteistă asupra contingentei infuzate de ordinea sacrală, 
reconfigurare a viziunii lui Thomas d’Aquino şi Giordano Bruno. 
Doar că prezenţa nemijlocită a transcendentei în contingent nu pare a 
avea vreun efect curativ în stoparea derapajului ontologiei. 
Prototipul umanităţii pare a fi un rebut, un mutant spiritual în raport 
cu datele originare, drept care voința Mosului va interveni cu o 
decizie drastică, dictată, în fond, de necesități oarecum egocentriste: 
dacă umanitatea creată după chipul si asemănarea Sa seamănă mai 
mult cu Nefartate, Mosul însuși se află în iminenta constatării 
propriei futilitati, drept care se cere crearea unei a doua serii de 
ontologie, pentru a oferi o nouă şansă onticului. Această interpretare 
poate fi susținută prin chiar sfârşitul dramei, în care Ion, unul dintre 
fiii lui Noe, surprinde imaginea cerului pe pământ : „Uneori ... când 
plouă — si se face pe uliti câte-o băltoacă — și pe urmă se deschide iar 
cerul senin — imi place atunci să mă aplec peste băltoacă. În fund se 
vede cerul și e asa de grozav de adânc! Adânc, adânc — că mi se 
strânge inima! Acu — dac-as cădea!”. Că sămânţa noii ontologii, 
reprezentată de Noe si ai săi, are reale șanse de a fi proiectată in 
absolut poate fi dedus din întrebarea, e drept, retorică, a aceluiași 
Ion: „din prăpastia de sus, în care nu cădem — c-o vedem numai asa — 
în băltoacă! Mamă, ieşind de aici, unde ne mutăm?”. Se vor muta în 
arcă, vehicul care îi va purta „pe drumul care astăzi este încă al 
văzduhului. lar arca va pluti, tot mai sus, tot mai sus. Până deasupra 
tuturor munților. Şi-n ceasul cumplit, când sub noi va fi pierit în 
adâncuri toată suflarea, noi în arcă vom zămisli prunc nou”. 

În ceea ce priveşte contemplarea cerului în băltoacă, este o 
reiterare a unei metafore blagiene de la începuturile dramaturgiei 
sale, din Tulburarea apelor, unde Popa se întindea „în umbra unei 
fântâni/ Apele-n adânc sunt linistite/ şi de acolo ma priveste/ verde, 
limpede, adânc — Ochiul lumii”. Acest „ochi al lumii”, precizam cu 
acea ocazie, se regăseşte si în lirica blagiana, Cap plecat si lezerul fiind 

doar două ilustrări în acest sens. Dealtfel Arca lui Noe reia multe 
dintre metaforele și motivele pieselor anterioare, asigurând astfel un 
univers tematic si ideologic specific, o constantă a viziunii autorului 
asupra subiectului dramatic. Dincolo de configurarea unui tărâm în 
pragul colapsului ontologic, a viziunii panteiste asupra sacrului si a 
metaforei revelatorii a „ochiului lumii”, un alt exemplu concludent îl 
oferă arca însăși. 

Arca lui Noe este în sine o profesiune de credinţă și un simbol 
al creaţiei. Mai mult decât atât, este asemuită cu zămislirea unei vieți 
umane: ,,Si-ti incuviintez răstimp de la crai nou până la crai nou, de 
nouă ori. De atâta răgaz are nevoie şi pruncul spre a se clădi în 
pântecele femeii. Fii cu luare aminte, că arca ta aceasta va fi: 
zămislirea nouă în pântecele lumii”. Nu ne este greu a face o paralelă 
cu zămislirea bisericii lui Manole prin încadrarea în datele sale, fizice 
și spirituale, a vieții umane, jertfa Mirei. Așadar, revine obsedanta 
parabolă a naşterii creaţiei ca zămislire supremă a vieţii, în acest caz, 
al lui Noe, fiind mult mai evident că fapta, Creaţia va constitui unica 
șansă de mântuire a vieţii în perspectiva potopului. Printr-o 
coincidentia oppositorum vom putea susţine că dacă în Meșterul Manole 
viaţa constituia receptacul pentru creaţie, în Arca lui Noe creaţia 
constituie unicul receptacul pentru viata. lar coincidentele între cele 
două drame blagiene continuă: creaţia și-l arogă pe Noe în totalitate: 
„eu de când m-am legat să clădesc arca, m-am despărţit de toate ale 
mele”. O replică aproape identică se întâlnea la Manole: „Înfăptuirea 
bisericii cere tot”. În momentul în care arca îi este devastată, Noe 
exclamă: „Am pierdut totul!” şi își pregăteşte ştreangul pentru a-și 
lua viata. Ne reamintim că Manole a înţeles la finele dramei să-şi 
sacrifice şi viata pentru a avea acces în absolut. Inconştient, Noe 
repetă acelaşi gest suprem, moment în care trăieşte revelația prin 
relevarea toacei Tăriei, instrument samanic prin profesarea căruia își 
va desăvârși creaţia si menirea. Anterior Noe isi identificase, in 
acelaşi context, creația cu vatra: „Am pierdut vatra!”. Unul dintre 
zidarii bisericii în Meşterul Manole realizează aceeași identificare: 
„dorul de ea e în noi ca un dor de casă”, cu acel prilej observând că 

nu putem disocia vatra si creaţia în cazul creatorilor umani întrucât 
ei fiinteaza ca entități în măsura în care creează casa ființei. Până la 
un anumit punct putem susține că Ana manifestă o profundă 
neîncredere în autenticitatea creației lui Noe şi apără în faţa acestuia 
firescul vieţii, asemănător cu pledoaria Mirei în fata lui Manole: 
„Grămadă netrebnică de bârne. Lemn ieftin vrea Mosul (...). Sariti 
oameni buni, să se curme odată nebunia asta! Sariti, să se facă 
sfârșitul visului rau!”. Dar Ana este indusă în eroare de Nefârtate, iar 
la finele dramei acceptă, revelator, minunea creaţiei lui Noe. 

O altă coincidență a dramaturgiei blagiene o constituie 
atitudinea ludică. În momentul în care schițează planul arcei, Noe se 
explică disimulând: „Mă joc”, „ca unul care croieste un vis nerod”. 
Am relevat importanţa ludicului în cazul copiilor daci din Zamolxe şi 
al zidiri Mirei în Meşterul Manole. Ludicul rămâne adeseori unica 
posibilitate de a emite adevăruri supreme sau de a înfăptui absolutul. 
Pentru a detensiona nefirescul, supranaturalul întâmplărilor Firii, 
Blaga apelează la proiectarea esentelor conceptuale şi factologice in 
dimensiunea evaziva a ludicului si a infantilului. In Arca lui Noe nu 
numai că asistăm la planul unei alcătuiri de basm, dar chiar cel care 
va înfăptui alcătuirea este in mod repetat considerat copil: „soţul 
meu să rămână tot copil, mai copil decât copiii nostri ...”, „Tu ai 

rămas copil, Noe, tu esti mai copil decât copiii tăi!”, „a căzut Noe in 
doaga copiilor!”, „Dai în mintea copiilor”, „tu ca un prunc ce ești”. 
Aceste acuzaţii nu îl sperie sau descurajează pe Noe, care le acceptă 
senin, cu conștiința că „dintre toţi, Mosul pe mine m-a ales”. L-a ales 
pe cel mai copil dintre oameni pentru că acesta avea ontologia cea 
mai primitivă, pură, necoruptă de relele sălășluite între semeni. Cu 
acest cod genetic nealterat, primar, păstrat în date originare, Noe 
poate servi drept părinte al unei noi etape a umanului, el va 
împământeni o lege nouă, cum intuieste corect al patrulea jude: 
„Asta înseamnă că Noe mai umblă şi cu alte gânduri — ascunse si 
acelea ca multe ale sale! Să răstoarne poate că rânduielile statornicite 
de totdeauna, să intre într-o zi pe neaşteptate şi cu puterea în ele, 
cum a intrat cu secura în stejeriș!”. Însă toate faptele lui Noe sunt 

justificate de consacrarea sa de către un principiu superior, absolutul: 
„inima ta bate în cer, nu pe pământ” îi decretează Mosul de la prima 
întrevedere. Şi astfel revenim la daimonia arhiprezentă în creația 
blagiană, amplu argumentată în capitolul referitor la Meșterul 
Manole. Noe face parte din acea largă familie a personajelor blagiene 
trăite şi predestinate de ontic: „ne-a ales! Pe mine. Și pe tine și pe cei 
doi ai noştri” se extaziază Noe în faţa Anei, credinţă de la care nu va 
renunţa pe tot parcursul dramei: „Eu stau sub poruncă mai mare”; 
„N-am încotro. Poruncă mai înaltă. Eu trebuie să mă supun.”; „Eu 
am lucrat din poruncă mai înaltă. Ceea ce s-a întâmplat a fost forță 
!”. Fatalitatea demonică exprimată de Noe, „adevărul acesta 
este. Eu am fost vârât fără de voie şi fără putinţă de împotrivire într- 
o inlantuire de fapte mai tari decât noi toți. Sunt rob si mă ostenesc 
sub silnicie cerească!” este foarte asemănătoare cu cea mărturisită de 
Avram lancu sau de Meşterul Manole, care se considerau „unelte” 
ale unei puteri mai mari, cum dealtfel sunt toți eroii dramatici 

blagieni. Ocazional si în Arca lui Noe îşi află loc tentatia liberului 
arbitru, paradoxal numită chiar de Moşul: „Cu omul începe altă 
poveste. El e facut după chipul şi asemănarea cuiva si e pus întru 
slobozenie. lar slobozenia încurcă multe socoteli, și mi le încurcă mai 
ales pe ale mele — că astăzi nu mai știu nici eu, dacă ea e un bine sau 
nu! Luânndu-mă după tot ce-au făcut făpturile astea de Duminică 
din ea ... ei, dar precum iti spuneam: asta-i cu totul altă poveste!”. 
Liberul arbitru încurcă planurile divine întrucât slobozenia îi oferă 
omului şansa de a alege, iar a alege te transformă în potenţială 
victimă a daimoniei antinomice. În Arca lui Noe poate mai mult ca în 
oricare altă dramă blagiană Satanicul este clar exprimat prin 
antropomorfizare, Nefârtate fiind, la fel ca Moşul, un om, sugerându- 
se astfel „tulpina comună” a amândurora. „Eu sunt umbra Mosului” 
e afirmaţia cea mai gravă a lui Nefârtate, umbra, cu un rol esenţial în 
Meşterul Manole si Avram Iancu, fiind, în concepţia populară, 
ipostazierea ființei invizibile din individ, este sufletul sinelui, 
imaterialitate funciară, dar de nestăpânit. Așadar, nu doar că Fârtate 
si Nefartate rămân indisolubil legați, Nefârtate nici nu poate fi 

stăpânit, iar Fârtate ar fi o sterilitate ontică fără fratele său. Viziunea 
bogumilică se complică enorm în accepțiunea blagiană. Moşul e 
„strămoșul tuturor strămoşilor” care vine „de-aici și de mai departe”, 
adică monada arhetipală. Dar Nefârtate fiind umbra sa, se presupune 
că şi acesta datează de la aceleaşi bune începuturi, fiind la rândul său 
„strămoșul tuturor strămoșilor”. Diferenţa esenţială între cei doi fraţi 
arhetipali ar fi recunoaşterea Moşului de către Noe ca pe unul de-al 
lor, iar a lui Nefârtate, nu: „Mai întâi nu l-am ghicit, căci nu se 
deosebea cu nimic de noi. Un mos oarecare, cu opinci roase si 
peticite, cu cioareci de lână si cu pieptar înflorit batraneste, cam 
prăfuit şi nici măcar așa de curat cum suntem noi, când ne primenim 
de duminică. Cine ar fi bănuit că Mosul era El?”. În ceea ce îl priveşte 
pe Nefârtate, la prima apariţie a acestuia, Ana îl sancţionează 
prompt: „nu pari de prin părţile noastre!”. Nu este de prin părţile 
vetrei, dar se poartă „ca si cum aş fi acasă pe lângă orice vatra!”, 
adică are potentele de a realiza intruziunea în ordinea umanului 
oriunde si oricând, asemenea experiențelor din toate celelalte drame 
blagiene, inclusiv si mai ales pantomima. Figura umană de întrupare 
a acestei daimonii străine firii este în acest caz Simion, cine altul 
decât fratele lui Noe. Acesta profanează mormântul mamei, lumile 
congenere: „Într-o seară, mai ieri, alaltăieri, unul din cei doi fraţi se 
duse în progadie, şi supărat că bătrâna nu i-a făcut parte mai mare 
decât fratelui, începe să bată cu biciu mare si lung mormântul mume- 
sii şi-l biciui toată noaptea, până când se auzi ca un geamăt surd din 
pământ!”. Profanări similare se mai petrecuseră în Tulburarea apelor şi 
Meşterul Manole. Tot Simion este acela care va conduce alaiul uman 
ce va distruge arca lui Noe în finalul dramei. Dar nici Simion și nici 
stăpânul său, Nefârtate, nu vor zădărnici planurile Moşului şi ale lui 
Noe: arca se va reface printr-o minune, iar omenirea va beneficia de o 
nouă șansă de regenerare post-diluviană. 

O altă caracteristică a dramaturgiei blagiene o constituie 
momentul și locul de răscruce, al încercărilor supreme. Arca lui Noe 
nu constituie o excepţie. Mai întâi, moara lui Noe are anumite 
valenţe aparte: „La moară se macină, dupa cum’i fi băgat de seamă, 

nu numai grâu si porumb, aci se macină si toate zvonurile, care 
umblă de la o curte la alta, si toate vestile, care isi dau întâlnire prin 
părţile locului”, e spaţiul in care bântuie vânturi antagonice, „unul 
de amiazi si altul mai domol, de seară”. Moara lui Noe este un spațiu 
magic, înrudit cu cetatea de hotar din Cruciada copiilor, cu Tara 
motilor din Avram Iancu, este acel „pământ de cumpănă”!. Dacă 
Moşul identifică „tărâmul de cumpănă”, Nefârtate va exprima 
răscrucea timpului: „Acu se apropie iar o răspântie cu primejdii. Căci 
drumurile noastre se întretaie și se ciocnesc, din când în când. La 
încrucișare, se va vedea care pe care!”. Așadar asistăm la un moment 
de răscruce al onticului dual și antinomic, moment în urma căruia 
evident că reconfigurarea nu poate fi schimbată în datele esenţiale: 
Fârtate si Nefârtate nu se vor înfrunta ireconciliabil, ci, mai degrabă, 
vor colabora complementar pentru a institui „un nou început”. 
„Vremurile ajung la cotitură, mersul lumii la răspântie”: se creează o 
nouă lume, dar din discuţia resemnată a celor două puteri absolute 
nu reiese sigur că noua configuraţie va fi îmbunătăţită. Ba 
dimpotrivă, căci nici nu ar avea cum: Fârtate si Nefârtate și-ar nega 
astfel identitatea specifică, în lipsa contrarului complementar. 

Se cuvine să semnalăm și incidența unei stări metafizice 
incerte care se exprima în Avram lancu prin sintagma „aievea ori 
numai nălucă?”. Acolo incertitudinea funciară conducea identitatea 
spirituală a eroului înspre destrămare și-l proiecta în tragic. Aici rolul 
său este altul, acela de a asigura o permanentă pendulare între 
caracterul de eres al întâmplării, de fantasmă populară neortodoxă, si 
acela de arhetip ontologic şi ontic originar. Nesiguranta este legată in 
primul rând de identitatea fizică a Mosului. 

” Ana 
... Era o arătare! 
Noe 
Ce arătare, Ana? Fra aievea! Aievea ca pământul care ne ține”. 


1 Idem, Apriorism românesc în vol.cit., p. 218. 

Interesant că Noe, pentru a argumenta credibil pogorârea 
divinului in contingenta, îl compară si identifică pe Mos cu 
pământul, dimensiune mult mai comună și familiară omului arhaic 
decât cerul. Speculatiile ne pot conduce către relația dintre uranic si 
htonic în dramaturgia blagiană, către perspectiva sofianică a invaziei 
solare în receptacolul contingentei. Dar, dincolo de acestea, se iveste 
conştiinţa intuitivă a lui Noe că cel care-l tine pe el si pe semeni este 
pământul, si de aici putem argumenta că Noe are o legătură funciară 
cu pământul, pe care simte că nu are cum să îl abandoneze, este 
determinat să supraviețuiască oricărei dezrădăcinări de htonic, 
inclusiv potopului, pentru a se reîntoarce veşnic la vatră. Este o 
situaţie similară cu cea a Vochitei din Înviere, străbătută de un fior în 
pragul casei înainte de a se înstrăina: ambii, Vochita si Noe, sunt 
oameni primordiali, ai vetrei originare, la care se vor întoarce 
indiferent de mersul vremurilor și al zodiilor obscure, și ei exprimă 
această predestinare esenţială la modul inconştient, dar suficient: 
Vochita e încercată de un fior în pragul înstrăinării de satul natal, iar 
Noe absolutizează pământul care „îl ţine”, reperul suprem cu care îl 
poate compara pe Dumnezeu, în pragul diluviului universal: „Și-au 
ieșit lucrurile din matcă, Simioane! Muierile trăiesc cu acela, vacile 
alăptează şerpi, se dărâmă vetrele, se-nvenineaza fântânile, fiii 


1” 


biciuiesc mormintele mumelor!”. Apocalipsa este generalizată la 
toate nivelurile: al vieţii, întrucât născătoarele de viata se tin cu un 
principiu sterp, iar de la uger se alăptează același principiu al 
extinctiei; al spiritualităţii, întrucât se destramă spaţiile originare, 
vetrele; al cunoașterii, se spurca fântânile; al soteriologicului si 
eschatologicului, se profanează mormintele. 

Neincrederea în caracterul de adevăr sau de fantasmă al 
persoanei fizice a Moşului este întreținută în dramă de Ana: „Ascultă 
cuvânt de la mine — bărbate, ceea ce ti se păru aievea, a fost o 
arătare!”; „Dealtfel nici pe Mosul — eu nu l-am zărit, decât când da să 
plece si dintr-o parte. Mi se părea mai mult ca o arătare decât aievea 
—”. Această atitudine are rădăcini mai adânci în cultura spirituală a 
omenirii şi se explică prin incapacitatea omului comun, a omului în 

general, de a-și recunoaște principiul sacral când acesta i se 
înfăţişează ca entitate mântuitoare. Dacă ar fi să ne referim doar la 
universul biblic, Mesia nu a fost recunoscut ca atare de ai săi, si chiar 
după Înviere, când li s-a arătat discipolilor pe drumul spre Emau, 
aceştia nu l-au recunoscut iniţial. Lucian Blaga nu a făcut decât să 
reformuleze o problemă eternă: cum își poate recunoaște omenirea 
Mântuitorul? În afara omului de geniu, stăpânit de daimonie, în ce 
măsură pot avea restul semenilor acces la absolut? Ana cunoaște un 
traseu al revelatiei, al iniţierii, al incredintarii şi al mântuirii. La 
judecata sătească a lui Noe, atitudinea ei e deja nuanţată 
semnificativ: 

„Încât astăzi ştiu cel putin că Mosul e viu ca si noi. El trăieşte 

undeva! De m-ai întreba însă unde — n-aş putea să vă mulțumesc... 

Întâiul jude 
Dumneata crezi cu alte cuvinte că moșul nu era o simplă 
aratare! 
Ana 

Ce arătare! E viu preacinstitilor, arza-l viata pe dinăuntru!” 
Divinitatea e vie, activa, potenta, dar neidentificabila; cu toate 
acestea, Ana, crede, oarecum, in existenta Mosului. Mosul poate fi 
Marele Anonim: „Şi dacă n-are nume?”, sau poate doar unul din cei 
doi fii ai săi, întrucât „cele două principii personificate în Fârtate si 
Nefârtate, fiind, în ciuda oricărei adversitati dintre ele, existente în 
cele din urmă totuși «fraterne», oferă deosebit de fertile sugestii 
imaginaţiei, care ar încerca să tâlcuiască «Începuturile». Orice 
gânditor, de oareşicare inițiativă ideatică, ar putea să întrebe dacă cei 
doi «frați» n-au avut sau n-au și un «părinte». Un atare Părinte, din 
care s-ar naşte atât Fârtate cel bun, cât și Nefârtate cel rău, ar trebui 
să aibă, fireşte, si în substanţa sa un amestec de bine si rău. Fraza cu 
care încep de obicei legendele sau snoavele noastre cosmogonice: «La 
început au fost doi frați, Dumnezeu si Dracul», îşi descoperă la cea 
dintâi privire contradictia interioară. Căci, dacă cei «doi» au fost 
«fraţi», aceasta înseamnă că mai înainte de a fi ei, a fost părintele lor. 
Situaţia are evident și unele implicaţii, pe care o snoavă nu-i 

oobligată să le pună în lumină, dar care suscită interesul oricărui 
gânditor. Părintele născând din sine Binele (personificat în Fartate) si 
Răul (personificat în Nefârtate) nu putea să fie însuşi decât o 
substanţă cu două atribute diametral opuse. Părintele a trebuit să fie, 
prin natura sa, atât divin cât si demonic”!. Ideea eseistului Blaga nu 
se regăsește solutionata în opera sa dramatică, Arca lui Noe neoferind 
nici o sugestie despre identitatea Părintelui ai cărui ochi unul plânge, 
altul râde... Cu o singură, vagă, excepţie, legată de toaca Tăriei. 
După ce Mosul îi oferă lui Noe instrumentul samanic, îi precizează: 
„Am şi eu acasă o toacă la fel şi numai câteodată trebuie s-o iau de 
după grinda albastră, la câte-o sărbătoare mare a lumii”. Așadar 
Moşul are o casă, o vatră natală celestă, la care putem presupune că 
se întoarce după periplul pe pământ. Cu toate acestea, nu pomenește 
nimic de părinţi. Să fi murit? Părintele primordial să fi încetat să mai 
existe? Şi atunci omenirea să fi rămas la cheremul cofruntării între cei 
doi frați, care se înfruntă amiabil, dar etern? Lucian Blaga oferă, ca 
întotdeauna, drame deschise interpretării contradictorii şi 
inepuizabile. 

Toaca Tăriei în sine constituie un instrument magic ce vrea să 
recupereze armonia originară prin apelul la fatalitate, apolinic şi 
oniric : „Sunetul și bătaia de toacă îndrumă totul spre o rânduială și 
spre ajungerea telului dat. Nu este lucru neînsuflețit si nici făptură 
fără grai, care s-ar putea să înfrunte vraja (...) La auzul ei, toate 
lucrurile, care au ieșit într-un fel sau altul din matca sau din locul ce 
li s-a harazit, din tatanile sau din drumul, ce li s-au menit, intra din 
nou, smerite si prea ascultătoare, în orânduirea lor de veci (...) Toaca 
e cale rostită în pași şi menire prefăcută în cântec. Ea nu îngăduie 
împotrivire şi nici razmerita deşartă. lată, Noe, iti dau în primire 
toaca Tăriei, de care ascultă zodia si fiara. Sub puterea ei totul reintră 
în rostul, ce i s-a hotărât si totul se-mblânzeşte îngânând cântecul. 
Cântecul ce dă măsură ființei. Cântecul ce dă îndreptare mișcării din 

loc în loc.” Ne amintim de lirica blagiană, „Dar cel ce-ascultă 


1 Idem, Fârtate si Nefârtate în vol. cit., p. 210. 

dobândește viu contur / în armoniile treptat depline”, plenitudinea 
fiintarii in Unde un cântec este. 

Interpretarea semnificației acestui instrument este destul de 
variată: „Scândura şi ciocănelele de paltin sunt un instrument magic, 
la sunetul căruia lucrurile reintră în ordinea lumii, participă la 
«cântecul ce dă măsură ființei», metaforă a logosului pe care filosoful 
Blaga îl înţelegea ca principiu al ordinii cosmice. Lumea e dominată 
aici de propria ei coerenţă si armonie, nu de «puteri» necunoscute si 
înfricoșătoare. Acest clasicism al viziunii explică modul în care sunt 
înfăţişate aceste puteri (antropomorfizate, distincte, identificate ca 
principii morale) si accentul pus pe imaginea lumii, pe concretul 
reprezentării ei”!; „Toaca este obiectul magic care tine rânduiala lui 
Dumnezeu, este simbolul așezării liturgice a universului, după 
concepţia crestina”?. Cea mai corectă ne pare a fi argumentatia lui 
Titus Bărbulescu: „El i-a dat lui Noe o «Toacă a Tăriilor», la sunetul 
căreia toate ființele şi «zodiile» - puterile elementare ale cosmosului — 
trebuie să se supună la voinţa cerului. Este, deci, o rechemare si o 
repunere în ordine a acestei forțe originare, ce acţionează asupra 
cosmosului, pe care filosofia lui Blaga o numea Cenzura 
Transcendentă și pe care teatrul său o desemnează într-o manieră 
imaginară şi frapantă, sub numele de «Toaca Tăriei». În plus sunetul 
devine muzică. Intervenţia forțelor cerești are o finalitate artistică în 
opera sa de artă”3. Nu este prima situație în dramaturgia blagiană 
unde „sunetul devine muzică”. Acelaşi fenomen se petrecea în 
cântecul cântărețului dac Madura în Zamolxe sau în timpul 
contemplatiei lui Avram Iancu prin fluierul său. „Cenzura 
transcendentă” este sensul esenţial al muzicii ivite din harfa lui 
Madura, inițiat care înțelegea a le transmite semenilor necesitatea 
perpetuării tainei, întreţinerea vie a misterului, principiul zero al 
cunoaşterii luciferice. Fără doar şi poate că Toaca Tăriei, mânuită de 


1 George Gana, op.cit., p. LVII. 
2 Eugen Todoran, op. cit., p. 58. 
3 Titus Bărbulescu, Lucian Blaga. Teme si tipare fundamentale, Bucuresti, Ed. 
Saeculum 1.O., 1997, p. 75-76. 

posesorul ei ontic, Mosul, sau de cel ontologic, Noe, exprimă 
Cenzura Transcedenta, reîncadrarea zodiilor în matcă, fatalitatea. 

De reținut însă că toaca nu va impune o restricţie silită asupra 
zodiilor, trăindu-le strict împotriva voinţei lor. Odată cu aflarea unui 
sfârşit „slobozeniei” ontologicului, toaca asigură si o plenitudine a 
fiintarii, o ataraxie sufletească, spirituală, soteriologică. Acest aspect, 
proiectarea în absolut prin intervenţia Cenzurii Transcedente, poate 
fi dedus, în primul rând, prin accentul pus asupra cântecului. 
Valenţele acestuia sunt mai mult decât orfice, întrucât la Blaga si în 
lirismul modern orfismul dobândeşte noi semnificaţii relevate în 
lucrarea de fata. Cântecul reprezintă etapa finală, supremă, de 
rafinament spiritual la care poate aspira ființa. Însuși poetul Blaga isi 
imagina în momentele de extază: „Locuiesc într-un cântec de pasăre” 
se confesează in Locaș. Proiectându-te în cântec, iti asiguri supra- 
vietuirea într-o dimensiune ascendentă contingentei si vremelniciei. 
Cântecul te înalţă către absolut, către Taria Mosului, într-un ilimitat 
cutreier. 

Noe are indirect conștiința accesului la tărie prin călătoria 
imaginară în arcă: „arca se va ridica. Atunci vom şti că am purces pe 
drumul care astăzi este încă al văzduhului. lar arca va pluti, tot mai 
sus, tot mai sus. Până deasupra tuturor munţilor”. Această 
ascensiune „tot mai sus” este pluridimensională ca semnificație. Este 
în primul rând ontologică: „Și-n ceasul cumplit, când sub noi va fi 
pierit în adâncuri toată suflarea, noi în arcă vom zămisli prunc nou. 
Căci s-a dat poruncă omului să se-nmulteasca precum nisipul mării”. 
Cum deja am argumentat, se va ivi o ontologie mult purificată, 
apropiată de tinerețea primitivă a originalului. Prin regresie la 
primordial se va naște o ascendență ontologică, într-o coincidentia 
oppositorum. În al doilea rând, se poate presupune că ascensiunea 
ontologică va fi dublată de una spirituală, noul om va ființa într-o 
nouă dimensiune, sau cel puţin se va impregna cu aceasta înainte de 
a reveni la htonic. Este vorba de spiritualitatea uranicului „am purces 
pe drumul care astăzi este încă al văzduhului”. Am relevat 
importanța lexemului „încă” și în Avram lancu, unde eroul se 

exprima similar: „Legendele sunt morminte. Eu nu sunt încă la 
capătul drumului”. „Încă” nu e momentul suprem nici pentru 
Avram lancu, nici pentru Noe, dar ambii știu ca vor fi proiectati 
inerent în absolut, unul prin moarte, destrămarea sinelui, celălalt 
prin zămislirea de viata, împlinirea sinelui prin proiectarea vieții 
„dincolo” de orizont: „Suntem aleşi să trecem viata dincolo de 
curmătură și să dobandim starea bunei străluciri împreună cu El! Un 
veleat ia sfârșit, altul începe. Suntem aleşi tu si eu, si cei doi ai nostri, 
să fim începutul unui nou neam omenesc! Ca Adam şi Eva!”. 

Arca în sine se înfiripă ca receptacul suprem al vieții, fiind 
consacrată de absolut, putând argumenta și aici o perspectivă 
sofianică. Creaţie străină locului şi timpului acelei ontologii, nu poate 
fi recunoscută și acceptată de oamenii rataciti de la zodia bună, spre 
diferență de pasărea maiastră din Avram lancu, străjuită de Muma 
Pădurii, omul ancestral, initait. Juzii in Arca lui Noe nu pot pătrunde 
înțelesul creaţiei lui Noe: „un singur lucru n-am putut să-l ducem 
până la capăt şi rămâne ascuns! Ce crede bărbatul dumitale, la ce şi-n 
ce împrejurări i-ar putea fi de folos arca aceea de sub munte, la care 
cladeste cu zor, de parcă ar fi ţinut din urmă cu biciul?! Apă mare nu 
se găseşte prin împrejurimi cât tine zarea. Noi avem aici-un raulet in 
care se-ncurcă si se opresc buşteni! Ce să începi aici cu arca? 
Rauletul, oricât de sălbatic, i-ar trece pe sub talpă! lar până să dai de 
mare, trebuie să mergi şi s-o ţii pe jos, spre răsărit, un an şi mai bine. 
Nimenea dintre cei vii ai noștri n-a ajuns până acolo”. Şi nici nu va 
ajunge viu. Este evident că o atare vârstă a omenirii, neinitiata in 
taină şi neconsacrata de absolut, va fi supusă extinctiei. 

Intentiile lui Lucian Blaga în scrierea dramei Arca lui Noe ne 
par a ţine de aceleași preocupări de a-şi releva „presupusa 
mentalitate ancestral autohtonă”!, cu precizarea că acum deplasează 
conștiința ancestrală în arhetipal: „În folclorul nostru se schiteaza 
însă o atare concepție. Poporul închipuia eresuri care înseamnă o 
abatere de la doctrina bisericească. Spiritul de gândire liberă ce 


1 Doina Modola, op.cit, p. 110. 

răbufnea într-o asemenea abatere se rostea nu ca «învăţătură», ci ca o 
închipuire, ca un joc exegetic în duh de legendă. Putin a lipsit însă, 
doar un strop de cuget îndrăzneț şi liber, pentru ca din atari motive 
îngăimate taraneste să se ivească o «învățătură» despre Fiinţa de 
natură atât divină cât si demonică, despre Prundul din care au 
crescut cei doi frați, Fârtate si Nefârtate. Putin a lipsit să se iveasca o 
doctrină despre Fârtate și Nefârtate, care împreună au făcut lumea și 
toate cele ce fiinteaza. Lumea si toate vietatile sunt un produs, în 
parte de colaborare, în parte de concurenţă între cei doi (...) O 
metaforă originală de răspicate nuanţe bogumilice ar fi putut să ia 
ființă în gândirea noastră cândva, într-un secol îndepărtat...”!. 
Lucian Blaga dă curs în Arca lui Noe unei așteptări funciare, 
exprimată anterior cu un deceniu în Avram lancu: „Stau la pază că 
poate s-a-ntâmpla ceva, vreo poveste, cum n-a mai fost pe-aici de 
cand Necuratul spunea lui Dumnezeu - fârtate!”. Și cu acest prilej, 
lamureste si caracterul de eres, înclină definitiv balanţa dihotomiei 
„aievea vs. nălucă”: „Și totuşi, Ana, eu am răzbit! Împotriva tuturor 
neregulilor! Și înfruntând toate potrivniciile! Da, am răzbit! Arca mea 
n-a fost nălucă! Arca mea ati văzut-o toţi! Puternică, să iei cu ea 
pieptis — potopul 


{7 


1 Lucian Blaga, Fârtate si Nefârtate in vol. cit., p. 210-211. 

X. Anton Pann. 
Dihotomie revelatoare: 
Povestea Vorbei vs. Cântul mut 


Ultima dramă scrisă de Lucian Blaga a rămas nepublicată 
antum si de aici speculaţiile că ar constitui doar un crochiu. 
Stângăciile stilistice şi aspectul de produs literar nefinisat nu pot însă 
constitui un argument suficient pentru desconsiderarea unui 
manuscris redactat de autor într-o a doua variantă, gest care 
presupune măcar un minim de reflexie asupra actului de creaţie, 
asumat cu responsabilitate ca atare și nemodificat până la finele 
vieţii, timp de şaisprezece ani. Drama blagiană a anului 1945 face 
notă discordantă dacă o raportăm la scriitura celorlalte opt piese, 
excepție Daria, si tocmai această excepţie ne poate oferi perspectiva 
pertinentă. Observam în capitolul rezervat Dariei că autorul nu s-a 
delimitat de drama sa psihanalitică, altfel destul de derutantă, ba 
dimpotrivă, o considera chiar superioară piesei Ivanca. Dacă în Daria 
ceea ce surprinde neplăcut rămâne banalitatea aparentă a temei și 
artificiozitatea replicilor protagonistilor, în Anton Pann subaprecierea 
e determinată de simplismul, aparent şi amăgitor, al dezvoltării 
conflictului factologic și al replicilor ce-l susțin. Într-o oarecare 
măsură, cele două drame se aseamănă doar prin ceea ce le 
descalifică: absenţa dimensiunii esteticului. Observam că Daria poate 
fi revalorizată dacă ne oprim exclusiv asupra esenței ideatice. Tot 

nucleul ideologic salvează și drama Anton Pann, în acest caz 
importanţa ei constând si în valoarea autobiografică, întrucât Anton 
Pann se constituie în mod evident într-un „simbol poetic”! , expresie 
a „geniului nostru etnic”?. Si ca un posibil argument suplimentar 
pentru menţinerea limbajului nestilizat, oferim o acceptie a poeziei 
primitive: „poezia secolelor primitive era colectivă în sensul că 
poetul nu compunea pentru o clasă cu care n-are de a face, ci numai 
pentru «colectivitate». Trebuia ca în lucrarea sa el să ţină seama de 
gusturile și preocupările acestei colectivități. Poezia primitivă era 
deci o poezie eminamente sociala.”°. Amintim cu își califica rapsodul 
Anton Pann culegerea de istorioare: „de la lume adunate și lumii 
iarăşi date”. E foarte posibil ca dramaturgul Lucian Blaga să fi 
construit si să fi păstrat programat un limbaj simplist, folcloric, al 
creaţiei sale culte, pentru a se menţine cât mai aproape de spiritul 
popular, social al scriiturii lui Anton Pann. „În Anton Pann s-a 
încarnat întâia si ultima oară proverbul românesc: apariţia lui e în 
felul său desăvârşită (...) nu s-a mai găsit un al doilea amator, care să 
trăiască în aceeaşi măsură proverbul, să aibă același tact, aceeași 
dragoste în intrebuintarea lui, ca Anton Pann”+. Însă drama lui Blaga 
se abate enorm de la datele biografice, și aceasta întrucât autorul 
urmărește exprimarea propriilor sale neliniști existenţiale și ideatice 
prin intermediul unei ultime drame în care se regăsesc multe din 
amprentele unui lung periplu anterior. 

Prima dintre acestea este consacrarea eroului iniţiat: „Vedeţi 
voi raza asta, măi blajinilor? O poţi pipăi ca o întrupare de sus! O 
poţi prinde cu mâna!”. „Minunea” de lumină ce coboară este o 


1 Eugen Todoran, Lucian Blaga. Mitul dramatic, Timisoara, Ed. Facla, 1985, p. 190. 
2 Lucian Blaga, Apriorism românesc în vol. Spaţiul mioritic, Bucuresti, Ed. Humanitas, 
1994, p. 218. 
3 A. H. Kroppe, La Genese des mythes, Paris, Ed. Poyot, 1938, p. 18, apud Eugen 
Todoran, op. cit., p. 190. 
4 Lucian Blaga, Studiul proverbului în vol. Ferestre colorate in vol. Zari si etape, text 
ingrijit si note bibliografice de Dorli Blaga, Bucuresti, Editura pentru Literatura, 
1968, p. 316-317. 

expresie a perspectivei sofianice, fenomen ce poate fi constientizat 
doar de cel inițiat în absolut, omul care se apleacă peste margine: „Te 
uitai cam ducăuş adineauri — până dincolo de pereti!”; „ai cam ieşit 
din matcă — de-o vreme ”. Totodată Anton Pann este și determinat să 
devină parte din acest absolut, are intuiţia că, mai devreme sau mai 
târziu, va purcede către calea supremă: „Anton Pann, te cheamă 
clopotele de la biserică!”; „zilele trec şi nu mă-ndur să plec!”. Eroul 
trăieşte un impas de moment, refuză să intre în legendă; asemănător 
indeciziei lui Avram lancu de a porni în vreo direcție în crâşma lui 
Erji, Anton Pann adastă în crasma Nuscai, într-o zi de duminecă. 
Precizarea duminecii devine importantă dacă ne vom referi la 
afirmaţiile Moşului din Arca lui Noe: „omul e făptură de Duminecă! 
Buruiană de sărbătoare! Cu omul începe altă poveste. El e făcut după 
chipul și asemănarea cuiva și e pus întru slobozenie. lar slobozenia 
încurcă multe socoteli”. Fiind dumineca si „făptură de Duminecă”, 
Anton Pann are la rându-i „slobozenie”, adică liberul arbitru, 
frântura de umanitate din princina căreia ezită să se angajeze 
definitiv în „Marea poveste” a vorbei. 

Crâşma Nuscai, numită „La Povestea vorbei”, reprezintă 
spaţiul magic specific dramaturgiei blagiene, asemănătoare în acest 
sens „cetăţii de hotar” din Cruciada copiilor sau Apusenilor din Avram 
Iancu ori morii lui Noe din Arca lui Noe. Apartenența crasmei la 
magic e sugerată de însăşi denumirea sa care include afirmarea 
accesului la poveste. Însă magicul se complică în momentul în care se 
referă la logos: „Povestea vorbei” presupune proiectarea în mitologia 
originară, generatoare de ontologie prin logos, cei care adastă în 
crasma viețuiesc nemijlocit în sacral si primordial. Cea care o 
patronează, Nusca, este, desigur, „fata din poveste! Fata dintre cele 
doua-mparatii, a Neamţului si a Turcului!”. Situarea crâșmei între 
două imparatii nu ne poate determina decât să o considerăm tărâm 
de cumpănă: „noi nu ne găsim nici în apus și nici la soare răsare. Noi 
suntem unde suntem: cu toţi vecinii nostri - pe un pământ de 

cumpănă”!. Crâșma „La Povestea vorbei” pare a fi întrupare a 
apriorismului românesc, replica artistică a acestuia urmând a fi 
cartea Povestea Vorbei. Cartea în sine va fi alcătuită din preluarea 
zicalelor populare de către Anton Pann, după cum o dovedește 
avalanșa de proverbe debitate de Bidu cu gura plină, erudiție 
folclorică in fata căreia Pann nu poate decât să constate: „Au curs 
bine zicalele din gura păcătosului, gata înmănunchiate şi gata de 
tipar”. Ne reamintim cum definea filosoful Blaga apriorismul 
românesc: „nu înseamnă altceva decât o circumscriere filosofică mai 
pregnantă a afirmației despre existența unor factori stilistici activi 
care-și pun pecetea neîndoielnică pe produsele geniului nostru 
etnic”?. „La Povestea vorbei”, „la asa incrucisare de drumuri se- 
ntâmplă multe şi se mai află câte ceva”; aici Anton Pann își va întâlni 
umbra: haiducul Groza. 

Haiducul Groza este un om intrat deja în legenda populară, 
Anton Pann închinându-i un cântec din care aflăm tărâmul în care 
adastă proscrisul: „Ziua el şi-aprinde vatră / între iezere şi piatră”. 
„Vatra” haiducului se identifică cu natura primară, astfel Groza 
reprezentând tinerețea primitivă a ontologiei, mai apropiată de 
absolut, după cum sugerează prezenţa iezerului, „ochi al lumii” în 
care cerul poate fi contemplat pe pământ, în care transcendenta se 
înfiripă în contingenta. lezerul este un motiv frecvent în lirica 
blagiană, prezent în Tulburarea apelor şi în Arca lui Noe. Haiducul 
salasluieste „pe tavă de muşchi verde, în margine de stejeriș. Acolo-i 
hotarul fara de statornicie al lui Groza”. Așadar tărâmul său e unul 
de cumpănă, care cunoaşte tentatia ancestralului magic. Proscrisul 
însuşi este o entitate magică: „Are fantezie haiducul! Pe poeţi îi 
scuteste de orice osteneală de a mai născoci basme”, adică este el 
însuşi o făptură de basm. Dacă prima întâlnire cu Anton Pann se va 
produce dumineca, interesant este si faptul că „haiducul Groza își 
încearcă loviturile numai dumineca sau în zilele de sărbătoare”, 


1 Idem, Apriorism românesc în vol. cit., p. 219. 
2 Ibidem, p. 217-218. 

adică acționează când are liberul arbitru, omul având slobozenie 
tocmai pentru că e făptură de Duminică... Coincidenta între Pann si 
Groza, între poet şi haiduc, pare a ţine şi de liberul arbitru, nu doar 
de daimonie, după cum se va vedea Haiducul Groza este 
pretutindeni şi nicăieri, o făptură ce pendulează între statutul de 
nălucă ori aievea, lasă în urma sa umbră, zvon şi dor. „Zvon” ţine de 
povestea vorbei, astfel apropiindu-se de făptura lui Anton Pann. Dar 
o identificare între cei doi devine mai evidentă prin raportul la 
umbră si dor. Dorul este acela de ancestral, prima apariţie a lui Groza 
fiind aceea disimulată în Ursar, iar faptul nu este întâmplător, 
întrucât ursarul constituie omul inițiat şi păstrător al ancestralului, 
personaj din galeria Mumei pădurii din Avram lancu; Ursarul apare 
pentru a ura bun venit lui Anton Pann, pentru a-l consacra. 

Ursul mai apăruse în pantomima Înviere, semnificația 
dansului ursului putând fi legată de ieşirea acestuia din hibernarea 
temporară si întâmpinarea unui nou ciclu al luminii, simbolic 
întâmpinarea lui Anton Pann. Și aici Ursul joacă, Ursarul cântând din 
cimpoi, ceea ce ne trimite către orfic, ce tine totodată de cenzura 
transcendentă, evidentă în cazul lui Noe, dar ţine şi de împlinirea 
Fiintei prin Cântec, dobândirea „viului contur / in armoniile treptat 
depline” cum afirma poetul în Unde un cântec este. Dacă Avram lancu 
avea permanent și pistolul asupra sa, expresie a liberului arbitru sau 
a dionisiacului, se poate presupune că si haiducul Groza va fi având 
pistolul său. Dar principala funcţie a apariţiei lui Groza ca Ursar este 
aceea de a sugera trăirea lui Anton Pann de către principiul suprem, 
consacrarea acestuia prin daimonie. Ursarul îi cere Ursului să arate 
„unde salasluieste Sfântul Duh!”: „ursul s-apleacă și-l linge pe Anton 
Pann pe frunte”. Dacă în Avram lancu Muma pădurii este șamanul 
descins din preistorie, în Anton Pann eroul e investit de preistoria 
însăși, de ancestral, prin spiritul totemic al Ursului. Cugetul lui 
Anton Pann e trăit de Sfântul Duh, aşadar Povestea Vorbei va fi o 
creație așezată sub auspiciile absolute, similară cu arca lui Noe, 
mănăstirea lui Manole. Ursarul exprimă în cuvinte gestul Ursului: 
„Acolo salasluieste Sfântul Duh, chiar acolo” și concluzia inerenta: 

„Eşti alesul, jupane Anton Pann! Asta vrea să-ți spună pe limba lui 
dobitocul!”. „Alesul” va avea însă o soartă împovărătoare, ca toți 
initiatii blagieni. Se va consuma „în ritm grăbit de tragică baladă, 
vieţi scurte repede mistuite de demonicul sălășluit în ei ca o fatalitate 
de neînlăturat”! . 

Anton Pann se va identifica, la nivel ludic, cu haiducul Groza 
căutat de panduri: „să nu trageţi, panduri, că încă nu mi-am scris 
testamentul”. Am relevat ludicul ca o modalitate specifică 
dramaturgiei blagiene de a exprima prin detensionare esentele grave, 
de la jocul copiilor daci din Zamolxe si zidirea Mirei in Mesterul 
Manole pana la jocul de sah al lui Radu din Cruciada copiilor si planul 
arcei in Arca lui Noe. Şi aici ludicul maschează o esenţă a dramei, căci 
Anton Pann nu „nu umblă cu soalda si cu prefăcătorii”, ci chiar 
reprezintă, împreună cu haiducul Groza, frânturi ale uneia și 
aceleiași făpturi: omul descins din absolut. Dacă pe fruntea lui Anton 
Pann locuia Sfântul Duh, și haiducul Groza are valențe absolute: 
nefiind de găsit nicăieri, Spuderca afirma, ludic, schimbarea acestuia 
în cimpoi. Astfel Groza este asimilat sursei a însuși Cântecului 
magic, ființa proiectată în cântec fiind aspiraţia supremă a poetului 
în Lăcaş: „Locuiesc într-un cântec de pasăre”. Ambii reprezentanți ai 
absolutului în zodia umanului, Anton Pann și haiducul Groza vor fi 
identificați unul cu celălalt pe tot parcursul dramei: Nusca îi spune 
„Semeni, Anton Pann, dar numai când îmi sufli mie cântece de 
lume!”, stabilind şi deosebirea complementară a celor doi: haiducia 
lui Groza presupune fapta socială, cea a lui Anton Pann - creaţia 
artistică, după cum afirmă just Anton Pann însuși: „Este în Brașov 
unul singur care ar putea să le facă la fel isprăvile, nu cu fapta, dar cu 
închipuirea, si-acela sunt eu, Anton Pann!”, „Am s-o iau pe urmele 
haiducului! Într-un fel, începutul l-am și făcut, fără voia mea” se 
lamentează Pann, având premonitia şi conștiința intuitivă că soarta îi 
e predestinată. 


1 Lucian Blaga, Demonicul ca fatalitate în Daimonion in vol. Zari și etape, p. 233. 

Ce-a de-a doua întâlnire dintre ego şi alter-ego are semnificații 
adiacente: „Alta era să fie soarta mea, alta! Dar, pesemne, mi-a furat- 

o cineva. Mi-a furat-o haiducul Groza!” continuă a se lamenta Pann, 
moment în care apare postasul Pantu, cea de-a doua deghizare a 
haiducului, la rândul ei nelipsită de semnificaţii: postasul este cel 
care aduce vestea. Intrarea postasului imediat după replica adresată 
lui Pann „Poate ţi-a intra Dumnezeu în voie!” consacră, o dată în 
plus, predestinarea și fatalitatea daimonică a poetului. Coana Safta 
sintetizează rolul postasului, pe care noi îl vom înţelege cu referire la 
soarta lui Pann: „Ai adus răvaşe şi duci nădejdile”. 

Cea de-a treia întâlnire dintre cei doi se va petrece într-un 
moment crucial pentru poet. Acum haiducul Groza este Paznicul de 
noapte, iar ceea ce păzeşte el nu e cetatea Braşovului, ci viata lui 
Pann, şi pe bună dreptate, căci poetul e împușcat pe la spate de 
Napoleon Furnică, un înamorat gelos şi laş cu care intrase într-un 
involuntar conflict de interese pentru o „floare”, o fecioară 
preafrumoasă, sursă de inspiraţie poetică. Semnificația apariției lui 
Groza este aici si mai complexă. Este, în mod evident, spiritul 
protector al lui Anton Pann, căci îl scapă cu viata. Dar Paznicul de 
noapte pare a împrumuta ceva din semnificaţia lui Caron, afirmaţie 
ce poate fi susținută prin vorbele Paznicului însuși, împovărat cu o 
sarcină imensă: „Şi umblu, cu pași grei, târâș, prin cetate — parcă as 
duce în spate veacurile”, desi el însuși se grăbeşte să-și disculpe 
moştenirea gravă şi grea: „Nu te speria, Anton Pann, eu nu sunt 
moartea (...) sunt paznicul de noapte, atâta tot”. Argumentul mai 
convingător ar fi spusele poetului, care crede, în mod repetat, că 
Paznicul îl conduce către moarte: „Hans, dumneata esti ... moartea!”; 
„Vrei să mă duci?”; „Moartea îmi scoate papucii si haina”; „Du-te 
Moarte peste drum, la casa din fata...”. Paznicul de noapte este o 
versiune antinomică a lui Caron, în sensul că îl preia pe Anton Pann 
și-l trece un prag, dar nu spre moarte, ci înapoi spre viata. În acest 
context de incertitudine a ontologiei se opreşte ceasornicul, prilej cu 
care motto-ul volumului În marea trece isi află o soluţie paradoxală. În 
1924 poetul implora: „Opreşte trecerea. Știu că unde nu e moarte, nu 

e nici iubire, - şi totuși te rog: opreşte, Doamne, ceasornicul cu care 
ne măsori destrămarea”. În 1945 dramaturgul, tot prin vocea unui 
poet, imploră: „Şi ceasul - s-a rupt — i-atârnă greul până-n fundul 
pământului. Singur sunt. Doborât si pustiit. Cel putin ceasul de-ar 
învia, să-mi tie de urât”. Dorința anterioară a poetului s-a 
transformat în faptă împlinită, prilej cu care însă omul nu se poate 
constata decât singur, doborât, pustiit. Suspendarea trecerii nu este o 
soluție pentru individ, sinele nu se mai poate petrece, nu-și mai 
poate valoriza „timpul rostitor”, pentru a folosi o sintagmă a lui 
Noica. Când ceasornicul e oprit, omul se constată și fără iubire, soția 
sa loana tocmai l-a părăsit, şi fără moarte, viaţa îi e suspendată în 
sterilitate si neimplinire. În cruntă deznădejde, poetul isi dorește 
tovarasia ceasului reînviat, „să-i tie de urât”. La maturitate, Lucian 
Blaga exprimă artistic faptul că destrămarea sinelui este strict 
necesară pentru dobândirea „viului contur”, pentru împlinirea în 
absolut, „în armoniile treptat depline”. 

Începând din acest moment, Anton Pann are tot mai adesea 
premonitia morții: „cu gândul mă port spre alt tărâm”; „Cine să se 
târască? Până unde si cum? Mai sunt eu — aici? N-am plecat? Toate 
mi s-au dus — obrajii și puterea! Ce-a mai rămas din mine? Nimic!”. 
Pare un ecou al vorbelor lui Avram lancu: „Eu nu mai sunt”. După 
ce este concediat de către epitropie din postul de cantor, în urma 
publicării a mai multe volume de scrieri laice, Pann declară: „Cel 
putin mă despart fără păreri de rău de lumea aceasta cu grădini 
atâtea si cu lumini, cu beznă şi cu prăpăstii! E multă frumuseţe aici si 
mult cutremur! Toate împrejurările se leagă împotriva mea, așa ca să 
nu-mi pară rău că mă despart. Mi se face ușoară — plecarea, parcă m- 
ar lua cineva de subtiori şi-ar prinde aripi”. Se poate distinge vocea 
auctorială, relaţiile lui Blaga însuşi cu ortodoxismul fiind foarte 
tensionate, până la o ironie fină prezentă în text, din care se 
subintelege caracterul discutabil al divinității creştine: „Dacă Visul 
Maicii Domnului ar avea si un autor, i-ai spune că ...”. Cum autorul 
visului nu există, nu ai ce să îi spui... Anton Pann se întâlnește pentru 
ultima dată cu haiducul Groza în noaptea în care moare, noapte în 

care, la modul simbolic, poetul îmbracă hainele lui Groza și apoi 
abandonează masca înainte de a rosti ultimele cuvinte: „Mi-e dor 
cumplit...”. Dor de absolutul către care purcede purtat fiind de 
haiducul revenit sub înfăţişarea postasului Panta pentru a duce 
ultimele nădejdi: „il ducem acasă pe umeri — vom trece noaptea prin 
cetate — El va tine ochii deschisi în sus, si va sti că mergem dupa 
drumul robilor ...”. 

Dar drama Anton Pann ascunde multe alte semnificaţii. Una 
dintre acestea se referă la devalorizarea magicului și a spiritualității 
în timpurile moderne, demitizarea poveştilor originare. În acest sens 
Coana Safta joacă rolul unei Madame Sosostris din poemul lui T. S. 
Eliot The Waste Land, oferind soluţii false impasurilor erotice ale 
ființelor din cetatea Braşovului. Mai periculos este că ea şi-l arogă de 
șase ani, în piesa blagiană, pe Anton Pann, într-o operă de falsificare 
a Erosului și ontologicului. Poetul apare astfel arestat spiritual în 
epoca modernă, compunând stihuri la comandă şi nu lirism autentic. 
Din această perspectivă cetatea Braşovului e divulgată ca un tărâm în 
care magicul agonizează, deturnat în scopuri ignobile. Astfel Anton 
Pann se apropie ca semnificație de dramele blagiene psihanalitice 
„ale zilelor noastre”, în care ființa nu mai are o comunicare genuină 
cu fondul absolut al Firii: „Amoroasă cetate! Primăvara plutesc aici 

prin vazduh stihurile, ca toamna funigeii!”. Cetatea este idealizata 
doar de Coana Safta, care nu o poate consacra decât negativ, ţinând 
cont de falsitatea proprie-i persoane. De altfel Anton Pann o si 
sancţionează drastic, printr-o ironie sarcastică: „Parcă vorbeşti de pe 
cea lume! Ţi-ai însușit tonul sublim! Dar oare de ce n-ai spune scoalei 
matale pe nume? Zi-i «Spitalul amorului», si ne-am inteles!”. 
„Spitalul amorului” sugerează tocmai agonia Erosului în vremurile 
moderne, devitalizarea acestuia de autenticitate. Diferenţa între cei 
doi o stabileşte clar poetul veritabil: „ce-ţi pasă că-ntr-o zi în raiul 
matale eu am să dau peste dracul?”. În acest context, cartea 
programată de Pann, Povestea Vorbei, se va constitui într-o recuperare 
și revalorizare a ontologicului modern, aparent prozaic, prin 
proiectarea acestuia în plan artistic. Va reprezenta un receptacol 

similar arcei lui Noe, o nouă şansă oferită vieţii: „Și are să fie Povestea 
Vorbei o carte în care înțelepciunea se toarce singură, ca poveştile din 
O mie si una de nopți! Va mirosi cartea, imbelsugat si pestrit, ca piața 
de lângă Turnul Sfatului, cu adieri şi verdeturi si peste, de caşcaval, 
de garoafe și mătăsuri şi vor suna vorbele precum galbenii zarafilor, 
cari stau cu setrile în șir, schimbând florini austrieci cu ruble ruseşti 
si cu parale otomane. Și Povestea Vorbei va fi hotarul dintre Apus si 
Răsărit!”. Adică se va institui în expresie artistică a apriorismului 
românesc, a geniului nostru etnic, pe un pământ de cumpănă. Şi 
aceasta este posibil întrucât spaţiul mioritic şi-a păstrat tangentele cu 
magicul chiar si in prozaismul modern, legăturile cu vârsta eresului, 
a mitului, nu sunt definitiv pierdute: „Noi nu suntem de pe când 
poveştile, ci mai dincoace cu vreo două-trei zile!”. Anton Pann este 
cel indicat să dea glas geniului etnic al poporului întrucât el se 
identifică cu soarta acestuia: „întâmplările din tara asta au totdeauna 
câte-un cârlig și în soarta mea”. 

Probabil că dimensiunea cea mai ambițioasă a ultimei drame 
blagiene se dorea a fi relevarea condiţiei tragice a poetului, surprins 
între fagaduinta şi tăgadă, între conștiința predestinării sale cu 
misiunea daimonică de a crea și intuiţia că nu isi poate disocia actul 
creației de cel mai specific sentiment al vieţii, iubirea. Viaţa şi creația 
fuseseră surprinse într-o paradigmă a antagonismelor încă din 
Meşterul Manole. Ne vedem nevoiţi să recunoaștem că dramaturgul 
nu reuşeşte să alcătuiască o nouă capodoperă dramatică în Anton 
Pann în ceea ce priveşte expresia artistică a acestei disocieri din 
sufletul creatorului. Deși fiorul liric nu lipseşte nici în cazul Anton 
Pann, esteticul este departe de împlinirea anterioară, poetul balcanic 
are savoare, dar este inferior creatorului mioritic, fie şi în ceea ce 
priveşte postura tragică. Poetul balcanic îşi recunoaşte misiunea 
funciară a ființei sale: „Eu nu-s nimic! Eu nu sunt decât Anton Pann, 
poet şi cântăreţ de strană!”. „Poet si cântăreț” sugerează că Anton 
Pann e hărăzit cu daimonia unei duble creaţii, a cuvântului şi 
muzicală, transformându-și astfel versul în cântec. Departe de a fi 
„nimic“, Anton Pann, tinde să reprezinte totul: „de lumina din dosul 

fruntii nu ma pot lipsi!”. Lumina din dosul fruntii e deja identificata 
de către Urs cu Sfântul Duh, poetul e mult mai mult „decât” 
personajul istoric. Ambii vor intra într-o lume a mitologiei românești, 
în care simpla evocare a numelui lor va activa conștiința „geniului 
nostru etnic”: „Anton Pann...” sunt, nu întâmplător, ultimele 
sonorități ale dramei si ale dramaturgiei blagiene. 

Initial eroul trăise tentatia anonimatului: „Cântecul ti l-au 
tipărit, dar numele — nu!”, anonimat determinat voluntar de creator: 
„Eu sunt vinovatul, care le-am trimis poezia asa — fără nume!”. 
Anonimatul constituie o modalitate, discutabilă, de a dobândi 
accesul la absolut, la nemurire, strict prin intermediul creaţiei, 
creatorul nefiind relevant. Atitudinea nu e străină eseistului Blaga și 
ar constitui o soluţie opusă individualismului: „Gânditorii se simt 
aşa de mult în dependenţă unul de celălalt și sunt așa de puţin 
stapaniti de orgoliul individualitatii, că nu-şi înseamnă numele pe 
răbojul vremii; individualitatea tine doar de împărăţia iluziei, 
individualitatea e «maya». Anonimatul se declară aici, ca mod 
inevitabil al spiritului şi se desprinde din pornirile cele mai adânci, 
ce insufletesc viata trăită în mistice contemplaţii”!. Plecând de la 
acest colectivism spiritual al înțelepciunii indice, Blaga încearcă să 
susțină transcenderea individualului ca o modalitate de a-ţi apropia 
absolutul la modul estetic prin expresionism: „Expresionismul 
exagerează uneori acest individual, cum de altfel îl poate și complet 
înlătura (...). Aci, în acest «supraindividual» e punctul decisiv si 
rodnic, de unde se poate încerca o definire. De câte ori o operă de 
artă redă astfel un lucru încât puterea, tensiunea interioară a acestei 
redări transcendează lucrul, tradand relatiuni cu cosmicul, cu 
absolutul, cu ilimitatul, avem de-a face cu un produs artistic 
expresionist”?. Pentru Blaga „a crea întru absolut înseamnă a crea 
anonim, a fi impersonal, colectiv”. Desi ar fi oarecum hazardat să 
argumentăm apartenenţa ultimei drame blagiene, datând din 1945, la 


1 Idem, Probleme estetice, în vol. Zări şi etape, p. 71. 
2 Ibidem, p. 74. 
3 Ibidem, p. 76 

curentul expresionist, putem să susţinem că dramaturgul încă 
încearcă să atingă absolutul prin colectivismul spiritual, întrucât, deşi 
numele lui Anton Pann dăinuie ostentativ, la finele dramei, acesta 
rămâne în conştiinţa spirituală a neamului tocmai ca o expresie 
simbol a geniului etnic, a colectivismului spiritual, a valentelor 
stilistice ale apriorismului românesc. Anonimatul este o soluție nu 
când creatorul este uitat ca identitate creatoare, ci atunci când se 
confundă cu spiritul neamului. În această perspectivă Anton Pann 
poate fi asimilat simbolului poetic blagian. Dar, ceea ce-l inlantuie pe 
creatorul blagian este, veșnic, iubirea, aici reprezentată de Ioana, 
soţia lui Anton Pann: „N-am avut in viata decât o singură primăvară, 

primăvara cand am cunoscut grădinile Ioanei mele!”. Ioana pare o 
reminescenta a aceleiași soţii de creator, Mira Mesterului Manole: 
„Tu, Ioana, tu poţi să rămâi ceea ce esti. Lumină, numai lumina!”; 
„Mira, tu eşti lumina omului” afirma, anterior, Manole. Mai mult 
decât „puritatea însăși”!, Ioana este principiul Vieţii imposibil de 
disociat de cel al Creaţiei, ba, eventual, chiar opus acestuia: „Toţi 
prometeii lui Blaga sunt inlantuiti: de o femeie, de pământ ... Si in 
femeie — mama sau soție, nebună sau amantă - realizează el 
principiul de apărare a vieții împotriva dumnezeirii ...”?. Cert este că 
Anton Pann are conștiința că ambele, Iubirea și Creaţia, îi sunt sortite 
și nu poate alege între ele fără a se dezintegra ontologic: „Te iubesc 
Ioana. Pe tine şi cântecul, gluma și tristețea, si iarăşi pe tine! (...) 
Dumnezeu m-a ademenit cu tine și cu cântecul!”. Anton Pann merge 
până la identificarea Ioanei cu sursa de vitalitate si inspiraţie creativă 
a propriului eu, o aşează, alături de el, în absolut. „Căci noi suntem 
una. Tu ai intrat în mine tu ai devenit sângele meu, ziua mea și 
noaptea şi străfundul! Tu esti izvorul, cerul, lumina”. Femeia, parte 


1 George Gană, Teatrul lui Lucian Blaga, studiu introductiv la Lucian Blaga, Opere, 3, 
Teatru, Bucureşti, Editura Minerva, 1986, p. LVIII. 
2 Dragos Protopopescu, Lucian Blaga si mitul dramatic, în „Gândirea”, dec. 1934, 
apud Alexandru Paleologu, Teatrul lui Lucian Blaga în vol. Lucian Blaga interpretat de 
... , studiu, antologie, tabel cronologic şi bibliografie de Emil Vasilescu, Bucuresti, 
Ed. Eminescu, 1981, p. 206-207. 

din creator, asigură plenitudinea fiintarii, a petrecerii sinelui către 

absolut. „Minunat lucru e viata 
publicarea Poveștii Vorbei, când simte că moare... In lipsa loanei, 


concluzionează poetul, după 


principiul vieţii, creatorul se stinge: „Încă o primăvară se vestește, si 
eu nu mă pot bucura. Mişună gângăniile prin vreascuri şi sună 
albinele-n prisacă. Dar gândul meu merge mai vârtos spre larvele 
ursuze de pe sub pietre şi din pământ”. 

Pe tot parcursul dramei poetul ştie că există un „cântec spre 
care se-ndrumă”, simte că trebuie să se-mplinească prin destrămare, 
să se destrame întru împlinire: „Este în mine o nebunie care vrea să 
se cheltuie, şi-o căldură care creşte cand se dăruie, care se stinge cand 
vrei s-o aduni!”. Paradoxal sau nu, Povestea Vorbei zămislită de poet 
este însoțită de Cântecul mut. Dincolo de necesitatea exprimării 
„imaginilor — sinteze” prin vorbe, poetul intuieste că absolutul îl vei 
atinge dacă refuzi cuvântul şi adopti tăcerea: „Cum n-aş tacea dacă 
Dumnezeu mi-a pus gura-n paranteze? Cuvântul meu e suspendat”. 
Starea de necuvânt constituie o caracteristică a liricii blagiene şi a fost 
relevată în capitolul referitor la pantomima sa, Înviere, ca o 
modalitate de a reda artistic absolutul, prin grila eseistului din 
Probleme estetice. Cântecul mut este compus de poet într-un moment 
de răscruce al existenţei sale, în pragul morții, şi constituie mai mult 
decât o terapie prin artă, este o profesiune de credință. După ce îl 
aşterne pe hârtie, creatorul are conștiința că şi-a împlinit destinul si 
se abandonează etapei finale, morţii: „Acum lasă-mă, coană Saftă, să 
dorm. Şi să nu ma mai trezesc!”. Cheia dramei blagiene ne pare a se 
regăsi tocmai în acest moment: deși încă nu a redactat Povestea Vorbei, 
Anton Pann se simte împlinit în urma creării Cântecului mut. 
Dihotomia „vorbă — mut” surprinde esenţa esteticii blagiene: vorba 
constituie prilej de poveste, adică de ritualizare a absolutului prin 
eres, prin mitologie, modalitate de permanentizare a misterului 
ontic, de asigurare a supraviețuirii acestuia în conștiința 
contingentei. Povestea Vorbei menţine iluzia revelatiei, prin zero 
cunoaștere, minus cunoaştere luciferica si, eventual, destramă 
această iluzie prin plus cunoaştere. Dar, pe de altă parte, mutenia 

constituie prilej de cântec, adică de proiectare a ființei în absolut, 
abandonând orice ritualuri, orice canoane, este modalitate de 
revelare a misterului ontic, de a asigura supraviețuirea Fiintei, a 
contingentei, prin integrare în absolut. Cântul mut constituie o 
depăşire a iluziei revelatiei, este revelaţia însăşi. „Unde un cântec 
este, e și pierdere, / zeiască, dulce pierdere de sine. / Dar cel ce- 
ascultă, dobândeşte viu contur, / în armoniile treptat depline”. Unde 
un cântec este exprimă ceea ce sugerează tăcerea Cântecului mut. lată 
cum, în ultima sa dramă, un aparent crochiu, Lucian Blaga exprimă 
magistral, sub aparența unei pledoarii pentru Povestea Vorbei, 
aderarea la Cântul mut, construind o dublă dihotomie: vorbă vs. 
mutenie, poveste vs. cântec. Poetizarea nerostitului este o deschidere 
estetică ce structurează subtextul ontologic al creaţiei blagiene 
inclusiv la finele dramaturgiei sale. Mitul lui Orfeu, sublimarea 
cuvântului în cântec, ideal maxim al lirismului modern, își află ecou 
târziu, dar semnificant, în opera marelui gânditor, alături de 
relevarea tăcerii ca „şansă de a-ţi contopi universul subiectiv cu 
nepătrunsul cosmic prin aducerea amândurora la același principiu 
de a fi’. 

Am mai putea puncta permanenta raportare a dramaturgului 
la dimensiunea visului, Anton Pann reluand mai vechea incertitudine 
a sintagmei „aievea vs. nălucă”. Anton Pann trăieşte frustrări 
existenţiale si artistice în cetatea Brașovului: „am rămas apoi ca o 
nălucă fără de căpătâi în Scheii - Brașovului”. Năluca poetului este 
imaterialitatea ființei creatorului aflată în lipsa unei fapte prin care 
să-şi asigure un ilimitat cutreier în univers. Când trăiește o primă 
revelaţie legată de propria făptură, aceea a identificării haiducului 
Groza, umbra sa ontologică, în persoana postasului Pantu, prieten ce 
i-a fost tot timpul aproape, Anton Pann are aceleași ezitări: „Ceea ce 
se petrece e ca un vis. Ca un vis pe pragul de a muri visez, sau este 
aievea?”. Această incertitudine a ontologiei este programată de autor 


1 Vasile Fanache, Cursul special Scriitorii filosofi: Lucian Blaga, Universitatea „1 
Decembrie 1918”, anul universitar 2001-2002. 

pentru a sugera dimensiunea specifică de fiintare a creatorului, 
undeva, la „răscrucea dintre zi şi noapte”, ancorat deopotrivă în 
orizontul imediat şi „dincolo“, purtând frântura umană și 
determinarea daimonică în aceeași făptură de geniu, plecând din 
istorie si poposind, etern, în poveste. În acest sens ultimul tablou al 
ultimei drame nu este întâmplător o montare a unui bal mascat. O 
aparentă „Noapte a Valpurgiei” în care revin cei trei prieteni ai lui 
Anton Pann, personaje histrionice, versiuni autohtonizate ale celor 
trei crai biblici, reluări ale celor trei muntarite ce-l întâmpină pe 
Avram lancu. Aceşti trei tovarăşi, care pot reprezenta, la fel de bine, 
fie liberul arbitru, fie decadenta, fie vulgul, fie detensionarea 
atmosferei ce-l învăluie pe geniu prin apelul la bahic, substitut al 
dionisiacului si ludicului, Spuderca, Bidu, Cocorandu apar costumati 
ca draci. Simbolic ei o condamnă pe Coana Safta „la judecata de 
apoi” „c-a ţinut în robie pe Sfântul Duh”, adică pentru faptul că a 
denaturat misia geniului. Anton Pann, costumat în haiduc, își 
insuseste autenticitatea umbrei sale justitiare, dar, de pe această 
poziţie, o iartă pe matroana. Nusca, crasmarita, este doamnă de 
societate. Se construiește o lume halucinantă, de vis, supapă de 
manifestare a inconştientului fiecăruia, o lume în care va fi posibilă si 
revenirea Ioanei în preajma poetului, recuperarea iubirii. În acest 
tărâm fantast şi suprem cel amintit este Cântul mut, nu Povestea 
Vorbei: „Cum ai putut să faci acel cântec să vorbească și totuşi să 
rămână mut?”. Minunea imposibilă s-a revelat, totuşi, printr-o 
condiție specifică creatorului blagian: „În noaptea aceea mi-a fost dat 
să pierd ... totul!”. Ne amintim cum „totul” jertfiseră şi Meşterul 
Manole si morarul Noe, ulterior desavarsindu-si creația si 
împlinindu-se in absolut. Situaţia lui Anton Pann este identică: in 
noaptea zamislirii Cântului mut lui Anton Pann i se furase principiul 
vieţii, Ioana si, mai mult decât atât, chiar viata sa i se scurgea 
nestingherită către sfârşit. În noaptea creării Cântului mut poetul 
renuntase la tot pentru opera. 

Înainte de a muri, poetul se mărturiseşte biografic: „M-am 
dăruit ... Am îndrăgit patima ... mi-a plăcut jocul ... în străfund n- 

am cunoscut decât suferința ... Gluma și râsul meu au scânteiat câte- 
o clipă peste un adânc de tristeţe ... S-a întâmplat, nu arar, să-ncerc o 
aventură sau alta, stăpânit am fost totdeauna numai de suferința 
iubirii unice, care-mi devenea de neîndurat...”. Visul este abandonat 
înainte de saltul peste margine al creatorului: fără masca haiducului, 
poetul se stinge în brațele iubirii unice murmurând: „Mi-e dor 
cumplit ...”. De viata? 

Fictiunile matcă în dramaturgia blagiană 


„In sfârşit şi mai ales, poetul descoperă, sub lucruri, ceea ce Jung 
numeşte arhetipuri, fictiunile matcă ale întregii gândiri umane si 
personajele de basm”! 


Afirmația lui Andre Maurois este antedatată de intuiţia 
eseistului român Lucian Blaga. Exact la mijlocul activităţii sale ca 
dramaturg, după publicarea, până în 1925, a primelor cinci piese de 
teatru, Blaga observă pertinent necesitatea și inerenta unor teme si 
tipare fundamentale în creația mitică, numite de el „imagini 
sinteze”. Pentru gânditorul mioritic există doouă moduri de a 
tălmăci experiența imdeiată: gândirea ştiinţifică şi creația mitică, iar 
acestea „năzuiesc deopotrivă spre o simplificare a complexului 
divers şi difuz al realităţii. Imaginaţia creatoare joacă totdeauna un 
însemnat rol în procesul de simplificare despre care vorbim: ea este 
izvorul acelor imagini-sinteze — atât de fecunde, pe care le substituim 
imaginilor accidentale, caleidoscopice, ale realităţii”?. În ceea ce 
priveşte primul mod de a tălmăci experiența imediată, gândirea 
ştiinţifică, „imaginea sinteză e mai mult un sprijin psihologic al 


1 Andre Maurois, A la recherche de M. Proust, Paris, Hachette, 1949, apud Titus 
Bărbulescu, Lucian Blaga. Teme si tipare fundamentale, Bucuresti, Ed. Saeculum I.O., 
1997, p. 91-92. 
2 Lucian Blaga, Mit si gândire în vol. Daimonion în vol. Zări si etape, text îngrijit si 
bibliografie de Dorli Blaga, Bucureşti, Editura pentru Literatură, 1968, p. 222. 

gândirii, ilustrarea concretă a unei articulaţii matematice și a unei 
structuri funcţionale, pe care le întrezărim în dosul fenomenelor”!. 
De la statutul de suport material și instrument tehnic „în mit 
imaginea sinteză e mult mai independentă, în mit imaginea e 
aproape totul: raporturile abstracte dintre realități sunt complet 
inghitite de ea. (...) In mit imaginea sinteză e suverană, ea se 
concretizează în aşa măsură că dobândeşte oarecum o viata separată, 
din care esti nevoit să desprinzi tâlcul cu un nou efort intelectual”?. 
Așadar pentru eseist imaginea sinteză constituie o entitate 
complementară a realității, mai mult decât un surogat al acesteia, un 
principiu suprem integrator și valorizant al frânturilor surprinse în 
contingent. Fără îndoială că o imagine sinteză surprinde chipuri ale 
efemeritatii, dar le şi transcende, instituindu-se într-o ontologie 
autonomă, într-o fiintare proprie, a realității creaţiei artistice. Altfel 
spus, imaginea sinteză blagiana poate fi asimilată ficţiunii matcă 
despre care vorbea Andre Maurois. Dacă francezul face apel la 
„personajele de basm” ca intrinseci şi inerente oricărei revelații 
creatoare autentice, Blaga isi denumeşte imaginile sinteză si 
„fantasticul plin de sens”?. În fapt, ambii cochetează cu terminologia 
pentru a-şi justifica şi a-și nuanţa atitudinea esenţială, fie că aceasta 
ia denumirea de „arhetip” jungian sau de mit mioritic. În fond, 
dramaturgul român face apel la arhetipuri universal recognoscibile, 
doar că introduce nuanţa autohtonizării acestora prin permanenta 
preocupare de identificare a apriorismului românesc, o matrice 
spirituală specifică mioriticului. Și aceasta întrucât Blaga a considerat 
premisa o certitudine, desi foarte adesea demersul său se 
fundamentează pe speculaţii spirituale, din dorinţa de a oferi o sansa 
de supraviețuire estetică unei „presupuse mentalități ancestral 
autohtone”. Şi aceasta întrucât spiritualitatea se degradează în 


1 Ibidem, p. 223. 
2 Ibidem. 
3 Ibidem. 
+ Doina Modola, Lucian Blaga și teatrul. Insurgentul. Memorii. Publicistică. Eseuri, 
București, Editura Anima, 1999, p. 110. 

realitatea contemporană, „îşi pierde încetul cu încetul puterea de 
acţiune primară — păstrându-și doar eficacitatea estetică”!. Dacă vom 
considera estetica drept teorie filosofică a artei, demersul 
dramaturgului român se poate să se fi împlinit. Un argument 
suplimentar ni-l oferă o autoritate absolută asupra mentalitatii 
ancestrale, care consideră că „spiritualitatea arhaică (...) se continuă 
până în zilele noastre (...) ca o nostalgie creatoare de valori 
autonome”?. Valorile autonome, expresii ale spiritualităţii arhaice 
autohtone sunt creaţiile eroilor dramaturgiei blagiene, dar, mai ales, 
fapta dramaturgului însuși. Izvorâtă dintr-o necesitate si cu o 
determinare astfel delimitate, e de presupus că producția dramatică 
are şi o viziune unitară, „teme şi tipare fundamentale”? care îi 
asigură coeziune ideatică si stilistică. O inventariere pertinentă a 
acestora a fost realizată, printre alţii, de către Titus Bărbulescu. Vom 
lua drept reper această structurare problematică a temelor 
dramaturgiei blagiene, nuantand însă uneori interpretarea. 


1. Teme sacre sau liturgice 


Lucian Blaga se regăseşte într-o eternă tentativă de a 
decodifica mitul autentic, spiritualitatea ancestrală autohtonă care 
sălăşluiește germinativ sub formele unui rit conventional, oficial, 
apolinic, dar, în esenţă, fals. De remarcat că prima sa piesă, un 
„mister păgân”, nu face referire explicită la creştinism. Dramaturgul 
își propune în Zamolxe nu să reconstituie estetic realitatea istorică a 
mitologiei dacice, despre care el însuși sugerează oarecum. ironic 
faptul că era constituită din „împrumuturi” culturale, îndeosebi de 


1 Lucian Blaga, Cugetări in vol. Ferestre colorate, în vol. Zari și etape, p. 326. 
2 Mircea Eliade, Comentarii la Legenda Mesterului Manole, in vol. Drumul spre centru, 
București, Ed. Univers, 1991, p. 482. 
3 Titus Bărbulescu, op.cit., p. 1. 

sorginte grecească. Blaga nu încearcă nici măcar să reconfigureze 
cultul lui Zamolxis, religie la fel de incertă ca și întemeietorul 
acesteia, într-o derutantă mișcare de transcendere a două dimensiuni 
aparent antagonice, htonicul si uranicul. De bună seamă că 
personajul dramei blagiene nu poate fi identificat cu acel Zamolxis 
pomenit în însemnările antice de către niște străini. Ceea ce Blaga 
reuşeşte in acest poem dramatic este proiecția artistică a unui inițiat, 
un om ridicat dintre semenii săi si care, având revelaţia tărâmului 
spiritual autentic ce adasta „peste margine”, își asumă 
responsabilitatea de a se reîntoarce între ai lui, asemenea lui Glaucon 
în peşteră, pentru a-i iniţia în taina religiei monoteiste. Astfel Blaga 
impune în dramaturgia sa, de la bun început, tentativa omului de a- 
si revela sacrul prin prisma propriei experiențe profane, în cadrul 
universului său aflat sub auspiciile unei destrămări ireversibile, dar 
consumate cu rost: „Ne pierdem ca să ne-mplinim”. Zamolxe nu 
reuşeşte să impună neamului său Mitul Marelui Orb decât după ce 
renunţă la identitatea fizică a sinelui. Aceasta va constitui o altă 
constantă a dramaturgiei blagiene: pentru a realiza în contingent 
revelaţia unei frânturi de divinitate, initiatul trebuie să renunţe la tot, 
inclusiv si mai ales la viaţă, la propria viata. În ceea ce priveşte mitul 
Marelui Orb, o minunată proiecție a crezului autorului despre 
autenticitatea religiei monoteiste, acesta fixează deja coordonatele 
unei divinități care va reveni în dramaturgia sa, sub alte denumiri. 
Este, cum s-a observat adeseori, o religie naturală, imanentism 
panteist, Dumnezeu este arhiprezent în întreaga sa creaţie, 
consacrând toate cele trei regnuri. Desigur, o erezie dacă o raportăm 
la creştinism, dar dramaturgul Blaga încă se află într-un timp mitic, 
ancestral, al apriorismului românesc. 

Ceea ce nu se poate afirma despre următoarea sa piesă, drama 
Tulburarea apelor. Dramaturgul își fixează subiectul pe coordonate 
spaţiale și temporale foarte bine precizate, faptul istoric fiind evident 
extrapolat în mod programat. Reformatiunea din Transilvania sec. al 
XVI-lea a constituit un bun prilej de a „testa” buna credinţă a 
românilor ortodocşi, cu acest prilej traducându-se în limba valahilor 

Catehismul lutheran, în 1544, de către un personaj necunoscut. Lucian 
Blaga speculează şi de această dată asupra unor informaţii de ordin 
spiritual cu scopul de a crea o viziune proprie asupra unei posibile 
reemergente a înțelepciunii ancestrale. Blaga  păgânizează 
ortodoxismul ardelenilor convins că adevărata lor credință este 
recognoscibilă in eresul popular, şi nu în ritualul cultic. 
Lutheranismul grupării din cetatea Sibiului nu are nicio șansă de 
prozelitism pe dealurile mioritice nu datorită redutei inexpugnabile a 
ortodoxismului, ci datorită unui straniu mit, acela al lui lisus 
Pământul, revelat Popii de către Mosneag, reiterare a lui Zamolxe. În 
esență, mitul lui lisus Pământul este o nuantare a mitului Marelui 
Orb, adaptat la creştinism: „Însă «doctrina» sa (a Moşneagului, n. a.) 
privitoare la lisus Pământul exprimă o cosmologie religioasă cu 
substrat păgân de panteism imanent. Ideea este formată poetic, ea nu 
se potriveşte cu «obiceiurile organice ale ortodoxiei», cel putin acest 
mod de viaţă și de a înţelege practica unei religii a fost încorporat de 
biserică”!. Publicistul Blaga înlătură orice dubiu cu privire la ceea ce 
a dorit să exprime prin acest mit în Tulburarea apelor, după cum o 
dovedește un articol postum, Isus Pământul, în care îşi imaginează 
cum un călugăr ortodox ardelean ar fi putut „să scrie o evanghelie cu 
tâlc” a cărei esenţă ideatică s-ar fi redus la: „Învierea și înălțarea lui 
Isus, povestite în cele patru evanghelii, n-ar fi fost pentru călugărul 
nostru decât o alegorie a reîntrupării lui Isus în corpul cosmic”?. 
Concluzia ar fi: păşim prin sufletul lui Isus oricând, trecem prin 
eucaristie. În drama blagiană corespondentul acestui călugăr ar 
putea fi preotul ortodox care este inițiat de către Moşneag în taina 
sfântă a spiritualității autentice. După ce va fi tradus Catehismul 
lutheran, care arde, după ce va fi înălțat biserica ortodoxă, care arde, 
Popa ar putea rescrie mitul revelat de Mosneag: 
„lisus e piatra 


1 Ibidem, p. 85. 

2 Lucian Blaga, Isus Pământul în „Luceafărul”, anul 12, nr. 27, 5 iunie 1969, p. 5, in 
vol. Isvoade. Eseuri, conferințe, articole, ediţie îngrijită de Dorli Blaga si Petre Nicolau, 
prefață de George Gană, București, Ed. Minerva, 1972, p. 217. 

lisus e muntele, 
totdeauna lângă noi — izvor limpede şi mut, 

totdeauna lângă noi — nesfârşire de lut. 

Fără cuvinte, cum a fost pe cruce, 

lisus înflorește-n ciresi 

și rod se face pentru copiii săraci. 

Din flori îl adie vântul peste morminte, 
el patimeste în glie și în pom — 
o răstignire e în fiecare om — 

Şi unde priveşti: lisus moare şi-nvie...”. 

De semnalat că în această dramă devine evident principiul 
daimonic malefic, stihiic. Acesta se manifestase si în Zamolxe sub 
forma dionisianismului ce şi-l revendica pe Cioban. În Tulburarea 
apelor principiul este reprezentat de Nona, identitate incertă, 
incontestabil voce a unui cult propriu, care încearcă să şi-l revendice 
pe Popa într-un echilibru mut cu misiunea Mosneagului. Nona si 
Moşneagul nu interacționează, nu se recunosc reciproc, sunt două 
entități umane purtătoare a două principii antinomice. Ambii 
exercită presiuni asupra omului prezumtiv inițiat, Popa, ambii vor 
sfârși prin neantizare a identitatilor umane. Pe moment câştigă 
Mosneagul în urma sacrificării voluntare a sinelui, dar Blaga 
sugerează, prin dorința ingenuă a copilului Radu, fiul Popii, din 
finalul dramei, de a o revedea pe Nona, că ambele principii își vor 
revendica neobosit spiritualitatea ontologicului. 

Ceea ce se și întâmplă în dramele „psihanalitice”, Daria şi 
Ivanca. Sacrul şi liturgicul sunt estompate în dramele „zilelor 
noastre” dintr-un reflex al analogiei cu devalorizarea mitului în 
epoca contemporană. Mondenitatea presupune  prozaism, 
modernitatea culturală presupune sterilitate spirituală. În Daria 
sacrul este deturnat către tehnicizare pedagogică, fiind redus la 
teoria lui Filip care visează arestarea Firii într-o cuşcă determinată 
încă din faza embrionară. Încercarea de pătrundere a misterului ontic 
determina devitalizarea misterului ontologic. Fiintele devin umile 
victime ale ,balaurului’, lipsite de consacrare şi perspective 

eschatologice și soteriologice. În Ivanca liturgicul este greşit asumat si 
profesat de către ființa aflată într-o gravă eroare ontologică: tentativa 
de a supune prin asceză și sublimare hierofanică fondul natural al 
firii. Valorificarea inconştientului este dictată de conştiinţa ca ultima 
,supapa” de manifestare a spiritualității ancestrale o constituie 
oniricul, in care se vor regăsi „strămoşii“, determinantele anterioare 
ale sinelui. Poate că Blaga a exagerat şi nu a convins, dar este de 
salutat oricum tentativa sa de a afla cauzele eșecului ontologic în 
contemporaneitate şi de a identifica, de pe reduta psihanalizei 
moderne, posibile metode curative ale sufletului, ca o variantă 
pentru soteriologic, dacă nu chiar pentru euharistie. E drept că nu 
poate formula un liturgic modern convingător, nu poate profetiza o 
nouă religie, de tip jungian. 

Şi atunci atenția dramaturgului revine asupra arhetipului, a 
mitului mioritic, a apriorismului românesc, într-o halucinantă 
abordare a unei diversitati de motive populare. Vochita îi prilejuieste 
structurarea unei inovaţii, pantomima Înviere, rămasă unicat. 
Liturgicul în piesa Înviere devine evident în finalul pantomimei, 
adesea interpretat ca o modalitate ostentativă de a consacra 
experimentul dramatic prin conferirea unei aure de mister medieval. 
În fapt, Blaga face apel la ritul creștin suprem, de celebrare a învierii 
lui Isus Hristos, pentru a supralicita parcursul de manifestări ale 
sacrului în întreaga desfășurare a pantomimei. 

Şi aceasta întrucât „învierea” celebrată nu poate fi în niciun 
caz redusă la dimensiunea spirituală a creștinismului. Blaga observă 
reemergenta unei mentalități ancestrale, care, pornind de la 
identificarea unei ciclicitati a „fizicului”, resurectia vegetalului si 
hibernarea temporară a ursului, transcende și metamorfozează 
fenomenul natural conferindu-i noi valențe în dimensiunea 
„metafizicului”. Anume, Blaga speculează, o dată în plus, asupra 
vitalitatii fondului popular în a-și imagina o nouă cosmogonie, in 
care ordinea sacrului este esenţial reconfigurată. În pantomima 
Înviere principiul ontic se manifestă în contingență destructurandu-i 
reperele fundamentale, ontologicul este dezumanizat și desfigurat 

structural, până la impasul sterilitatii postapocaliptice, pentru a fi 
reconfigurat la modul absolut. Resortul în virtutea căruia sacrul se 
constată mai mult decât vindicativ, chiar nociv, îl constituie 
abandonarea voluntară — desi inconștientă — de către omul edenic a 
spaţiului primordial, arhetipal si etern, propriu sinelui; renunțarea 
de către fecioară la vatra natală, înstrăinarea eului, abaterea de la 
proiectul divin, ciuma care se abate asupra satului determină 
extinctia vieții, dar şi posibilitatea de a recupera condiția primară a 
ontologicului. Apelarea la „fantasticul plin de sens” devine inerentă, 
dar și productivă, întrucât „supapa” oferită de către această falie de 
cumpănă generează nu doar îngemănarea „nefirească” a orizontului 
imediat şi a celui de „dincolo”, a Vieţii si a Morţii, ci si recuperarea 
vieţii înstrăinate şi reasezarea acesteia în matricea vetrei natale. 
Constandin, fratele mort, va străbate spaţiile „primăvăratice”, ale 
resurectiei, pentru a o conduce pe Vochita înapoi, acasă. În acest 
moment, al recuperării spaţiului originar, drumul spre centru se 
încununează prin celebrarea Învierii creștine. Ceea ce Blaga 
sugerează printr-o pantomimă ce va rămâne strict realizare estetică 
este încadrarea sacralitatii creştine într-un periplu spiritual mult mai 
amplu, în care ancestralul este determinat matricial. Şi, poate mai 
mult ca oricând până acum, sugerează că sacrul este bivalent şi se 
manifestă ca atare asupra ontologicului: destrămare si împlinire. 
Meşterul Manole asimilează tendinţele acumulate în primele 
cinci piese si anticipează o concepţie filosofică ulterioară: perspectiva 
sofianică: „Sofianică e pentru noi orice creație sau existență 
imaginară sau reală care mărturisește despre un torent de 
transfigurare transcendentă, pornit de sus în jos. Sofianică poate fi 
deci o operă de artă, o idee speculativă, o trăire religioasă, o imagine 
despre natură, o concepţie despre un organism social, comportarea 
omului in viata cotidiană etc. Toate aceste fapte sunt sofianice in 
măsura în care ne revelează o transcendenta coborâtă într-un 

primitor  receptacul”!. Am argumentat în capitolul rezervat 
capodoperei dramaturgiei blagiene de ce considerăm că fapta 
Mesterului Manole nu este expresie a liberului arbitru, de ce 
meșterul mioritic nu este supraomul lui Nietzsche. Strict cu referire 
la liturgic si sacru, vom reaminti că meșterul creează stăpânit de 
daimonion, înscris în determinismul fatalitatii, cu convingerea că 
fapta sa este predestinata de ontic, ființa umană, îndeosebi initiatul, 
fiind redus la statutul de „unealtă”. Liturgicul presupune încadrarea 
unui suflet în corpul unei construcții, jertfirea Vieţii pentru Creaţie. 
Fiinţa iubită se va transforma în acel primitor receptacul necesar 
materializării în contingent a spiritualității absolute, ontice. Manole 
devine adeptul unei trăiri religioase de tip sofianic prin permanenta 
raportare la ocrotirea transcendentei celeste, uranice, şi nu a celei 
htonice, puterile pământului, până la a se angaja într-un itinerar 
aparent utopic, ce urmăreşte reconfigurarea traseului sofianic în sens 
contrar, de jos în sus. Meşterul, odată Viaţa jertfită Creaţiei 
înfăptuite, renunță la identitatea materială a sinelui și se 
abandonează cerului care „îi pare jos ca un scut”. Sacrul este implicit 
determinantul faptei, jertfei, dramei și tragicului în Meșterul Manole. 
Modalitatea în care sacrul structurează cosmogonic creația rămâne o 
problemă de interpretare, iar Blaga își permite să iniţieze o erezie, 
animat de identificarea spiritualităţii autentice: „demiurgul creştin, 
dacă există un asemenea demiurg, nu crează o natură ca un complex 
de forme de frumusețe pur vitală, ci o natură care ia aspecte de 
biserică si care culminează chiar în realitatea spirituală a bisericii. 
Entelehia sau Ideea, pe care tinde s-o realizeze demiurgul creştin, nu 
este forma de supremă plenitudine biologică, ci forma sofianic 
transfigurată. Această forma coincide ca expresie, cu statica 
mântuitului. Natura pe care o plasmuieste demiurgul creștin este 
«natura-biserica»”?. Speculatia teologică blagiană rămâne un mister 


1 Lucian Blaga, Perspectivă sofianică in vol. Spațiul mioritic, Bucuresti, Ed. 
Humanitas, 1994, p. 101. 
2 Ibidem, p. 102. 

285 


deschis interpretărilor dogmatice, valenţele sale având asigurată o 
eternă fertilitate când o vom considera o creaţie insondabila... 
Cruciada copiilor pare a avea explicit o temă liturgică si rituală, 
la un nivel superficial şi facil de interpretare putând dispune 
antagonic două tipuri de ceremoniale liturgice: cel romano-catolic și 
occidental, profesat de călugărul Teodul în mod nefast, iresponsabil 
si neproductiv spiritual prin cruciada copiilor; cel ortodox si oriental, 
de rit bizantin, localizat în tărâmul nenumit al Dunării de Jos. 
Indiscutabil drama blagiană nu urmăreşte să-i opună dogmatic pe 
Ghenadie si Teodul, sau, cel putin, nu se rezumă doar la o simplistă 
perspectivă ortodoxism vs. catolicism. Am încercat a argumenta în 
cuprinsul lucrării permanenta preocupare a autorului de a releva 
apriorismul românesc. În opinia noastră Cruciada copiilor impune 
două personaje feminine, loana zănatica şi Doamna Cetăţii, înrudite 
între ele prin apelarea la protectoratul sacru al htonicului pentru a se 
apăra de acțiunea devitalizatoare, stihiică, a călugărului Teodul, 
întruchiparea umană a unui principiu absolut ontic ce pune în 
pericol perpetuarea apriorismului românesc. Și revenim asupra 
acestei matrice spirituale mioritice, căci ea se manifestă în dramă 
pluridimensional, de la nivel spaţial, „cetatea de hotar” fiind un 
„Pământ de cumpănă” între două tărâmuri, cel fizic şi cel metafizic, 
până la cel spiritual, reminiscentele dacice și mioritice făcându-și 
simțită prezența printre replicile personajelor autohtone. Acest 
autohtonism cu perceperea „naturală” a sacrului a asigurat un climat 
de permanentizare a misterului existenţial în „cetatea de hotar”, iar 
când misterul se află în pericol de a fi deturnat, devalorizat și 
secătuit, ancestralul autohton se revigorează într-un efort suprem de 
menţinere a zero cunoașterii luciferice. Sacrul este difuz în Cruciada 
copiilor, autenticitatea sa trebuind a fi desluşită din interacțiunea a 
diferite concepții asupra  „salvării”, a mântuirii, unul dintre 
paradoxuri fiind că loana zănatica, prin sugestiile unui atavism, 
primitivism și ale unei aderări la ritualul sângeros al talionului, 
asigură supraviețuirea mentalitatii ancestral autohtone cu referire la 
sacru, apriorismul românesc. Ioana zănatica, variantă feminină si 

prolifică a lui Zamolxe păduraticul, descinde din codrul sălbatic, 
primar, pentru a-și exercita instinctul vital asupra călugărului Teodul 
într-un ritual de exorcizare spirituală: mușcându-l de gât ca o 
lupoaică sugerează la modul simbolic suprimarea unei credințe 
străine și nefaste de către o mentalitate ancestrală și autohtonă, 
întrucât lupul, alter ego-ul totemic al dacilor mitici, se înstăpâneşte 
faptic asupra straniului principiu reprezentat de călugărul catolic. 
Resurectia sacrului originar neantizează liturgicul occidental pentru 
a oferi o nouă şansă permanentizării spiritualităţii autohtone, 
apriorismului românesc. 

Sacrul şi liturgicul rămân teme predominante în Arca lui Noe. 
Inspirată la rându-i din eresul popular, Blaga apelează la Fârtate si 
Nefârtate pentru a încununa, către finele activității de dramaturg, o 
variantă adiacentă temei sacrului, anume cea bogomilică, căreia îi 
rezervăm un spaţiu autonom. Semnalăm în acest context doar o 
nuantare de viziune asupra sacrului: dacă până la Arca lui Noe 
sentimentul de mister oscilează alături de cel tragic, acum intervine o 
detaşare, dacă nu erudită, cel putin „înțeleaptă”. Sacrul este 
antropomorfizat si tratat la modul ironic, o ironie caldă, senină, de 
sorginte folclorică. Umanizarea sacrului constituie o tendință 
constantă a dramaturgiei blagiene, în parte şi datorită perspectivei 
sofianice, care presupune transcendenta divină, partial şi datorită 
faptului că onticul este mai întotdeauna reprezentat de ontologic, 
prin consacrarea daimonică a unor inițiați, principiul absolut este 
metamorfozat în entitatea umană, cu consecinţe duale, bivalente. 
Excesul antropomorfizării sacrului a fost identificat ca una dintre 
determinantele degradării mitologiei antice greceşti. Parcă pentru a 
afirma încă o dată autohtonizarea ancestralului mioritic, Blaga 
sugerează că excesul de antropomorfizare a sacrului în eresurile 
populare valahe constituie determinanta majoră, esenţială, de 
permanentizare a unei mitologii autonome, în care magicul și 
misterul realizează o simbioză cu ironia subtilă a fondului popular 
pentru a tempera viziunea tragică, gravă, asupra relaţiei dintre 
ontologic si ontic, dintre profan şi sacru. Prin Arca lui Noe Blaga tinde 

a releva cel mai autentic mentalitatea fondului popular, care 
surprinde într-un proces osmotic interdependenta dintre Fiinţă si 
Fire. 

Avram lancu şi Anton Pann sunt generate, la rândul lor, de 
legenda folclorică, tema predominantă în ambele fiind cea a eroului 
și, implicit, cea a faptei. Sacrul intervine ca un cadru, ca o matcă, 
prezenţa sa fiind resimţită în măsura în care eroul este consacrat ca 
inițiat prin apariţia sa din legendă și dispariția lui către aceeași 
dimensiune, sau prin capacitatea de a sintetiza într-o faptă supremă, 
de arme sau artistică, sufletul întregului neam. Potentele şi valenţele 
absolute ale celor doi eroi sunt posibile exclusiv prin ordonarea lor 
sub auspiciile sacrului. Revine pregnant un tipar fundamental al 
dramaturgiei blagiene: dezintegrarea identităţii fizice a sinelui uman 
pe parcursul înfăptuirii unei determinante a fatalitatii, altfel spus, 
sacrul îl neantizeaza pe iniţiat ca om pentru a asigura triumful faptei, 
mitului, misterului existenţial. 


2. Teme bogomilice 


Din punct de vedere al diacroniei credințelor și ideilor 
religioase, bogomilismul poate fi considerat drept descendent al 
maniheismului, a cărui dogma poate fi redusă la ideea coexistentei 
forțelor Răului și Binelui în această lume. Bogomilismul s-a dovedit a 
fi mai activ în Europa orientală și balcanică, până la statutul de 
religie semioficială în Bulgaria medievală. Bogomilul este considerat 
eretic pentru conştiinţa creştină orientală si occidentală. Discipoli ai 
lui Vasile, secolul al XI-lea, bogomilii negau euharistia. Și tocmai în 
acest aspect ne pare a fi identificabilă principala deosebire dintre 
spiritualitatea propusă de Blaga și bogomilism. În dramaturgia sa, 
filosoful român nu neagă euharistia, ci o reformulează. Ceea ce 

apropie cele două concepţii o constituie premisa speculativă asupra 
genezei lumii: Bunul Dumnezeu și Diavolul au prezidat împreună la 
facerea lumii; mai mult chiar, Fârtate si Nefârtate continuă să-și 
împartă in mod tacit prerogativele, chiar si în zilele noastre 
întâmplările ființei sunt determinate de dualismul Firii. Dezvoltăm 
ideea că Fiinţa poartă într-însa o eroare primordială, care fiindu-ne 
specifică, a fost şi însușită ca atare prin încadrarea sa în rit. 
Compromisul s-ar traduce prin oficializarea erorii ontologice 
primordiale, „botezarea” acesteia. Ofeream drept argument nu 
maniheismul, ci soluția adoptată de unele neamuri antice, greci și 
traci, care au acceptat faptul de a-și fi consumat la origine Zeul: 
sfâşierea lui Zagreus de către Titani, din a căror cenușă a fost 
plămădit omul, purtând în matricea sa ontologică frântura de 
divinitate, dar si conştiinţa culpei profanatoare. Mai putem adăuga 
observaţia că maniheismul numără printre descendenţii săi şi pe 
catari, în acest mod erezia ancestrală aflandu-si loc de popas si in 
spiritualitatea occidentală. 

Este greu de absolutizat bogomilismul ca sursă unică de 
inspirație pentru filosoful român atunci când își structurează 
concepţia asupra onticului dual, antinomic. Cert este că Blaga preia o 
idee vehiculată în patrimoniul cultural european si oriental, antic si 
medieval, şi o adaptează spaţiului mioritic pentru a fundamenta 
teologic o presupusă perspectivă a mentalitatii autohtone asupra 
onticului şi a efectelor dualității acestuia asupra ontologicului: când 
se referă la antichitatea apriorismului românesc, dionisianismul nu 
poate fi ignorat ca sursă de înrâurire ideologică; în evul mediu, 
bogomilismul devine pregnant; în zilele noastre, defularea 
psihanalitică se instituie în supapă a instinctualitatii si a 
inconştientului colectiv moştenit de individ. În oricare dintre etapele 
istorice ale evoluţiei ideologiei aşa-zis bogomile, viziunea ne pare a 
se păstra în esenţă unitară: anume, onticul este prin definiție dual si 
interdependent, antinomia acestuia fiind o impresie de suprafaţă, 
structura sa internă fiind generată de o tulpină comună. Către 
sfârşitul activităţii sale de dramaturg, Blaga va impune o temă de 

meditație: dacă Fârtate și Nefârtate sunt generati de un principiu 
comun, care este acesta? Cine este părintele arhetipal al cosmogoniei? 

„Această temă bogomilică există în filigran, în Tulburarea 
apelor. Credinţa în lisus Pământul nu este, oare, o manieră de a 
reconcilia «sufletul de cioban» al popii cu o ordine ecleziastică ce 
admitea alături de dogme o «organicitate» a vieţii tradiționale si a 
practicilor sale fireşti?”!. Mai mult decât atât, însuși „sufletul de 
cioban” al Popii admite „organicitatea” vieţii tradiționale și o 
practică liturgică ce susține această viziune „firească” asupra Firii; 
chiar dacă nu ni se argumentează nicunde în dramă că ţăranii români 
ardeleni ar fi practicantii unui cult de sorginte maniheistă, Popa 
sugerează că indirect comunitatea al cărei părinte spiritual se doreşte 
a fi poate deveni adeptă tacită a compromisului între antagonii, 
acceptate ca manifestări şi entități naturale, fireşti, dat originar 
funciar sinelui cosmic: ,,Ei-si? Vor zice oamenii c-a ieşit dracu’ pe 
hornul popii. Te-or prinde si te-or arunca în râu să te boteze. Ha! 
Drac botezat!”. 

Sintagma „drac botezat” sintetizează întreaga viziune a 
filosofului român asupra demonicului în dramaturgia sa. Dracul 
susține aşadar întruniri cu preotul, omul lui Dumnezeu, 
consacrându-se astfel ca parte legitimă a sacrului. În ceea ce priveşte 
comunitatea, fiinţa colectivă, reacţia ei ar fi de oficializare a 
apartenenţei demonicului la acest sacru dual prin profesarea unui act 
arhetipal de consacrare: botezul prin intermediul apei, materie 
primară, purificatoare şi regeneratoare. Prin sintagma „drac botezat” 
Blaga surprinde magistral metoda ingenioasă şi firească de a-ţi 
asuma latura blamabilă a sinelui. 

Tema bogomilică revine explicit în Ivanca. Aici erezia este 
transmisă artistului de către o bătrână servitoare, de presupus a fi 
păstrat „vechea poveste” ca pe un mit originar absolut, 
permanentizând astfel misterul printr-o zero cunoaștere luciferică. 
Pictorul Luca preia eresul ca atare şi îl acceptă necondiţionat, 


1 Titus Bărbulescu, op. cit., p. 87. 

proiectându-l în dimensiunea eternă a autenticității: „Ştii, Marie — 
este o veche poveste, înainte de a fi lumea, au fost doi frați: 
Dumnezeu şi dracu — înţelegi? Doi fraţi. Toate lucrurile le-au facut în 
tovărăşie. Unul a născocit ziua, celălalt noaptea, unul a făcut sfinţii, 
celălalt ispitele si visurile rele. / De atunci unde sunt sfinţi, trebuie să 
fie şi ispite!”. 

Observam cu prilejul capitolului rezervat piesei Ivanca faptul 
că această dialectică a contrariilor înfrăţite este exprimată de făptura 
pictorului Luca dintr-o necesitate resimţită de psihicul rațional de a 
se detensiona, nevoie de despovărare a conştiinţei prin aflarea unei 
similitudini, la scară absolută, a situaţiei dificile înfruntate de 
individ, asaltul instictualitatii inconştiente. Complementaritatea între 
aparente antagonii, conştientul si inconştientul, se regăseşte in illo 
tempore, când este fundamentat arhetipul dual ca piatră de temelie a 
întregii construcţii a firii universale, naturale și supranaturale. Este 
posibil ca, dintr-o atare perspectivă, conştiinţei morale a sinelui, 
reprezentată prin făptura pictorului, să îi fie mult mai facil să isi 
accepte „damnarea”, latura absconsă a ființei. Din perspectivă 
psihanalitică, erezia bogomilică ar putea fi interpretată ca o defulare 
ontologică, ființa construindu-și o „supapă” prin fundamentarea 
duală a firii. Este discutabil dacă imaginarea unei atari spiritualitati 
conferă certitudini soteriologice, după cum la fel de discutabilă este 
perspectiva psihanalitică asupra maniheismului blagian. 

În Meşterul Manole tema bogomilică a fost supralicitată în 
detrimentul unei mai autentice reconsiderări a inerentei jertfei. O 
replică retorică a starețului Bogumil oferă argument pentru o 
pertinentă variantă a sursei bogomilice a jerfei: ,,... Și dacă întru 
veșnicie bunul Dumnezeu și crâncenul Satanail sunt frați? $i dacă isi 
schimbă obrăzarele că nu ştii când e unul și când e celălalt? Poate că 
unul slujeşte celuilalt. Eu, stareţ credincios, nu spun că este asa, dar 
ar putea să fie... Cine vrea jertfă?”. Jertfa poate fi cerută deopotrivă 
de Dumnezeu sau de Satan, ,providenta ar fi construită din 

nenorociri: binele naște din rău, ca în Zadig?”!. Da, şi tocmai de aceea 
se impune o reformulare, jertfa este cerută deopotrivă de Dumnezeu 
și de Satan, odată ce am stabilit că onticul este dual, dar nu 
antinomic. Fiind fraţi şi autodefinindu-se unul în raport cu celălalt, 
Fârtate si Nefârtate nu pot fi disociati în momentul în care se 
înfăptuieşte voinţa sacrală in contingenta: „Este o resemnare ce 
mărturiseşte supunerea sa (a lui Manole, n.a.) fata de fatalitatea 
bogomilică”?. Corect, cu o precizare de fond: „bogomilică” este un 
lexem oarecum redundant, întrucât „fatalitate” îl presupune. 

Eseistul Blaga apropie fatalitatea de demonic: „în unii oameni, 
demonul devine o fatalitate”, aceşti supra-vietuitori mistuindu-se 
intens, întrucât sunt caracterizați de „trăiri în ritm grăbit de tragică 
baladă, vieţi scurte repede mistuite de demonicul sălășluit în ei ca o 
fatalitate de neînlăturat”+. Dacă fatalitatea poate fi identificată, prin 
grila blagiană, cu o formă de manifestarea demonicului, mai rămâne 
de constatat ce presupune demonicul: „Demonicul e creatorul. Şi 
totuși în anume privință deosebit de Dumnezeu”5. Quod erat 
demonstrandum. Demonicul nu poate fi identificat strict cu Dumnezeu 
întrucât presupune și reversul medaliei, fratele acestuia, Satan. 
Demonicul este maniheist prin excelență, fatalitatea nu poate fi 
considerată decât bivalentă, iar a mai adăuga „bogomilică” 
lexemului „fatalitate” când te referi la eposul blagian devine 
redundant. Manole este conștient de sorgintea duală a perspectivei 
sofianice înfăptuite de el, iar gestul său suprem, sinuciderea, nu este 
izvorât din „disperarea omeneasca”®, ci din contiinta revelatiei trăite: 
viata trăită cu rost şi desăvârşită în creaţie presupune nu doar 
împlinire, ci şi destrămare a sinelui. Fapta sinucigasa a creatorului 
este strict necesară împlinirii creaţiei. Bogomilismul în Meșterul 


1 Ibidem, p. 88. 

2 Ibidem. 

3 Lucian Blaga, Demonicul ca fatalitate în vol. Daimonion în vol. cit., p. 232-233. 
+ Ibidem, p. 233. 

5 Lucian Blaga, Oamenii demonici în vol. cit., p. 228. 

6 Titus Bărbulescu, op. cit., p. 88. 

Manole trebuie înţeles din perspectiva concepției „ne pierdem ca să 
ne-mplinim”. Spiritul locului, puterile nevăzute ale pământului, cer 
jertfa nu din egocentrism, ci din necesitatea unei înțelegeri apriorice 
cu puterile celeste. Dumnezeu și Satan hotărăsc împreună creaţia și 
jertfa, iar Manole, initiatul, înțelege si acceptă, deplin. Binecuvântat 
de starețul Bogumil, se aruncă înspre cerul care „îi pare jos ca un 
scut”. Coincidentia oppositorum nu este decât o redenumire a onticului 
dual, doar aparent antinomic. 

Arca lui Noe constituie prin excelență exemplul supralicitării 
temei bogomilice în dramaturgia blagiană. Fârtate și Nefârtate, titlul 
unui eseu postum, poate fi pertinent privit ca un subtitlu 
complementar al ultimei drame blagiene publicate antum. În 
capitolul rezervat acesteia am relevat rolul fundamental pe care 
perspectiva dualismului sacrului îl deţine într-o justă decodificare a 
intentiilor autorului. Interesant că tonul vocii auctoriale nu este unul 
grav, cum ar putea presupune reconsiderarea diluviului biblic de pe 
poziţiile  eresului folcloric.  Cosmogonia este structurată, 
reconfigurată și etern patronată de către divin si demonic in bună 
înţelegere, iar conştiinţa populară, colectivă, anonimă şi autentică, se 
amuză. Filosoful si dramaturgul cultivă cu satisfacție nedisimulata 
savoarea înțelepciunii populare, conștient că arhetipul este 
bidimensional, bivalent şi unic. 

„Eu sunt umbra Moșului” decretează Nefârtate, oferind un 
palier de meditație mult mai semnificativ decât simpla erezie 
bogomilică. Umbra constituie, observam, în concepţia populară, 
ipostazierea ființei invizibile din individ. Moşul şi Nefârtate sunt 
fraţi alcătuind unitatea unică în condiţiile în care divinul constituie 
pitorescul relevat iar demonicul spiritul revelat. Nu se poate susține 
esentializarea partinică a unuia, oricare ar fi o sterilitate si o non- 
identitate fără celălalt. Dacă îl vom considera pe Moş monada 
arhetipală, în baza afirmației că e „strămoșul tuturor strămoșilor”, cu 
sorgintea „de-aici şi de mai departe”, îi vom conferi și umbrei sale 
acelaşi statut, umbra însoțește ființa ca o condiţie sine qua non de a 
alcătui Firea. Această complementaritate a ființei si a umbrei este 

magistral exprimată de către dramaturg prin referire la regnul 
animal, dialogul alcătuind o metaforă revelatoare: 

” Ana 

Bată-i să-i bată furtuna — de șoareci! lar ne-au cotropit moara. 
S-adună puzderie din toate părțile. Parcă-i un făcut. Jos — soarecii, în 
pod -— liliecii. Tiuie alcătuirea asta toată noaptea si din toate 
încheieturile, de ţi-e mai mare dragul! 

Noe 

Asa-mi place si așa se cuvine, să tiuie și să freamăte lumea de 
toate vietăţile! Jos — soarecii, sus — liliecii! Ştii, Ano, într-o zi mă 
gândeam că liliecii să fie arhanghelii soarecilor ...”. 

Cu atât mai frapant cu cât puterile htonicului îşi arogă şoarecii 
iar cele uranice — liliecii, ordinea ontologică este o data în plus 
reconfigurată prin redimensionarea onticului, divinul preferă umbra 
firii, liliecii, care ar putea deveni arhangheli ai ființei demonice, 
șoarecii... Probabil că o metaforă mai revelatoare pentru fraternitatea 
bogomilică nu ar fi putut fi construită. Apelarea la șoareci şi lilieci 
sintetizează opinia eseistului, fără a lămuri sorgintea comună si 
anonimă a dualismului: „Părintele născând din sine Binele 
(personificat în Fârtate) si Răul (personificat în Nefârtate) nu putea sa 
fie însuşi decât o substanță cu două atribute opuse. Părintele a 
trebuit sa fie, prin natura sa, atât divin cât și demonic”!. Dacă îl vom 
identifica pe acest Părinte arhetipal cu Marele Anonim, concepția 
blagiană asupra bogomilismului se va complica fecund până la a 
bodândi statutul de speculație insondabilă si, prin urmare, axiomă 
spirituală. 


1 Lucian Blaga, Fârtate si Nefârtate în vol. Isvoade. Eseuri, conferințe, articole, ediţie 
îngrijită de Dorli Blaga si Petre Nicolau, prefață de George Gana, Bucuresti, Ed. 
Minerva, 1972, p. 210. 

3. Tema operei împlinite, a faptei şi a spiritului 


În cvasitotalitatea lor, personajele dramaturgiei blagiene 
fiinteaza pentru a înfăptui. Creaţia ca rezultantă a resortului lor 
ontologic le mistuie identitatea istorică a sinelui, valorificând 
anistoria eului, arhetipul. Altfel spus, creaţiei îi este strict necesară, 
pentru a se împlini, să destrame ființa aparentă, resuscitând resursele 
absconse, dar esenţiale, ale firii. În urma acestei perspective se poate 
impune identificarea arhetipului absolut cu firea originară, într-un 
efort de relevare a spiritului autentic. Din această confruntare dintre 
aparenţă si esență, dimensiunea care se instituie în contingent este 
cea a veşnicului, iar cea care se pierde, a efemerului. Mai adecvat ar fi 
să reformulăm: rostul faptei este acela de a identifica în zariştea 
profană acele aspecte care tin de imuabil, iar, odată relevate, eroul 
este trăit si se trăiește posedat de daimonia creaţiei, de darul funciar 
de a recupera frânturile de vesnicii din procesul inerent al 
destrămării şi de a le proiecta într-o dimensiune a absolutului. 
Evident, fiinţa nu poate fi decât strivită de un efort care o depăşeşte 
ca potentialitate imediată, întrucât actul creator, săvârșit de inițiat, 
este totuși reiterarea unui ritual divin. Eroul blagian nu este 
supraomul nietzschean si, conștient de limitele sinelui său, parcurge 
un traseu inexorabil: se ivește în lumina din liniștea apriorică a 
monadelor adormite, constată că rostul său este acela de a alcătui o 
faptă mitică, în care magicul își are rolul său, iar odată împlinită 
creația — care, de obicei, jertfeste una sau mai multe din vieți pentru a 
oferi o nouă șansă Vieţii — , reintră în mare poveste, având, astfel, se 
presupune, acces la absolut. În toată această peregrinare fantastă, dar 
determinată matricial, misterul pare a fi într-o permanentă iminenta 
de a cunoaşte o criză. Însă luminile ce par să ne dezvăluie câte unul 
sau altul dintre aspectele sale sacre nu pot să răzbată până în cele din 
urmă hotare, ale căror unghere propagă umbre tainice. Împletirea de 
lumini si umbre asigură permanentizarea misterului printr-o zero 
cunoaştere luciferică, numitor comun al unor tendințe expansioniste 

ale plus cunoaşterii și al tendinţelor înțelepte ale minus cunoaşterii. 
Fapta eroilor dramaturgiei blagiene tine de zero cunoaștere 
luciferică, de permanentizare a misterului existential din zaristea 
pierderii de sine către cea a nemuririi. 

Fapta în sine are o aparentă fecunditate nestăvilită de 
actualizări, dar în esenţă creaţia este un act de natură spirituală. Şi 
aceasta întrucât „spirit” are un câmp semantic flexibil ce îngăduie 
cuprinderea în matca sa conceptuală a unor multiple dimensiuni ce 
compun paradigma existenţei. „Spirit” poate fi definit ca acel factor 
ideal al existenţei (opus materiei); totalitatea facultăților intelectuale, 
conştiinţă. Pe de altă parte „spirit” poate fi identificat cu inteligenţă, 
imaginaţie, iar în superstiții se referă la o ființă imaterială, 
supranaturală. „Spirit” mai poate fi mod, fel de manifestare, de 
gândire si chiar poate suferi o reducere a semnificatului la glumă, 
anecdotă, vorbă de duh, ironie. La antipolul semnificației de factor 
ideal al existenței, opus materiei, „spirit” poate reprezenta si 
caracterul specific a ceva, sensul real a ceva. După cum se poate ușor 
observa, semnificatul oscilează prolific sub mantia semnificantului, 
iar fapta în dramaturgia blagiană se va referi la fiecare dintre 
multiplele nuanţe semantice. Însuși câmpul semantic al „creaţiei” ne 
rezervă o surpriză, întrucât poate semnifica acțiunea de a crea, 
concret: produs al muncii creatoare, lucru, operă creată; dar, pe de 
altă parte, cel de-al doilea semnificat se definește ca interpretare 
bună, originală a unui rol dintr-o piesă. Eroul blagian este un inițiat 
care, fără doar și poate, înfăptuieşte o operă spirituală, dar care se şi 
constată posedat de daimonion, o unealtă interpretând un rol 
predestinat prin fatalism în marea poveste a firii. Nu este lipsită de 
semnificație concepţia autorului în ceea ce privește creația 
insondabilă: „Orice creație autentică, insondabilă prin mijloace 
raționale, orice creație, care veacuri de-a rândul nu încetează să 
fascineze închipuirea muritorilor duce spre Demonic. lar creaţiile 
acestea pot să fie poeme, simfonii, catedrale, tablouri, mituri, teorii, 
ipoteze, construcții, fapte. Demonice pot fi toate acestea atunci când 
ele sunt în stare să încânte generaţii de oameni și când ele opun o 

rezistență oricărei încercări de a le înțelege exhaustiv prin simple 
mijloace intelectuale”!. O serie de coincidente argumentează 
pledoaria anterioară, dar mai presus de orice speculaţii, Blaga 
lansează o provocare a ermetismului în momentul în care identifică 
autenticitatea creaţiei cu insondabilitatea acesteia prin cunoaștere 
paradisiacă. Date fiind condiţiile, tentativa receptorului și a 
interpretului faptei blagiene are destul de puţine șanse de izbândă în 
a determina reperele a ceea ce tine de inefabil. Cu toate acestea, unele 
dintre ungherele misterului se relevă conștiinței ca o Fata Morgana... 
În Zamolxe fapta oscilează cu o ironie tragic-amară între 
primul si cel din urmă semnificat al spiritului. Zamolxe, omul, 
trebuie să impună neamului o nouă lege, care se referă la factorul 
ideal al existenţei, opus materiei, zeul tutelar unic. Marele Orb este 
conceput ca un principiu ontic şi tocmai de aceea nu poate avea 
rezonanţă în mentalitatea unor fiinţe ce îşi imaginează divinul ca pe 
o panoplie de entități animaliere totemice. Există o contradicție între 
capacitatea imaginativă a omului de rând şi a celui de geniu, 
consacrat de daimonie. Omul comun reduce aria de cuprindere a 
semnificantului „spirit” la dimensiunea sa imaginativă, în vreme ce 
initiatul o apropie de cea care face referire la ființa imateriala. Există 
o antagonie ireconciliabilă între daci, care au tendinţa inerentă de a 
configura sensul real al spiritului, caracterul său specific, $i Zamolxe, 
care are disponibilitatea, capacitatea şi fatalitatea de a se raporta 
exclusiv la factorul ideal al existenţei și de a nu face compromisuri. 
De pe aceste poziţii, dacii îşi vor imagina materialitatea spiritului si 
vor construi o statuie profetului perceput ca ființă supranaturală; 
Zamolxe nu-l poate configura pe Marele Orb decât ca idee pură, 
supremă, absolută și, conştient de falsificarea autenticului, va 
distruge statuia într-un efort ultim şi unic de a le revela semenilor 
eroarea fundamentală. Zamolxe va fi fost conştient că urma să 
moară, după cum la fel de conştient trebuie să fi fost că e necesar să 
moară pentru a impune mitul autentic. În peșteră, care poate fi 


1 Idem, Creaţie insondabilă în Daimonion în vol. cit., p. 268. 

considerat un arhetip al spaţiului privilegiat al increatului sau o 
adăstare de tip Iona, lui Zamolxe i se oferă exemplul alter ego-urilor 
anterioare si posterioare. Socrate, lisus, Giordano Bruno au murit si 
au învins. Similar, Zamolxe demistifică superstitia, eroarea 
teleologică, întrucât finalitatea omului în contingenta nu este aceea 
de a se institui în propriul zeu, ci de a descoperi în sine si aiurea 
absolutul. Fapta lui Zamolxe nu este aceea a unui supraom, ci a 
unuia conștient de iminenta unei erori fundamentale în cazul în care 
omul se prosternează supraomului. Fără doar si poate că Zamolxe 
este jucat, soarta îi este trăită şi curmată de rațiuni care îl transcend 
ca individ. Pe de altă parte, este meritul său de a-şi asuma condiţia. 
Ar fi putut să refuze, la urma urmei semenii săi nu aveau un zeu 
autohton, iar a implementa liturgicul propriu ar fi însemnat 
configurarea unei spiritualitati originale. Dar nu si autentice. Fapta 
lui Zamolxe este dictată de setea de autenticitate. Ne reamintim cum 
Blaga identifică autenticitatea creaţiei cu caracterul insondabil al 
acesteia prin mijloace rationale — un argument suficient pentru a 
explica revelaţia finală a dacilor. Nu există argumente logice pentru a 
interpreta o epifanie. Fapta ultimă a lui Zamolxe împletește 
fatalismul cu finalismul pentru a releva insondabilul revelatiei: 
eschatologicul și soteriologicul devin posibile în momentul în care 
dacii îl acceptă pe Marele Orb ca pe un principiu aprioric, insondabil, 
dar funciar atât firii, cât și fiinţei. 

Tulburarea apelor nu impune o faptă inedită, ci o reconfigurare 
şi o adaptare a primeia la evul mediu transilvan creştin. Opera nouă 
este și aici noua credinţă. Şi aici, pentru a se impune credința 
autentică, este inerentă și strict necesară distrugerea sensului real al 
unei false religii. Din cenușa bisericii ortodoxe pare a se naște 
revelaţia lui lisus Pământul. Perspectiva este însă mai complexă 
întrucât fapta Popii este temporar deturnată de tentatiile specifice 
fiinţei: bărbatul își doreşte fecioara. Intruziunea factorului feminin 
este îngemănată cu daimonionul complementar divinului, satanicul, 
astfel încât avem o dublă dualitate în ceea ce priveşte reuşita faptei: 
aceasta este împiedicată a se împlini autentic de către fecioară și 

demonic; pe de altă parte, opera se va configura din cenuşa aceleiași 
fecioare demonice, nu doar din cenușa bisericii. Dar sacrificiul 
suprem este cel al Mosneagului, în absenţa căruia Popa va fi rămas 
cu arderea bisericii, cu nostalgia fecioarei, dar fără revelația mitului 
autentic. Fapta Popii este, în comparaţie cu cea a lui Zamolxe, mult 
mai ezitantă. Şi aceasta întrucât preotul mioritic nu întruneşte același 
grad de iniţiere ca profetul get. Traducerea Catehismului lutheran in 
limba neamului probează apartenenţa Popii la o zodie incertă: simte 
că trebuie să instituie o operă nouă în spiritualitatea neamului, dar 
nu cunoaște care este aceasta. Întrezăreşte unicitatea unui factor ideal 
al existenţei, dar nu îşi poate imagina caracterul său specific. 
Finalmente constatam că rolul său nu era de a construi o credinţă 
originală, ci acela de a perpetua o mentalitate ancestrală și autohtonă. 
Indiscutabil, fapta Popii aparţine zero cunoașterii luciferice, 
permanentizarea misterului existenţial. 

Daria si Ivanca pot fi considerate psihodrame si decodificate 
prin grile psihanalitice. In acest sens, conflictul intern al 
protagonistilor este sortit de incapacitatea asumării sinelui autentic. 
Fapta se referă, îndeosebi în Daria, la Eros. Femeia crede că poate 
dobândi ataraxia prin abandonarea absolută în tărâmul iubirii. Însă 
nu poate fi ignorat dublul semnificat al ataraxiei: în filosofia antică 
numeşte starea de linişte sufletească, liberă de griji şi de temeri; în 
medicină constituie starea patologică de pasivitate a unui organ, a 
unei funcţii. Daria parcurge un traseu ciclic între cei doi semnificati: 
din pasivitatea acută glisează brusc înspre iluzia ignorării grijilor şi a 
temerilor, pentru a reveni la starea inițială de pasivitate din care se 
va desprinde, prin sinucidere, spre o posibilă linişte sufletească post- 
mortem. Si aici fapta presupune disoluția sinelui istoric. Scriitorul 
Loga este revendicat de o altă modalitate de a accede la absolut: 
creaţia literară. Pentru el spiritul este rațiune, intelect, conştiinţă. Stie 
că el va dispărea ca individ, după cum la fel de bine intuieste că 
poate supraviețui prin opera scrisă. lubirea si opera par a fi 
ireconciliabile, incompatibile, astfel încât viaţa este jertfită creaţiei. 
Fapta femeii este a unui prometeu înfrânt, cea a bărbatului este a 

unui prometeu conștient, dar care totuși îşi permite să mai spere. 
Loga este un Sisif conştient de povara stâncii, dar care nu-şi va dori 
niciodată să renunţe la povară. 

Ivanca a purtat un titlu initial elocvent, Fapta. Am argumentat 
detaliat că în piesă se desfășoară un conflict între două dimensiuni 
care alcătuiesc unitatea. Pe de o parte sunt dispuși Tatăl si Ivanca, pe 
de altă parte pictorul Luca. Cele două alcătuiri reprezintă, eventual, 
inconştientul si conştientul, instinctul și rațiunea, imoralul si eticul, 
umbra și ființa. Fapta este necesară pentru a-ți asuma firea, alcătuită 
din lumini si umbre. Tocmai de aceea Blaga nu a păstrat în a doua 
versiune referirea explicită la complexul oedipian, pentru a nu lăsa 
impresia că fapta pictorului se referă exclusiv la depășirea culpei de a 
fi provocat moartea mamei la naştere. Cordonul ombilical îl leagă nu 
neapărat de imaginea mamei la naștere, ci de un întreg sir de 
strămoşi ai sinelui care îi sălăşluiesc în sânge şi care trebuie asumaţi 
ca atare. Cordonul ombilical va fi tăiat și pictorul vindecat când va 
accepta că Tatăl si Ivanca există si se vor perpetua. Neînvingându-i 
pe cei doi, care fac dragoste în camera vecină, pictorul înțelege că 
inconştientul, instinctul şi imoralul aparțin firii. Fapta constă în 
revelaţia firii autentice, a spiritului universal. 

In pantomima Înviere fapta Vochitei relevă interdependenta 
dintre spiritul absolut si dor. Unul dintre semnificatele spiritului este 
acela de mod, fel de manifestare, de gandire. Pentru apriorismul 
mioritic modul specific de gandire si de manifestare se traduce prin 
dor. „Vochiţa, protagonista din pantomima Înviere, este purtatoarea 
dorului. Ea dansează si isi exprimă astfel dorul în cadrul 
ceremoniilor populare tradiționale, al riturilor religioase, pe care 
procesiunea pascală, încununată de strălucirea lumânărilor aprinse, 
îl încadrează şi stilizeaă. Tema și personajele se articulează în basmul 
minunat și dureros al plecării într-un exil bucuros — nunta - si al 
întoarcerii grave la rădăcinile pământului natal. Contactul cu 
realitatea se va reduce la acele locuri: ea atinge realitatea arhetipală a 
cimitirului, adică sfârşitul unei aventuri umane şi poate un nou 

început. Acolo odihnește dorul, de acolo va învia dorul; amintirea 
înviată a unui dor nesfârșit, etern.”". 

Tema operei împlinite devine o obsesie în Meșterul Manole. 
Fapta implică jertfă. Jertfa se identifică ritualului: pentru ca opera să 
se împlinească, un suflet drag zidarului trebuie sacrificat spiritului 
locului. Spiritul locului este revendicat de superstiție, puterile 
pământului sunt ființe imateriale şi supranaturale. Acestea par a o 
transforma pe Mira în instrument al operei. Dar și Manole se 
constată o „unealtă”, raportându-se la sacrul uranic. Laitmotivul 
dramei, cine cere jertfa, nu poate fi decodificat decât dacă pornim de 
la premisa că perspectiva sofianică devine o certitudine doar dacă 
acceptăm o înţelegere apriorică între uranic şi htonic. Jertfa este 
cerută de onticul dual. Fapta e determinată de o fatalitate care 
include doi determinanti sacri: Dumnezeu si Satan. Manole trebuie 
să instituie pitorescul în contingenta, dar pentru aceasta trebuie sa 
renunţe la tot, inclusiv la sinele său istoric. Creatorul uman devine 
executor al unui cuvânt purtător de moarte doar în aparenţă. În 
esență, creația transcende viața şi moartea, pentru a proiecta 
efemerul în eternitate. Manole surprinde un chip al veșniciei în 
orizontul imediat. Acest chip al veşniciei este viata, dar, pentru a-l 
proiecta în absolut, trebuie să-l sublimeze în creaţie. Fapta sa este o 
conștientizare a adevărului de a ne pierde pentru a ne împlini. 

Cruciada copiilor restructureaza şi nuanteaza, de pe baricadele 
creştinismului schismatic, conflictul ideologic dintre primul 
semnificat al spiritului, factor ideal al existenţei, opus materiei, si cel 
din urmă semnificat, caracter specific a ceva, mântuirea existenţei 
profane, iar fapta se referă la modalitatea de a-ți apropia Sfântul 
Mormânt al Ierusalimului. Catolicismul şi Teodul vor initia încă o 
cruciadă pentru a lua în posesie un tărâm real, specificul spaţial 
istoric determinat al Sfântului Mormânt. Ortodoxismul și Ghenadie 
isi imaginează exclusiv factorul ideal al Sfântului Mormânt, spatiu- 
idee la care vei accede fără militantism armat. Atenţia se 

concentrează asupra faptei călugărului, a cărui cruciadă va suferi un 
eșec hotărâtor în nisipul deșertului. Realitatea este că Blaga impune, 
printre rânduri, o altă faptă, autentică prin rapoarte atât la catolicism 
cât si la ortodoxism. Este fapta Ioanei zănatica si a doamnei cetății, 
entități feminine care se raportează la o cu totul altă dimensiune a 
spiritului. loana adastă în pădurea primordială, Doamna apelează la 
htonicul aprioric. Fapta Ioanei, de a sfâșia gâtul călugărului, instituie 
supremaţia unei mentalități ancestral autohtone asupra credinţei 
creştine. Puiul ei de lup, ultim vlăstar al totemului dacilor mitici, a 
pierit în cruciadă, la fel cum au pierit si soțul Doamnei şi fiul lor 
Radu. Dar supraviețuiesc mamele cetăţii, purtătoare ale ideii 
spiritualității autentice, entități ce vor asigura fertilitatea ulterioară a 
apriorismului mioritic. Dacă vom identifica opera cu cruciada, atunci 
opera nu se împlinește în Cruciada copiilor, deoarece falsifică rolul 
firesc al Vieţii printr-o jertfă inutilă. Dacă vom identifica, însă, opera 
cu Judecata de Apoi, atunci opera se va împlini virtual, iar fapta 
Ioanei zănatica ar fi o premonitie a certitudinii. 

Avram lancu este structurată obsedant în jurul faptei 
revoluționare. Eroul trebuie să instituie o lege nouă, acum o lege 
socială. Raportarea la spirit este multidimensională. În primul rând 
drama, ne obligă la identificarea acceptiunii fantaste a spiritului, in 
superstiții acesta semnificând ființa supranaturală. Avram lancu se 
întrupează din mit sub forma păsării măiastre, consacrată de Muma 
pădurii, vagă reminescenta a Mosneagului din Tulburarea apelor. 
Apoi drama impune spiritul ca mod de manifestare și de gândire 
specific, fapta eroului urmărind tocmai recunoaşterea entității etnice, 
sociale și spirituale a motilor în raport cu jandarii unguri. Neamul 
mioritic îşi doreşte şi el „un petec de cer” deasupra şi nimic mai 
mult. Nu în ultimul rând se manifestă spiritul sub accepțiunea de 
caracter specific a ceva, sensul real a ceva, unde acest „ceva” este 
limba stramoseasca. Motii identifică în limba strabuna ultima redută 
spirituală in fata unei intolerante ignorante ce urmărea ca în Ungaria 
Mare să vorbească ungureşte şi pietrele. Niciodată în dramaturgia 
blagiană fapta nu mai are un atât de pronunţat caracter social, după 

cum niciunde opera nu constă în asigurarea supraviețuirii etnice a 
românilor. Fapta îl consumă pe eroul angajat într-o luptă absolută, 
iar opera este doar parţial împlinită. Avram lancu se reîntoarce în 
spiritul fantast, născând mitul păsării măiastre, pentru a asigura 
permanentizarea în conștiința colectivă a necesității continuării 
luptei, până la împlinirea supremă a operei. Doar prin proiectarea 
faptei sociale si istorice în mit şi eres folcloric se poate avea speranţa 
întregirii operei inițiate de erou. 

Arca lui Noe constituie opera programată, dar înfăptuirea 
acesteia dobândește semnificații mitice, teleologia presupunând o 
nouă geneză a ontologiei. Construirea arcei probează o profesiune de 
credință, dar se impune și ca simbol al creaţiei. Fiind asemuită cu 
zămislirea unei vieți umane avem senzația unui déja-vu din Meșterul 
Manole. Revine obsedanta parabolă a nașterii operei ca zămislire 
supremă a vieţii. Acum devine evident că ultima sansa a vieții o 
constituie Opera, arca. În Meşterul Manole viata este receptacul 
pentru creaţie, în Arca lui Noe creaţia este unicul receptacul al vieții. 
Așadar fapta eroului blagian dobândeşte acum valenţe absolute, nu 
mai urmăreşte revelarea unui factor ideal al existenţei, opus materiei, 
ci însăși reconfigurare existenței dupa extinctia cvasitotala a materiei 
sub un diluviu regenerator. Totodată nu mai persistă niciun dubiu cu 
privire la motorul generator al faptei. În mod explicit Noe este 
orânduit și consacrat pentru a înfăptui opera, vrerea sacralitatii pe 
pământ, după cum e la fel de explicit că sacrul este alcătuit din divin 
și satanic în egală măsură. Așadar fapta este determinată de 
daimonion, unde „demonicul e creatorul. Şi totuşi în anume privință 
deosebit de Dumnezeu”!... 

Anton Pann este singura dramă blagiană în care opera se 
identifică unei creaţii literare. În aparenţă este vorba de Povestea 
Vorbei, care se fundamentează estetic pe principiul „de la lume 
adunate și lumii iarăşi date”. Cu acest prilej Blaga abordează și un 
semnificat derivat al cuvântului „spirit”, acela de glumă, anecdotă, 


1 Lucian Blaga, Oamenii demonici în Daimonion în vol. cit., p. 228. 

vorbă de duh, ironie. În Povestea Vorbei, Anton Pann face spirite, 
adică glumeste. Din acest punct de vedere eroul ultimei drame 
blagiene, identificat metaforic haiducului Groza, este o reiterare a lui 
Avram lancu, fapta revoluționarului conducător de oști fiind 
similară cu fapta revoluționarului mânuitor de cuvinte populare. 
Dar, cum am relevat în capitolul rezervat dramei în discuţie, piesa 
ascunde magistral o dihotomie revelatoare: Povestea Vorbei vs. Cântul 
mut. Adevărata operă supremă împlinită de poet este Cântul mut, 
sublimarea spiritului în cântec, şi mai ales într-un cântec ce refuză 
cuvântul, căci cuvântul privează ființa de absolut, o izolează de 
fondul primar prin înseși sunetele ce compun noțiunea. Blaga refuză 
semnificantul frustrant,  neîndestulător, pentru a accepta 
semnificatul, mut, dar autentic. În aceasta constă reuşita magistrală a 
unei drame nepublicate antum: la finele carierei de dramaturg Blaga 
sugerează valoarea tăcerii, a necuvântului în opera sa literară. Fapta 
estetică tinde spre revelarea semnificatului, în condițiile în care 
instrumentul, semnificantul, constituie o piedică imuabilă, 
insurmontabilă. Şi totuşi, poetul împlineşte Cântul mut... 

Am rezervat pentru final un complet alt câmp semantic al 
„Spiritului“: semn grafic în scrierea greacă, care arată cum se 
pronunţă din punct de vedere al aspiratiei sunetul căruia i se adaugă. 
Desi poate părea deplasat, până si acest semnificat are relevanţă in 
dramaturgia blagiană. Reamintim o opinie originală, dar pertinentă: 
„La teatrul lui Lucian Blaga poate mai mult ca oriunde consoanele au 
o însemnătate esenţială: cuvântul are aici nu numai, cum, spuneam, 
pe lângă sens, o valoare fonica, de ordinul incantatiei, dar prin 
aceasta are şi una de «iluminare», cu aer «sacramental», dând iluzia 
unei funcții magice. Rostirea cuvântului trebuie să pară capabilă a 
declanșa forte latente, nebănuite. Cuvântul trebuie să se detaseze cu 
un contur, am spune, material; el trebuie să se «instaleze» în aer ca 
un corp, să participe la întregul ansamblu fizic al spectacolului: 

decor, trup, mimica, mişcare”!. Nici că se putea o mai bună 
exprimare a provocării lansate de cuvântul blagian: semnificantul 
constituit din sunete ascunde semnificatul ambiguu. Semnificantul 
trebuie rostit ritualic, magic, pentru a releva autenticitatea 
semnificatului. Dar chiar și o excelenţă interpretativă fonică nu poate 
surmonta surprizele semnificatului, căci foarte adesea acesta are 
valoare sacramentală, de mister existential. Spiritul fonic si fonologic, 
dublat de spiritul semantic, nu poate decât sa surprindă faptul că 
opera autentică este insondabilă... 


1 Alexandru Paleologu, Teatrul lui Lucian Blaga în vol. Lucian Blaga interpretat de ..., 
studiu, antologie, tabel cronologic si bibliografie de Emil Vasilescu, Bucuresti, Ed. 
Eminescu, 1981, p. 210. 

Lucian Blaga and “Zalmoxis”: 
The Revolt of Our Non-Latin Nature 


The dialectic involving the manner in which Magus conceives 
the man-nature relationship and that of his conception of Zalmoxis 
(in fact, the Dacians in the play), the way this dialectic is expressed in 
the dialogue between Magus and the Woodcarver recalls with great 
detail the Appolonian-Dyonisian opposition from the writings of 
Nietzsche's The Birth of Tragedy Out of the Spirit of Music (Gană 1986: 
XV-XVI). 


...Nietzsche, as well as Blaga, had a good cultural intuition 
when they used a Dyonisiac symbol as the re-emergence of an 
ancestral nature of a non-Latin substrate (Braga 1998: 185). 


Lucian Blaga's creator spirit recognizes a reorientation in the 
moment in which the epoch of its formation concludes: the necessity 
of his own ethnic spirit's affirmation in rapport with other cultures 
cannot dispense with an implication in the artistic discourse of a 
concept without being and the purpose of existence. The 
objectification of lyricism will be realized through the recourse to 
cultural masks, evident in the cycles of The Death of Pan and Verses 


1 All quotations herein were translated from Romanian into English by 
Doris PLANTUS-RUNEY. 
307 


Written on Dried Grape Leaves from the volume Footsteps of the Prophet. 
Also in this context it will broach a new (literary) type, the dramatic 
poem, in The Hermit, included in the volume cited and further 
advanced in Zalmoxis. Between these, the most available to determine 
attitudes of disconcerting strangeness remains Zalmoxis, a dramatic 
poem in which each character autonomously structures his own 
discursive lyric, expressing thus a variety of concepts over the 
spiritual foundation of the Dacians. 

The charm of each nuance in part relates in the last instance, 
the mode in which the author understands the proper structure of 
the actual dramatic perspective above the revolt of our non-Latin 
foundation. The Shepherd is afraid of the moon’s light: “The sun’s is 
easy, but the moon is hard.” He re-experiences it as if a burden, 
inasmuch as the light propagated by the moon is not the true light, 
the original. It is an unnatural reflex of real lights, while the state of 
knowing the singular truth finds itself in a precarious condition, 
perhaps even erroneous, in that which regards the Dacians, in the 
example of the Shepherd. He who falls during the incident of the 
moon’s light is no longer himself in rapport with the real world, in 
part and because the world itself that surrounds him is no longer the 
authentic one, he is not correctly revealed by a false light. It would be 
possible to sustain a parallel between the ontological condition of the 
people of Glaucon’s The Myth of the Cave, by Plato, and the 
transformation of the Shepherd’s very being under the incident of 
the moon's light. Both human states find themselves alongside the 
projection of essential reality. The Shepherd is conscious of his fault, 
the unnatural transformation of his nocturnal being and desires to 
reintegrate into the correct project, except that he does not know the 
modality by which to achieve this. On the other hand, the evidence 
need not be elucidated: the moon’s light, which is “hard” [and] 
under whose auspices the Shepherd rediscovers himself disarmed, 
constitutes a direct transmission to the nocturnal half of the Attic’s 
sky, troubled, represented by non other than the initiating mysteries 
and the obscure rituals of sacrifice specific to Dyonisian frenzies. 

The effects of nocturnal lights are among the most fatal for the 
Shepherd, he, being transformed into a werewolf: “...and in the 
form of a black beast I rent the sheep of my flock.” The Shepherd 
performs a sacrilege, or more correctly, a pagan ritual, specifically 
Dyonisiac: the renting of sheep, sparagmos, which presupposes in the 
subtext a consumption of raw flesh, omophagia, perhaps the 
culminating point of the Dyonisiac feeding frenzy, the moment in 
which the dying faithful of pagan belief, of Thracian origin, believe 
that they can identify with the god Dyonisus himself, represented by 
a goat. The destruction of the limit of human-deification can be 
manifested through the beatification provoked by ecstasy. The 
unification of human with animal suggests a return to the chaos of 
the world without laws. However, the eschatological dimension, the 
soteriological one of the same kind that appears only in Orphism, is 
missing. Dyonisism did not convey souls to the afterlife, not even in 
terms of eternal life or the salvation of souls, but rather it produced 
an escape on earth to a strange and disconcerting place. The essence 
of the Dyonisiac ritual was to better situate oneself through 
sacralization of human order. Therefore in the Appolonian- 
Dyonisian opposition advanced by Nietzsche in 1872, the Shepherd 
is in Blaga’s vision the dramatic materialization of those two states. 
The Shepherd, however, was not always the subject of such 
supernatural experiences: 


SORCERER. Since when do you bear this punishment? 
SHEPHERD. The seventh harvest of the grapes. 
The uneasy throng had gathered in the orchard of the Blind 
One 
to listen to Zalmoxis speak. 
I was the first one to strike him with a rock. (Blaga 1986: 46) 


The Shepherd numbers his punishment in bacchanalian points 
of reference, so common to the daily lives of the Dacians, but also the 
Dyonisian multitudes of the ancient Greek hills. Beyond evidence, 

the Shepherd reveals himself the apostle of the new faith propagated 
by Zalmoxis, even if he is not aware of his ritualistic role that 
consequently interprets him thus. It reminds us in this sense of the 
Baccante of Euripides, or Ajax the Telamonian from Salamina by 
Sophocles, mortals above judgment whose god exercises his direct 
will. The transfer of the new faith from this prophet, Zalmoxis, to his 
first disciple, the Shepherd, will produce itself at the level of thought 
without voice, without words, through a mere look that will signify 
deep tracks in the conscience of the first mortal who sketches the 
gesture of abjuration of apparent proscription: 


I don't know anymore, I trembled and after I ached 
because the young man opened his sad eyes, wide— 
and did not/ ask why. 

But on this same night the moon had appeared also. 

I tore five sheep to shreds and then I wept in their fleece 

(Blaga 1986: 46). 


In order to convince the community with their own traditions 
of the authenticity of a new religious faith, Zalmoxis had offered a 
just example of conversion of his first opponent. The fault of not 
having recognized the new faith of the Blind One is expiated through 
grave ontological rumblings. The new god is a vain and vengeful 
one. His emergence from the dates of natural conditions of humanity 
tries the character who is both chthonic and Dyonisiac of the new 
religion. Yet all of this can offer a solution to the reintegration into 
the natural order of humanity, the condition being simple obedience, 
recognizing your initial error. The Shepherd continues: “I track the 
young man with the big eyes / and seek in the sand the blood that 
runs from his body./ When I sip a drop of his spilled blood I come to 
my senses/ and become once more—a man” (Blaga 1986: 48). 

The Shepherd is more afraid, however, of the vindictive 
character of the new god, Zalmoxis than the authentication of the 
new faith of the Blind One. The essential need of the Shepherd is 

precisely to free himself of the incidence of living under the 
nocturnal auspices: “Protect me from the moon”, he implores, 
appealing to the Sorcerer (the traditional sacerdotal/shaman), proof 
that the Dacians were not ready to assimilate the new religion of the 
Blind One. The solution to transform the prophet Zalmoxis into one 
of the gods of the traditional polytheistic religion appears thus 
rightfully inherent, the only compromise possible for a community 
unprepared and incapable of being initiated into monotheism. 
Because the teaching of the Blind One was strange to the Dacians, it 
proves the fact that the Shepherd seeks an escape by making an 
appeal to the Sorcerer, who is fundamentally an impostor. By 
invocating the spirit of the fire, (the first spirit as much in the 
primordial sense as in the rudimentary), he avails himself of the 
slyness of rationality in order to denature a dangerous teaching 
through incomprehensibility and his transforming or reforming 
condition. “Zalmoxis was not a man” decrees the voice of the 
Magician, the sacerdot who, intuiting himself through disappearing 
into neant does not have the power to thwart by means of traditional 
ritual, but through the illusion of a virtual myth which, once patent, 
is easily framed in ritual practices, perhaps even adding to them new 
forms and dimensions, but still guaranteeing survival: Apollonian 
rituals. Harmony of visible forms was specific to the Apollonian, 
apparent by calm, serene, unproblematic equilibrium and adeptness 
to this ontological paradigm seems to be restored in the Shepherd 
when he partakes of the spilled blood of Zalmoxis, in the form of 
wine from the skull. Afterwards, he kneels humbly to the new god, 
following with the offering of sacrifices of salmon on the altar. 
Coincidences with aspects of Christianity are omnipresent 
throughout this dramatic poem. 

Reintegration into equilibrated, harmonious data precisely 
determined as in a cult of the Apollonian type, seems to be realized 
through the desires and will of the Magician. For the new cult of the 
Zalmoxis-god isn’t the veritable one; it is further clouded by the 
present parable apparently incidental and negligible in the second 

act, that is constituted through a facile solution discovered by the 
children to evade the horrors of reality. Terrified by “the Shepherd 
who turns into a werewolf at night” the youngest child, Nusitatu, 
will hear the counsel of the oldest in order to beware the unnatural 
threat of this strange metamorphosis of a human beast: closing his 
eyes, it seems to the child already night and that owing to the 
darkness no one would be able to spot him. In fact, we identify in 
this existential situation transposed to a ludicrous level, the reactions 
of the Dacians, who find themselves in incongruence with the 
essence of the teachings of the Blind One. Fearing this in a similar 
mode with Nusitatu’s fear, they will naively accept an erroneous but 
convenient stratagem to rid themselves of the dangerous risks to an 
existential philosophy they would be unable to conceive or 
assimilate. This would have betrayed the useless vanity of their 
spiritual condition and would have subjected them to destruction 
under the rapport of metaphysics, violating the precise component of 
beingness that defines them as a human community. The Dacians 
would close their eyes to the teachings of the Blind One while in a 
spiritual night they are complacent, so evident because they cannot 
perceive the truth; they cannot live the religious revelation the way it 
is very possible to do. This is because not even the Blind One could 
identify them as virtually faithful. In the voluntarily created 
nebulousness, it would be easy for them to consider the prophet of a 
rightful new faith a natural representative of the traditional religious 
gallery. 

In the definitive it is actually well received, being that he is 
one of theirs, the Getic people, since all of the Dacian deities are of 
allogenic origin. The Hunchback says, “It is alright like this: from 
now on you have/ a god who finally understands your language. / 
The others, after all, speak only Greek” (Blaga 1986: 84). 

The parallel between the children’s game and the 
community’s reaction can be tested also against the level of he who 
manipulates, here identified as the Magus transposed in “the oldest 
child”, while the Sorcerer is “the middle child.” The greatest 

communities are invested with faith on the part of the youngest, 
while in times of trouble the youngest needs to believe in the 
competence of the oldest. He, at his turn, understands this to be his 
duty to satisfy his pride by manipulating the one situated lower in 
the hierarchy of the community. An intermediary, the middle child, 
“clever, holding back his laughter” will exploit the situation 
inherently created. From the equation all will emerge satisfied and 
confident, that is, the community is saved in the form of its assembly. 
What suffers is the principle, the idea that is denatured and its 
prophet that is spiritually arrested. Sextil Puşcariu is the first to 
observe this aspect at the end of one of the lectures of the play, a 
lecture realized by the actual author: “ 
conviction which, in their tendency to divine, forgets the idea sowed 
by the apostle in the moment his statue was raised in the temple.” 
(Puscariu 1978: 533) 

And still the Dacians were not Greek, but to catalogue their 
faith whether by the embodiment of the Dyonisiac, or the 
regimentation of the Apollonian means to denature the true spiritual 
dimensions that were impossible for them to define in the first place. 
The most expressive characterization in this sense is offered to us by 


...the throngs absent of deep 


an intruder, a stranger to the community, the only one who could 
objectify their being. The Greek Woodcarver would come close to the 
Dacian being’s faith in the Blind one through a difficult rhetorical 
interrogation: 


WOODCARVER. And maybe this blind god of his is 
something else 
other than this kind of the Being’s and that of the Dacians— 
wild, tormented, blind, strange, eternally tried? 
Oh, no. I don’t feel surrounded by people, 
but rather so in the middle of nature 
that I wonder how they haven’t tufts of moss on the tops of 
their 
heads instead of hair — like the rocks. (Blaga 1986: 122) 

With all of this, a conflict between the metaphysical condition 
of the Dacians and the wisdom of the Blind One is perpetuated 
throughout the poem, so differences must subsist in both those 
faiths. A possible explanation is offered by George Gană 


...if drawing close to nature is the foundation of the teachings 
of Zalmoxis and the Dacian’s way of being, the understanding or the 
living of this intimate nearness is different: in the time that his kind 
live in a natural form (the natural state), the sentiment of the 
righteous toward her, Zalmoxis brings the awareness of separation 
and of distance that makes possible the same grasp of nature as a 
whole, her veneration as a divine absolute (divinization and mythic 
hypostasis), and her domination, [her] participation in the cosmic 
through the contemplation of things and through the continuation of 
the creative process of nature (Gana1986: XIV). 


In fact, the Dacians configured by Lucian Blaga in Zalmoxis 
have a heterogenous character in comparison with the concept of 
humanity. They are an imperfect construct, their community is 
undefined, and it is but an embryo of society. The interpretation in 
conformity with Dacians, who would have been more than men, is 
illusory; Dacians appear as something less than men. Their 
incapacity to frame within a specific divine project need not be 
viewed as a spiritual failure. Moreover, the Dacians were not yet 
ontologically completed and thus unprepared for revelation of the 
new faith of the Blind One. In this context the Magus, who 
orchestrates a work of falsity, need not be quickly condemned. As a 
spiritual parent, he understands and he worries about his children. 
In this perspective, the opinions of the Woodcarver and of Magus, 
apparent contradictions only, admit in subsidiary these states of fact; 
the ludicrous, infantile character of the Dacians: 


WOODCARVER. O, believe me, 

with their hearts they understand him and even now are close 
to him. 
But Dacians have the imaginations of children. (Blaga 1986: 
122) 


SORCERER. If they would live like Zalmoxis wished them to, 
they would consume themselves like fire. 
Children need a gentle dream to calm them — 
and light to stop them from bolting, to hold back 
forces that swarm in their earth 
too fertile in troubled wellsprings. (Blaga 1986: 124) 


Magus is fully conscious that the apollinization he professes is 
the cultic compromise needed to insure “the children” comfort. 
Magus’ action could be inspired by—or put in parallel with—the 
acceptance of Dyonisus in the Greek pantheon, described by Erwin 
Rohde in 1893 this way: 


...in order to realize the aspiration of religious universality of 
which they were unreproachably inspired, his priests [those of 
Apollo's] had taken under their protection the Dyonisian cult. (...) 
But the cult at whose propagation and, without doubt, to which the 
ordering of the oracle at Delphi had contributed, was a cult of 
Dyonisus more meek and civilized. (Rohde 1989: 244) 


On the other hand, the religious phenomenon called Zalmoxis 
was a recurrent-obsessive idea of the inter-bellum period, being re- 
felt like a defining line of the uncertain origins of national specifics. 
Nichifor Crainic affirms in 1924, in the pages of Gândirea in an essay 
entitled “Parsifal”, the contradiction between our autonomous soul 
and strange forms in the case of the Romanization in Dacia. The 
Thracian, Dyonisiac soul of the “woodsman Zalmoxis”, says Magus, 
the “eternal young woodsman”, says Zemora, could not be 
integrated in a harmonious whole equalized in the forms of the 

Roman civilization. In Nichifor Crainic's opinion this anti-thesis 
artificially applied constituted a work of falsification that illustrates 
the phenomenon of pseudo-metamorphosis: the capture of a 
primitive soul in foreign or strange forms of a proposed culture. A 
similar idea had been expressed earlier by the actual author of the 
dramatic poem in 1921, in the pages of that same journal, Gândirea, in 
the essay “The Revolt of Our Non-Latin Origins”. Blaga says: 


We speak of the spirit of our culture; we want to be only this: 
Latin—clam, rational, balanced, lovers of form, classics—but wanting 
or not wanting we are much more; (...) it can be said that in the 
Romanian spirit Latinity dominates quietly and through cultural 
excellence. We have, however, a rich Slavic-Thracian nature, 
exuberant and vital, which, regardless how we might resist, it 
sometimes is freed from the corolla of the unknown, rising 
powerfully in our consciousness. Latin symmetry and harmony is 
frequently ripped by storm that strikes mildly in depths however 
metaphysical of our Romanian soul. It is a revolt of our Latin essence 
(Blaga 1973: 48). 


Avant la lettre, Magus’ solution to transform Zalmoxis from a 
prophet of the faith of the Blind One into a god of his cult proper can 
be framed in the coordinates of a spiritual falsification, in terms 
defined by the intellectual thinker. In this context an existential 
dilemma is born: which of the antinomical ideologies is the authentic, 
in rapport with the absolute? Zalmoxis himself seems caught in this 
impasse, because he exiles himself in a cave where he waits as if in a 
maternal womb, like a monad in a virtual [act of] becoming, 
evolving, living the tortured revelation of incompatibility of the 
Blind One and the Dacian. He seems to realize that having come at 
an improper time, into a world not prepared to meet him: “I fear that 
too soon will I bring a new faith among men” (Blaga 1986: 102). 

However, Zalmoxis’ emergence into the light is inevitable and 
inherent. His alter ego, visions of the prophet’s actual condition in 

various states, explains the irreversible: the prophet cannot shirk 
from assuming his actual irrevocable destiny, he cannot deviate from 
the pre-established path in conformity with fate. The first avatar, the 
Old Man, identified with Socrates, admonishes him: “When you are 
a wellspring, all you can do is run to the sea! / You, Zalmoxis, why 
do you linger in this cave?” (Blaga1986: 102). 

Not by happenstance does his posture remind him of the 
subsequent initiator of Christianity, Jesus Christ, the Young Man 
with “the crown of thorns”, certifying his fate: “I bring you news 
from the other side. Your moment draws near, new man” (Blaga 
1986: 78, Blaga 1986: 80). “The Man on the Stake”, evidently the 
future Giordano Bruno, is the most drastic in formulating without 
equivocal sentence, the unique possibility of consuming with 
purpose his passing through life: “Rise up, mankind, toward the sky/ 
or else may the worms gnaw at you in the grave” (Blaga 1986: 86). 
Though he can intuit his own end—or perhaps precisely because he 
can from the crumbs that offered him perhaps even by the Blind One, 
in order to extract him from an impasse — Zalmoxis understands and 
accepts his fate: “He storms out of the cave. A great light attends him” 
(Blaga 1986: 86). Dramatic transfiguration and the adaptation of the 
scene in the garden of Gethsemane did not diminish from the divine 
project. The tragic condition is not the community’s, that perhaps — 
or not—would thrive outside the predestined information/data of a 
transcendent principle, the Blind One. The metaphysical condition of 
the community is no less authentic, even if it is not written in the 
construct promoted by Zalmoxis. The Dacians can exist in 
continuation in a specific ontological degree, that of the instinctive, 
without being conscious that they would be guilty or that they 
would somehow commit a mistake. The Dacians can be recorded as a 
conglomerate that does not surpass the limit while their story closes 
this way. Tragedy belongs, still to Zalmoxis, he who is conscious that 
he has fulfilled a precise, predestined role, a role that the “Thracian 
public” does not recognize, does not accept. Zalmoxis is thus the 
only one above those who plan the danger of his failure. 

The young woman Zemora, the first to meet Zalmoxis, does 
not reiterate after a long time waiting for the one in the cave, the 
performance of the prophet's investment with “the understanding by 
telling about the beginning of the world.” After seven years, at the 
emergence of the prophet into the light, the meeting between them 
repeats, but she is no longer the same one. The young woman speaks 
to the man about a god, without understanding that the very same 
man gazes into her eyes and that the god cannot exist: “Zalmoxis 
was too much to behold, / while this is too much man” (Blaga 1986: 
110). Part of the blame in the virtue of which Zalmoxis can no longer 
be prophet belongs to the protagonist himself. This can be deduced 
from a dialogue that refers to the Dacian bard, Madura, a variation 
on the same fixed theme, the man bestowed with a divine gift to 
communicate with his kind a fragment broken from the 
transcendent, when Zemora says, “He lived in his little citadel, all 
alone,/ until he murdered his soul” (Blaga 1986: 118). Zalmoxis 
murdered his soul, his piece of humanity, living in his hermitage in 
the cave. The swarm spied in “the moondust” is the last messenger 
of him who was once a bard. The stallion does not carry his master in 
his mad splenetic run toward the castle, an ambiguous and 
polyphonic symbol of the ivory tower, of the seat of the people, of 
the localization of a superior instance, of that that cannot be 
conquered. The lyre/harp he drags in his wake gives the Dacians to 
understand, apparently, that his divine grace has ended. The harp 
will never more give birth to delight the redeemed being of Madura, 
because he has consumed his destiny. The representative question is 
raised, however, of whose faith—and the metaphysical finalities--is 
the bard Madura. Is he an avatar of Orpheus, who bewitches with his 
charmed lyre the wild things of the woods, establishing thus 
harmonious forms, serenity, and calm? Or is he a bard from 
Dyonisis’ retinue? The music belongs, according to Nietzsche, to 
spheres of action of this god, inasmuch as the forms of the music stir 
restlessness in the soul of the receptor, the rhythm of the music sends 
everything that exists to disharmonic running. Therefore does the 

vanishing of Madura signifies the establishment of the arbitrary 
vitalist-organic or, to the contrary, the enthronement of a domination 
of Being through contemplative co-participation to the cosmos? Does 
it suggest the failure of the prophet Zalmoxis or the failure of the 
anticipation of the revelation of the Blind One? Why did Madura 
understand that he has to die to transmit a primordial song, tempera 
of autonomous metaphysics, to his kind through music, whose 
melody was already whistled by shepherds for a long time, a song of 
which Madura would not have to know anything except appropriate 
words? Specifically, in the “barren horizon” the “ancient secrets” are 
housed, secrets that cannot be sought through his absent thought. 
Walking through branches he would be wounded by thorns. The 
blood of the wound, his pain, would give voice to the harp toward 
evening not to express necessarily new revelations, but to give the 
same old secrets the consciousness of eternity. The original mystery 
of existence cannot be, therefore, overcome: you, as a man, endowed 
or not, to intuit, however incomplete, imperfect and partial, you are 
finally forced to let him subjugate you. To recognize yourself bound 
in face of the mystery means, at most, to know it luciferically, 
meaning the guarantee of survival of the secret beyond yourself. It is 
tragedy from hereon in, but all the greatness of the human condition 
as well, because the ontological destiny of man is to live in the 
“horizon of mysteries” and to be endowed with “revelation” that is 
realized through the act of creation, from the prophet. Therefore 
Madura dies in creation, anticipating the death of the prophet 
through the revelation of the teachings of the Blind One. 

Zalmoxis, however, seems more disoriented than ever with 
his gaze of his purpose through the passing on the earth. He fulfils, 
forced by fatality, a destiny that surpasses him as an individual. The 
tracks of his footsteps will earn true [metaphysical] dimensions on 
the other side of his arduous and ephemeral journey in the world: 
“And here is my shadow, too—/ I have never understood it./ I cast it 
from me and still it is greater than I am” (Blaga 1986: 122). The 
destiny of the prophet Zalmoxis would have been to sacrifice himself 

for his entire people, as a kind of scapegoat over whom he 
concentrates the sins of the community, sacrificed by people in order 
to be forgiven and saved by gods. Once they have accomplished the 
killing of the prophet Zalmoxis, killing even his statue, the Dacians 
earn the revelation of the myth of the Blind One. Post facto they seem 
to believe that The Blind One is, from this day forward, among them, 
theirs, themselves: 


FIRST PERSON. Zalmoxis is dead. 
SECOND PERSON. But he brought us God. 
FIRST PERSON. The Blind One is among us once more. 
SECOND PERSON. And within us. (Blaga 1986: 144) 


For a similar interpretation Ov. S. Crohmălniceanu seems to 
agree, that “A type of Dionysian pantheism adapted to theory with a 
gaze at the Great Anonymous would resume, after Blaga, the religion 
of the Dacians. (...) In order to arrive at this faith in the mystery that 
cannot be separated from existence, the Dacians were obliged to 
stone the prophet to death” (Crohmalniceanu 1963: 161). In Lucian 
Blaga’s debut play he does not reconfigure the cult of Zalmoxis in his 
historical markings, but rather creates a space in which the creative 
imagination of the poet begets his own myth. Mircea Eliade is the 
one who resumes the synthetic interpretations offered by religious 
belongings of the Dacian god: 


ancient authors as well as modern named savants 
solidarized Zalmoxis on the one hand with Dionysus and Orpheus, 
while on the other hand with mythical characters or mythologized 
characters whose characteristic lines were a technique of ecstasy be it 
of a shamanic type, be it mantic, be it descents into Hell (katabasis). 
(Eliade 1980: 51). 


Blaga’s Blind One wants to embody two similar dimensions, 
nature in its fullness of creative capacity, within an attempt to 

express and artistically reconcile a chronic and perpetual indecision 
of the reception of the historical reality of the cult of Zalmoxis, seen 
as a coincidental opposition. And as Florescu notes: 


“Otherwise, Zalmoxis is a variant of the original name of 
Zalmoxis with the significance of a god of the earth. It is possible that 
the metathetical transformation of the name and epiphany take place 
on the mountain peak, a place specific to the uranic cult, loses its 
chthonic sense, so much so as to become confounded with the initial 
divination of the Gebeleizis sky” (Florescu 1980: 540). 


Between the chthonic and the uranic, in Blaga's play, it is 
possible that Zalmoxis could have lost contact with his kind. Starting 
from an existential dimension so specific and familiar of his people, 
namely the chthonic, Zalmoxis will have estranged himself to 
Dacians through his overstay in a cave, where in his attempt to 
embrace a new dimension—the uranic—seemed to much to those 
below, who, prisoners of their own spiritual limitations, ontological 
or drastically sanctioned and from within a primary instinct of self- 
protection. However, the myth is born spontaneously after the 
disappearance of the prophet, the intuition and consciousness of the 
Dacians suggesting a revelation. Sacrificing his messenger, the Blind 
One guaranteed his being in the horizon of immortality. The 
achievement of the dramatic art of the author, found at the beginning 
of the same road as the poet and as dramatist, can be considered, 
without reservation, the gathering of the world in cosmic 
perspective, the intuition and expression suggestive of the absolute 
foundation of man, the relationship of the human being in rapport 
with the nature of the universe. 


In English by Doris Plantus-Runey, USA, 2009 

Referinţe critice 


Eseul despre dramaturgia lui Blaga, semnat de Lucian Bâgiu, 
aparţine unui critic în devenire, el atestă debutul unei vocatii pe care 
timpul, suntem convinşi, o va putea ridica la nivelul certitudinii. 
Oricum, actuala interpretare a teatrului blagian constituie o probă 
trecută cu virtuozitate, paginile tânărului critic se configurează 
sistematic, ele se retin prin acuitatea formulărilor, în aprecieri 
convingătoare. Lucian Bâgiu analizează cele zece piese ale 
dramaturgului Blaga punându-le sub tutela unei sintagme critice 
fecunde, a fictiunilor matcă, sub care discerne suita de imagini 
sinteză de provenienţă arhetipală, relevate în miturile încărcate de 
tâlc mai adecvate decât multe alte zone ale umanului transfigurărilor 
teatrale. 

V. Fanache 


Demersul exegetic porneşte de la acreditarea dramaturgiei 
blagiene ca „teatru de idei”. Teatrul lui Lucian Blaga este, poate 
înainte de orice, depozitarul unor chintesente etice, estetice, 
religioase şi folclorice ale spiritualităţii româneşti autentice, 
regăsibilă în variantă larg simbolică în fiecare segment de text. Blaga 
însuşi alesese această formă de expunere a unui preaplin al sufletului 
ca o şansă de a salva de mutilare Ideea, undeva în spatele 
dramaturgiei sale relevandu-se un întreg sistem filosofic 
fundamentat pe principiile de sine stătătoare ale entității de sine 
stătătoare completate cu valenţele cogito-ului care rostuieşte ființa 

transcendentă. Tocmai aceste culise ale operei dramatice stau în 
centrul de interes al prezentei cărţi. Cele zece piese ale dramaturgiei 
blagiene beneficiază, fiecare în parte, de analize ample, cu 
instrumente competente împrumutate din critica tematică, filosofia 
culturii, sociologie, psihanaliză şi, mai ales, arhetipologie. Găsim, în 
paginile volumului, eseuri de valoare concentrate pe idei-forta 
indisolubil legate de esentele spiritualităţii şi ale destinului cultural 
autohton, intenţia fiind de a resemantiza efervescenta Absolutului 
fiinţei, un „absolut de sortimente”, extrem de productiv în fiecare 
dintre Fondurile imagistice ale dramaturgiei blagiene. Volumul oferă 
o sugestie de acceptare a protocolului compunerii simbolurilor şi de 
revigorare a tuturor structurilor mitice şi arhetipale viabile. Atenţia 
se concentrează prioritar pe elementele de forţă ale semnificării, spre 
dimensiunile cutumiare ale actantilor ritualici ai dramaturgiei 
blagiene. Volumul este gandit intr-un mod aparte, oferind noi 
perspective de lectură cititorului căutător de sensuri subtile. 

(Diana Campan, Despre instituirea estetică a absolutului blagian 
în viziunea unui tânăr exeget, în „Paşii profetului”, Alba Iulia, 
Festivalul Internaţional „Lucian Blaga”, 9 - 11 mai 2003, Ediţia a XIII- 
a, Editori: Ministerul Culturii şi Cultelor, Direcţia pentru Cultură, 
Culte şi Patrimoniu Cultural Naţional Alba, Biblioteca Judeţeană 
„Lucian Blaga” Alba Iulia, p. 3) 


Volumul pune accentul pe valorificarea capacităţilor 
polimorfismului blagian. Întâlnim o pledoarie pentru „Dorul 
românesc”, un teritoriu în care religiosul şi magicul se află în 
dispută. Imaginile sinteză transpun prin cuvânt, prin tăcere sau prin 
pauze semnificative profundele dualitati ale sufletului omenesc, în 
desăvârşită căutare şi aspirație înspre absolut, spre creaţia de dincolo 
de moarte. Fondul instinctual al fiinţei animă dimensiunea unui 
permanent proces de limpezire şi rostuire interioară, lupta dintre 
conştiinţă şi legea cărnii, sacrificarea interesului personal în favoarea 
celui colectiv, conştiinţa unei misiuni de dincolo de timp, care acordă 

substanţă purtătoare de sens şi gravitate dimensiunii imaginative a 
spiritului creator. De unde şi încărcătura metafizică pe care 
dramaturgul o atribuie mereu personajelor sale, fiecare aducând în 
scenă numeroase nuanţe semantice, expresii stilizate, esentializate şi 
abstractizate, care adâncesc ideea de „teatru artistic” aşa cum o 
concepe Blaga. Sub zodia florarului, spiritul blagian îşi vădeşte 
valoarea de permanenţă şi fecundă articulare în spaţiul creaţiei, 
atotbiruitoare în fata fragilitatii şi efemerului existential. 


(Mircea Popa, Exegeze blagiene in „Caligraf”, Drobeta Turnu 
Severin, revistă de cultură editată de Asociaţia Culturală „Decebal” - 
Mehedinţi, apare sub egida Uniunii Scriitorilor din România, 
Preşedinte de onoare Paul Tudor, Anul IV — Nr. 6 (40), iunie 2004, 
ISSN 1528-5183, p. 4). 


Un studiu de referinţă este rezervat Meşterului Manole din 
piesa cu titlul omonim. Aplombul cărturăresc al tânărului universitar 
anunţă un cercetător cu stil deja format, sobru şi cu o frază limpede, 
coerentă, cursivă. Întreg demersul lui Lucian Bâgiu oferit 
protagonistului Manole vizează acel laudatio adus lui homo aedificans, 
pe care Blaga l-a coborât din sfera ideilor în mitologia românească. 


(Marian Barbu, Lucian Blaga în actualitate, în „Scrisul 
românesc”, Revistă de cultură fondată la Craiova, în 1927, Apare sub 
egida Ministerului Culturii şi Cultelor, Serie nouă, Anul III, Nr. 5-6 
(21-22), mai-iunie 2005, p. 20). 


O nouă abordare a teatrului lui Lucian Blaga întreprinde, 
recent, tânărul universitar albaiulian Lucian Bâgiu, într-o lucrare mai 
mult decât meritorie: Dramaturgia blagiană. Instituirea estetică a 
absolutului (Editura Imago, Sibiu, 2003). Sub acest titlu, ce ar părea de 
o căutată pretiozitate, autorul încearcă să surprindă — după cum 


331 


afirmă într-un lămuritor preamblu - „instituirea «estetică» a 
spiritualităţii absolute prin «misterul existenţialist»!”... 

Precizând, de la bun început, că teatrul lui Blaga „se 
construieşte în secvenţe de coincidentia oppositorum”, fiind, astfel, prin 
excelență, un teatru de idei, Lucian Bâgiu punctează ideea de 
perspectivă ontică şi ontologică în acest teatru, care nu numai că ar 
reconfigura tragedia antică, dar, mai mult, ar experimenta misterul 
medieval renascentist (Tulburarea apelor, 1923), pantomima misterială 
medievală (Înviere, 1925), misterul simbolist (Cruciada copiilor, 1930), 
dimpreună cu misterul antic (Zamolxe, 1921), „jocul dramatic” 
expresionist (Fapta, 1925), tragedia instauratoare (Meşterul Manole, 
1927), fresca istorică (Avram lancu, 1934), parabola biblică (Arca lui 
Noe, 1944), chiar jocul cu măşti (Anton Pann, 1945). 

Situat în avangarda teatrului românesc, în prima sa perioadă 
de creaţie (1921-1925), aşa cum bine observa cercetătoarea Doina 
Modola, dramaturgia lui Blaga rupe, de fapt, cu tradiţia clasică a 
genului, fixându-se pe o poetică esentializata, graţie modulatiei 
expresioniste, „expresionismul fiind - observă autorul — o acceptie 
proprie în teatrul său”, prin stilizare, esentializare şi abstractiune. 

Perceput „nu ca un curent modern, ci ca o categorie tipologică 
recognoscibilă în întreaga istorie a culturii”, expresionismul este un 
curent cultural „care promovează valoarea şi ideea de «absolut», 
precum şi raportarea la principiul cosmic, ontic”: „Recuperarea 
estetică a spiritualităţii absolute aparţine aşadar expresionismului în 
măsura în care vom considera expresionismul ca pe un stil detectabil 
în cultura europeană medievală şi modernă, inclusiv în cultura 
populară românească, şi chiar în spaţiul extra-european, la egipteni, 
indieni, japonezi, chinezi etc.” 

Sub acest concept, de largă cuprindere, autorul aşează 
cuvintele filosofului: 

„De câte ori un lucru e astfel redat încât puterea, tensiunea 
interioară îl transcendează trădând relatiuni cu cosmicul, cu 
absolutul, cu ilimitatul, avem de-a face cu un produs artistic 

expresionist.” (Filosofia stilului, 1924). 

Desigur, din această perspectivă „teatrul blagian aparţine cu 
siguranță expresionismului”, adică acelei categorii tipologice ce 
urmărea „redarea lucrurilor sub specie absoluti”... Numai că trebuie 
prevăzută determinarea istorică a arealului cultural, poetul venind în 
contact cu expresionismul în vremea studiilor sale la Viena. Născut, 
aşadar, într-un areal de cultură german, pe la începutul secolului al 
XX-lea, expresionismul, cu estetica lui axată pe esentializare, abstract 
și ideatic, nu trebuie transferat în mod cultural anistoric, ci înțeles în 
acel context de idei, ce a revoluţionat, artistic şi estetic, arta 
secolului... 

Structurată în zece capitole, fiecărei piese fiindu-i dedicat un 
comentariu, studiul doctoral al dlui Lucian Bâgiu recomandă un 
autor bine orientat în problematica dramaturgiei blagiene, care 
încearcă să surprindă esentialitatea si specificul fiecărei piese in 
parte. Bunăoară, dacă in „Zamolxe” criticul identifică — slujindu-se 
de titlul celebrului eseu al poetului din 1921 — „revolta fondului nostru 
nelatin”, în „Tulburarea apelor” el remarcă ,,reemergenta fondului 
ancestral sub forma mitului păgân al lui lisus-Pământul”. „Daria” ar 
sugera „izolarea (individului) pe fond cosmic”, iar „Ivanca” ar milita, în 
cadre estetice, pentru o „reconsiderare a inconştientului”. O „pledoarie 
pentru dorul românesc” ar exprima patomima „Înviere”, iar tragedia 
„Meşterul Manole” ar ilustra acea „perspectivă sofianică si fatalitate 
demonică”, engramate profund în spiritualitatea românească. 

Ideea de „apriorism românesc” şi de „absolut ancestral revelat” ar 
fi încifrată în sens onto-gnoseologic în „Cruciada copiilor”. 
Apropiindu-ne de „misterul istoric”, criticul citeşte în „Avram lancu 
” „o viziune tragică asupra eroului mitic”, iar o altă dimensiune 
emblematică a spiritualității românești, în care întâlnim şi 
răsfrângerile duale ale unui creștinism popular si cosmic de început, 
în lupta dintre Fârtate si Nefârtate (,,onticul dual antinomic”) ar fi 
reflectată de „Arca lui Noe”. De aici la dichotomia revelatoare 
„Povestea Vorbei vs. Cântul mut” este însuşi acel capăt de drum situat 
la marea înălțime de cuget poetic şi meditaţie filozofică de pe platoul 
căreia ni se dezvăluie, armonioasă și coerentă în întreaga ei alcătuire, 

această terra mirabilis a operei dramatice, în care mitologia si istoria, 
în modulatia expresionismului poetic blagian, configurează o lume 
distinctă a romanitatii noastre ca spiritualitate şi destin. 

În eseul final, Fictiunile matcă în dramaturgia blagiană, autorul 
încearcă să fixeze acele „imagini-sinteză”, de care însuși Blaga făcea 
vorbire, ca „teme și tipare fundamentale în creația mitică”, pe 
considerentul că, vorba filozofului, „în mit imaginea sinteză e 
suverană”, fiind totodată o entitate complementară a realității, un 
principiu suprem integrator și valorizant al frânturilor surprinse în 
contingent (asimilată de eseist cu ,,fictiunea-matca” din concepţia lui 
Andre Maurois, fie că aceasta ia denumirea de „arhetip” jungian sau 
mit mioritic). 

Accentuând, pe această idee, că dramaturgia lui Blaga are şi o 
viziune unitară („teme și tipare fundamentale”, cum le-ar zice Titus 
Bărbulescu, care-i asigură coeziunea ideatică şi stilistică), Lucian 
Bâgiu trece la o inventariere a acestora, imbogatind sau corectând, 
oarecum, clasificarea lui Titus Bărbulescu: 1. Teme sacre sau liturgice 
(Zamolxe, Tulburarea apelor, Daria, Ivanca, Înviere, Meşterul Manole, 
Cruciada copiilor, Arca lui Noe, Avram lancu şi Anton Pann) şi 2. Teme 
bogomilice, uşor de identificat sau suprasaturate, nu numai în 
Meşterul Manole, dar si Tulburarea apelor, Ivanca, Arca lui Noe. 

Pe lângă aceste două teme, radiografiate în conflictele 
modelatoare ale pieselor si în mentalitatea personajelor de acolo, ar 
mai fi de identificat si o a treia temă, formulată astfel: 3. Tema operei 
împlinite, a faptei şi spiritului, în care importantă este acea calitate și 
voinţă frenetica a personajului blagian de a făptui, căci „înfăptuind” 
duci spiritul mai departe, pui lumea în mișcare și drama, conflictele 
iremediabile se sublimează în tragedie și eliberare. Adevărata 
«faptă» transcende în mituri ale iluminării si salvării (spre exemplu, 
sublimarea «faptei» lui Anton Pann în Cântul mut, dovadă a 
sublimării spiritului în cântec). Cu alte cuvinte semnificantul 
constituit din sunete ascunde semnificatul ambiguu, care are o 
valoare fonica, de ordinul incantatiei, vizând «iluminarea» si 
«sacramentele». Rostirea cuvântului declanșează forțe, stârneşte 

pasiuni, angajează destine, participă la întregul ansamblu fizic al 
spectacolului. Surprizele semnificantului sunt multiple si ele trimit la 
sacramental, la ideatic, la regăsirea armoniei, la iluminarea, la 
salvarea sau la jertfa care pecetluiește mituri şi legende ale 
spiritualității româneşti. 

Lucian Bâgiu urmăreşte această bogată problematică de idei a 
dramaturgiei blagiene în strânsă legătură cu o bibliografie critică 
recunoscută. E o lectură care se pliază, de fapt, pe judecatile de 
valoare formulate deja în legătură cu acest teatru, de la critici din 
generațiile mai vechi (T. Vianu, Dragoş Protopopescu, Petre Manoliu, 
G. Călinescu, Perpessicius, Octav Sulutiu) la interpreți de data mai 
recentă (Ov. S. Crohmălniceanu G. Gană, Dan C. Mihăilescu, Al. 
Paleologu, Alice Voinescu, Eugen Todoran, V. Fanache, Titus 
Bărbulescu, Mircea Braga, Doina Modola, loan Maris, Aurel Sasu, 
Ion Vartic ş.a.), nelipsind raportările la prestigioși cercetători străini 
pentru fixarea teoretică a dezbaterii (Mircea Eliade, Ervin Rohde, 
Herman Melville, Andre Maurois, Guy Rachet...). 

Pe lângă aceste nume de referință, autorul apelează curent la 
eseurile și studiile filozofice blagiene, pentru o înțelegere cât mai 
exactă dar si nuanţată, unitară si integratoare a fondului de idei, 
stiindu-se că multe din ideile filozofice isi găsesc ecou în opera lirica 
si dramatică. 

Lucian Bâgiu este un tânăr critic de largi disponibilitati 
creatoare. Raportandu-si comentariul și reflectiile la exegeze de mare 
autoritate, el nu rămâne la acest stadiu de alumn admirativ, 
dimpotrivă caută repere în spațiul culturii universale si mai ales în 
operele teoretice blagiene, de la Filozofia stilului la Zări și etape, Isvoade 
si Trilogii, îndeosebi Trilogia culturii, pentru o cât mai coerentă si 
argumentativă expunere. 

Lucrarea dlui Lucian Bâgiu are cursivitate în decelarea 
„instituirii estetice a absolutului” în teatrul lui Blaga, ea venind într- 
un moment când reexaminarea dramatikon-ului blagian se face nu 
numai din perspectiva poziționării avangardiste a acestei opere, ci şi 
din considerente intrinseci poeticii sale expresioniste axate pe 

metafizica absolutului, idealitatii și esentializarii, de la mitul antic si 
misteriile medievale la subconstientul insondabil al omului modern. 

Zenovie CARLUGEA, 15 octombrie 2011* 
(în vol. Lucian Blaga — Sfârşit de secol, început de mileniu, Scrisul 
Românesc. Fundatia-Editura, 2012, p. 140-145). 


* 


http://zenoviecarlugea1950.wordpress.com/autori-si-opere-cronici-si-recenzii- 
2/autori-si-carti-recenzii-si-cronici-2/ 

